# śrī-sāra-saṅgrahaḥ

This text is taken from the University of Calcutta edition of 1949, edited by K.G. Goswami. The footnotes given here are primarily by him. I have not entered the textual critical comments, but accepted his text as he reads it. I have corrected or added references as needed

### rūpa-kavirāja-kṛtinā viracitaḥ

# śrī-sāra-saṅgrahaḥ

śrī-gurave namaḥ |

śrī-kṛṣṇa-caitanya-candrāya namaḥ |

śrī-rūpāya namaḥ |

**śrī-caitanya-mukhodgīrṇā hare-kṛṣṇeti-varṇakāḥ |**

**majjayanto jagat premṇi vijayantāṁ tad-āhvayāḥ ||1||**

**ādadānas tṛṇaṁ dantair idaṁ yāce punaḥ punaḥ |**

**śrīmad-rūpa-padāmbhoja-dhūliḥ syāṁ janma-janmani ||2||**

**śrī-kṛṣṇa-caraṇaṁ naumi śaraṇaṁ mama santatam |**

**haraṇaṁ sarva-duḥkhānāṁ smaraṇaṁ yasya tanv api ||3||**

**śrī-mukunda-pada-dvandvaṁ kandam ānanda-santateḥ |**

**tanotu mayi kāruṇyaṁ sva-mātraika-gatau sakṛt ||4||**

**sa-mano-draḍhimaikārtha-lābhāya svādyate mayā |**

**śrī-rūpa-kṛta-granthānāṁ ko'pi ko'pi lavaḥ sphuṭam ||5||**

### tatra lekhana-pratijñā |

**prakāśanasya catvāro vailakṣaṇya-sthiter api |**

**bhedā nirasanasyeha sādhanasya tathaikaśaḥ ||6||**

**virodha-khaṇḍanaṁ śraiṣṭhyaṁ samarthāyā rateḥ kramāt |**

**prakāśanaṁ durūhasya nirāso vimatasya ca ||7||**

**vailakṣaṇyaṁ dvayor aikyaṁ gatayor bhrāntijaṁ matam |**

**asatyaṁ vimataṁ jñeyaṁ sad eva matam ucyate ||8||**

**vailakṣaṇya-padatve’pi vaiśadyāya pṛthaktayā |**

**tac catuṣṭayato lekhyaṁ sādhanānāṁ catuṣṭayam ||9||**

**lekhyaṁ prathamatas tatra prakāśana-catuṣṭayam |**

**svarūpa-gatam atrādyaṁ mahā-bhāvagataṁ matam ||10||**

**svabhāva-bheda-dvayam āśritaṁ paraṁ**

**prakāśanaṁ lekhyam ato dvitīyakam |**

**tatas tṛtīyaṁ ca samañjasāgataṁ**

**tathā samarthāgatam atyapūrvakam |**

**tato vilekhyantu caturtham unnataṁ**

**kāmānugā-mārga-gata-svarūpagam ||11||**

**tato lekhyaṁ prayatnena vailakṣaṇya-catuṣṭayam |**

**ādau śrī-vraja-goloka-gatam ādyaṁ tataḥ param ||12||**

**parakīyā-tateḥ kātyāyanī-vrata-parā-tateḥ |**

**vailakṣaṇyaṁ rati-gataṁ dvitīyam atidurgatam ||13||**

**śrī-kṛṣṇa-līlā-matsyādi-līlā-gaṁ tu tṛtīyakam |**

**turyaṁ sādhaka-tāṭasthya-yuga-rūpa-gataṁ tataḥ ||14||**

**tato lekhyaṁ nirasana-catuṣṭayam anukramāt |**

**śrīmad-gokula-tal-līlānyathā-kalpanam eva yat ||15||**

**tan-nirodhaḥ purā lekhya ādyaṁ nirasanaṁ hi saḥ |**

**śrī-nanda-nandanasyāto mathurāgamanaṁ hi yat ||16||**

**tan-niṣedho dvitīyaṁ vai lekhyaṁ nirasanaṁ sphuṭam |**

**sopāna-pañcaka-prāptaṁ tṛtīyaṁ tat tataḥ param ||17||**

**sopāna-pañcakaṁ spaṣṭaṁ likhyate’nukrameṇa tat |**

**rasajñetara-lokair yat kalpitaṁ kevalaṁ na sat ||18||**

**yogamāyā-kṛtasyādyaṁ[[1]](#footnote-2) naśvaratvādi-vastunaḥ |**

**vāso-haraṇa-līlāyāṁ śrī-rādhā-lalitādiṣu ||19||**

**anūḍhātva-vāda-rūpaṁ dvitīyaṁ ca prakalpitam |**

**paroḍhatvābhimānasyābhāva-rūpaṁ trikaṁ tataḥ ||20||**

**nava-vṛndāvana-stha-śrī-rādhā-sthaṁ prathamaṁ hi tat |**

**kurukṣetra-gatānāṁ tat tadādīnāṁ dvitīyakam ||21||**

**dantavakraṁ nihatya śrī-kṛṣṇe śrī-vrajam āgate |**

**tṛtīyaṁ tu tadādīnāṁ tad eveti trikaṁ bhavet ||22||**

**yad aprakaṭa-līlāyāṁ svakīyātvaṁ prakalpitam |**

**khaṇḍanāya hi tasyāntyaṁ lekhyaṁ nirasanaṁ tataḥ ||23||**

**tato lekhyaṁ prayatnena sādhanānāṁ catuṣṭayam |riraṁsāṁ kurvatāṁ puṁsāṁ nanda-nandana-gām api ||24||**

**vraja-lokānusārasya sad-bhāvābhāva-miśraṇaiḥ |**

**cāturvidhyāt sādhakānāṁ sādhanānāṁ catuṣṭayam ||25||**

**ādyaṁ rāgānugaṁ vaidhaṁ dvitīyaṁ sādhanaṁ tataḥ |**

**antar ādyam amiśraṁ yad bahir vaidha-samanvitam[[2]](#footnote-3) ||26||**

**tṛtīyaṁ sādhanaṁ tad dhi caturthaṁ tu tataḥ param |**

**antarādyaṁ bahir vaidham amiśraṁ[[3]](#footnote-4) na tu pūrvavat ||27||** iti |

 -o)0(o-

(1.1)

### tatra mahā-bhāva-svarūpa-prakāśanam |

**aṅgi-vṛttir mahā-bhāvaḥ samarthā tv aṅga-vṛtti-bhāk |**

**ato’sya lakṣaṇa-vyākhyā mayā samgṛhyate’grataḥ ||28||**

tal-lakṣaṇaṁ—

anurāgaḥ sva-saṁvedya-daśāṁ prāpya prakāśitaḥ |

yāvad-āśraya-vṛttiś ced bhāva ity abhidhīyate || [u.nī. 14.154] iti |

**asya svecchā-kṛta-vyākhyā sevyate’sau mayā sudhā |**

**śrīmal-locana-rocanyāṁ tad-kṛdbhir yā susañcitā ||29||**

anurāga iti | prāg-uktānurāgo yāvad āśraya-vṛttiś cet | tarhi sva-saṁvedya-daśāṁ prāpya prakāśito bhāva ity abhidhīyata ity anvayaḥ | bhāva-śabbdasya tatraiva vṛttiḥ parā kāṣṭhā | bhagavac-chabdasya śrī-kṛṣṇa iveti bhāvaḥ | mahā-bhāva-śabdasya tu kvacit tatra prayogaḥ svayaṁ-bhagavac-chabdasyeva jñeyaḥ | yāvad-āśrayam itīyattāyām avyayībhāvaḥ | yāvat-pātraṁ brāhmaṇānām āmantrayasvetivat | aśrayaś cātra rāga eva | tam āśrityaivānurāgas tādṛśatāṁ prāpnoti | nava-rāga-hiṅgula-bharaiś citrāya svayam anvarañjayat ity udāharaṇe’pi tathā maṁsyate vakṣyate ca |

rāgo’nurāgatām ādau snehaḥ prāpyaiva satvaram |

mānatvaṁ praṇayatvaṁ ca kvacit paścāt prapadyate ||

 ata eva prabandheṣu śrūyate rādhikādiṣu |

 pūrva-rāga-prasaṅge’pi prakaṭaṁ rāga-lakṣaṇam || [u.nī. 14.228-9] iti ca |

tataś ca yāvad-āśrayam āśrayasyeyattāpannā vṛttir yatra sa ity avyayī-bhāva-garbha-bahu-vrīhitve yāvatī rāgasyeyattā sambhavati, tāvatī tām āpannā vṛttir vartanaṁ yasyeti gamyate | tataś cāyaṁ vākyārthaḥ | sva-saṁvedya-daśāṁ svasya bhāvonmukhatā-prāptānurāgavatas tat-preyasī-jana-viśeṣasyaiva, na tu kevalānurāgavataḥ saṁvedyā yā daśā tāṁ prāpya prakāśitaḥ | yathā-vasaram uddīptādi-sāttvikaiḥ prakāśamānaś ced bhāva ity ābhidhīyate iti |

ayaṁ bhāvaḥ—rāgaḥ khalu

 duḥkham apy adhikaṁ citte sukhatvenaiva vyajyate |

 yatas tu praṇayotkarṣāt sa rāga iti kathyate || [u.nī. 14.126] ity ukta-lakṣaṇaḥ |

duḥkhasya ca parā kāṣṭhā kulavadhūnāṁ svayam api maryādānāṁ svajanāryapathābhyāṁ bhraṁśa eva | nāgnyādinā ca maraṇam | tataś ca tat tat kāritayā pratīto’pi śrī-kṛṣṇasambandhaḥ sukhāya kalpate cet tarhy eva rgasya parameyattā | tataś ca tām āśrityaiva pravṛtto’nurāgo bhāvāya kalpate | sā cārambhata eva vraja-devīṣv eva dṛśyatte | paṭṭamahiṣīṣu tu sambhāvayitum api na śakyate | arambhata eva vyañjayituṁ navarāgahiṅgulabharair ity atra navaśabdo dāsyate | tad evam eva tā evoddiśyoddhavaḥ sa-camatkāram āha—yā dustyajam ārya-pathaṁ svajanaṁ ca hitvā [bhā.pu. 10.47.61] iti | īdṛśoktyā ca yady api tāsāṁ tattyāgo na sambhavati tathāpi kṛta iti kulāṅganatvaṁ paramasamaryādatvaṁ ca darśitam |

tasmāt samarthākhyaiva ratir anurāga-daśām ārūḍhā satī mahā-bhāva-daśām apnotīti mahā-bhāva-samarthā-ratyoḥ krameṇāṅgi-vṛttitvāṅga-vṛttitve śrī-kṛṣṇa-raghunāthayor iva kāraṇatva-kāraṇavattve ca prākaṭye | yathā śrī-kṛṣṇe viṣṇoḥ praveśena praviṣṭāvatāra-līlāvalī-līnasya śrī-kṛṣṇasya tal-līlādṛṣṭyā paścād bhāvitvaṁ, tathā mahā-bhāvasya | yathā raghunāthasya pūrva-bhāvitvaṁ tathā samarthāyā rateḥ | dṛṣṭānto’yam ekāṁśena | sarvathā sādṛśye’vatāra-līlāyā iva samarthāyāḥ kāraṇatva-hāner apakarṣāpātāc ca | kādācitkatvena pratīyamānatvasyāpātāc ca | yad vā pūrvaṁ bhakti-khedā’cyutāgrajaḥ iti raghunāthasya pūrva-bhāvitvaṁ na tāvad avatāra-līlā-gatam | pūrvatra vyākhyāyāṁ kāraṇavattvaṁ paratra turīyatvaṁ raghunāthasya[[4]](#footnote-5) | yata etad-abhāve[[5]](#footnote-6) baladevasyāgrajatvābhāvaḥ syād |

ata eva ete cāṁśa-kalāḥ ity ādinā svayam-bhagavattvena nanda-nandanasyāvatārāvalī-bījatvam adbhutaṁ[[6]](#footnote-7) golokanāthasya tu nara-līlātvābhāvena virodhābhāvāt spaṣṭam etad iti |

ata eva mahā-bhāvasya kāścid vṛttayaḥ samarthāyāṁ ratau vartante | mahā-bhāvasyāṅgi-vṛttitvaṁ sarva-bhāvodgamollāsī mādano’yaṁ parātparaḥ [u.nī. 14.219] iti vacana-gamyam | kāraṇaṁ ca samarthā-rateḥ svarūpajatvāt | mahā-bhāvasya svarūpatvaṁ mahā-bhāva-svarūpeyam iti vacanāt | mahā-bhāvojjvala-cintā-ratnodbhāvita-vigrahām [stavāvalī, premāmbhoja-marandākhyaṁ stava-rājam, 1] iti vacanāc ca | candrāvaly-ādīnāṁ rūḍhādi-mahā-bhāva-svarūpatvam ābhyāṁ vacanābhyāṁ gamyam |

ata eva mahā-bhāvasya manaḥ-sva-svarūpatānayana-rūpāyā vṛtteḥ samarthāyām api sad-bhāvāt | kādācitkaṁ sambhogecchā-bheda-bodhaka-ceṣṭā-viśeṣa-rūpaṁ samañjasāvṛtty-antaraṁ nirastam[[7]](#footnote-8) | vṛtteḥ parameyattām āpanno rāga eva mahā-bhāvasyopādāna-kāraṇam | yathā śarkarāsitopalāyā[[8]](#footnote-9) yathā mṛd-ghaṭasya | yathā śarkarāyāḥ sitopalāto dūrī-karaṇe sitopalāyā abhāvo, yathā ghaṭato mṛdo dūrī-karaṇe ghaṭasyābhāvas tathā parameyattā-vṛttim āpannasyāsyopādāna-rūpasya rāgasya mahā-bhāvato dūrīkaraṇe mahā-bhāvasyābhāvaḥ | mahā-bhāvasyābhāve rādhikādīnāṁ svarūpābhāvaḥ | vṛtteḥ parameyattām āpannassyya rāgasya parama-māhātmyam etad-ādhāra-rūpāṇāṁ vraja-devīnāṁ caraṇa-reṇu-spṛhayā śrī-vṛndāvana-sthānāṁ gulma-latauṣadhīnāṁ madhye kim api janma vāñchatā śrīmad-uddhavena prakaṭitam, yathā śrī-daśame—

asām aho caraṇa-reṇu-juṣām ahaṁ syāṁ

vṛndāvane kim api gulma-latauṣadhīnām |

yā dustyajam ārya-pathaṁ svajanaṁ ca hitvā

bhejur govinda-padavīṁ śrutibhir vimṛgyām || [bhā.pu. 10.47.61] iti |

upapatau śṛṅgārasya atraiva paramotkarṣaḥ śṛṅgārasya pratisṭhitaḥ [u.nī. 1.19] | ity ādinā ca paramotkarṣaṁ prakaṭayadbhiḥ śrīmad-gosvāmi-pādaiḥ—

 rāgeṇollaṅghayan dharmaṁ parakīyābalārthinā |

 tadīya-prema-vasatir[[9]](#footnote-10) budhair upapatiḥ smṛtaḥ || [u.nī. 1.17]

iti lakṣitopapatitva-hetu-rūpasyāsyaiva parameyattāpanna-vṛttim āpannasya rāgasya māhātmyaṁ darśitam | punaḥ parakīyāsu, rāgollāsa-vilaṅghitārya-padavī [u.nī. 3.18] ity ādinā paramotkarṣaṁ prakaṭayadbhiḥ śrīmad-gosvāmi-pādaiḥ—

 rāgeṇaivārpitātmāno loka-yugmānapekṣiṇā |

 dharmeṇāsvīkṛtā yās tu parakīyā bhavanti tāḥ || [u.nī. 3.17][[10]](#footnote-11)

ity ukta-lakṣaṇa-parakīyātva-hetu-rūpasyāsyaiva pareyattāpanna-vṛttim āpannasya rāgasya parama-māhātmyaṁ darśitam | mahā-bhāvasya yāvad-āśraya-vṛttitvaṁ, yathā śrī-daśame

kvemāḥ striyo vanacarīr vyabhicāraduṣṭāḥ

kṛṣṇe kvacaiṣa paramātmani rūḍhabhāvaḥ |

nanv īśvaro’nubhajato’viduṣo’pi sākṣāt

chreyas tanoty agadarāja ivopayuktaḥ || [bhā.pu. 10.47.59] iti |

asyārthaḥ—striyaḥ śrī-kṛṣṇasya parama-śaktayo vanacarīḥ śrī-vṛndāvana-caryo’ta eva vyabhicāra-duṣṭā iti vyabhicāra-duṣṭam ātmānaṁ manyamānā na tu duṣṭāḥ | śaktimataḥ[[11]](#footnote-12) śrī-kṛṣṇasya parama-sukhaika-hetu-vyabhicārasyārundhatī-mukha-satī-vṛnda-vandyatvena parama-satītva-rūpatvād dharmādi-catur-varga-tiraskāri-pañcama-puruṣārtha-sāra-rūpatvāc ca | tan-mananaṁ tu rāgasya parameyattāpanna-vṛtter hetutvāt parama-prayojakam | tan-mananaṁ kveti duḥkham adhikādhikam āyātam | paramātmani kṛṣṇe rūḍha-bhāvaḥ kveti mahā-bhāvasya varāmṛta-svarūpa-śrītvena tad-dhetus tan-mananam eva hetumataḥ[[12]](#footnote-13) paramādhikyāt tena[[13]](#footnote-14) saha hetos tādātmya-prāpteḥ sukham adhikādhikam āyātam | ata eva duḥkha-sukhayoḥ paraspara-virodhāt kva kveti | mahā-bhāvaṁ vinā kṛṣṇasyādhikādhika-mādhuryātiśayāsvādanaṁ na syād iti parama-tattva-vidāṁ śrī-vraja-devīnāṁ vārtās tāṁ |

nanv īśvaro’nubhajato’viduṣo’pīty ādi kaimutyam[[14]](#footnote-15) | ata evātrādhikādhika-duḥkhasyāpy adhika-sukhatvāt parameyattāpanna-vṛttim āpanno rāga evoddhavasya parama-vismayādi-hetur jātaḥ | mahā-bhāva eva śrī-vraja-devīnāṁ lakṣmī-cayāt paṭṭa-mahiṣī-cayād api guṇa-rūpa-saubhāgyādibhiḥ paramotkarṣe hetuḥ | yathā śrī-vaiṣṇava-toṣaṇyām vāñchanti yad bhava-bhiyo munayo vayaṁ ca [bhā.pu. 10.47.58] iti śrīmad-uddhava-siddhānta-rītyā sarvādhika-premavatīṣu[[15]](#footnote-16) tāsu yuktam eva tādṛśatvam[[16]](#footnote-17) iti śrī-kṛṣṇasyāpi guṇa-rūpādibhiḥ paramotkarṣaṁ hetutvaṁ mahā-bhāvasyaiva premānurūpa-vaiśiṣtya-prakāśasya nyāyyatvāt[[17]](#footnote-18) | kintu iyam eva ratiḥ prauḍhā mahā-bhāva-daśāṁ vrajet [u.nī. 14.58] iti mahā-bhāvasya samarthotpannatvam |

tārābhisāraka caturtha-niśā-śaśāṅka

kāmāmbu-rāśi-parivardhana deva tubhyam |

argho namo bhavatu me saha tena yūnā

mithyāpavāda-vacasāpy abhimāna-siddhiḥ || [padyāvali 179]

ity ādiṣu pravyakta-parameyattāpanna-vṛttikasya mahā-bhāvāśraya-rāgasyāpi samarthotpannatvād ata evaikadā kāraṇatvākāraṇavattvābhyāṁ mahā-bhāvasya viruddha-dharmatvam | śrī-kṛṣṇasya yathaikadā sarva-kāraṇa-kāraṇatvena śrī-vrajendrasyāpi kāraṇatvam āgamādy-ukta-prāmāṇyena nitya-tat-putratvaṁ ca parasparaṁ viruddham | ata eva tarkāgocaratvena mahā-bhāvasya parama-māhātmyam āyātam |

**yā rāga-parameyattāpanna-vṛtti-sucarcitā |**

**sā līlā-vitatiḥ sevyā śrīmad-rūpa-padāśrayaiḥ ||31||**

atra prathama-raty-avakara-nirasanaṁ jātam |

iti svarūpa-catuṣṭaya-prakāśane mahā-bhāva-svarūpa-prakāśanaṁ

prathamaṁ sampūrṇam

|| 1.1 ||

 --o)0(o--

(1.2)

### atha nisarga-svarūpa-svarūpa-prakāśanam

**svabhāva-bheda-rūpatvād dvayos[[18]](#footnote-19) tu ratibījayoḥ |**

**svabhāva-lakṣaṇa-vyākhyā kriyate prathamaṁ tataḥ ||32||**

**svabhāva-lakṣaṇam**—

bahir-hetv-anapekṣī tu svabhāvo’rthaḥ prakīrtitaḥ |

bahir-hetv-anapekṣīti nitya-priyādhiṣṭhānakatvāt[[19]](#footnote-20) |

nisargaś ca svarūpaṁ cety eṣo’pi bhavati dvidhā ||41|| [u.nī. 14.31]

tatra nisarga-svarūpa-prakāśanam |

 nisargaḥ sudṛḍhābhyāsa-janyaḥ saṁskāra ucyate |

 tad-udbodhasya hetuḥ syād guṇa-rūpa-śrutir manāk || [u.nī. 14.32]

eṣā vyākhyā—nisargaś ca svarūpaṁ ceti dvaividhyaṁ krameṇa samañjasāyāḥ samarthāyā rater mūlatvāt | samañjasāyā aṅgi-vṛtti-rūpasyānurāgasya manaḥ-sva-svarūpatānayana-vṛtter abhāvāt tad[[20]](#footnote-21)-aṅga-vṛtti-rūpāyāṁ samañjasāyāṁ sā[[21]](#footnote-22) vṛttir nāsty eva |

anurāgasyāṅgi-vṛttitvam—

ādyā premāntimāṁ tatrānurāgāntāṁ samañjasā |

ratir bhāvāntimāṁ sīmāṁ samarthaiva prapadyate[[22]](#footnote-23) || [u.nī. 14.232]

iti nirdhārād atra prayogo nisargo nānurāgaḥ | anurāgasya manaḥ-sva-svarūpatva-nayana-vṛtty-abhāvāt | ato’nurāgādarśane’pi tat-saṁskāro nisargaḥ | sa ca tasyāṅgivṛttitvena parāvasthābhāvāt tat-sātatya-rūpa-sudṛḍhābhāsa-janyaḥ | ataḥ samañjasāyā upādānaṁ nisargaḥ | ata eva nisargasya sāndratamatvābhāva-svabhāvāt tad-udbodhe guṇa-rūpayor manāk śrutir apekṣyate | samañjasāyā manaḥ-sva-svarūpa-nilīya-sthititvam | tena sudṛḍhābhyāsa-janyaḥ saṁskāro vāsanā manāg-guṇa-rūpa-śravaṇodbuddhā samañjasām āvirbhāvayati | ata eva asundaraḥ sundara-śekharo vā [u.nī. 14.34] ity ādi-padyaṁ vraja-sthānāṁ kātyāyanī-vrata-parāṇāṁ kanyānāṁ samañjasāyā rater āvirbhāva-kāraṇasya nisargasyodāharaṇam iti[[23]](#footnote-24) |

atha svarūpa-stha-rūpa-prakāśanam |

ajanyas[[24]](#footnote-25) tu svataḥ-siddhaḥ svarūpaṁ bhāva iṣyate | [u.nī. 14.35]

asya vyākhyā—bhāvo mahā-bhāvaḥ svarūpam iṣyate | mahā-bhāva-svarūpeyam ity ādiḥ svataḥ-siddha ity aṅgi-vṛttitvāt | ajanya iti kāraṇatvāt tasmād aṅgi-vṛtteḥ kāraṇāc ca samarthā ratir āvirbhavati | tatra kāsāñcin manaḥ-sva-svarūpatānayanādy-aṅgi-vṛtti-vṛttīnāṁ sad-bhāvaḥ | atra prayogaḥ[[25]](#footnote-26) | svarūpaṁ mahā-bhāvo mahā-bhāvasya manaḥ-sva-svarūpatānayana-vṛtti-sad-bhāvāt | ataḥ samarthāyā upādānaṁ svarūpam | ata eva yāvad āśraya-vṛttiś ced bhāva ity abhidhīyate iti lakṣaṇādyāvad-āśaya-vṛttiṁ vinā sva-svarūpasyānyathā-bhāvaḥ |

**svabhāvadvayavijñāne rati-bhedau sudurgamau |**

**bhavetāṁ sugamau tasmāt taddvayaṁ likhitaṁ purā ||33||**

atra dvitīya-raty-avakara-nirasanaṁ jātam |

iti prakāśana-catuṣṭaye nisarga-svarūpa-svarūpa-prakāśanaṁ

dvitīyaṁ sampūrṇam

|| 1.2 ||

 -o)0(o-

(1.3)

### atha samañjasā-samarthā-svarūpa-prakāśanam

**śrī-samarthāvivekārtham ādau vācyā samañjasā |**

**ato kakṣaṇām etasyāḥ pūrvam eva vicāryate ||34||**

**samañjasā-lakṣaṇam**—

patnī-bhāvābhimānātmā guṇādi-śravaṇādijā |

kvacid bhedita-sambhoga-tṛṣṇā sāndrā samañjasā || [u.nī. 14.48] iti |

vyākhyā—patnī-bhāvābhimāna ātmā svarūpaṁ yasyāḥ seti | madhurākhyāyā rateḥ samañjaseti jāti-viśeṣasya svarūpa-lakṣaṇam | anena loka-dharma-maryādāpekṣātra darśitā | ataḥ samañjaseti loka-dharmātikrama-rūpā sāmañjasyābhāvāt tan-nāmnīty anena samarthāyām asāmañjasyam āyātam | patnī-bhāvābhimānātmeti tad-abhimāna-tiraskāreṇa samarthāyā yā sadā-sthitis tasyāḥ sadā-bhāvo vyaktaḥ | svarūpasyābhāve vastv-abhāvāt[[26]](#footnote-27) | ekā sāmānyā[[27]](#footnote-28) ratis tat-tad-vṛtti-bhedaiḥ samañjasā-samarthā-sādhāraṇīti vaiśiṣṭyaṁ prāpnoti | vṛtti-bhedān vinā sāmānyāyāṁ ratau tat-tad-vaiśiṣṭyaṁ bīja-rūpeṇa sad apy aprayojakatayā nāpekṣitam[[28]](#footnote-29) | patnī-bhāvābhimānātmatvād eva sāndreti | sāndratva-rūpa-svarūpa-bhūta-guṇa-viśeṣo na sāndratamatvam ādara-viśeṣa-maya-svabhāvena samañjasāyāḥ saṅkocāpatteḥ | ādara-viśeṣa-maya-svabhāvo, yathā śrī-daśame—

pratyudgamādara-bhayāsana[[29]](#footnote-30)-pāda-śauca-

tāmbūla-viśramaṇa[[30]](#footnote-31)-bījana-gandha-mālyaiḥ |

keśa-prasāra-śayana-snapanopahāryair

dāsī-śatā api vibhor vidadhuḥ sma dāsyam || [bhā.pu. 10.61.6] iti |

ata eva kvacid bhedita-sambhoga-tṛṣṇeti kādācitka-vṛtti-viśeṣo’syāṁ manaḥ-sva-svarūpatānayana-rūpāyā vṛtter abhāvāt | kvacid raty-uddīpanābhāve sati rati-vṛttīnām udaya-bhāvān manaso vṛttiḥ[[31]](#footnote-32) sambhoga-tṛṣṇodeti | ata eva guṇādi-śravaṇādijeti guṇādi-śravaṇa-sāpekṣāvirbhāva-rūpāvasthā-viśeṣaḥ | śrī-kṛṣṇendriya-sukhecchā-ratis tad-indriyāṇāṁ kāmaja-kṣobha-vaikalya-mananaṁ tad-uddīpanam | kvacid vaśitva-ceṣṭānumānena[[32]](#footnote-33) tad-uddīpanābhāvaḥ | tadā ye yathā māṁ prapadyante tāṁs tathaiva bhajāmy aham iti nyāyāt kṛṣṇasyāpi vaśitva-guṇodayaḥ | kintu tat[[33]](#footnote-34)-saundaryādinā mano-vikṣobhān mano-vṛttiḥ sambhogecchodeti | sā[[34]](#footnote-35) ca prema-paripāṭīto bhinna-ceṣṭā | tayā ceṣṭayā sa vaśo na bhavet |

 samañjasātaḥ sambhoga-spṛhāyā bhinnatā yadā |

 tadā tad-utthitair bhāvair vaśyatā duṣkarā hareḥ || [u.nī. 14.50]

tathā hi,

 smāyāvaloka-lava-darśita-bhāva-hāri-

 bhrū-maṇḍala-prahita-saurata-mantra-śauṇḍaiḥ |

 patnyas tu ṣoḍaśa-sahasram anaṅga-bāṇair

 yasyendriyaṁ vimathituṁ karaṇair na śekuḥ || [bhā.pu. 10.61.4]

atrātmarāma-śiromaṇitvena munibhiḥ kṛtāyāḥ stuteḥ sphūrtyā vaśitva-ceṣṭānumānam | kintu samañjasāyāḥ sāndratvena tatra praveśe’nyāsāmarthyāt[[35]](#footnote-36) taraṅginyās taraṅgāntarāyamāṇa-ravi-marīcer iva samañjasātaḥ sambhogecchāyā bahiḥ-sthitiḥ | ata eva kādācitkas tasyā udayaḥ | yathaitat padyānantaram—

 itthaṁ ramā-patim avāpya patiṁ striyas tā

 brahmādayo’pi na viduḥ padavī yadīyām |

 bhejur mudāviratam edhitayānurāga-

 hāsāvaloka-nava-saṅgama-lālasādyam || [bhā.pu. 10.61.5]

vyākhyā—patim iti śṛṅgārasya paramotkarṣābhāvaḥ | upapatāv eva tasya nirṇītatvāt | śrī-mahiṣīṇām anurāgena yo hāso’valokaś ca tābhyāṁ hetu-bhūtābhyāṁ śrī-kṛṣṇasya tābhiḥ samañjasā-raty-aṅgi-vṛtti-rūpānurāgavatībhiḥ saha yo’nurāga-vilāsa-rūpatvān nava-navāyamānaḥ saṅgamaḥ | saṅgasya nava-navāyamānatvaṁ, yathā prathame—

 yadyapy asau pārśva-gato raho-gatas

 tathāpi tasyāṅghri-yugaṁ navaṁ navam |

 pade pade kā virameta tat-padāc

 calāpi yaṁ śrīr na jahāti karhicit || [bhā.pu. 1.11.34] iti |

tatra lālasautsukyam ādir yasya vibhrama-kadambasya taṁ tā bhejuḥ prāpur ity arthaḥ | yad vā, tāsām anurāga-hāsāvalokābhyāṁ śrī-kṛṣṇe yo nava-saṅgama-lālasas tasmād dhetor yaṁ śrī-kṛṣṇaṁ tā bhejur vaśīkṛtavatya ity arthaḥ | tat-pūrva-padye samañjasātaḥ sambhoga-tṛṣṇāyāḥ pṛthaktayā tasya[[36]](#footnote-37) mano vijayena vaśīkartuṁ na śekuḥ | mudā śrī-kṛṣṇasya pūrvam avaśyatā-darśanena viṣaṇṇatā-tirohitayādhunā vaśyatva-darśanena jātayā vyāptyety arthaḥ | kimbhūtayā? avirata-medhitayā | anurāgajatvād anurāgodayasya prāyikatvāc ca | asāṁ[[37]](#footnote-38) śrī-kṛṣṇasyātmārāma-śiromaṇitvasyāsphūrtiḥ prāyiky-anurāgasya sāndratvāt | yathā tat-pūrva-padyam—

 gṛhād anapagaṁ vīkṣya rāja-putryo’cyutaṁ sthitam |

 preṣṭhaṁ nyamaṁsatātmānam atat-tattva-vidaḥ striyaḥ || [bhā.pu. 10.61.2] .

gṛhād anapagam iti durlabhatvādy-abhāvān nahi samarthāyā ivotkarṣaḥ | samañjasāyā ity āyātam | preṣṭhaṁ pūrṇatama-priyatvaṁ nyamaṁsyata | na tu vastutaḥ pūrṇatama-priyatvaḥ sa[[38]](#footnote-39) kintu pūrṇa-priyatvaḥ | pūrṇatama-priyatvas tu samarthā-ratimatīṣu vraja-devīṣv eva | ata evātattva-vida ity āsām anurāgasya sāndratamatvābhāvāt kādācitkyātmarāma-śiromaṇitva-sphūrtiḥ | śrī-kṛṣṇasyātmarāma-śiromaṇitva-guṇodayasya tasyāḥ sphūrteḥ paścād-bhāvitvaṁ na tu pūrva-bhāvitvam[[39]](#footnote-40) | yathaitad anantaram—

 cārv-abja-koṣa-vadanāyata-bāhu-netra-

 sa-prema-hāsa-rasa-vīkṣita-valgu-jalpaiḥ |

 sammohitā bhagavato na mano vijetuṁ

 svair vibhramaiḥ samaśakan vanitā vibhūmnaḥ || [bhā.pu. 10.61.3]

tatra sa-prema-hāseti pūrvaṁ śrī-kṛṣṇānurāgaḥ spaṣṭaḥ paścāt tāsām[[40]](#footnote-41) anurāgataḥ sambhoga-tṛṣṇāyā vṛtti-prakāśena bhinnatānusandhānenāmarāma-śiromaṇitva-guṇodayo jātaḥ[[41]](#footnote-42) | ata eva na mano vijetuṁ svair vibhramaiḥ samaśakann iti | evaṁ pāṇḍava-sāhāyārthaṁ śrī-kṛṣṇasya tad-upakaṇṭhe ciraṁ sthitatvād vaśitva-ceṣṭānumānena sambhogecchāyāḥ pṛthaktā | yathā prathame—

 uddāma-bhāva-piśunāmala-valgu-hāsa-

 vrīḍāvaloka-nihato madano’pi yāsām |

 sammuhya cāpam ajahāt pramadottamās tā

 yasyendriyaṁ vimathituṁ kuhakair na śekuḥ || [bhā.pu. 1.11.37] iti |

vyākhyā— yathā kāścit supratiṣṭhito’pi dhani-viśeṣaḥ kenāpi kāraṇena dhana-hānau satyāṁ pūrvato’py adhika-dhanitva-vyañjanārthaṁ pūrvato’py ādhikya-bhājaṁ paricchadaṁ svīkaroti, tadvat śrī-kṛṣṇasya vaśitva-sphūrtyānurāga-vṛttīnām anudayān mano-vṛtteḥ sambhogecchāyā udayāt pūrvato’py adhikatvena pratīyamānā anurāga-ceṣṭā anukṛtavatyaḥ | śrī-kṛṣṇasya premaika-vaśyatva-svabhāvāt tābhiḥ kuhaka-rūpābhiś ceṣṭābhir vaśyatā duṣkarā jātā | śrī-kṛṣṇasya premaika-vaśyatva-svabhāvo, yathā stava-mālāyām— prema-sampad-ayaskānta-kṛta-kṛṣṇāya sa-vrataḥ [śrī-premendu-sāgara-saṁjñaka-śrī-kṛṣṇāṣṭottara-śata-nāma-mālikā, 28] iti | uddāmā pūrvato’py adhiko yo bhāvas tasya sūcakābhyāṁ tac-ceṣṭānurūpa-hāsa-vrīḍāvalokābhyāṁ nihata ity ādikam etayoś ceṣṭayoḥ pratīyamānādhika-jñāpanaṁ na tu vāstavam | kiṁ ca, sarva-vismāri-gandhā [u.nī. 14.53] iti sarva-vismāraṇa-rūpa-samarthā-vṛtter abhāvāt samañjasāyāṁ taṁ nāvidan mayy anuṣaṅga-baddha-dhiyaḥ svam ātmānam adas tathedam [bhā.pu. 11.12.12] itivat sarva-vismāraṇaṁ nāsti | ataḥ kvacit kvacid aiśvarya-jñānam udeti | tadā sañjāyamānādara-gauraveṇa tat-prema-hānyā sva-mano na tṛpyet [bṛ.bhā. 1.4.113] itivat prema-hrāso jāyata iti |

**śrīlāṁ[[42]](#footnote-43) samañjasāṁ staumi ratiṁ yasyā vivecanāt |**

**sudurgamaṁ samarthāyāḥ svarūpaṁ sugamaṁ bhavet ||35||**

iti samañjasā-svarūpa-prakāśanam |

**yasyāḥ svarūpa-jñānena sarva-siddhānta-santatiḥ |**

**sugamā syād durūhāpi śrī-samarthāṁ namāmi tām ||36||**

atha samarthā-svarūpa-prakāśanam |

samarthā khalu saiva syād yā lokaṁ dharmaṁ cātikramya paramakāṣṭhām āpannāṁ puṣṭim āpnoti[[43]](#footnote-44) | atra[[44]](#footnote-45) vyatireka-pradarśanam | etad[[45]](#footnote-46)-abhāve loka-dharma-maryādāpekṣā-rūpa-samañjasyāt samañjaseti |

 kañcid viśeṣam[[46]](#footnote-47) āyantyā sambhogecchā yathābhitaḥ |

 ratyā tādātmyam āpannā sā samartheti bhaṇyate ||

 sva-svarūpāt tadīyād vā jātā yat kiñcid anvayāt |

 samarthā sarva-vismāri-gandhā sāndratamā matā || [u.nī. 14.52-53]

vyākhyā— kañcid viśeṣam upapater viṣayatvāt parakīyāṇām āśrayatvāc ca | ata eva vaiśiṣṭyaṁ pātra-vaiśiṣṭyād ratir eṣopagacchatīti nyāyāc ca | ata eva sambhogecchā rati-tādātmya-rati-sāndratamatva-sarva-vismāri-gandhatva-svarūpotpannatvāsiddhānusandhāna-rahitā | taj-jñābhimata-rati-dvaya-gatābhimāna-sālakṣaṇya-nirāsaka-nimittasya tad-vailakṣaṇya-naimittikāvaśyakotpādakatvāc[[47]](#footnote-48) ca | samañjasā-svarūpa-bhūta-patny-abhimāna-vyatireka-prāpyatvāc ca | patnī-bhāvenaiva kātyāyanī-vrata-para-kanyānāṁ svakīyatvāt | parakīyāsu kanyāsu kim uta paroḍhāsv avaśyāpekṣyatvāc[[48]](#footnote-49) ca svarūpa-niṣpādaka-sāmarthyātmaka-bhāva-sambhāvanaupayikatvāc[[49]](#footnote-50) ca | padyāvalyām—

asamañjasam asamañjasam asamañjasam etad āpatitam |[[50]](#footnote-51)

vallava-kumāra-buddhyā hari hari harir īkṣitaḥ kutukāt || [pa. 168] iti |

prathama-puruṣārtha[[51]](#footnote-52)-viruddhāyamāna-samañjasa-rūpatvāc ca | mahā-bhāvāśraya-parameyattāpanna-vṛtti-valita-rāga-mūlatvāc copapatnī-bhāvābhimāna-rūpam iti |

madhurākhyāyā rateḥ samartheti jāti-viśeṣaṇasya svarūpa-lakṣaṇam | ata eva loka-maryādā-tiraskāra-rūpa-svabhāvaṁ ceti svabhāva-lakṣaṇaṁ ca | etair avinābhāvena sva-siddhaye samarthāyā upapatnī-bhāvābhimānātmatvam ākṣipyate | ato hetutvam eṣām[[52]](#footnote-53) evam anyatrāpi[[53]](#footnote-54) jñeyam | viśeṣam ity atra vyatireka-pradarśanam etad-abhāve[[54]](#footnote-55) sāmānyeti | kañcid ity atra vyatireka-pradarśanam | etad-abhāve[[55]](#footnote-56) patnī-bhāvābhimānātmety abhimāna-bhedasyaiva rati-bheda-hetutvāt | viśeṣaṇa-kathanena madhura-rati-sāmānyatva-parihāraḥ svata eva jātaḥ | yathā vipratvādi-viśeṣa-kathanena madhura-rati-sāmānyatva-parihāraḥ svata eva syāt | kañcid iti rahasyatayā kathanaṁ bahiraṅga-janājñeya-svarūpatva-pratipādanāya | alambanādi-vaiśiṣṭyena svarūpasya vijña-vijñeyatvam eva | svarūpa-jñānābhāve sati sādhakais tad-anusārasya[[56]](#footnote-57) duṣkaratvāt susārasyaiva grantha-prayojana-rūpatvāc ca | yathā raty-ādiṣu prema-snehādayo bīja-rūpeṇa santo’pi tat-tad-vṛtti-bheda-prākaṭyaṁ vinā tat tat tayā nābhidhīyante | tathā samarthā ratiḥ sāmānyāyām avasthāyāṁ[[57]](#footnote-58) pūrvaṁ bīja-rūpeṇa saty api samarthātvena nābhidhīyate kintu sāmānyatveneti sāmānya-rūpatayā[[58]](#footnote-59) | atra vyatireka-pradarśanam |

svarūpasya samarthā-bīja-sāmānyāvasthāyāṁ[[59]](#footnote-60) līnatvena sthitatvāt samarthā-bīja-sāmānyāvasthā-bhāve samañjasā-bīja-sāmānyāvasthā,[[60]](#footnote-61) nisargasya sāmānyāvasthāyām asyāṁ samañjasā-bīja-rūpāyāṁ līnatvena sthitatvāt | vyatireka-viśeṣe doṣam āha | upapatnī-bhāvābhimānāt pūrvaṁ rati-vaiśiṣṭye samañjasātvāpāta iti parakīyāṇāṁ[[61]](#footnote-62) kanyānāṁ paroḍhatvasyābhāve’pi yad rati-vaiśiṣṭyena samarthā-rati-prāyatvaṁ tat tu līlā-śakti-vaibhava-viśeṣa-mayam iti | abhitas tādātmyam āpannety atra vyatireka-pradarśanam | etad-abhāve kvacid bhedita-sambhoga-tṛṣṇeti ratyā sahābhitas tādātmyāpter yogyatāyogyatābhyāṁ sambhogecchayor vailakṣyaṇyena tayor mūla-bhūtayoḥ samarthā-samañjasayor vailakṣaṇyam āyātam | sambhogecchayoḥ sva-svarūpa-tādātmya-prāpaṇa-yogyatāyogyatābhyāṁ sutarām eva samarthā-samañjasayor vailakṣaṇyam samañjasā-samarthayoḥ sambhogecchayor hetutvena sādhāraṇyāḥ sambhogecchā-hetukatvena vailakṣaṇyam spaṣṭam eva sambhogeccheti | etad-vailakṣaṇyābhāve śāntādīnām āpātāt | sva-svarūpāt tadīyād vā jātā yat kiñcid anvayād ity atra vyatireka-pradarśanam etad-abhāve guṇādi-śravaṇādijeti | sarva-vismāri-gandhety atra vyatireka-pradarśanābhāve sāndreti sāndrataratvasyāprayogāt | atra sambhogecchāyā ratyās tādātmyāpannatvena sambhogecchā-viśeṣo’syā rater jātu na bhidyate ity atroktasya bahiḥ-kādācitka-ceṣṭā-bhedodaya-hetu-bhāvāntarāsparśitvasya hetuḥ kvacid viśeṣa eva | sāndratamatvasya hetū ratyā sambhogecchāyās tādātmyāpannatvam | sarva-vismāri-gandhasya hetuḥ sāndratamatvam | sva-svarūpād ity ādinā sva-svarūpa-jātatvasya hetuḥ | sambhogecchā-viśeṣo’syā rater jātu na bhidyate iti bahir-bhāvāntarāsparśitvena rateś cittād apārthakyaṁ sarva-vismāri-gandhatvaṁ ca | atra kārikāyāṁ[[62]](#footnote-63) vyatireka-pradarśanam | etad-abhāve pūrvoktasya tasya tasya samarthā-svarūpa-vṛtti-vyatireka-prāptasyaivaṁ hetu-hetumatttvam iti |[[63]](#footnote-64)

samarthāyā udāharaṇam—

prekṣyāśeṣe jagati madhurāṁ svāṁ vadhūṁ śaṅkayā te

tasyāḥ pārśvaṁ gurubhir abhitas tvat-prasaṅgo nyavāri |

śrutvā dūre tad api bhavataḥ sā tulākoṭi-nādaṁ

hā kṛṣṇety acyuta-caram api vyāharanty unmadāsīt || [u.nī. 15.44] iti |

vyākhyā— atronmadety anena sety anena ca svarūpa-vaiśiṣṭyāt pātra-vaiśiṣṭyāc ca madhurā ratir uddiṣṭā | svarūpa-vaiśiṣṭyaṁ tūnmāda-vaiśiṣṭyaṁ jñāpyaṁ pātra-vaiśiṣṭyena samarthitaṁ ca | pātra-vaiśiṣṭyaṁ tu svarūpa-vaiśiṣṭyena samarthitam | atra vyatireka-pradarśanam etad-vaiśiṣṭyāprakāśāt sāmānyā ratiḥ | yathā—

bālikeyaṁ trivarṣīyā varṣīyasi samīkṣyatām |

yā puraḥ kṛṣṇam ālokya huṅkurvaty abhidhāvati || [bha.ra.si. 1.5.11] iti |

ratir līna-vṛttitayā kvacid anugṛhīta-līlā-śaktiḥ pūrva-rāga-rūpasya vipralambha-bhedasya hetuḥ syāt | līlā-śaktir janmādi-līlāṁ bālyaṁ ca bālye rateḥ sāmānya-rūpaṁ, bālyānte vaiśiṣṭyaṁ ca prakaṭayya pūrva-rāgaṁ prakaṭayati | dharmi-kaiśora-mahā-bhāvayoḥ krameṇa bālya-paugaṇḍatve sāmānyādi-ratitve prakāra uktaḥ | svāṁ vadhūm iti samarthāyā nimittaṁ paroḍhātvam | tatrāpi hā kṛṣṇeti vyāharantīti paroḍhātvena pātra-vaiśiṣṭyān mūla-nāmoccāraṇenopapatnī-bhāvābhimāna-vaiśiṣṭyodayāc ca | loka-dharmāv atikramya sva-leśa-mātreṇa sarvaṁ vismārya ca paripuṣṭim āpanneti samarthātvaṁ darśitam | atra vyatireka-pradarśanam etad-abhāve— dhīrā patiṁ kulavatī na vṛṇīta kanyā kāle [10.52.38] iti, tan me bhavān khalu vṛtaḥ patir aṅga jāyāṁ mātmārpitaś ca bhavato’tra vibho vidhehi [10.52.39] iti, gadāgraja etya pāṇiṁ gṛhṇātu me [10.52.40] ity ādiṣu padyeṣu kanyātvena paroḍhātvābhāvāt pātra-vaiśiṣṭyam | gadāgraja iti patnī-bhāvābhimānodayān mūla-nāma-grahaṇābhāvaḥ | patir vṛta iti patnī-bhāvābhimānodayaḥ | jāyāṁ vidhehīti pāṇiṁ gṛhṇātv iti ca loka-dharmāpekṣā | ataḥ samañjasātvam[[64]](#footnote-65) iti | atra[[65]](#footnote-66) cānullekhād anayā ratyā[[66]](#footnote-67) sambhogecchāyās tādātmyāpannatvam api gamyate | ato bahir api bhāvāntarāsparśitvaṁ ca spaṣṭam | samarthāyā mahā-bhāvodāharaṇe paroḍhātvaṁ nimittaṁ prakaṭaṁ darśitam gopa-vadhvaḥ [10.47.58] iti | bahir api bhāvāntarāsparśitvam | yathā vidagdha-mādhave—

dharia paḍicchanda-guṇaṁ sundara

mama mandire tumaṁ vasasi |

taha taha rundhasi baliaṁ

jaha jaha ca‹ā palāemi || [vi.mā. 2.33][[67]](#footnote-68)

ity atra ruṇatsīti balavad iti cakiteti palāya iti bahiḥ sambhogecchāsparśitvam | sambhogecchāyās tādātmyāpannatvābhāve—

śrutvā guṇān bhuvana-sundara śṛṇvatas te

nirviśya karṇa-vivarair harato’ṅga-tāpam |

rūpaṁ dṛśāṁ dṛśimatām akhilārtha-lābhaṁ

tvayy acyutāviśati cittam apatrapaṁ me || [10.52.37] iti |

ity atra cittam apatrapam ity anena tvayy āviśatīty anena ca bahiḥ sambhogecchāsparśitvam iti tulākoṭi-nādaṁ śrutvā [u.nī. 15.44] iti tadīya-yat-kiñcid-anvayotthatvaṁ vyaktam | atra[[68]](#footnote-69) vyatireka-pradarśanam | etad-abhāve śrutvā guṇān bhuvana-sundarety ādinā guṇa-rūpa-śravaṇotpannatvam iti sva-svarūpotthatvaṁ cānyasyās[[69]](#footnote-70) tac-chravaṇe[[70]](#footnote-71) sā[[71]](#footnote-72) nāsīd iti kroḍī-kṛtam | yat-kiñcid-anvayaṁ vināpi sva-svarūpotthatvaṁ, yathā—

jihīte yaḥ kakṣāṁ kvacid alam adṛṣṭā śrutacaras

trilokyām astīti kṣaṇam api na sambhāvanamayīm |

ghana-śyāmaṁ pītāmbaram ahaha saṅkalpayad amuṁ

janaṁ kañcid goṣṭhe sakhi mama vṛthā dīryati manaḥ || [u.nī. 14.39] iti |

vṛthā dīryati mana iti trilokyām astīti sambhāvanābhāvāt svasya paroḍhātvena nijābhīṣṭasya durghaṭatvāc ca | atra[[72]](#footnote-73) vyatireka-pradarśanam etad-abhāve,

asundaraḥ sundara-śekharo vā

guṇair vihīno guṇināṁ varo vā |

dveṣī mayi syāt karuṇāmbudhir vā

śyāmaḥ sa evādya gatir mamāyam || [u.nī. 14.34] iti |

śyāmatva-jñānodbuddha-saṁskārotthatvam iti | tatra svarūpa-lakṣaṇaṁ yathā—ajanyas tu svataḥ siddhaḥ svarūpaṁ bhāva iṣyate [u.nī. 14.35] iti |

dvitīya-prakāśane[[73]](#footnote-74) mahā-bhāvasya samarthā-karaṇatvena svarūpa-lakṣaṇaṁ vyākhyātam | adhunā tu samarthāyā mahā-bhāva-kāraṇatvena tasya[[74]](#footnote-75) tantreṇa vyākhyā | ajanya ity upādānāntarīṇa-nimittābhāvaḥ[[75]](#footnote-76) | atra vyatireka-pradarśanam | etad-abhāve nisargaḥ sudṛḍhābhyāsa-janya iti nisargasya janyatvena sopādāntvaṁ sudṛḍhābhyāsa ity antarīṇa-nimittotthatvaṁ ca | svataḥ-siddha iti bāhya-nimittābhāvaḥ | antarīṇa-bāhye nimitte nityaṁ mithaḥ-sāpekṣe | ato dvayor[[76]](#footnote-77) api nirākaraṇam | atra vyatireka-pradarśanam | etad-abhāve tad-udbodhasya hetuḥ syād guṇa-rūpa-śrutir manāk iti nisargasyodbodhe manāg bāhya-nimittāpekṣitatvam iti | bhāvo mahā-bhāvasyāṅga-rūpatvāt samarthā ratiḥ | atra vyatireka-pradarśanam etad-abhāve saṁskāra iti | bhāvaḥ sādhya-rūpaḥ saṁskāras tu sādhana-rūpa iti bhedaḥ | nisargasya bāhyopādānābhāvāt svabhāva-bhedatvam | sudṛḍhābhyāsasya tu tan-nimittatvam[[77]](#footnote-78) | samañjasāyās tad-upādānatvam | samañjasāyā manaḥ-sva-svarūpatā-nayanābhāvena[[78]](#footnote-79) cittataḥ pṛthaktvāt sāndratamatvābhāvāc ca sva-prākaṭyāt pūrvaṁ citte nilīya sthitatvam | tena tad-upādānaḥ[[79]](#footnote-80) saṁskāras tām[[80]](#footnote-81) āvirbhāvayati | samarthāyās tu manaḥ svarūpatānayana-vṛtteḥ sad-bhāvena cittato’pṛthaktvāt sāndratamatvāc ca citte[[81]](#footnote-82) na nilīya sthitatvaṁ kevalaṁ līna-vṛttitayā sthitatvam | ata eva svarūpam[[82]](#footnote-83) eva tām[[83]](#footnote-84) āvirbhāvayati | samarthāyā bahir api bhāvāntarāsparśitvāt kadācid api sambhogecchā-bheda-hetukaś ceṣṭā-bhedo na jāyate[[84]](#footnote-85) | yathā,

yat te sujāta caraṇāmbu-ruhaṁ staneṣu

bhītāḥ śanaiḥ priya dadhīmahi karkaśeṣu |

tenāṭavīm aṭasi tad vyathate na kiṁ svit

kūrpādibhir[[85]](#footnote-86) bhramati dhīr bhavad-āyuṣāṁ vaḥ || [10.31.19] iti |

vyatirekam āha | samañjasāyās tu bahir bhāvāntara-sparśitvāt sambhogecchā-bheda-hetukaś ceṣṭā-bhedo jāyate | yathā, smāyāvaloka ity ādi | samañjasāyāṁ sambhogecchā līna-vṛttitayā tiṣṭhati na tu samarthāyām iva tādātmyam āpannā | ata eva raty-uddīpanābhāvena rati-saṅkoce tasyā vṛttiḥ prakāśata iti sambhogecchā-bhedaḥ | atra vyatireka-pradarśanam | anyathā sambhogecchā-bhedābhāva-kāle[[86]](#footnote-87) samañjasā samarthā-tulyatāṁ prāpnoti | līnatayā sthitiṁ vinā kadāpi sambhogecchā nodgacched[[87]](#footnote-88) iti | samarthāyāṁ bahir bhāvāntarāsparsitvāt śrī-kṛṣṇasya sadā parama-vaśyatvam | yathā,

na pāraye’haṁ niravadya-saṁyujāṁ

sva-sādhu-kṛtyaṁ vibudhāyuṣāpi vaḥ |

yā mābhajan durjara-geha-śṛṅkhalāḥ

saṁvṛścya tad vaḥ pratiyātu sādhunā || [10.32.22] iti |

sāmānya[[88]](#footnote-89)-rati-viṣayatayājñātatve’pi[[89]](#footnote-90) śrī-kṛṣṇasya jñātatayā samarthāyāḥ sarva-vismāri-gandhatvam | yathā śrī-vidagdha-mādhave—

ekasya śrutam eva lumpati matiṁ kṛṣṇeti nāmākṣaraṁ

sāndronmāda-paramparām upanayaty antyasya vaṁśīkalaḥ |

eṣa snigdha-ghana-dyutir manasi me lagnaḥ sakṛd īkṣaṇāt

kaṣṭaṁ dhik puruṣa-traye ratir abhūn manye mṛtiḥ śreyasī || [vi.mā. 2.9]

atra vyatireka-pradarśanam etad-abhāve samañjasāyāḥ sarvasmaraṇaṁ syāt |

kā tvā mukunda mahatī kula-śīla-rūpa-

vidyā-vayo-draviṇa-dhāmabhir ātma-tulyam |

dhīrā patiṁ kulavatī na vṛṇīta kanyā

kāle[[90]](#footnote-91) nṛsiṁha nara-loka-mano’bhirāmam || [10.52.38] iti |[[91]](#footnote-92)

anyathā vidarbha-deśa-sthitāyāḥ śrī-rukmiṇyāḥ śrī-kṛṣṇa-nāma-rūpa-kula-śīlādi-śravaṇaṁ jātaṁ śrī-vraja-sthāyāḥ śrī-gopendra-mitra-tanayāyāḥ śrī-rādhikāyās tan na jātam iti[[92]](#footnote-93) na sambhavet | ata eva sarva-vismaraṇād eva samarthāyāḥ svarūpotpannatvam,[[93]](#footnote-94) anyathā saṁskārotpannatvaṁ syāt | śyāmaḥ sa evādya gatir mamāyam [u.nī. 14.34] itivad iti samarthāyāḥ sāndratamatvam | yathā tatraiva,

agre vīkṣya śikhaṇḍa-khaṇḍam acirād utkampam ālambate

guñjānāṁ tu vilokanān muhur asau sāsraṁ parikrośati |

no jāne janayann apūrva-naṭana-krīḍā-camatkāritāṁ

bālāyāḥ kila citta-bhūmim āviśat ko’yaṁ navīno grahaḥ || [vi.mā. 2.15] iti |

tatraiva paurṇamāsyā vākyam,

pratyāhṛtya muniḥ kṣaṇaṁ viṣayato yasmin mano dhitsate

bālāsau viṣayeṣu dhitsati tataḥ[[94]](#footnote-95) pratyāharantī manaḥ |

yasya[[95]](#footnote-96) sphūrti-lavāya hanta hṛdaye yogī samutkaṇṭhate

mugdheyaṁ kila paśya yasya hṛdayān niṣkrāntim ākāṅkṣati || [2.17] iti ca |

punas tatraiva tasyā vākyam |

pīḍābhir nava-kāla-kūṭa-kaṭutā garvasya nirvāsano

niḥsyandena mudāṁ sudhā-madhurimāhaṅkāra-saṅkocanaḥ |

premā sundari nanda-nandana-paro jāgarti yasyāntare

jñāyante sphuṭam asya vakra-madhurās tenaiva vikrāntayaḥ || [2.18] iti ca |

eṣu padyeṣu rateḥ svarūpādhikya-vailakṣaṇya-jñāpaka-vyabhicāri-sāttvikānubhāvānām autkaṇṭhyena vailakṣaṇyena ca samarthāyāḥ sāndratamatvam | atra vyatireka-pradarśanam etad-abhāve,

niśvāsas te kamala-vadane mlāpayaty oṣṭha-bimbaṁ

śayyāyāṁ ca kraśima-kalitā ceṣṭate deha-yaṣṭiḥ |

dvandvaṁ cākṣṇor vikirati ciraṁ rukmiṇi-śyāmam ambho

na śvo-bhāviny upayama-vidhau śobhate vikriyeyam || [u.nī. 15.53] iti |

samañjasāyāḥ sāndratvaṁ tat-tad-autkaṭyādy-abhāvāt | samarthāyāḥ sāndratamatvād aiśvaryānusandhānāvakāśo nāsti | yathā lalita-mādhave,

śikhari-bhara-vitarkataḥ prataptaṁ

samaham[[96]](#footnote-97) ahar-niśam īkṣayā priyasya |

hṛdayam iha samasta-vallavīnāṁ

yugapad apūrva-vidhaṁ dvidhā babhūva || [la.mā. 9.39] iti |

vyatirekam āha | samañjasāyāḥ sāndratvād aiśvaryānusandhānāvakāśo’sti | yathā śrī-daśame—

yasyāṅghri-paṅkaja-rajaḥ-snapanaṁ mahānto

vāñchanty umāpatir ivātmatamo’pahatyai |

yarhy ambujākṣa na labheya bhavat-prasādaṁ

jahyām asūn vrata-kṛśān śata-janmabhiḥ syāt || [10.52.43]

ity aiśvarya-jñānaṁ premāpakarṣakam ata evātra śata-janmabhiḥ syād iti sambhāvanā | samarthāyāṁ tu,

no ced vayaṁ virahajāgny-upayukta-dehā

dhyānena yāma padayoḥ padavīṁ sakhe te || [10.29.35]

ity atredānīṁ yāmeti premotkarṣa-sūcikā sambhāvanā | autsukyaukaṭya-sūcanāt | kiṁ ca, samarthā-samañjasayor vaiśiṣṭyaṁ vṛttir eva prayojakaṁ yatheśvara-jīvayor vaiśiṣṭyam | sa īśo yad-vaśe māyā sa jīvo yas tayārditaḥ ity etad-rūpābhhyāṁ[[97]](#footnote-98) vṛttibhyāṁ prayojakam | yatheśvara-vṛttir jīve nodeti tathā samarthāyā vṛttiḥ samañjasāyāṁ nodeti | yathā jīvasya vṛttir īśvare nodeti tathā samañjasāyā vṛttiḥ samarthāyāṁ nodeti | yathā sato vṛttiś citi, na cito vṛttiḥ sati na | yathā tayor[[98]](#footnote-99) vṛttir ānande na, ānandasya vṛttis tayor na | yathā māyā vṛttir jīveśvarayor na, tayor vṛttis tasyāṁ[[99]](#footnote-100) na | yathā sattva-guṇasya vṛttī rajasi na, rajaso vṛttiḥ sattva-guṇe na | tayor[[100]](#footnote-101) vṛttis tamasi na, tamaso vṛttis tayor na | evaṁ samarthāyā vṛttiḥ samañjasāyāṁ na, samañjasāyā vṛttiḥ samarthāyāṁ na | tatra samañjasāyā vṛttiḥ pāṇi-grahaṇādyā | samarthāyā vṛttir loka-dharma-maryādā-tiraskārādyeti siddhāntam uktvā vyatirekam āha | dāmpatye[[101]](#footnote-102) yadi samarthā syāt tadā yogamāyāyā aupapatyasya ca parakīyātvasya cājā-gala-stana-nyāyena[[102]](#footnote-103) piṣṭa-peṣita-nyāyena cāprayojakatvaṁ syāt | tena[[103]](#footnote-104) rasotkarṣābhāvād bhaktānām arocakatvena ca śrīmad-ujjvala-nīlamaṇi-vidagdhamādhava-dānakelikaumudy-ādi-karaṇe pravṛttir na syāt | pravṛttau satyāṁ tenāprayojakatvena bāla-ceṣṭitaṁ syāt | samarthāyā mahima-jñāpanaṁ prayojanam[[104]](#footnote-105) iti kecid vadanti | tat tu mahima-jñāpanam ajñānaṁ prati, na tu dāmpatya-mayyāḥ samarthāyāḥ svarūpa-jñāna-vijñānaṁ[[105]](#footnote-106) prati | yathā durga-bheda-kathanena hasti-sāmarthya-jñāpanaṁ tad-ajñān prati na tu tad-vijñān prati | tena śrīmad-ujjvalanīlamaṇy-ādīnām ajña-sevyatvam āyāti | tena hṛdi yasya preraṇayā pravartito’haṁ varāka-rūpo’pi [bha.ra.si. 1.1.2] iti vacanāt śrī-mahāprabhuṇā nija-prākaṭya-mukhya-prayojanasya[[106]](#footnote-107) śrīmad-rūpa-gosvāmi-kṛta-śrīmad-ujjvalanīlamaṇy-ādibhiḥ sampāditatvāt | prākaṭya-mukhya-prayojana-hānyā mahāprabhu-prākaṭyam aprayojakaṁ syāt |

vyatireka-doṣam uktvā siddhāntam āha, aupapatyādikam avinābhāvena sva-siddhaye samarthā-rati-rūpaṁ prayojanam ākṣipati | vijñāḥ[[107]](#footnote-108) khalu śrī-kṛṣṇasya pūrṇa-svayam-bhagavattā-paryanta-tattva-jñāḥ | te tu nārāyaṇādīnāṁ bhagavattā-tāratamyena mahā-lakṣmy-ādīnāṁ samañjasāyās tāratamyaṁ jānanti | śrī-kṛṣṇasya svayam-bhagavattvena tat-priyāṇāṁ pūrṇa-svayaṁ-samañjasāṁ ratiṁ ca mahā-lakṣmy-ādīnāṁ rati-jāter abhedena jānanti[[108]](#footnote-109) | śrī-kṛṣṇasya pūrṇatama-svayam-bhagavattva-sādhakasya tair[[109]](#footnote-110) ajñātasya samarthā-rūpasya rati-jāti-viśeṣasya prakaṭanaṁ śrī-mahāprabhu-prākaṭya-mukhya-prayojanam | tena[[110]](#footnote-111) mahāprabhor asamordhvotkarṣa-prakaṭanaṁ svayaṁ ca viviṛtaṁ na yad gurutayāvatārāntare iti vacanāt | tena ca śrīmad-ujjvalanīlamaṇy-ādīnāṁ parama-prayojakatvena parama-vijña-sevyatvam | rati-jāti-bhedāder ālambanādi-jāti-bhedaḥ | atra pramāṇaṁ śrīmad-dāsa-gosvāmi-kṛta-stava-mālāyām[[111]](#footnote-112)—

anāvedyāṁ pūrvair api muni-gaṇair bhakti-nipuṇaiḥ

śruter gūḍhāṁ premojjvala-rasa-phalāṁ bhakti-latikām |

kṛpālus tāṁ gauḍe prabhur atikṛpābhiḥ prakaṭayan

śacī-sūnuḥ kiṁ me nayana-saraṇīṁ yāsyati punaḥ ||

ata eva[[112]](#footnote-113) śrī-mahāprabhu-śakti-rūpaiḥ śrīmad-rūpa-gosvāmi-caraṇaiḥ śrīmad-ujjvalanīlamaṇi-vidagdhamādhava-dānakelikaumudy-ādi-gatānāṁ samarthā-rati-vilāsa-rūpāṇāṁ līlānāṁ sūtra-rūpe śrī-smaraṇa-maṅgale pratijñātam—

śrī-rādhā-prāṇa-bandhoś caraṇa-kamalayoḥ keśa-śeṣādy-agamyā

yā sādhyā prema-sevā vraja-carita-parair gāḍha-laulyaika-labhyā |

sā syāt prāptā yayā tāṁ prathayitum adhunā mānasīm asya sevāṁ

bhāvyāṁ rāgādhva-panthair vrajam anucaritaṁ naityikaṁ tasya naumi || iti |

atraiva paramotkarṣaḥ śṛṅgārasya pratiṣṭhitaḥ | ity aupapatyasya śṛṅgāra-paramotkarṣa-nimittatvena parama-prayojakatvam | tathā,

laghutvam atra yat proktaṁ tat tu prākṛta-nāyake |

na kṛṣṇe rasa-niryāsa-svādārtham avatāriṇi || [u.nī.1.21]

asyārthaḥ—prākṛta-nāyake prākṛtaupapatya-yukta-prākṛtopapatau na kṛṣṇa upapatau | tatra hetuḥ, rasa-niryāsa-svādārtham avatāriṇi | svādo’tra ṇy-arthaḥ | avatāriṇy aupapatyasyāprākṛtatvena nityatvāt prakaṭitaupapatya ity aupapatyasya rasa-niryāsa-nimittatvena[[113]](#footnote-114) parama-prayojakatvam | tathā,

neṣṭā yad aṅgini rase kavibhiḥ parauḍhās

tad gokulāmbuja-dṛśāṁ kulam antareṇa |

āśaṁsayā rasa-vidher avatāritānāṁ

kaṁsāriṇā rasika-maṇḍala-śekhareṇa || [u.nī. 5.3]

ity atra paroḍhātvasya rasa-vidhy-apara-paryāya-rasa-niryāsa-nimittatvena rasa-niryāsasya tu śrī-kṛṣṇa-rasika-maṇḍala-śekhara-nimittatvena paroḍhātvasya parama-prayojakatvam | ata eva paroḍhātvaupapatyābhāve nimittābhāve naimittikasyābhāva[[114]](#footnote-115) iti nyāyāc chṛṅgāra-paramotkarṣasya tan-nimittaka[[115]](#footnote-116)-śrī-kṛṣṇa-rasika-maṇḍala-śekharasya cābhāvaḥ | atas tayor[[116]](#footnote-117) nityatvam | tena yogamāyāyā nityaṁ parama-prayojakatvam āyātam | rasa-niryāsas tv atra samarthā-rati-rūpaḥ | raso[[117]](#footnote-118) nityaḥ kim uta rasa-niryāsaḥ |

kiṁ ca dāmpatye yadi samarthā syāt tadā rasa-niryāsasyāprakaṭa-līlā-viśeṣa-gatatvena jāta-prākaṭya-līlā-mayaṁ śrī-gīta-govinda-śrī-vidyāpati-kṛta-gīta-caya-śrī-rāmānanda-rāya-mahāśaya-kṛta-nāṭakādīnāṁ vijñānaṁ praty aprayojakatvam arocakatvaṁ ca | tathā sati,

apāraṁ kasyāpi praṇayijanavṛndasya kutukī

rasastomaṁ hṛtvā madhuram upabhoktuṁ kam api yaḥ[[118]](#footnote-119) |

rucaṁ svām āvavre dyutim iha tadīyāṁ prakaṭayan

sa devaś caitanyākṛtir atitarāṁ naḥ kṛpayatu ||

ity anirvacanīyāpāra-rasa-stomāsvādana-para- śrī-mahāprabhu-kṛta-nirantara-tat-tad[[119]](#footnote-120)-āsvādanānupapattiḥ | dāmpatyaṁ[[120]](#footnote-121) yeṣāṁ[[121]](#footnote-122) bahiraṅga-janānāṁ samādhānāyāpekṣyaṁ tair aiśvarya-maya-goloka-gataṁ tad utthāya samādheyam | bahiraṅga-janeṣu samarthāyāḥ svarūpa-vilāsa-nityatā-kathanena kiṁ prayojanam | tad-arthe[[122]](#footnote-123) dāmpatye samarthā syād iti kathanaṁ pravartaka-jana-bhrāmakatvād anupayuktam | dāmpatye yadi samarthā syāt tadā śrī-kṛṣṇasyaupapatya-prapañcanena bāla-ceṣṭitam asnigdhatvaṁ[[123]](#footnote-124) ca syāt | prayojanaṁ vinā priyānabhirucita-prakāśanāt | anabhirucitatvaṁ yathā,

rādhikā— (apavārya sa-bhayam) sahi, parittāhi, parittāhi | esā kāla-rattīva dāruṇā buḍḍhiyā maṁ diṭṭhavadī |[[124]](#footnote-125)

(iti lalitā-vṛndābhyāṁ calitā)

kṛṣṇaḥ— (apavārya) mama saṅgamāmṛta-rasam ity atra jaṭilā vyāghrī-cakitā tṛṣitāpi tan na jighṛkṣati[[125]](#footnote-126) iti | [vi.mā. 5.54]

kṛṣṇaḥ— (svagatam) hanta, svarād abhimanyum abhijñāya kātareyaṁ priyā yaṣṭivad bhūmau nipapāta ity ādi | [vi.mā. 7.56ff]

arasikatvaṁ ca prayojanaṁ vinā svānabhirucita-prakāśanāt | līlā-viśeṣa-kautukārtham iti cet tat tu kautukaṁ tatas tataḥ pūrva-kāraṇād akautuke paryavasyati | śrī-kṛṣṇāsnigdhatvena priyāṇām apakarṣaś ca jāyate | vyatireke doṣam uktvā siddhāntam āha, mayā parokṣaṁ bhajatā tirohitam iti śrī-kṛṣṇasya śrī-vraja-devīṣu para-mahitaiṣitvāt parama-snigdhatvam | udarkānusandhānātiśayāt[[126]](#footnote-127) parama-prayojaka-ceṣṭitatvaṁ ca |

śṛṅgāra-rasa-sarvasvaṁ śikhi-piccha-vibhūṣaṇam |

aṅgīkṛta-narākāram āśraye bhuvanāśrayam || [kṛ.ka. 93]

iti parama-rasika-śiromaṇitvaṁ śṛṅgāra-rasa-sarvasvam iti śṛṅgārasya sarvasvaṁ niryāsa-rūpam | etad-anyathā-bhāve svarūpānyathā-bhāvaḥ| | ata eva śrī-vraja-sundarīṇāṁ paramotkarṣaḥ | ata eva samarthā-nimittaupapatya-prakāśanasya parama-prayojakatvena tat-tat-siddhyā[[127]](#footnote-128) tat-tad-dhāniḥ[[128]](#footnote-129) | tasmād dāmpatye samañjasaiva na tu samartheti | punaś ca vyatireke doṣaḥ | kiṁ ca dāmpatye yadi samarthā syāt tad-aupapatya-nimitta-līlāyā | pratīyamāna-kādācitkatayā līlā-dvairūpyeṇa[[129]](#footnote-130) tad-eka-vidhatā-hānyā turīyatā-hāneḥ kāraṇatāpātāt śrī-kṛṣṇasyāṁśatāpattiḥ |

siddhāntaḥ— ete cāṁśakalāḥ puṁsaḥ kṛṣṇas tu bhagavān svayam [bhā.pu. 1.3.28] iti śrī-kṛṣṇasyānanyāpekṣi-turīyatā | tayaupapatya-nimitta-līlāyāḥ kāraṇātitattvena kādācitkatva-pratīyamānatāyā abhāvād dedīpyamāna-nityatā | tayā līlāyā advairūpyeṇaika-vidhatā | tasmād dāmpatye samañjasaiva na tu samartheti | yadi samarthāyāṁ sāmañjasyaṁ prāyikam asāmañjasyāṁ kādācitkaṁ, tadā nāyikā-prāyetivat samañjasā-prāyeti sañjñābhaviṣyan na tu samartheti | yadi sāmañjasyam upādeyam asāmañjasyam anupādeyaṁ tadā kādācitkam[[130]](#footnote-131) api tan[[131]](#footnote-132) nābhaviṣyat | mukhya-samañjaseti saṁjñābhaviṣyan na tu samartheti | yady asāmañjasyam anupādeyaṁ tadā kādācitkaṁ kathaṁ syāt kādācitkatvenānupādeyatvaṁ gamyaṁ syāt | tasmāt kādācitkatām ananam ataj-jñatā-sūcakam | ata evāsāmañjasyaṁ[[132]](#footnote-133) nityam | pañcama-puruṣārtha-sāra-rūpatvād asamañsaseti saṁjñā na jātā kintu samartheti[[133]](#footnote-134) |

**asamañjasāpi bhajate sāmañjasyaṁ mahat sadā |**

**virodhālaṅkṛtir iti śrī-samarthāṁ samāśritā ||37||**

**niṣpīḍanāt tilāt tailaṁ sikatāto na tat tataḥ |**

**īśāj jīvas tathā viśvaṁ jīvād viśvāt kvacin na saḥ |**

**samañjasā samarthātaḥ samarthā na tataḥ kvacit ||38||**

sadā sāmarthya-prakaṭatvāt samartheti saṁjñā | sāmarthyasya sadā prayojakatvāt sadāpekṣitatvam | prayojanaṁ śrī-vraja-sundarīṇāṁ śrī-kṛṣṇasya ca paramānanda-camatkāra-prāpaṇa-paramotkarṣa-niṣpādana-rūpam | yathā kṣut-pipāsādayo jīva-dharmās ta eva śrī-kṛṣṇa-gatāḥ parama-prema-vaśyatā-sādhakatvāt paramopādeyāḥ, tathā jīva-gatam aupapatyaṁ laghu, śrī-kṛṣṇa-gataṁ tu tan-mahā-bhāva-sādhakatvāt paramopādeyam iti | śrī-kṛṣṇasyaupapatyaṁ nirupamam | śrī-kṛṣṇasyaupapatyam iva śrī-vraja-devīnāṁ parakīyātvaṁ nirupamam | śrī-vraja-devīnāṁ parakīyātvam iva śrī-kṛṣṇasyaupapatyaṁ nirupamam | śrī-vraja-devīnāṁ parakīyātvaṁ nirupamam śrī-kṛṣṇasyaupapatyam iva |

**mahā-bhāvas tathoddīpta-sudīptau sāttvikottamau |**

**pūrva-rāgas tathā prauḍha utkaṭā vyabhicāriṇa ||39||**

**pūrva-rāgasya prauḍhatvāt prauḍhā mānādikābhidhaḥ |**

**prauḍhāḥ sambhoga-bhedāś ca rāgaḥ kāṣṭhāṁ parāṁ gataḥ ||40||**

**śrī-samarthāṁ vinā na syuḥ prauḍhāḥ premādayas tathā |**

**rāsa-dānādi-līlāś ca tathā kuñjādi-kelayaḥ ||41||**

**vraja-devī-gaṇotkarṣo mahiṣī-vargatas tathā |**

**tathā pūrṇatamatvaṁ ca śrī-kṛṣṇasya śucer[[134]](#footnote-135) ataḥ ||42||**

**utkarṣaḥ paramo rāgānugā-rūpaṁ ca sādhanam |**

**samarthāyā nimittaṁ syād aupapatyaṁ paraṁ hare ||43||**

**nimittasyaupapatyasya vyatirekān na sā[[135]](#footnote-136) bhavet |**

**nimittaṁ rati-bhedānāṁ sarveṣāṁ bheda-kāraṇam ||44||** iti |

**śrī-mukundaṁ prabhuṁ vande yasya smaraṇa-mātrataḥ |**

**svarūpaṁ śrī-samarthāyā hṛdi tāṇḍavam ācaret ||45||**

atra tṛtīya-raty-avakara-nirasanaṁ jātam |

iti samañjasā-samarthā-svarūpa-prakāśanam

tṛtīyaṁ pūrṇam

|| 1.3 ||

 -o)0(o-

(1.4)

### atha kāmānugā-svarūpa-prakāśanam

**śrīmat-kāmānugaṁ vande yasyāḥ pravyaktaye svayam |**

**śrī-nanda-nandano gauḍe śrī-gaura-vidhutām agāt ||46||**

sā kāmarūpā sambhoga-tṛṣṇāṁ yā nayati svatām |

yad asyāṁ kṛṣṇa-saukhyārtham eva kevalam udyamaḥ || [bha.ra.si. 1.2.283]

iti lakṣitā kāma-rūpā samarthā-para-paryāyā, dvayoḥ samāna-lakṣaṇatvāt | tathā hi samarthā-lakṣaṇam—

kañcid viśeṣam āyantyā sambhogecchā yathābhitaḥ |

ratyā tādātmyam āpannā sā samartheti bhaṇyate ||

sarvādbhuta-vilāsormī-camatkāra-kara-śriyaḥ |

sambhogecchā-viśeṣo’syā[[136]](#footnote-137) rater jātu na bhidyate || [u.nī. 14.52-53] iti |

ata eva samarthānugaiva kāmānugā | samarthānugayaiva samarthā-prāptyā tad-viṣaya-śrī-nanda-nandana-prāptiḥ | samañjasānugā tu vaidhī | asyāṁ[[137]](#footnote-138) śāstroktāyāḥ prabalāyāḥ patir eva guruḥ strīṇām ity ādi-maryādāyā anukaraṇāt |

tat-tad-bhāvādi-mādhurye śrute dhīr yad apekṣate |

nātra śāstraṁ na yuktiṁ ca tal lobhotpatti-lakṣaṇam || [bha.ra.si. 1.2.292]

iti lakṣitasya kāmānugā-nimittasya lobhasyābhāvāc ca |

śāstroktayā prabalayā tat-tan-maryādayānvitā |

vaidhī bhaktir iyaṁ kaiścin maryādā-mārga ucyate || [bha.ra.si. 1.2.296]

iti nirukti-vyāpteḥ | anyathā samarthotkarṣasyāprayojakatvāc ca |

**kāmānugā-svarūpāvagame yatnaḥ sudurlabhe |**

**kartavyaḥ sarvathā vijñais tac chraddhā-vāsitāntaraiḥ ||47||**

**asyā[[138]](#footnote-139) vyavasthā saṁlekhyā sādhanānāṁ catuṣṭaye |**

**ataḥ samāsataḥ proktaṁ svarūpa-mātram atra hi ||48||**

atra prathama-sādhanāvakara-dvitīya-sādhanāvakara-nirasanaṁ jātam | iti kāmānugā-svarūpa-prakāśanaṁ caturthaṁ pūrṇam |

**dvairūpyaṁ[[139]](#footnote-140) vimataṁ spaṣṭaṁ sthāna-līlā-gataṁ bhavet |**

**dvaividhyaṁ[[140]](#footnote-141) tad gataṁ gūḍham atigūḍhaṁ krameṇa tat ||49||**

**sādhya-sādhanagatvena[[141]](#footnote-142) tri-vidhaṁ tad dvidhā[[142]](#footnote-143) punaḥ |**

**nirastaṁ vimataṁ spaṣṭam ādye tatra catuṣṭaye ||50||**

tat tu spaṣta-vimata-nirasanaṁ sādhya-gatam upapatnī-bhāvābhimānātmatayā patnī-bhāvābhimānātmatayā samarthāyā dvairūpyaṁ yat tasya vimatasya khaṇḍanena siddham | samarthāyā dvairūpya-rūpasya vimatasya khaṇḍanena tad-anugāyāḥ kāmānugāpara-paryāyāyā dvairūpya-rūpa-vimata-khaṇḍanāt sādhana-gataṁ tu tat sutarāṁ jātam | tat tu samarthā-rati-dvairūpya-rūpa-vimata-khaṇḍanena nirākṛtaṁ jātam |

**prajñayāsya catuṣkasya svarūpāṇāṁ kilāgrataḥ |**

**vailakṣaṇyaṁ subodhyaṁ syād ādau tal likhitaṁ tataḥ ||51||**

iti svarūpa-prakāśanaṁ catuṣṭayam pūrṇam ||

||1.4 ||

 -o)0(o-

(2)

# atha vailakṣaṇya-catuṣṭayam |

**śrīmad-rūpa-padāmbhoja-dvandvaṁ vande muhur muhuḥ |**

**mahā-bhrānti-haraṁ yasya sphuraṇaṁ hṛdaye sakṛt ||1||**

(2.1)

### tatra rati-vailakṣaṇya-hetukam śrī-vraja-golokayor vailakṣaṇyam |

yathā bhāgavatāmṛte—

yat tu goloka-nāma syāt tat tu gokula-vaibhavam | [la.bhā. 1.5.498]

tad-ātma-vaibhavatvaṁ ca tasya tan-mahimonnateḥ || [la.bhā. 1.5.502]

asyārthaḥ | gokula-vaibhavaṁ[[143]](#footnote-144) gokulasyaiśvarya-prakāśa-rūpam | tasya gokulasya tad-ātma-vaibhavatvaṁ, tad golokam ātmanaḥ svasya vaibhavaṁ yasya[[144]](#footnote-145) tat tad-ātma-vaibhavaṁ tattvam | tan-mahimonnates tasmād golokān mahimonnater hetoḥ | atra[[145]](#footnote-146) vyatireka-pradarśanam | anyathā golokasya gokulāprakaṭa-prakāśatve sati sthāna-catuṣṭayatvāsiddheḥ | yady aprakaṭatvena sthāna-pṛthaktā tadā madhu-purī-dvārakayor aprakaṭa-prakāśābhyāṁ sthāna-ṣaṭkatā syāt | kathāṁ yasya vāsaḥ purāhnādau khyātaḥ sthāna-catuṣṭaye iti sthāna-catuṣṭayatā | gokulasyāprakaṭa-prakāśaḥ kaścid vartata iti kecit kathayiṣyantīty āśaṅkya sthāna-catuṣṭayatvaṁ pradarśya tan-mataṁ nirākṛtam iti | golokasyaiśvarya-prakāśa-rūpatvaṁ, yathā śrī-daśame—

nandas tv atīndriyaṁ dṛṣṭvā loka-pāla-mahodayam |

kṛṣṇe ca sannatiṁ teṣāṁ jñātibhyo vismito’bravīt || [bhā.pu. 10.28.10]

atīndriyam adṛṣṭa-pūrvam | vismitaḥ parama-mādhuryāviṣṭatvenaiśvaryānusandhānābhāvāt |

ata eva śrī-nandādīnām aiśvarya-darśana-saṅkalpo jāto na tu mādhurya-darśana-saṅkalpaḥ, tasya[[146]](#footnote-147) svata eva nirantarāsvādanāt | yathā tatraiva tad-anantaram,

te cautsukya-dhiyo rājan matvā gopās tam īśvaram |

api naḥ svagatiṁ sūkṣmām upādhāsyad adhīśvaraḥ || [ bhā.pu. 10.28.11]

sūkṣmām asmābhir abhisandhātum aśakyām | ye yathā māṁ prapadyante tāṁs tathaiva bhajāmy aham iti vacanād aiśvaryaṁ śrī-kṛṣṇo darśitavān | yathā tatraiva

iti svānāṁ sa bhagavān vijñāyākhila-dṛk svayam |

saṅkalpa-siddhaye teṣāṁ kṛpayaitad acintayat || [ bhā.pu. 10.28.12]

kṛpayā bandhu-janocita-snehena | yathā bandhu-janānāṁ yatrābhilāṣo jāyate tad avaśyam eva smpādayati tadvat | yadyapi śrī-nanda-nandanasya tatro[[147]](#footnote-148)pādeya-buddhir nāsti tathāpi teṣām[[148]](#footnote-149) atyāgrahaṁ dṛṣṭvā śrī-gokulasyaiśvarya-rūpaṁ golokaṁ darśayitvā teṣāṁ mādhuryaika-ruci-svabhāvāt tatrārucim udapādayat | yathā śrī-stava-mālāyām—

loko ramyaḥ ko’pi vṛndātavīto

nāsti kvāpīty añjasā bandhu-vargam |

yo vaikuṇṭhaṁ suṣṭhu sandarśya bhūyo

goṣṭhaṁ ninye pātu sa tvāṁ mukundaḥ || [chando’ṣṭādaśakam, 29]

kiṁ ca, nandādayas tu taṁ dṛṣṭvā paramānanda-nirvṛtāḥ [bhā.pu. 10.28.18] ity atra paramānanda-nirvṛtir loko ramyaḥ ko’pi vṛndātavīto nāsti kvāpīti nirdharaṇāj jātā | golokasya gokulān nyūnatvena pramāṇaṁ yathā śrī-bhāgavatāmṛte tad-anantaram, yathā pātāla-khaṇḍe—

aho madhupurī dhanyā vaikuṇṭhāc ca garīyasī |

dinam ekaṁ nivāsena harau bhaktiḥ prajāyate || [la.bhā. 1.5.503]

evaṁ sapta-purīṇāṁ tu sarvotkarṣaṁ tu māthuram |

śrūyatāṁ mahimā devi vaikuṇṭha-bhuvanottamaḥ || [la.bhā. 1.5.505]

vaikuṇṭha-śabdenātra golokaḥ kathyate | tasyaiva gokulān nyūnatvenātrodāharaṇīyatvāt kṛṣṇa-vaikuṇṭhatvena khyātatvāc ca | atra śrī-svāmi-pādānāṁ sammatiḥ—

aṣṭāviṁśe[[149]](#footnote-150) tato nandānayanaṁ varuṇālayāt |

vaikuṇṭha-darśanaṁ cātha gopānām anuvarṇyate || iti |

darśayāmāsa lokaṁ svam [bhā.pu. 10.28.14] ity atra vyākhyātaṁ ca—lokaṁ vaikuṇṭhākhyam | ata eva gosvāmi-pādair uktaṁ śrī-stava-mālāyām yo vaikuṇṭhaṁ suṣthu sandarśya iti |

madhupurī viṁśati-yojantmikā | tataḥ purātmakād api māthurād golokasya nyūnatvam āgatam | ata eva śrī-dāsa-gosvāmi-pādair uktaṁ śrī-muktā-carite—

vaikuṇṭhāj janito varā madhupurī tatrāpi rāsotsavād

vṛndāraṇyam udāra-pāṇi-ramaṇād atrāpi govardhanaḥ |

rādhā-kuṇḍam ihāpi gokula-pateḥ premāmṛtāplāvanāt

kuryād asya virājato giri-taṭe sevāṁ vivekī na kaḥ ||

dāna-keli-kaumudyāṁ ca,

āmnāyādhvara-tīrtha-mantra-tapasāṁ svargākhila-svargiṇāṁ

siddhīnāṁ mahatāṁ dvayor api tayoś cic-chakti vaikuṇṭhayoḥ |

vīryaṁ yat prathate tato’pi gahanaṁ śrī-māthure maṇḍale

dīvyaty atra tato’pi tundilataraṁ vṛndāvane sundare || [dā.ke.kau. 77]

anayoḥ padyayor vaikuṇṭha-śabdena kṛṣṇa-vaikuṇṭhaḥ kathyate | śrī-kṛṣṇa-janmābhāvasya māthura-maṇḍala-spardhā-viṣayatvasya cānya-vaikuṇṭhe kathanānupayogāt | śrī-dāsa-gosvāmi-pādair uktam,

vaikuṇṭhād api sodarātmaja-vṛtā dvārāvatī sā priyā |

yatra śrī-śata-nindi-paṭṭa-mahiṣī-vṛndaiḥ prabhuḥ khelati ||

[vraja-vilāsa-stava 5] iti |

atra śrī-dvārakāto’pi kṛṣṇa-vaikuṇṭhasya nyūnatā spaṣṭā | anya-vaikuṇṭha-śrī-dvārakā-spardhānupayogāt | sitopalā[[150]](#footnote-151)-vṛkṣa ivālaukikatvam eva laukikatvaṁ bhavati | sitopalā vṛkṣaḥ punaś cet prakṛtiṁ prāpitaḥ sa sitopaleva laukikatvaṁ punar alaukikatvaṁ bhavatīti mataṁ, naśvara-vāda-dattāvasaram ato heyam | doṣā[[151]](#footnote-152)pakaraṇena guṇādhānena vālaukikatvaṁ tv asyaikasyāpi pūrvāvasthāt utkarṣaḥ prajāyate | yathā hemno brāhmaṇa-kumārasya kramata iti mataṁ ca prākṛtatvāpātenaika-rasatva-hānyā ca naśvara-vāda-dattāvasaram ato heyam | ata evāntar-bhūta-paramālaukikatvena[[152]](#footnote-153) laukikatvena[[153]](#footnote-154) ca kevalena[[154]](#footnote-155) paramālaukikatvena[[155]](#footnote-156) sadā-pṛthaktayā śrī-vraja-golokayor vailakṣaṇyam | yathā cintāmaṇy-ādīnāṁ goloke’nuvāda-rūpatvaṁ śrī-vraje vidheya-rūpatvam | goloke teṣām anuvāda-rūpatvaṁ, yathā brahma-saṁhitāyām,

śriyaḥ kāntāḥ kāntaḥ parama-puruṣaḥ kalpa-taravo

drumā bhūmiś cintāmaṇi-gaṇa-mayī toyam amṛtam |

kathā gānaṁ nātyaṁ gamanam api vaṁśī priya-sakhī

cid-ānandaṁ jyotiḥ param api tad āsvādyam api ca ||

sa yatra kṣīrābdhiḥ sarati surabhibhyaś ca sumahān

nimeṣārdhākhyo vā vrajati na hi yatrāpi samayaḥ |

bhaje śvetadvīpaṁ tam aham iha golokam iti yaṁ

vidantas te santaḥ kṣiti-virala-cārāḥ katipaye ||

asyārthaḥ—śriyo’nuvāda-rūpāḥ[[156]](#footnote-157), kāntā vidheya-rūpāḥ[[157]](#footnote-158) | parama-puruṣo’nuvāda-rūpaḥ kānto vidheya-rūpaḥ | kalpa-taravo’nuvāda-rūpā, drumā vidheya-rūpāḥ | bhūmiś cintāmaṇi-gaṇa-mayīti cantāmaṇi-gaṇa-svarūpatvam anuvāda-rūpaṁ, bhūmir vidheya-rūpā | amṛtam anuvāda-rūpaṁ, toyaṁ vidheya-rūpam | gāna-nātye anuvāda-rūpe, kathā-gamane vidheya-rūpe | priya-sakhy anuvāda-rūpā, vaṁśī vidheya-rūpā | cid-ānandam anuvāda-rūpam, jyotir vidheya-rūpam | param anyad api tathāsvādyam api ca vidheya-rūpam tac cid-ānandam anuvāda-rūpam evam anyad api jñeyam | śrī-vraje tv etad vaiparītyam[[158]](#footnote-159) | yathā śrī-bilvamaṅgale,

cintāmaṇiś caraṇa-bhūṣaṇam aṅganānāṁ

śṛṅgāra-puṣpa-taravas taravaḥ surāṇām |

vṛndāvane vraja-ghanaṁ nanu kāma-dhenu-

vṛndāni ceti sukha-sindhur aho vibhūtiḥ || [bha.ra.si. 2.1.173]

asyārthaḥ | caraṇa-bhūṣaṇam anuvāda-rūpaṁ cintāmaṇir vidheya-rūpaḥ | śṛṅgāra-puṣpa-taravo’nuvāda-rūpāḥ surāṇāṁ taravo vidheya-rūpāḥ | vraja-ghanam anuvāda-rūpaṁ kāma-dhenu-vṛndāni vidheya-rūpāṇi | vraja-sthānāṁ parikarāṇāṁ mādhurya-premotpādita-sarvotkṛṣṭatvānubhavavatāṁ tat-tad-eka-bhoktṛtvenānuvāda-rūpārthānām anusandhānaṁ, na tu vidheya-rūpārthānāṁ śrī-bilvamaṅgalādīnām aiśvaryānusandhānāt teṣām[[159]](#footnote-160) arthānām apy anusandhānam |

nanu śrī-vraja-golokayoḥ pṛthaktayā sthāna-catuṣṭayaṁ kathitam | tarhi golokasya kutra sthitiḥ ? ekatra sthityā sthāna-catuṣṭayatvāsiddheḥ[[160]](#footnote-161) | tatrāha parama-vyomopari | yathā śrī-brahma-saṁhitāyām,

goloka-nāmni[[161]](#footnote-162) nija-dhāmni tale ca tasya[[162]](#footnote-163)

devī-maheśa-hari-dhāmasu tatra tatra |

te te prabhāva-nicayā vihitāś ca yena

govindam ādi-puruṣaṁ tam ahaṁ bhajāmi || [5.43] iti |

śrī-bhāgavatāmṛte pādmoktiś ca yathā—

atha[[163]](#footnote-164) tatrasthā[[164]](#footnote-165) nanda-gopādayaḥ sarve putra-dārādi-sahitā vāsudeva-prasādena divya-rūpa-dharā vimānam ārūḍhāḥ parama-vaikuṇṭha-lokam avāpuḥ | [pa.pu. 6.279.27, la.bhā. 1.5.487] iti |

**vinaikatva[[165]](#footnote-166)-pradṛṣṭiṁ vai prakāśatvaṁ na sidhyati |**

**iti gokula-golokanāthaikatva-pradarśanam ||2||**

ata eva gokulanātha-golokanāthayor ekatva-vyañjikā līlā spaṣṭā | ata eva, muñi nā jānimu nā jānibe gopī gaṇa [cai.ca. 1.4.27] iti spaṣṭa-līlānusāreṇa golokanātha-vākyam | yathā, mat-kāmā ramaṇaṁ [bhā.pu. 11.12.13] ity ādi dvārakā-nātha-vākyam | yathā dvārakā-nāthe nanda-nanda-nāveśas tathā goloka-nāthe nanda-nandanāveśaḥ | ata eva, gaccha devi vrajaṁ bhadre gopa-gobhir alaṅkṛtam [bhā.pu. 10.2.7] ity ādi spaṣṭa-līlānusāreṇa golokanāthasyaiva vākyam | tayoḥ pṛthaktva-vyañjikā līlā gūḍhā | tatra spaṣṭā dvi-vidhā, śrī-goloka-gatā śrī-vraja-gatā ceti | tatra[[166]](#footnote-167) goloka-gatā kevala-kaiśora-gatatvenaika-vidhā | śrī-vraja-gatā tu tri-vidhā, bālya-gatā paugaṇḍa-gatā kaiśora-gateti | tatra[[167]](#footnote-168) kaiśora-gatāyāḥ kādācitkatve bālya-paugaṇḍa-gatayoḥ kādācitkatvaṁ syāt | ata eva kaiśora-gatā līlā nityā | ata eva gūḍha-līlānusāreṇātra kārikā—

vrajeśāder aṁśa-bhūtā ye droṇādyā avatāran |

kṛṣṇas tān eva vaikuṇṭhe prāhiṇod iti sāmpratam || [la.bhā. 1.5.488]

vaikuṇṭhe goloke | pūrvaṁ, aho madhupurī ity ādi padyābhyāṁ vaikuṇṭhasya golokatayā pradarśitatvād atra[[168]](#footnote-169) parama-vaikuṇṭha-loke goloka iti na vyākhyātam |

nanu goloka-gata-kaiśora-līlāyā

vayaso vividhatve’pi sarva-bhakti-rasāśrayaḥ |

dharmī[[169]](#footnote-170) kiśora evāyaṁ nitya-līlā-vilāsavān || [bha.ra.si. 2.1 63]

iti vacanād bālya-paugaṇḍa-vilāsa-valitatvena vraja-gata-bālya-paugaṇḍa-līlayoḥ kādācitkatve ko doṣa iti cet tatrāha, yathottaram asau svāda-viśeṣollāsa-mayy api [bha.ra.si. 2.5 38] iti vākyāc chṛṅgārasya sarva-rasa-guṇavattve’py anyeṣāṁ vatsalādīnāṁ rasānāṁ nityatvavat kiśorasya dharmitve’pi bālya-paugaṇḍa-tat-tal-līlānāṁ nityatvam | kintu[[170]](#footnote-171) goloka-gata-kaiśora-līlāyā aiśvarya-mayatvāt tad-valitasya golokanāthasya dharmitva-sambhāvanā kutaḥ[[171]](#footnote-172)? spaṣṭa-līlāyāṁ vyatirekaḥ | anyathā śrī-kṛṣṇo’yaṁ nārāyaṇasya vilāsī, goloko’sya parama-vyomopari vartata iti dṛṣṭyā yā bahir-mukha-janānāṁ pravṛttiḥ sā durghaṭā syād iti | śrī-vrajasya golokāt pṛthaktā, yathā tatraiva tad-anantara-kārikāyām,

preṣṭhebhyā’pi priyatamajanair gokulavāsibhiḥ |

vṛndāraṇye sadaivāsau vihāraṁ kurute hariḥ || [la.bhā.]

iti vyatirekaḥ | anyathā brahmāṇḍāntarvarti-nṛloka-madhyastha-śrī-vrajendra-nandanatvena śrī-kṛṣṇa-manuṣyatvasya yā sadā sphūrtis tasyā abhāvaḥ | tasmin[[172]](#footnote-173) sati ayam īśvaro vayam asya[[173]](#footnote-174) śaktaya iti buddhyā rateḥ samarthātva-hānyā gauṇa-samañjasātvāpātaḥ | golokasya pāramaiśvarya-mayatvasya parama-vyomopari-sthiteś ca sadā sphūrtyā tad-gata-parikarāṇāṁ śrī-nārāyaṇasya vilāsī śrī-kṛṣṇo’yam asmākaṁ prabhur iti sadā sphūrti, na tv ayam asmākaṁ sakhā putraḥ praṇaya-viṣaya-kānto vety ādi-sphūrtiḥ | yathā vaikuṇṭhaṁ gatasya gopa-kumārasya śrī-nārāyaṇe tat-tal-līlā-karaṇe’pi[[174]](#footnote-175) na tathā sphūrtiḥ | tad yathā bṛhad-bhāgavatāmṛte—

tarhy eva sarvajña-śiromaṇiṁ prabhuṁ

vaikuṇṭha-nāthaṁ kila nanda-nandanam |

lakṣmy-ādikās tāḥ kalayāmi rādhikā-

mukhāś ca dāsādi-gaṇān vrajārbhakān ||

tathāpy asyāṁ vraja-kṣamāyāṁ prabhuḥ sa-parivārakam |

viharantaṁ tathā nekṣe khidyate smeti man-manaḥ ||

kadāpi tatropavaneṣu līlayā

tathā lasantaṁ niciteṣu go-gaṇaiḥ |

paśyāmy amuṁ karhy api pūrvavat sthitaṁ

nijāsane sva-prabhuvac ca sarvathā ||

tathāpi tasmin parameśa-buddher

vaikuṇṭha-lokāgamanaṁ smṛteś ca |

sañjāyamānādara-gauraveṇa

tat-prema-hānyā sva-mano na tṛpyet || [bṛ.bhā. 2.4.110-113] iti |

**kvacid aiśvarya-sāmyena dhāmnoḥ prathama-turyayoḥ |**

**aikyaṁ darśitam indrādyair mādhuryāṇām akovidaiḥ ||3||**

**bahir-mukha-pravṛtty-arthaṁ kvacit tena[[175]](#footnote-176) tayor[[176]](#footnote-177) hi tat |**

**taj-jñenāpi darśayatā vailakṣaṇyam adarśitam ||4||**

kiṁ ca,[[177]](#footnote-178) goloke rāsa-dānādi-līlā na santi | samañjasā-rati-matībhiḥ sva-strībhī rāsa-dānādi-līlā-karaṇasyāyogyatvāt, āsāṁ līlānāṁ mahā-bhāva-vilāsa-rūpatvāc ca | ato dvārakāyām āsām[[178]](#footnote-179) aśravaṇāc ca goloka-gata-lakṣmī-cayasya samañjas-aratimattvam[[179]](#footnote-180) | śriyaḥ kāntāḥ kāntaḥ parama-puruṣa ity ādi lakṣmī-sahasra-śata-sambhrama-sevyamānam ity ādi-padya-vyakta-patnī-bhāvābhimānasya samañjasā-svarūpa-lakṣaṇa-rūpatvāt |

**āsāṁ goloka-lakṣmīṇāṁ rater asyā vivecanam |**

**dvitīye’nantare[[180]](#footnote-181) jñeyaṁ vailakṣaṇye samudgatam ||5||**

golokasya gokulāt pṛthaktvasya prayojakatvaṁ, śrī-kṛṣṇaṁ parameśvara-buddhyā bhajatāṁ śrī-vraja-prāpty-ayogyatayā tatraiva gateḥ |

**śrīmad-gokula-goloka-prāpti-kārakayor dvayoḥ |**

**vailakṣaṇyaṁ sādhanayor lekhyaṁ turye catuṣṭaye ||6||**

samarthād vairūpya-khaṇḍana-siddha-sthāna-dvairūpyābhāvād eka-rūpasya dvaividhya-nirasanaṁ na syād ata ekasyaiva sthānasya prakaṭatvāprakaṭatvābhyāṁ kramataḥ śrī-vrajatayā golokatayā dvaividhyam astv ity āśaṅkya vailakṣaṇya-prakaṭanena śrī-vraja-golokayor dvairūpya-pradarśanam |

**golokasya pṛthaktāṁ śrī-granthakṛdbhiḥ sphutaṁ vrajāt |**

**dvaividhyaṁ śrī-vrajasyāsya darśayadbhir nirākṛtam ||7||**

arthāpattyālaṅkāreṇa kaimutya-nyāyena ca spaṣṭa-vimata-nirasana-siddhiḥ sutarām atra tṛtīya-vailakṣaṇye ca dvitīya-nirasane ca jātā | atra dvitīya-dhāmāvakara-nirasanaṁ jātam | tena caturtha-līlāvakara-nirasanaṁ jātam | tena caturtha-sādhanāvakara-nirasanam api jātam |

iti vailakṣaṇya-catuṣṭaye śrī-vraja-golokayor vailakṣaṇyaṁ prathamaṁ pūrṇam |

||2.1||

-o)0(o-

(2.2)

### atha parakīyā-tati-kātyāyanī-vrata-para-kanyakā-tati-ratyor vailakṣaṇyam

**vande śrī-rādhikādīnāṁ ratim āsvādanaṁ vinā |**

**nairapekṣyaṁ yad anyatra yasyā naiva manāk kvacit ||8||**

yadi goloka-gatāsu śrī-kṛṣṇa-priyāsu mukhyā samañjasā syāt, tadā dvārakāyāṁ pāṇi-grahaṇādi-nara-līlāyā aprayojakatvaṁ syāt | yadi śrī-kṛṣṇe pati-bhāvāsu kātyāyanī-vrata-parāsu kanyāsu kevala-samañjasā syāt, tadā pracchanna-kāmatāyā vrajotkarṣasya cāprayojakatvaṁ syāt | yadi ca tāsu samarthā syāt, tadā parakīyānāṁ kanyānāṁ parakīyātvasyāprayojakatvaṁ syāt | yadi parakīyāsu kanyāsu sarvathā samarthā syāt, tadā paroḍhātvasyāprayojakatvaṁ syāt | yadi kurukṣetrādi-gatāsu paroḍhāsu mukhya-samarthā syāt tadā vrajotkarṣasyāprayojakatvaṁ syāt | yadi[[181]](#footnote-182) vraja-devī-mātratvena samarthā syāt, tadā parakyātvāder aprayojakatvena kiṁ parakīyātvādinā, svakīyātvādi kathaṁ na syāt ? parakīyāṇāṁ paramotkarṣasyya svakīyānāṁ tad-abhāvasya hetu-bhūte krameṇa samarthā-samañjase antaraṅga-mano-vṛtti-viśeṣayor na tu kevala-pāṇi-grahaṇa-tad-abhāva-mātrayor bahiraṅgayoḥ svīyātva-parakīyātva-hetutvāt | āryā ced ativatsalā mayi muhur goṣṭheśvarī kiṁ tataḥ ity atra dīvyaty atra na ced umā-vrata-phalaṁ picchāvatamsī patiḥ [u.nī. 3.15] iti mano-vṛtter evodāharaṇam |

ato yathā vaidhī rāgānuga ceti sādhanasya dvaividhye’pi sthānānāṁ cāturvidhyāt tayoś catur-vidhyam apekṣitaṁ syāt | evaṁ samañjasā-samarthayor dvaividhye’pi svakīyāyās traividhyena parakīyāyā dvaividhyena[[182]](#footnote-183) samañjasāyās traividhyaṁ samarthāyā dvaividhyam apekṣitaṁ syāt | svakīyāyāṁ samarthāyāḥ sad-bhāve samañjasā yā aprayojakatvaṁ syāt | kiṁ ca,[[183]](#footnote-184) goloka-gata-lakṣmī-cayād dvārakā-stha-paṭṭa-mahiṣī-cayasyotkarṣasya dvārakā-gata-paṭṭa-mahiṣī-cayād vraja-sthānāṁ kātyāyanī-vrata-parāṇāṁ kanyānām utkarṣasya parakīyābhyaḥ kanyābhyaḥ sādhana-parāṇām api kim uta nitya-priyāṇāṁ paroḍhānām utkarṣasya hetur apekṣitaḥ prayojanaṁ cāpekṣitam | pātra[[184]](#footnote-185)-vaiśiṣṭya-nimittodgata-rati-vaiśiṣṭyam evātra hetu-rūpam | anyathā vraje svīyā vā parakīyā vā syād vraja-sambandha-mātreṇa tayoḥ samarthā syāt | dvārakāyāṁ svīyā vā parakīyā vā syād dvārakā-sambandha-mātreṇa tayoḥ samañjasā syād ity evālikhiṣyat | na vṛndāvana-gatāyāṁ śrī-rādhikāyāṁ samañjasām adarṣayiṣyat | kurukṣetra-gatāsu[[185]](#footnote-186) rādhikādyāsu samarthābhāvam adarśayiṣyat | vraje kātyāyanī-vrata-parāṇāṁ kanyānāṁ parakīyānāṁ kanyānāṁ paroḍhānāṁ ca tāratamyaṁ nādarśayiṣyat | sa-gaṇāṁ sveṣṭāṁ śrī-rādhāṁ kātyāyanī-vrata-parāsu kanyāsv agaṇayiṣyat |

ata eva samarthā-lakṣaṇa-vyatirekātiśaya[[186]](#footnote-187)-kiñcid-anvaya[[187]](#footnote-188)-kiñcid-vyatireka[[188]](#footnote-189)-gamyā rati-bhedāḥ prakāśyante | tatra samarthā-lakṣaṇa-vyatirekeṇa pratiyogitā-prāpta-lakṣaṇasya gauṇatayā tad-atiśaya-prāpto gauṇī samañjaseti rati-bhedaḥ | lakṣaṇa-gauṇatvaṁ lakṣita-gauṇatvāt | tat tu nirantaraiśvaryānusandhānena rateḥ saṅkocanān, na tu sāmañjasya-gauṇatvāt | tal-lakṣaṇa-kiñcid-anvaya-prāptaḥ samañjasā prāyeti rati-bhedaḥ | tal-lakṣaṇa-kiñcid-vyatireka-prāptaḥ samarthā-prāyeti rati-bhedaḥ |

kiṁ ca,[[189]](#footnote-190) tal-lakṣaṇa-prāpta-svarūpa-kāryayor āgantukatvena[[190]](#footnote-191) prāpta[[191]](#footnote-192) āgantukī samartheti rati-bhedaḥ | samarthotkarṣa-hetu-śrī-vrajād anyatra tu tad-utkarṣa-hānyā tal-lakṣaṇa-gauṇatvāpattyā prāpto gauṇī samartheti[[192]](#footnote-193) rati-bhedaḥ | tal-lakṣaṇa-mukhyatā-prāptaḥ samartheti[[193]](#footnote-194) rati-bhedaḥ | tal-lakṣaṇa-vyatirekeṇa pratiyogitā-prāpta-lakṣaṇa-prāptaḥ samañjaseti rati-bhedaś ca mukhyatayā lakṣita udāhṛtaś ca | paroḍhānāṁ ratim apekṣya parakīyāṇāṁ kanyānāṁ ratau kiñcid vaijātyam | kātyāyanī-vrata-parāṇāṁ kanyānāṁ ratau kiñcit sājātyam[[194]](#footnote-195) | mahiṣīṇāṁ ratau sarvathā vaijātyam, goloka-gata-lakṣmīṇāṁ ratau sarvathā vaijātyātiśayaḥ[[195]](#footnote-196) | krameṇa patityāga-rūpāsāmañjasyābhāvāt | parakīyāṇāṁ kanyānāṁ ratau kiñcit sājātyaṁ loka-tyāga-rūpāsāmañjasya-sad-bhāvāt | loka-dharma-pati-tyāgābhāvena sarvathā sāmañjasyāt sarvathā sāmañjasye’pi ṛukmiṇy-ādi-kṛta-virodha-tiraskārābhāvāt | ata eva krameṇa samyak sāmarthyābhāvāt kiñcit sāmarthyāt samyag asāmarthyātiśayāt | ata eva krameṇa kiñcin nisarga-valita-svarūpotpannatvāt kiñcit svarūpa-valita-nisargotpannatvāt sarvathā-mukhya-nisargotpannatvāt sarvathā-gauṇa-nisargotpannatvāt | ata eva krameṇa mahā-bhāvopādānaṁ yogyatā-samyaktāyā abhāvāt kiñcid yogyatāyāḥ sad-bhāvāt samyag ayogyatātaḥ[[196]](#footnote-197) samyag-ayogyātiśayāt[[197]](#footnote-198) | paroḍhāsu nitya-priyāṇāṁ ratim apekṣya devīnāṁ śruti-muni-tad-itara-sādhaka-carīṇāṁ ca ratau sarvathā sājātye’pi nyūnatvam | āgantukatvenāgantuka-svarūpotpannatvāt | tat tu manastādātmyaprāpteḥ | svābhāviko nitya-siddhaḥ | āgantukaḥ sādhanasiddhaḥ | muni-śruti-devītara-sādhaka-cara-rūpa-sādhana-siddhādhiṣṭhānakatayaiva nitya-siddhādhiṣṭhānakasya bhākasyāgantukatvam, nitya-siddhasya bhāvasya prākaṭyaṁ hṛdi sādhyatā [bha.ra.si. 1.2.2] iti vacanāt |

**āgantuko’pi māñjiṣṭha-rāgo vastre yathā sthiraḥ |**

**evaṁ dravyādiṣu sthāyī bhāva āgantukaḥ sthiraḥ ||9||**

na tu paṭādi-gatāny araktima-sadṛśa-vyabhicāri-bhāvavad asthira eṣaḥ | mañjiṣṭhāmañjiṣṭha-vāsasor yathā rāgavattve tāratamyam evaṁ nitya-priyāṇāṁ devī-muni-śruti-sādhaka-carīṇāṁ ca samarthā-ratimattve tāratamyam |

kiṁ ca,[[198]](#footnote-199) māñjiṣṭhe vāsasi vāsastva-sattvam | sādhaka-carīṣu na jīvatva-sattā svarūpa-śaktitvāpātāt | sa[[199]](#footnote-200) tu sādhakasyānyathā kartuṁ samarthatvasya prakāśakaḥ | kintv āgantuka-svarūpajāpi ratiḥ samṛddhā satī nijādhiṣṭhānasya sva-tādātmya-prāpaṇena māñjiṣṭha-vāso-rāgavattvavat svavattva-tirodhāpanān mañjiṣṭhā-rāgavattvavat svavattāvisphārāc cāgantukīti pada-vācyatvam apahāya nitya-siddhādhiṣṭhānaka-rativat svarūpajeti-pada-vācyatvaṁ prāpnoti | māñjiṣṭha-vāso-rāgavattvavat svavattva-tirodhāpanaṁ yathā, jahur guṇamayaṁ deham [bhā.pu. 10.29.11] iti |

**āgantuka-svarūpāḍhyas tāvat sādhana-siddhi-bhāk |**

**yāvan manaḥ-svatā-hetor mahā-bhāvasya nodayaḥ ||10||**

**sādhakānāṁ samarthāyāṁ nisargotpannatā bhavet |**

**ity etad vimataṁ spaṣṭaṁ sphutam atra nirākṛtam ||11||**

śrī-vraja-sthānāṁ nitya-priyāṇāṁ ratim apekṣya prakāśāntareṇa kurukṣetrādi-gatānāṁ tāsām eva ratau gauṇatvaṁ, tatra śrī-vṛndāvanāder muralī-mādhuryāder abhāvāt śrī-kṛṣṇasyāpracchanna-kāmatā-viśiṣṭa-ṛukmiṇy-ādi-gata-samañjasā-viṣayatva-spaṣṭa-mahā-samṛddhi-hasty-aśvādimattvayor anubhavāc ca | tathā hi,

priyaḥ so’yaṁ kṛṣṇaḥ sahacari kurukṣetra-militas

tathāhaṁ sā rādhā tad idam ubhayoḥ saṅgama-sukham |

tathāpy antaḥ-khelan-madhura-muralī-pañcama-juṣe

mano me kālindī pulina-vipināya spṛhayati || [pa. 383] iti |

vṛndāvaneśvarī-premṇā dvibhujaḥ kriyate hariḥ [u.nī. 5.6] ity ādivad atra[[200]](#footnote-201) na muralī-vādanatvādi-sampādana-sāmarthyam | tad[[201]](#footnote-202) eva samarthāyā gauṇatvasya vyañjakam | parakīyāsu kanyāsu samarthā-prāyā, samarthā-lakṣaṇa-kiñcid-vyatirekād eva samagra-tal-lakṣaṇāspada-paroḍhātaḥ parakīyāṇāṁ kanyānām apakarṣāt | apakarṣas tu paroḍhotkarṣa-vyatireka-prāpyaḥ | paroḍhotkarṣo yathā—

etāḥ sarvātiśāyinyaḥ śobhā-sādguṇya-vaibhavaiḥ |

ṛamādibhyo’py uru-prema-mādhurya-bhara-bhūṣitāḥ || [u.nī. 3.39] ity ādi kārikā |

udāharaṇaṁ, yathā śrī-daśame—

nāyaṁ śriyo’ṅga u nitānta-rateḥ prasādaḥ

svar-yoṣitāṁ nalina-gandha-rucāṁ kuto’nyāḥ |

rāsotsve’sya bhuja-daṇḍa-gṛhīta-kaṇṭha-

labdhāśiṣāṁ ya udagād vraja-sundarīṇām || [10.47.60] iti |

tatra paroḍhātvaṁ nimittam[[202]](#footnote-203) | sarvātiśāyitādikaṁ naimittikam[[203]](#footnote-204) | paroḍhātva-nimittābhāve sarvātiśāyitvādi-naimittikābhāva iti | kātyāyanī-vrata-parāsu kanyāsu samañjasā-prāyā samarthā-lakṣaṇa-kiñcid-anvayād ata eva prāyika-samañjasā lakṣaṇa-vyāpteś cāta eva svakīyātvato mahiṣī-sāhityena varṇitatvāc ca | ata eva atraiva paramotkarṣaḥ śṛṅgārasya pratiṣṭhitaḥ [u.nī. 1.19] iti niyata-śṛṅgāra-paramotkarṣa-hāneś ca | trailokya-vilakṣaṇā [u.nī. 3.18] iti niyata-trailokya-vailakṣaṇya-hānyā tat-sālakṣaṇyāpātāc ca | tal[[204]](#footnote-205)-lakṣaṇa-kiñcid-vyatirekāspada-kanyā-parakīyābhyaḥ kātyāyanī-vrata-parāṇāṁ kanyānām apakarṣāt | apakarṣas tu kanyā-parakīyotkarṣa-vyatireka-prāpyaḥ | kanyā-parakīyotkarṣo, yathā, śrī-mukhena tu māhātmyam āsāṁ prāha svayaṁ hariḥ [u.nī. 3.28], yathā na pāraye’haṁ niravadya-saṁyujām [bhā.pu. 10.32.22] ity ādi | uddhavo’pi jagau suṣṭhu sarva-bhāgavatottamaḥ [u.nī. 3.30] yathā, āsām aho caraṇa-reṇu-juṣām ahaṁ syām [bhā.pu. 10.47.61] ity ādi ca | atra sāmānya-parakīyāṇām utkarṣeṇa tad-bheda-rūpāṇāṁ kanyā-parakīyāṇām utkarṣa āyātaḥ |

kiṁ ca, paroḍhānāṁ sāhityāt sa[[205]](#footnote-206) ca nitarām āyātaḥ | sākṣād apakarṣo’pi[[206]](#footnote-207)

—

mūla-mādhava-māhātmye śrūyate tata eva hi |

ṛukmiṇy-udvāhataḥ pūrvaṁ tāsāṁ pariṇayotsavaḥ || [u.nī. 1.16] ity anena |

samarthā-kiñcit-sājātyasyāpagamāt |

**prabhāvaṁ śrī-vraja-sthasyāsya vaktuṁ śaknoti kaḥ pumān |**

**yasmin samañjasā-prāya-rater na hi parāt-pare |**

**aiśyānusandhi-samparka-rahitāyāḥ samantataḥ ||12||**

**sadoddīpana-sad-bhāvād bhinnatāvasaraḥ kvacit |**

**sambhogecchā-viśeṣasya sadā līnatayā sataḥ ||13||**

atra[[207]](#footnote-208) bhede vyatireka-pradarśanam | anyathā svīyātve sthāpanasya[[208]](#footnote-209) aprayojakatvam iti | anumāna-prayogo’tra | iyaṁ ratiḥ samañjasā svīyātva-gatatvād iti | evam anyatrāpi |

**nitya-priyātva-śraiṣṭhye’pi rādhādīnāṁ hi vastutaḥ |**

**svīyātvaṁ kathyate yat tu dhanyādi-kanyā-gaṇe |**

**atrābhimāna[[209]](#footnote-210)-bhedasya hetutvaṁ vijña-sammatam ||14||**

anyathā taṭasthāyamānaḥ siddhānta-kṛdbhir bahiraṅga-jana-samādhānāya śrī-rādhikādīnāṁ gopaiḥ saha pariṇayasya yogamāyā-vivartatvaṁ darśayadbhiḥ śrī-rādhikādīnāṁ śrī-kṛṣṇena saha mālya-parivartana-kautukādikaṁ vāraṁ vāraṁ darśayadbhiś ca śrī-grantha-kṛdbhir gāndharva-rīti-svīkāreṇa dhanyādiṣu yad vastutaḥ svīyātvaṁ likhyate tat tu na sambhaved iti |

kiṁ ca, avyaktatvād vivāhasya suṣṭhu pracchanna-kāmatā [u.nī. 3.16] iti |

asyārthaḥ | suṣṭhv iti kanyātvena kāmasyāpi mananābhāvāt pracchanna-kāmateti | tasmād eva nirodhābhāvena vāraṇa-durlabhatvayor abhāvāt saiva[[210]](#footnote-211) kevalety arthaḥ | hariṇā pūritābhīṣṭāḥ [u.nī. 3.35] ity ādi-padyārdhasyārthaḥ | pūrito’bhīṣṭaḥ svasmin pati-bhāvo yāsāṁ tāḥ | pati-bhāva-ratā harau [u.nī. 3.14] ity ādes tena na tu parakīyāṇām iva rasa-paramotkarṣeṇa vallabhāḥ priyāḥ |

**na patityāgajaṁ duḥkhaṁ na dharma-tyāgajaṁ hi tat |**

**pati-śvaśrū-nanāndṝṇāṁ na rodhas tad[[211]](#footnote-212)-abhāvataḥ ||15||**

**mātāmahī-mātṛpitṛ-rodho bālya-dhiyā na hi |**

**mātrādīnāṁ tu taj-jñāne bhavet pariṇayodyamaḥ ||16||**

**rāgasya parameyattāpanna-vṛtter abhāvataḥ |**

**na samarthā mahā-bhāva-bījaṁ syād atra prāyaśa ||17||**

**svīyātvam atra kṛṣṇe ca patitvaṁ vāstavaṁ tataḥ |**

**pātra-vaiśiṣṭyam ādarśya śrīmat-prabhu-varaiḥ kila |**

**vyañjitaṁ rati-vaiśiṣṭyaṁ bodhyaṁ tat-pāda-saṁśrayaiḥ ||18||**

nanu, yathā svarṇa-rajata-kuṇḍalayor vastuto bhede’py ākāra-sālakṣaṇyena kuṇḍala-pada-vācyatvaṁ tathā parakīyā-svakīyayor vastuto bhede’py abhimāna-sālakṣaṇyāt[[212]](#footnote-213) samarthā pada-vācyatvam | yathā,

gāndharva-rītyā svīkārāt svīyātvam iha vastutaḥ |

avyaktatvād vivāhasya suṣṭhu pracchanna-kāmatā || [u.nī. 3.15] iti |

tatrāha, abhimānasya vailakṣaṇyam evātra na tu sālakṣaṇyam, yathā āryā ced ativatsalā ity ādi-padye āryeti picchāvataṁsī patir ity ābhimāna-vailakṣaṇyam evātra svakīyātve hetuḥ | sa yathā, āsāṁ[[213]](#footnote-214) tad-vṛtti-niṣṭhatvān na svīyātvam asāmpratam [u.nī. 3.14] iti |

kiṁ ca, pati-bhāva-ratir nimitta-rūpā | svakīyā-vṛtti-niṣṭhatvaṁ naimittikam | etan-nimittaṁ svakīyātvaṁ naimittikam | ata eva pati-bhāva-rati-hetuka-gāndharva-vivāhaṁ sampādya patnī-bhāvābhimāna-hetukam āryā ced ativatsalā iti picchāvataṁsī patir iti śrī-vrajeśvaryām āryātva-mananaṁ śrī-kṛṣṇe patitva-mananaṁ ca | etad-dhetukau dvārakāyāṁ pariṇayotsavaḥ[[214]](#footnote-215) | lalita-mādhave tu yaḥ sarvāsāṁ pariṇayotsavaḥ sa tu bahiraṅga-jana-samādhānāya yogamāyā-dvitīya-vṛtti[[215]](#footnote-216)-kṛto dvārakāyāṁ śrī-rādhikādīnāṁ gamanābhāvāt | eṣa[[216]](#footnote-217) tu vāstava iti | mahiṣīṣu mukhya-samañjasā samarthā-lakṣaṇa-vyatirekāt | tal-lakṣaṇa-kiñcid-anvayāspada-kātyāyanī-vrata-para-kanyotkarṣa-vyatireka-prāpyaḥ |

kātyāyanī-vrata-para-kanyotkarṣo, yathā—

avyaktatvād vivāhasya suṣṭhu pracchanna-kāmatā || [u.nī. 3.16] iti |

goloka-gatāsu lakṣmīṣu gauṇī samañjasā samarthā-lakṣaṇa-vyatirekātiśayāt | tal-lakṣaṇa-vyatirekāspada-mahiṣībhyo goloka-gata-lakṣmīṇām apakarṣāt | apakarṣas tu mahiṣy-utkarṣa-vyatireka-prāpyaḥ |

mahiṣy-utkarṣo, yathā—

sa tarjatu batāgrajas tyajatu māṁ suhṛnmaṇḍalaḥ

pitā kila vilajjatāṁ ghanadṛgambur ambāstu me |

manaḥ sakhi samīhate śrutaguṇaśriyaṁ sarvathā

tam eva yadupaṅgavaṁ na tu kadāpi caidyaṁ nṛpam || [u.nī. 14.33] iti |

virodha-tiraskārān mukhyā samañjasātra[[217]](#footnote-218) vyaktā | ata eva sākṣād apakarṣo’pi, yatra śrī-śata-nindi-paṭṭa-mahiṣī-vṛndaiḥ prabhuḥ khelati [vraja-vilāsa-stava 5] iti |

kiṁ ca,[[218]](#footnote-219) sādhana-parāṇāṁ paroḍhā-prabheda-rūpatvād dvividhānāṁ[[219]](#footnote-220) kanyānāṁ sādhana-pareti prebhedābhāvāc cāsām anugatyā bhajanaṁ nāstīti gamyate | anyathā śrī- gosvāmi-pādair dvi-vidhānāṁ tāsāṁ sādhana-pareti prabhedo darśito’bhaviṣyat |

**samañjasānugāyogaṁ[[220]](#footnote-221) na samarthānugāṁ kvacit |**

**prāpayet sādhako vijñas tad-yoge sāpi tan-mayī[[221]](#footnote-222) ||19||**

mūla-mādhava-māhātmye śrūyate tata eva hi |

rukmiṇy-udvāhatah pūrvaṁ tāsāṁ pariṇayotsavaḥ || [u.nī. 1.16]

ity utthāpanasya samañjasānugā-yukta-samarthānugayā śrī-vraja-prāptiś cet tadāprayojakatvaṁ syāt |

**agni-putrā mahā-lakṣmīḥ kanyā durgārcanā-parāḥ |**

**śrī-samarthānugā-mārga-vyatireka-pradarśane |**

**phalānyathātva-lābhena prāptodāharaṇīyatāḥ[[222]](#footnote-223) ||20||**

kiṁ ca, kātyāyanī-vrata-parāṇāṁ kanyānāṁ rater mahā-bhāvotpādane kiñcid yogyatāyāḥ sad-bhāve’pi na svalpo’pi mahā-bhāvodayaḥ, tāsāṁ kanyātvena maugdhyān nava-vayaḥ kāmatvādeḥ | tathā parakīyāṇāṁ kanyānāṁ rater mahā-bhāvotpādane prāyikyā yogyatāyāḥ sad-bhāvena mahā-bhāvasyodaye’pi na sa paroḍhānāṁ mahā-bhāvodaya iva camatkārāśrayaḥ etasmāt pūrvasmāc[[223]](#footnote-224) ca | ata eva rāse dvayor api kanyā-prabhedayor anaupayikatva-prāyakatvāt | nāyaṁ śriyo’ṅga u nitāntarateḥ [bhā.pu. 10.47.60] ity ādi-padyaṁ paroḍhotkarṣa udāhṛtam | devīnāṁ sādhaka-carīṇāṁ ca[[224]](#footnote-225) rater mahā-bhāvotpādane samyag yogyatayā mahā-bhāvasya samyag udayas tathāpi na sa nitya-priyāṇāṁ mahā-bhāva iva parama-camatkārātiśayāśrayaḥ | kintu nitya-priyāḥ sva-saṅga-prabhāva-kāruṇyābhyāṁ sajātīya-bhāvāḥ sādhana-siddhāḥ sarvathaiva sva-sāmyaṁ prāpayeyuḥ | kurukṣetrādi-gatānāṁ nitya-priyāṇāṁ rater mukhyatāhāner gauṇatāpātān mahā-bhāvasyotkarṣahāniḥ |

kiṁ ca, iyam eva ratiḥ prauḍhā mahā-bhāva-daśāṁ vrajet [u.nī. 14.57] ity atraiva-kāreṇa gauṇī samañjasā mukhya-samañjasā samañjasā-prāyā[[225]](#footnote-226) ca nivāraṇādināpi mahā-bhāva-daśāṁ na vrajed iti vyajyate | ayogyātiśayād ayogyatāto’yogyatāyāḥ prāyikatvāc ca | samarthā ratir yathā hasti-jāter jāṭharāgniḥ | tās tayor yathā śaśaka-jāter jāṭharāgniḥ[[226]](#footnote-227) | nivāraṇādi-sad-bhāve’pi tāḥ[[227]](#footnote-228) samarthā-sādṛśyaṁ na prāpnuvanti | yathā bahu-laṅghanair api śaśaka-jaṭharāgnir hasti-jāṭharāgni-sādṛśyaṁ na prāpnotīti |

kiṁ ca, samarthāyāṁ samarthā-prāyāyāṁ ca samañjasā-prāyāyāṁ ca pracchanna-kāmatā | rāsārambhe sākṣān-nivāraṇādi[[228]](#footnote-229) yad etad-viruddhaṁ jātaṁ tat khalu jigīṣūṇāṁ matta-hastinaḥ para-durgārgala iva tāsāṁ[[229]](#footnote-230) ratīnāṁ pañcama-puruṣārtha-sāratvena catur-varga-tiraskāri-svabhāvābhyām api gauṇa-mukhya-samañjasābhyāṁ yathopayogaṁ prabalatamatāṁ[[230]](#footnote-231) prabalataratāṁ[[231]](#footnote-232) prabalatāṁ[[232]](#footnote-233) vyanakti |

kiṁ ca, patnī-bhāvābhimānopapatnī-bhāvābhimānayor vailakṣaṇyam citta-saṅkoca-viśeṣotpādakādara-gaurava-viśeṣa-maya-svabhāva-viśeṣeṇa tad-upamardi-citta-sphāratā-viśeṣotpādaka-sambhrama-viśeṣābhāva-maya-svabhāva-viśeṣeṇa | cittasya saṅkoca-viśeṣeṇa sphāratā-viśeṣeṇa premṇaḥ saṅkoca-viśeṣaḥ sphāratā-viśeṣaś ca syāt | vināpi patnī-bhāvābhimānaṁ vṛttīś ca tad-gatāḥ samañjasā-guṇaḥ[[233]](#footnote-234) śrīmat-samarthāyāṁ virājate |

kiṁ ca, yathā madhure sthita-guṇasyāpi vatsalasya vairitayā sambandha-mātreṇa[[234]](#footnote-235) madhuro viraso jāyata, evaṁ samañjasāyāḥ samarthāyāṁ sthita-guṇāyā api sambandha-mātreṇa[[235]](#footnote-236) samarthā virasā jāyate[[236]](#footnote-237), paraspara-viruddha-svabhāvatvāt tayoḥ | sa ca sambandha ādhārasyāpṛthaktayā[[237]](#footnote-238) na tu pṛthaktayā[[238]](#footnote-239) | sa cādharaḥ samarthāyā na tu samañjasāyāḥ | samarthāyāḥ sambandhena sambandhānurūpāpakarṣa-hānyā tad-anurūpotkarṣāpātāt samañjasāyāṁ[[239]](#footnote-240) guṇa-viśeṣaḥ syāt | ata evātra dṛṣṭānta ekāṁśena | sa ca guṇa-viśeṣaḥ[[240]](#footnote-241) prāya-samañjasāyāṁ ratau darśito’sti | kintu samarthā-prāyāyāṁ ratau yad īṣat sāmañjasyaṁ kathitaṁ tat tu pati-tyāga-rūpasyāsāmañjasyasyābhāva eva na tu sākṣāt tat[[241]](#footnote-242) | ato’syāṁ na vairasyam |

vipralambheṣu prauḍha-pūrva-rāga-prādurbhāva-prakāraḥ pūrvaṁ tṛtīya-prakāśane saṅkṣepeṇa darśito’pi viśeṣeṇa darśyate | samarthā ratiḥ svarūpa-vaiśiṣṭyena hetunādau paroḍhatvādi-nimittān prakāśya paścāt tair eva sāmarthya-dyotakair nimittair ātmānaṁ prakāśayati | ato rater asyāḥ svayam-prakāśatvam āyātam | sāmarthya-dyotanāt pūrvaṁ vaiśiṣṭyaṁ sad api tat-tad[[242]](#footnote-243)-vṛtti-bheda-prākaṭyaṁ vinā prayojakatayā nāpekṣitam[[243]](#footnote-244) | yathā mahā-pralaye māyāyāṁ līnāyāṁ sattvādīnāṁ[[244]](#footnote-245) tat-tad-vaiśiṣṭyaṁ bīja-rūpeṇa sad api tat-tad-vṛtti-bheda-prākaṭyaṁ vinā-prayojakatayā nāpekṣitam |

**līlā-śaktim anugrāhya yogamāyāṁ ca sā yadā |**

**samarthā gūḍha-vaiśiṣṭyānādi-vaiśiṣṭya-bhāk sadā ||21||**

**vartate tarhi līlākhya-śaktyā janmādi[[245]](#footnote-246) tanyate |**

**yogamāyā tu vaiśiṣṭya-nimittāni[[246]](#footnote-247) prakāśayet ||22||**

**svarūpeṇa kadācit tu na svādhāraṁ jahāti sā[[247]](#footnote-248) |**

**vaiśiṣṭya-darśanāt pūrvaṁ sāmānyeti prakīrtyate ||23||**

**avekṣya bālye līlākhyā śaktir nātirasāvaham |**

**samarthā-rati-vaiśiṣṭyaṁ na prādurbhāvayet kila ||24||**

**bibheti vayaso bālyān mahā-pralaya-sannibhāt |**

**samarthā-rati-vaiśiṣṭyaṁ śakti-vaiśiṣṭya-sannibham |**

**līna-vṛttitayā yatra na prayojanam udvahet ||25||**

kiṁ ca | bīja-vaiśiṣṭyaṁ yathā vṛkṣādīnāṁ vaiśiṣṭya-hetu-bhūtaṁ syād vṛkṣādīnā, vaiśiṣṭyaṁ yathā bījānānāṁ vaiśiṣṭya-hetu-bhūtaṁ syād, evaṁ nisarga-svarūpayos tathā svalpa-svarūpa-yuta-nisarga-svalpa-nisarga-yuta-svarūpayoś ca vaiśiṣṭyaṁ krameṇa samañjasā-samarthayos tathā samañjasā-prāyāsamarthā-prāyayoś ca vaiśiṣṭya-hetu-bhūtaṁ syāt | samañjasā-samārthayos tathā samañjasā-prāyāsamarthā-prāyayoś ca vaiśiṣṭyaṁ nisarga-svarūpayos tathā svalpa-svarūpa-yuta-nisarga-svalpa-nisarga-yuta-svarūpayoś ca vaiśiṣṭya-hetu-bhūtaṁ syāt | yadā bījāni mṛdi līnatayājñātāni vartante, tadā teṣāṁ vaiśiṣṭyaṁ sad apy aprayojakatayā nāpekṣitam | kiṁ ca, paroḍhāśrayāyā mukhya-parameyattā-rūḍha-rāgopādāna-rūpāyāḥ samarthāyā vrajendra-nandanatvena suṣṭhu-niṣṭhāyāḥ paramotkarṣeṇa durbodhatā | yathā lalita-mādhave,

gopīnāṁ paśupendra-nandana-juṣo bhāvasya kas tāṁ kṛtī

vijñātuṁ kṣamate durūha-padavī-sañcāraṇa-prakṛiyām |

āviṣkurvati vaiṣṇavīm api tanuṁ tasmin bhujair jiṣṇubhir

yāsāṁ hanta caturbhir adbhuta-ruciṁ rāgodayaḥ kuñcati || [la.mā. 6.14]

gopīnāṁ kanyānāṁ mugdhatvena nava-kāmatvādinā rāsānupayogitvātiśaya-bhāvād gopair vyūḍhānām iti |

**vailakṣaṇyam idaṁ vyaktaṁ prakāśana-catuṣṭaye |**

**vaiśiṣṭya-spaṣṭatāpattyai tathāpi punar īritam ||26||**

**mata-pradarśanenaiva vimatasya nirākṛtiḥ |**

**tathāpi mata-dārḍhyāya kvāpi vimata-khaṇḍanam ||27||**

atra kātyāyanī-vrata-parāṇāṁ kanyānāṁ samarthā-ratimattven patnī-bhāvābhimānātmatayopapatnī-bhāvābhimānātmatayā samarthāyā yad vairūpyaṁ tasya vimatasya khaṇḍanam | tena sthāna-līlā-dvairūpya-rūpa-ṣaṣṭa-vimata-khaṇḍanaṁ siddham iti |

**dvaividhyaṁ kanyakānāṁ yat purāṇena sphuṭaṁ kvacit |**

**samarthāvakarocchittyai tat sphuṭīkṛtam īśvaraiḥ ||28||**

iti vailakṣaṇya-catuṣṭaye

parakīyā-tati-kātyāyanī-vrata-para-kanyā-tati-ratyor vailakṣaṇyam

dvitīyaṁ pūrṇam

|| 2.2 ||

 --o)0(o--

(2.3)

### atha śrī-kṛṣṇa-līlā-matsyādi-līlayor vailakṣaṇyam

**vande śrī-kṛṣṇa-caitanyaṁ kāraṇātīta-vigraham |**

**yal-līlā-kāraṇātīta-dhāma-bhṛtyādibhiḥ saha ||29||**

**yad-dhāma-līlā-dvaividhyaṁ bhede’pi deśa-kālayoḥ |**

**apekṣya vraja-tal-līle nataṁ nataṁ gaura-vidhuṁ bhaje ||30||**

mahā-pralaye mahad-ādi-kārya-brahmāṇḍe tad-gate devendriyādiṣṭhānādi-bheda-caye deva-manuṣya-tiryag-ādi-bheda-caye ca brāhmaṇa-kṣatriya-vaiśya-śūdrādi-bheda-caye ca sva-svopādāne praviṣṭe sati mahat-tattve svopādāne prakṛtau praviṣṭe sati prakṛtau svāśraye śaktimati śrī-bhagavati praviṣṭāyāṁ satyāṁ ye tat-tad-bhedās tiṣṭhanti te pūrvaṁ tat-tad-bhedenājña-janaiḥ pratītā[[248]](#footnote-249) api cic-chakti-vilāsā, ata eva nityāḥ[[249]](#footnote-250) | vyaṣṭi-jīve[[250]](#footnote-251) samaṣṭi-jīve[[251]](#footnote-252) sthūlāvastha-vairajaṁ[[252]](#footnote-253) praviṣṭe sati tasmin sva-sūkṣmāvasthe hiraṇyagarbhe praviṣṭe sati tasmin svāśraye śaktimati śrī-bhagavati[[253]](#footnote-254) praviṣṭe sati ye janās[[254]](#footnote-255) tiṣṭhanti te pūrvaṁ tad-abhedenājñaiḥ pratītā api cic-chakti-vilāsa-rūpāḥ śrī-bhagavat-parikarāḥ |

kiṁ ca, sa-parikarasya śrī-kṛṣṇasya narākṛtitvaṁ śrī-māthurasya bhū-rūpatvaṁ manuṣyāntar-vartitvaṁ bhū-lokāntar-vartitvaṁ [ca] vinā na sidhyati | tat-tad[[255]](#footnote-256)-atītatvaṁ vinā tasya tasya[[256]](#footnote-257) prapañcātītatvaṁ ca na sidhyati | pūrvaṁ vinā mādhuryasyāsiddhir antimaṁ vinaiśvaryasyāsiddhir nara-bhū-loka-sādṛśyābhāvāt tat-tad-atīta-sālakṣaṇyābhāvād anena prākṛtāprākṛta-sālakṣaṇyābhāvena tasya tasya parama-vilakṣaṇatvaṁ sidhyati | ekatarasyābhāve parama-vailakṣaṇya-hāniḥ syāt | ataḥ pralaye mahā-pralaye ca tat-tan[[257]](#footnote-258)-nāśe’pi tat-tad-antar-vartitvaṁ[[258]](#footnote-259) yogamāyā-kalita-tādṛśa-tat-tad-abhimananāt | cic-chakti-vilāsās tu na mahā-pralayādi-hetu-kālādhīnāḥ | kālo hi bhagavad-bhrū-vikṣepa-rūpa-līlā-viśeṣatvenopacaritas tac-chakti-viśeṣaḥ prakṛti-viṣayo, na tu cic-chakti-viṣayaḥ | ata eva kevala-prakṛti-kṣobhana-svabhāvaḥ | prakṛtau līnāyāṁ, kālasyāprayojakatvād bhagavati līnas tiṣṭhati | tadā yaḥ kālaḥ[[259]](#footnote-260) sa pūrvaṁ tad-abhedenājñaiḥ pratīto’pi cic-chakti-vilāsa-viśeṣaḥ |

**līlāvasara-rūpasya kālasyāvakaro varaḥ |**

**prākṛta-sthiti-sṛṣṭy-ādi-viṣayaḥ kāla īryate ||31||**

janma-nimitte karmaṇi līne yaj janma sva-vṛttibhis tiṣṭhati, tat khalu pūrvam ajñais taj-janmābhedena pratītam api cic-chakti-vilāsa-rūpam | evaṁ svabhāva-saṁskārayor līnayoḥ sator yau vartete tau khalv ajñaiḥ pūrvaṁ tad-abhedena pratītāv api śuddha-sattva-viśeṣa-rūpau | māyā-vṛttau līnāyāṁ yā ceṣṭā vartate sā pūrvam ajñais tat-kārya-ceṣṭābhedena pratītāpi cic-chakti-vilāsa-rūpā līlā | kāle līne’pi yogamāyāyā vaibhava-prakāśān na yogamāyā kālādhīnā | tasyāḥ śrī-bhagavat-parikara-viṣayatvād bhagavad-dhāma-sthitatvam | bhagavad-dhāmni kāla-vikramādi nāsti | yathā

pravartate yatra rajas-tamas tayoḥ

sattvaṁ ca miśraṁ na ca kāla-vikramaḥ |

na yatra māyā kim utāpare hareḥ [bhā.pu. 2.9.10] ity ādi |

kāla-vikrama eva nāśa-hetuḥ | yogamāyāyāṁ kāla-vikramābhāvān na yogamāyā-vaibhavaṁ naśvaram | cic-chakti-vilāsa-śeṣa-rūpas tu kālo līlādhīnaḥ | līlābhir nija āvirbhāva-tirobhāvayoḥ so’nugṛhyamāṇo bhavet | evaṁ tāmasa-rājasa-sāttvikeṣu bhāveṣu līneṣu ye bhāvās tiṣṭhanti te pūrvam ajñais tat-tad-abhedena pratītā api cic-chakti-vilāsāḥ | turīya-svarūpaṁ mahā-puruṣāder avatāra-gaṇasyopādānam | turīyasya lakṣaṇam—

virāḍ hiraṇyagarbhaś ca kāraṇaṁ cety upādhayaḥ |

īśasya yantribhir hīnaṁ tat turīyaṁ pracakṣate ||[[260]](#footnote-261)

mahā-puruṣādy-avatāra-gaṇasya dvau prakāśau— aprakaṭaḥ prakaṭaś ceti | atra prakaṭaḥ prakāśaḥ kāraṇa-rūpaḥ | ata eva turīyecchā-preritaḥ so’vāntara-bhūri-prakāśa-yukta-viśva-tad-aṁśa-rūpa-nimitta-nāśe’pi tat-tan-nimittāyamāna-sva-vaibhava-valitāṁ viśva-tad-aṁśa-nimittāṁ līlāṁ prakaṭayati | atat-prājñair eṣā kādācitkatayā pratīyamānā bhavet | na tv eṣā kādācitkī | anyathā, vedān uddharate [gī.go. 1.16] ity ādi-padye vartamāna-prayogānām anupapatteḥ | eṣāpi bhakta-premotpādakāsvādanā | prakṛti-jīvayor mahā-puruṣe praviṣṭayoḥ sator avatāra-gaṇena saha sva-sva-dhāmāprakaṭa-prakāśa-gate sve sve’prakaṭa-prakāśe mahā-puruṣo’prayojakatayā praviśati ca | yathā viṣṇu-dharmotttare—

anantāni tavoktāni yāny etāni mayā purā |

sarvāṇi tāni saṁhṛtya samakālaṁ jagatpatiḥ |

prakṛtau tiṣṭhati tadā sā rātris tasya kīrtitā || [la.bhā. 1.5.329] iti |

jagat-patiḥ kāraṇa-rūpo mahā-puruṣaḥ | prakṛtau sva-svāprakaṭa-prakāśe mahā-puruṣādy-avatāreṣu sva-svāprakaṭa-prakāśeṣu praviṣṭeṣu yo’vatāras tiṣṭhati sa kvacit tac-chabda-vācyo’py avatārī turīya-rūpaś ca | sudharmāto mahiṣīṇāṁ mandireṣu praveśe yathā prakāśānāṁ pṛthaktvaṁ tathā kāraṇa-līlāyā āvirbhāve prakāśayoḥ pṛthaktvam | avatāra-gaṇasya praveśe sudharmā-praveśe yathā sarveṣāṁ śrī-kṛṣṇa-prakāśānām ekatvaṁ tathā prakaṭāprakaṭayoḥ prakāśi-prakāśayor ekatvam |

pūrvoktā viśva-kāryārtham apūrvā iva cet svayam |

dvārāntareṇa vāviḥ syur avatārās tadā smṛtāḥ || [la.bhā. 1.2.2]

ity anena svayaṁ-rūpasya viśva-kāryārtham āvirbhāvenāvatāratvaṁ yat tat tu svayaṁ rūpe kṣīra-śāyinaḥ praveśāt | ata eva, prāyaḥ svāṁśās tathāveśā avatārā bhavanty amī [la.bhā. 1.2.5] ity atra prāya iti svayaṁ-rūpe kṣīra-śāyinaḥ praveśāt |

śrī-kṛṣṇasya viśva-nimittāyāṁ līlāyāṁ satyāṁ tatra kṣīra-śāyi-praveśasyā-prayojakatvaṁ syāt | ata eva sva-sva-bhakta-nimittāprakaṭa-līlātaḥ kāraṇa-līlā viśva-tad-aṁśa-nimittā bhinnā | ata eva viśva-tad-aṁśa-nāśe sati nimittābhāvāt tasyās tirobhāvaḥ | turīyasya kvacid avatāratve’pi bhakta-nimitta-prākaṭyā kāraṇātītaiva līlā | yathā—

anugrahāya bhaktānāṁ mānuṣaṁ deham āśritaḥ |

bhajate tādṛśīḥ krīḍāḥ yāḥ śrutvā tatparo bhavet || [bhā.pu. 10.33.36] iti |

viśva-nimittā kāraṇa-līlā tv asyā ānuṣaṅgikī | tasyā aṁśādi-dvārā sampādyatvān na sā kāraṇātīta-līlāto bhinnā | yathā pākārtha-prajvalito’gnir nija-tejaso vaibhavena pākaṁ sādhayati tenaivānuṣaṅgikaṁ śīta-nivāraṇādikam api karoti | tasya pāka-sādhana-tejo-vaibhavāc chīta-vāraṇādi-sādhakaṁ tejo-vaibhavaṁ na bhinnam | ata eva viśva-nāśe’pi mahā-puruṣādi-līlevaiṣā līlā na tirohitā bhavati | asyā līlāyā nimittāni nityāni | kāraṇa-līlāyāḥ kānicin nimittāni tteṣu keṣucit praviśyaikatāṁ prāptāni | turīye tadā kṣīrābdhi-śāyinaḥ praveśāt kāraṇasyāpi nirgama-praveśa-sthānatvāt turīyaṁ rūpam evāśrayaḥ | tasya lakṣaṇaṁ yathā,

ābhāsaś ca nirodhaś ca yataś cādhyavasīyate |

sa āśrayaḥ paraṁ brahma paramātmeti śabdyate || [bhā.pu. 2.10.7]

ata eva kāraṇasyaivāvatāratvaṁ kāraṇātītasya tu tat tatra praveśāt tad-abhedāpekṣayā | ata evāvatāra-tāratamyaṁ kāraṇatva-gatam | kintu kāraṇa-līlāpi kāraṇa-līlātvena pratīyamānāyāḥ kāraṇātīta-līlāyāḥ samparka-jāta-prabhāva-viśeṣeṇa mokṣa-kāraṇaṁ, pūrva-kālanemy-āder evāmokṣāt | ata eva hatāri-gati-dāyakaḥ [bha.ra.si. 2.1.40 | iti śrī-kṛṣṇasya guṇa-viśeṣaḥ | kāraṇātīta-līlā nitya-parikara-nitya-prema-nimittā | kaṁsa-vadhādyā līlā yathā kāraṇa-līlātvena pratīyamānā bhavanti tathā rāsa-dānādi-līlā neti vaiśiṣṭhyam asty eva | kāraṇātītāyāḥ kaṁsa-vadhādi-līlāyāḥ prayojanaṁ līlā-parikara-prema-vardhanam | ata eva rāsādi-līlānāṁ nimitteṣu na kāraṇa-līlānāṁ nimittāni praviṣṭāni |

nimittāni dvi-vidhāni | pratikūlatvena pratīyamānāny anukūlāni ceti | tatra pratikūlatvena pratīyamānāny aghādī-rūpāṇi nimittāni | atra praviṣṭāny anyāni tu tat-tad-ākhyayā khyātāni tat-pratikūlāni nimittāni | ata eva kaṁsāghādyāḥ sākṣāt-paramparayā ca bahvīnāṁ līlānāṁ nimitta-rūpā bhavanti | yathā dāna-kelau kaṁso nimitta-rūpo jātaḥ | anyathā mathurāṁ vinā govinda-kuṇḍe yajñāsambhavāt | tad-ādi[[261]](#footnote-262)-hetukāniṣṭa-śaṅkāyā abhāvena yajñāpravṛttau satyāṁ dāna-līlāyā anupapatteś ca | yathāgho brahma-mohanādi-līlāyāṁ nimitta-rūpo jātaḥ | teṣāṁ[[262]](#footnote-263) kādācitkatve tāsāṁ[[263]](#footnote-264) kādācitkatvena pratīyamānatvaṁ syāt |

kiṁ ca, mahā-pralaye sarveṣu raseṣu[[264]](#footnote-265) līneṣu ye rasāḥ śāntādyā dvādaśās tiṣṭhanti te cic-chakti-vilāsāḥ | ata eva tan-nimittāni cid-vilāsa-rūpāṇi | śrī-kṛṣṇa-nārāyaṇayos turīyatayaikatve’pi[[265]](#footnote-266) śrī-kṛṣṇo dvādaśānāṁ rasānām ālambanaḥ, śrī-nārāyaṇas tu śānta-prīta-madhurādbhutānāṁ rasānām ālambanaḥ | tatrāpi[[266]](#footnote-267) nara-līlātvābhāvād adbhute camatkāro nāsti | gauṇa-samañjasā-rati-sthāyitvān madhure’pi paramotkarṣo nāsti | ata eva śrī-kṛṣṇasya mūla-turīyatvam | yathā,

mallānām aśanir nṛṇāṁ naravaraḥ strīṇāṁ smaro mūrtimān

gopānāṁ svajano’satāṁ kṣitibhujāṁ śāstā svapitroḥ śiśuḥ |

mṛtyur bhojapater virāḍ aviduṣāṁ tattvaṁ paraṁ yogināṁ

vṛṣṇīnāṁ paradevateti vidito raṅgaṁ gataḥ sāgrajaḥ || [bhā.pu. 10.43.17]

iti dvādaśānāṁ rasānāṁ[[267]](#footnote-268) nimittāni paraspara-viruddhāni yugapat śrī-kṛṣṇe tiṣṭhanti | śrī-kṛṣṇasya paramācintya-mahā-śaktitvaṁ prakāśayitvā tenāpi śrī-nārāyaṇād api mahattvaṁ prakāśayitvā svayam-bhagavattvaṁ sthāpayanti | tathā hi,

kvāpy acintya-mahā-śaktau mahā-puruṣa-śekhare |

rasāvali-samāveśaḥ svādāyaivopajāyate || [bha.ra.si. 4.8.83]

iti dvādaśa-rasādhāra-janānāṁ mano-vṛttayaḥ śrī-kṛṣṇa-gata-dvādaśa-rasa-nimitta-prakāśana-hetavo bhavanti | dvādaśa-rasādhāra-janānāṁ kādācitkatvena tan-mano-vṛttīnāṁ kādācitkatvam | tasmin sati śrī-kṛṣṇa-gatānāṁ dvādaśa-rasa-nimittānām udayasya kādācitkatvena tan-mano-vṛttīnāṁ kādācitkatvam | ata eva śakter vyaktis tathāvyaktis[[268]](#footnote-269) tāratamyasya kāraṇam [la.bhā. 1.5.90] iti nyāyāt tad-dhetuka[[269]](#footnote-270)-mahattvābhāvasya prāyikatvam[[270]](#footnote-271) | tasmād dvādaśa-rasa-nimittodayo nityaḥ | dvādaśa-rasādhāra-janās tan-mano-vṛttayaś ca nityāḥ | ata eva sādhūktaṁ rasenotkṛṣyate kṛṣṇa-rūpam [bha.ra.si. 1.2.59] iti |

ata eva ete cāṁsa-kalāḥ puṁsaḥ kṛṣṇas tu bhagavān svayam [bhā.pu. 1.3.28] iti matsyādīnāṁ puruṣāṁśāvatāratvāt tal-līlāyā dvaividhyam[[271]](#footnote-272) | śrī-kṛṣṇasya svayam-bhagavattvān mūla-turīyatvena tal-līlāyā na dvaividhyam iti | rati[[272]](#footnote-273)-dvairūpyābhāve’pi līlāyāḥ kāraṇātīta-līlāntarbhūta-kāraṇa-līlā-viśiṣṭa-tal-līlā kevala-kāraṇātīta-līleti[[273]](#footnote-274) dvaividhyaṁ gūḍha-vimatasya mūlam | ataḥ śrī-kṛṣṇa-līlāyā matsyādi-līlāto vailakṣaṇya-pradarśanena dvaividhya-khaṇḍanād gūḍha-vimata-khaṇḍanam evedam | atra prathama-līlāvakara-nirasanam | ata eva prathama-sādhanāvakara-nirasanam api jātam | evaṁ yatra yatra yat saṅkhyāka-līlāvakara-nirasanaṁ tatra tatra tat-saṅkhyāka-sādhanāvakara-nirasanaṁ jñeyam |

**turīyasya[[274]](#footnote-275) kāraṇasya[[275]](#footnote-276) vailakṣaṇya-vivecanāt |**

**bhramo’payāti hṛdayād anyathā bhrama-bhāg bhavet ||**

iti śrī-kṛṣṇa-līlāmatsyādi-līlayor vailakṣaṇyaṁ

tṛtīyaṁ pūrṇam |

|| 2.3 ||

 --o)0(o--

(2.4)

### atha sādhaka-rūpa-taṭastha-rūpayor vailakṣaṇyam |

**vande śrī-kṛṣṇa-premāṇaṁ yasyodgamana-mātrataḥ |**

**tāṭasthyaṁ nidhanaṁ yāti tamaḥ sūryodaye yathā ||**

aprāpta-śrī-kṛṣṇādi[[276]](#footnote-277)-saṅgādes tad-artham atisatṛṣṇasyāta eva prayatnaṁ kurvato navānurāgiṇo vraja-janasyānukāri yad rūpaṁ tat sādhaka-rūpaṁ, siddha-rūpasya prāpta-śrī-kṛṣṇādi-saṅgādi-vraja-janānukāritvāt | śrī-kṛṣṇādy-aiśvaryānusandhāna-valitātma-yathā-sthita-puṁstvādi-bhāvanā-yuta-deha-rūpaṁ taṭastha-rūpam | vrajajanān anukāritvāt | yathā śrī-kṛṣṇa-karṇāmṛte līlāśukasyāpi siddha-rūpeṇa śrī-lalitādivad vyavahāraḥ, sādhakāyāmana-rūpeṇa pūrva-rāgiṇyāḥ śrī-rādhā-sakhyotakaṇṭhitāyāḥ śrī-kandarpa-sundaryā iva vyavahāraḥ | vraja-lokānusāraṁ vinātma-puṁstva-bhānayayā śrī-kṛṣṇādy-aiśvarya-bhāvanayā ca taṭasthāyamāna-rūpeṇa kiñcit prārthanaṁ ca | tasya[[277]](#footnote-278) taṭasthāyamāna-rūpeṇātma-puṁstva-bhāvanayā kiñcit prārthanaṁ yathā,

vicitra-patrāṅkura-śāli bālā-

stanāntaraṁ yāmi vanāntaraṁ vā |

apāsya vṛndāvana-pāda-lāsyam

upāsyam anyan na vilokayāmi || [kṛ.ka. 2]

**aiśvarya-bhāvanā** yathā,

hasta-nyasta-natāpavargam akhilodāraṁ kiśorākṛti | [kṛ.ka. 22] ity ādi |

**vailakṣaṇyam idaṁ vyaktī-bhavitavyaṁ catuṣṭaye |**

**sādhanānāṁ tathāpy atra spaṣtatvāya pṛthag dhṛtam ||**

atra sādhana-dvairūpya[[278]](#footnote-279)-khaṇḍanena tat-prāpya-rati-dvairūpya-khaṇḍanam | tato’trāpi spaṣṭa-vimata-khaṇḍanaṁ jātam | sādhana-dvairūpya-khaṇḍanena gūḍhādi-vimata-dvaya-khaṇḍanam api jātam, dhāmno’nugamya-bhāva-ceṣṭitādhāraja-pada-rūpatvāt, līlāyāḥ sādhana-bhūtāpadatvāt | atra sādhaka-rūpasya kevalaṁ yathā-sthitatvaṁ bādhyam | vaidhy-āpātas[[279]](#footnote-280) tu sādhana-catuṣṭaye bādhyaḥ |

iti sādhaka-rūpa-taṭastha-rūpayor vailakṣaṇyaṁ caturthaṁ pūrṇam |

|| 2.4 ||

 --o)0(o--

**vailakṣaṇyasya vijñānaṁ sālakṣaṇya-bhramāpaham |**

**sūcy-agra-sūkṣmayā buddhyā bhāvyam etat punaḥ punaḥ ||**

atrāvakara-catuṣṭaya-nirasanaṁ jātam | dhāmāvakaro raty-avakaro līlāvakaraḥ sādhanāvakaraś cety avakara-catuṣṭayam | uttame vastuni yojitam apakṛṣṭaṁ vastv avakaraḥ syāt, tatra[[280]](#footnote-281) tad-yogasya[[281]](#footnote-282) tad-apakarṣa-kārakatvāt |

tatra dhāmāvakaraḥ | śrī-vraje kalpitatvenāsatā sālakṣaṇyena yojito goloko vrajāpakarṣa-kārakatvāt[[282]](#footnote-283) tad-avakaraḥ syāt | atha raty-avakaraḥ | samarthāyāṁ kalpitatvenāsatā sālakṣaṇyena yojito katyāyanī-vrata-para-kanyā-ratiḥ samarthāpakarṣa-kārakatvāt[[283]](#footnote-284) tad-avakaraḥ syāt | atha līlāvakaraḥ | śrī-kṛṣṇa-kṛtāsura-vadha-līlāsu kalpitatvenāsatā sālakṣaṇyena yojitā kṣīra-śāyi-līlā tad[[284]](#footnote-285)-apakaṛsa-kārakatvāt tad-avakaraḥ syāt | atha sādhanāvakaraḥ | sādhaka-rūpeṇa sādhane kalpitatvenāsatā sālakṣaṇyena yojitaṁ taṭastha-rūpa-kṛtaiśvaryānuśīlanādi tad-apakarṣa-kārakatvāt tad[[285]](#footnote-286)-avakaraḥ syād iti |

kiṁ ca, ajñātasya sataḥ prakāśanaṁ prathama-catuṣṭaye[[286]](#footnote-287) jātam | tena kalpitasyāsato nirasanaṁ tṛtīya-catuṣṭaye[[287]](#footnote-288) bhaviṣyati | tenājñātasyāpi sataḥ prakāśanaṁ ca bhaviṣyati |

iti vailakṣaṇya-catuṣṭayaṁ sampūrṇam |

||2||

 --o)0(o--

(3)

**śrī-kṛṣṇa-caraṇa-sphūrtir jāyate hṛdi can manāk |**

**durjñeyam api tattvaṁ syāt subodhyaṁ nātra saṁśayaḥ ||1||**

# atha nirasana-catuṣṭayam

**vyāhṛtābhyāṁ catuṣkābhyām[[288]](#footnote-289) aviruddhaṁ mataṁ smṛtam |**

**mata-nirdhāraṇāyaiva vimatasya nirākṛtiḥ ||2||**

**vimatasya nirāsena matam ūhyaṁ svayaṁ bhavet |**

**matapradarśanāt kvāpi vimataṁ syān nirākṛtam ||3||**

**ādyam atra[[289]](#footnote-290) dvitīyaṁ[[290]](#footnote-291) tu catuṣṭaya-traye[[291]](#footnote-292) sphuṭam |**

**nirastaṁ vimata-dvandvaṁ[[292]](#footnote-293) catuṣṭaya-yuge[[293]](#footnote-294)’bhavat ||4||**

**svarūpāṇām anyathātvam ādyam[[294]](#footnote-295) ādye[[295]](#footnote-296) nirākṛtam |**

**sālakṣaṇyaṁ dvitīyaṁ tu dvitīye[[296]](#footnote-297) ca tiraskṛtam ||5||**

**sādhana-dvayatā-rūpaṁ bādhyaṁ turye catuṣṭaye[[297]](#footnote-298) |**

**ataḥ sapta-vidhatve’pi[[298]](#footnote-299) vimatānāṁ catuṣṭayam |**

**catuṣṭaye tṛtīye’tra[[299]](#footnote-300) khaṇḍitavyaṁ vivekataḥ ||6||**

(3.1)

### tatra gokulāprakaṭa-prakāśāprakaṭa-līlā-viśeṣa-nirasanam |

gokula-prakāśa-dvaividhye prakaṭāprakaṭa-līlayoḥ svarūpeṇa dvaividhyaṁ syāt | tayoḥ svarūpeṇa dvaividhye prakaṭa-līlāyāḥ pratīyamāna-kādācitkatva-doṣaḥ syāt | prakaṭāprakaṭa-līlayoḥ svarūpeṇaikyād gokula-prakāśa-dvaividhyasyā-prayojakatvaṁ syāt | ataḥ[[300]](#footnote-301) śrī-rādhikādibhiḥ sārdhaṁ prakaṭa-vihāre’pi śrī-kṛṣṇasyādhokṣajatvāt[[301]](#footnote-302) tat-parivāra-samaya-līlānāṁ ca tat-svarūpa-śakti-vilāsatvena tat-samāna-dharmatvāc ca tasya teṣāṁ[[302]](#footnote-303) ca prapañcendriyāviṣayatvam aprākaṭyam |

tataḥ svayam-prakāśatva-śaktyā svecchā-prakāśayā |

so’bhivyakto bhaven netre na netra-viṣayatvataḥ || [la.bhā. 1.5.421]

iti nirdhārāt svayam-prakāśa-śaktyā tasya teṣāṁ ca prapañcendriya-gocaratvaṁ prākaṭyam | gokula-prakāśa-dvaividhye’dhokṣajatva-svayam-prakāśa-śaktyoḥ prayojakatvasya kādācitkatvam api syāt | gokulāprakaṭa-prakāśe sthite śrī-kṛṣṇādau tatra[[303]](#footnote-304) prapañca-rūpasya nimittasyābhāvena tayor[[304]](#footnote-305) vṛtty-aprakāśaḥ | ata eva[[305]](#footnote-306) bhāgavatāmṛte,

ced adyāpi didṛkṣerann utkaṇṭhārtā nijapriyāḥ |

tāṁ tāṁ līlāṁ tataḥ kṛṣṇo darśayet tān kṛpā-nidhiḥ ||

kair api prema-vaivaśya-bhāgbhir bhāgavatottamaiḥ |

adyāpi dṛśyate kṛṣṇaḥ krīḍan vṛndāvanāntare || [la.bhā. 1.5.391-2]

ity atraiva vṛndāvane līlāyāḥ prapañcāgocarāyāḥ sākṣād darśanam | aprakaṭa-vṛndāvana-sattāyām, te[[306]](#footnote-307) tu brahma-hradaṁ nītāḥ [bhā.pu. 10.28.16] itivat tatra tasyāḥ sākṣād-darśanānupapattiḥ | tāṁ tāṁ jāta-prākaṭyām[[307]](#footnote-308) | tato’nyasyāḥ kasyā apy ekasyā līlāyā abhāvāt | sa[[308]](#footnote-309) ca śrīmad-bhāgavatādiṣu kutrāpy avarṇitatvāt | ata eva śrīmad-gosvāmi-caraṇaiḥ śrī-stava-mālādiṣu nija-grantha-gaṇeṣu kutāpy adarśitatvāc ca |

kiṁ ca, aprakaṭa-vṛndāvana-sattve,

prapadya bhavadīyatāṁ kalita-nirmala-premabhir

mahadbhir api kāmyate kim api yatra tārṇaṁ januḥ[[309]](#footnote-310) |

kṛtātra kujane’pi vraja-vane sthitir me yayā

kṛpāṁ kṛpaṇa-gāminīṁ sadasi naumi tām eva vām || [u.va. 66]

ity āder anupapattiḥ | tathā vṛndāvane viharator iha keli-kuñje [gāndharva-samprārthanāṣṭaka, 1] ity ādeś cānupapattiḥ | kevalaṁ līlānāṁ jāta-prākaṭyānāṁ nityāpādanārthaṁ tāsāṁ

prapañca-gocaratvena sā līlā prakaṭā matā |

anyās tv aprakaṭā bhānti tādṛśyas tad-agocarāḥ || [la.bhā. 1.5.438]

iti prākaṭyam aprākaṭyam ananta-prakāśaiḥ sādhitam | anyā jāta-prākaṭyatayā bhāvi-prākaṭyayā ca gatā āgāminyaś cety arthaḥ | anyathā anyā iti bahu-vacanānupayogāl līlā-parimāṇānyathā-bhāvaś ca tat-kāla-parimāṇānyathā-bhāvaś ca | tādṛśya iti rates tan-nimittānāṁ cābhedāt | ata eva prakaṭāprakaṭā ceti dvaividhyam eka-prakāra-līlā-gatam |

vyatireke’prayojakam āha | aprakaṭa-gokula-gatā līlāḥ prakaṭa-gokula-līlāvad yady ananta-prakāśaiḥ sādhyās tarhy aprakaṭasya gokulasya svīkāreṇa kiṁ prayojanam ?

nanu, antar-gṛha-gatāḥ kāścid gopyo’labdha-vinirgamāḥ [bhā.pu. 10.29.9] ity atra yāḥ patibhī ruddhās tā gokulasyāprakaṭa-prakāśaṁ prāptā iti śrūyate | tatrāha nara-līlā-rasaḥ sarvatra rakṣaṇīyaḥ | tatrāpi[[310]](#footnote-311) yogamāyā-vaibhavaṁ vinā sa rakṣitum aśakyaḥ | tasmād gokulasyāprakaṭa-prakāśa-svīkāreṇa kiṁ prayojanam? tena yogamāyā-vaibhavena so’trava[[311]](#footnote-312) samādheyaḥ | ata eva śrī-gosvāmi-pādair uktam,

siddhiṁ katicid evāsāṁ rāsārambhe prapedire |

iti kecit prabhāṣante prakaṭārthānusāriṇaḥ || [u.nī. 3.46]

prakaṭārthānusāriṇaḥ spaṣṭārthānusāriṇo[[312]](#footnote-313) na tu gūḍhārthānusāriṇaḥ[[313]](#footnote-314) | gūḍhārthe tuy deha-tyāgo’prakaṭa-gokula-prāptiś ca nāsti | ata eva ānanda-vṛndāvane—

atha patibhir nirudhyamānā mānāpagame yā guṇa-dehaṁ vihāya kṛṣṇāṅga-saṅga-samucitaṁ deham āsāditās tā eva sābhimānam ākrośantya ūcuḥ,

pati-putra-suhṛt-sahodarāṁs

tṛṇa-kalpān atimucya te’ntikam |

kitavopagatāḥ punaḥ kathaṁ

vipine no niśi kaṣṭam atyajaḥ ||

punaḥ sakalāḥ eva sakalā evam ūcuḥ, haisitaṁ mṛdu cāru vīkṣitam [ā.vṛ.ca. 19.37-39] ity ādi |

tathedaṁ prakaraṇam api navāyauthikī-gatatayā nyāya-prāptaṁ syāt | anyathā svalpa-muni-carītarāsāṁ sādhaka-carīṇāṁ sarvāsāṁ śrī-rāsa-līlānarhatāpatteḥ | ata eva navāyauthikītara-sādhaka-carīṇām etat-pūrvam eva śrī-rāsa-līlā-prāptir nyāyyā | naśvaratvānaśvaratvābhyāṁ naśvara-kāryatvānaśvara-kāryatvābhyāṁ pratibimbatvena bimbatvena jaḍatva-caitanyābhyāṁ naśvara-yogāyogābhyām apakṛṣṭotkṛṣṭatvābhyāṁ dvairūpyam | svalpatva-bahutvābhyāṁ dvaividhyam | atra prathamaṁ[[314]](#footnote-315) māyā-svarūpa-śakti-kārya-gatam | dvitīyaṁ[[315]](#footnote-316) māyā-svarūpa-śakti-gatam | tṛtīyaṁ[[316]](#footnote-317) tat-tat-svarūpa-gatam | turyaṁ[[317]](#footnote-318) sopādhi-nirupādhi-jīva-gatam | pañcamaṁ[[318]](#footnote-319) śuddhātma-paramātma-gatam | saṣṭhaṁ[[319]](#footnote-320) tv aṁśāṁśi-bhagavat-svarūpa-gatam | saṇṇāṁ dvairūpya-dvaividhya-kāraṇānāṁ madhye vṛndāvanādīnāṁ[[320]](#footnote-321) dvairūpye dvaividhye ca kim api na ghaṭate | atas te dvairūpyādi nāsti | dhāma-līlā-parikara-samaya-prabhavādīnām ekasya naśvaratvādike sarveṣāṁ tat syād iti | prakāśas tu parikara-dhāma-samaya-līlānāṁ bhedena vastu-bhedaḥ syāt |

tatra parikara-bhede, yathā tāsāṁ madhye dvayor dvayoḥ [bhā.pu. 10.33.3] iti | dhāma-bhede, yathā hariḥ pūrṇatamaḥ pūrṇataraḥ pūrṇa iti tridhā [bha.ra.si. 2.1.221] iti | samaya-bhede, yathā sadānantaiḥ prakāśaiḥ svaiḥ [la.bhā. 1.4.436] ity ādi | līlā-bhede, yathā naityika-pākādau khaṇḍitāvasthādau | rādhikādi-gokula-līlā-samayānāṁ dvaividhyābhāvāt prakāśāsiddhiḥ |

kiṁ ca, adhunā śrī-vrajasya bahiraṅga-janair anyādṛktvaṁ yat pratīyate, tat tu pittena dūne rasane sitāpi tiktāyate haṁsa-kulāvataṁsa [naiṣadhīya 3.94] itivat | kecin nayana-doṣāc chaṅkham api pītaṁ paśyantītivat | prakāśaika-rūpāyā eva sūrya-kānter ulūkeṣu tamo’bhivyañjakatetivac ca | sāparādheṣv ayogyeṣu teṣu tasya svarūpāprakāśa-prāyikatvāt | kintv anutpanna-bhāvānāṁ sādhakānāṁ śrī-vraja-darśane’pi samyag-darśanābhāvaḥ | anyathā kair api prema-vaivaśya-bhāgbhir bhāgavatottamaiḥ [ḷa.bhā. 1.5.392] ity ādy-anupapattiḥ | mṛtā yānti mamālayam iti tu bahiraṅga-jana-prarocana-mātram | atha tatrasthā nanda-gopādayaḥ ity ādi tat-pratāraṇavat |

kiṁ ca, adṛśyaṁ carma-cakṣuṣā iti svayam-prakāśa-śaktyā netre’bhivyaktatvāt | tat tu,

ataḥ śrī-kṛṣṇa-nāmādi na bhaved grāhyam indriyaiḥ |

sevonmukhe hi jihvādau svayam eva sphuraty adaḥ || [bha.ra.si. 1.2.234]

iti pramāṇa-nirṇītam eva | kiṁ ca,

aho madhu-purī dhanyā vaikuṇṭhāc ca garīyasī |

dinam ekaṁ nivāsena harau bhaktiḥ prajāyate || [bha.ra.si. 1.2.237]

ity atra dinam ekaṁ nivāsino janasya sthiti-yogyatayāsmad-dṛśyamāna-mathurā-maṇḍalasya māhātmyam idam | paraspara-virodhi-mādhuryaiśvarya-sevitasya narākṛti-para-brahmaṇaḥ śrī-kṛṣṇasya dhāmatvān mādhuryaiśvaryayor yugapat sammilanena mathurā-maṇḍalasya garīyastayā kṛpārdra-śrī-kṛṣṇasyecchā-prakāśi-svayam-prakāśa-śakty-ādir bhāvita-prapañca-gocaratva-hetuka-sevonmukha-tad-rata-sādhaka-bhakta-janani-vāsādi-leśotpādita-tat-prema-vismāpita-tad-udbhavanatvaṁ tasya yuktam eva | anena madhupurī-rūpasya mathurā-maṇḍala-prabhedasyāprayojakatayāprakaṭa-prakāśa-nirasanam apy āyātam | evam aprayojakatayā dvārakāyā aprakaṭa-prakāśa-nirasanam api jñeyam |

**bālya-paugaṇḍa-līlāga-dvairūpyābhāvataḥ sphuṭam |**

**kaiśora-līlā-dvairūpyābhāva eva satāṁ mataḥ ||7||**

**līlā-dvi-rūpatābhāvād dvairūpyaṁ dhāmagaṁ nahi |**

**tat-tad-dvirūpatābhāvād dvaividhyaṁ dhāma-gaṁ katham ||8||**

atra tṛtīya-dhāmāvakara-nirasane’pi dhāmāvakara-nirasanaṁ jātam | tathā dvitīya-līlāvakara-nirasane’pi caturtha-līlāvakara-nirasanaṁ jātam | evaṁ prathama-vailakṣaṇye’pi jñeyam iti gūḍha-mata-nirasanaṁ prathama-vailakṣaṇye siddham apy atra viśeṣato darśitam | atigūḍha-vimata-nirasanaṁ[[321]](#footnote-322) samarthāyā dvairūpyābhāve’pi līlāyā dvaividhyābhāvena dhāma-dvaividhyābhāve’pi jāta-prākaṭya-līlāto’nya-līlā-mananena līlā-dvaividhyam atigūḍha-vimataṁ, tasya nirasanam | tad yathā, bhakti-rasāmṛta-sindhau | vatsale rase sthitiṁ nirūpayadbhiḥ śrī-gosvāmi-pādaiḥ śrī-kṛṣṇasya vraje sthiti-vayo-līlā-kāla-parimāṇa-sīmā darśitā | atra vatsale sthitir, yathā vidagdha-mādhave—

nandaḥ— kuṭumbhini, kaccid anurūpā nirūpitāsti gokule kācid bālikā yām udvāhayāmo vatsam |

yaśodā— ajja, duddha-muhassa bacchassa ko kkhu dāṇiṁ ubbāhe osaro ?[[322]](#footnote-323)

madhumaṅgalaḥ (apavārya)— baassa ! saccaṁ duddha-muho’si, jaṁ duddha-luddhāiṁ goba-kisorī-sahassāiṁ tujjha muhaṁ pianti |[[323]](#footnote-324)

kṛṣṇaḥ smitaṁ karoti |

nandaḥ— vatsa paśya paśya!

 ahaha kamala-gandher atra saundarya-vṛnde

 vinihita-nayaneyaṁ tvan-mukhendor mukunda |

 kuca-kalasa-mukhābhyām ambara-knopam ambā

 tava muhur atiharṣād varṣati kṣīra-dhārām || [vi.mā. 1.21] iti |

rasāmṛta-sindhau ca—

 pathi pathi surabhīnām aṁśukottaṁsi-mūrdhā

 dhavalima-yug apāṅgo maṇḍitaḥ kañcukena |

 laghu laghu pariguñjan mañju-mañjīra-yugmaṁ

 vraja-bhuvi mama vatsaḥ kaccha-deśād upaiti || [bha.ra.si. 3.4.35]

 navyena yauvanenāpi dīvyan gopendra-nandanaḥ |

 bhāti kevala-vātsalya-bhājāṁ paugaṇḍa-bhāg iva || [bha.ra.si. 3.4.37] iti |

vidagdha-mādhave’pi nava-yauvanasyaiva paugaṇḍatvena bhāsamānatvaṁ darśitam | nava-yauvanasyaiva sadā-sthāyitvena dhyeyatvam | yathā premāmṛte, nava-yauvana-sambhinnaḥ [premāmṛta-rasāyana-stotra, 6] iti | ata eva śrī-rādhāyāḥ śyāmātvasya[[324]](#footnote-325) sadā-sthāyitvena dhyeyatvam | yathā stava-mālāyām,

śyāmayor nava-vayaḥ-suṣamābhyāṁ

gaurayor amala-kānti-yaśobhyāṁ |

kāpi vām akhila-valgu-vataṁsau

mādhurī hṛdi sadā sphuratān me || [u.va. 17] iti |

yathā, śyāme ramā-ramaṇa-sundaratā-variṣṭha [gāndharvā-samprārthanāṣṭakam 3] ity ādi | ata evāsyā vatsala-rasoktāyāḥ sthityānyathātvena nava-yauvanasyānyathātvaṁ syāt | tasmin sati, śrī-rādhikā-śyāmātvasyānyathātvaṁ syāt | ata iyam eva sthitir nityā | spaṣṭa-līlānusāreṇa dvārakāto vrajāgamane’pīyam eva sthitiḥ | etad eva nava-yauvanam etad eva śyāmātvam iyam eva kāleyattā | ekasyānyathātve sarvasyānyathātvaṁ syāt | mathurā-gamana-kāle yādṛśāni go-vatsa-vṛkṣa-latāṅkura-pallava-kusumādīni śrī-kṛṣṇena dṛṣṭāni, punar vrajam āgatya tena tāni tādṛśāni dṛṣṭāni | atrācintya-śakti-yoga-māyayoḥ satyoḥ kiṁ nāma duḥkha-samādhānam ato’syāṁ nitya-sthitau śrī-kṛṣṇasya dugdha-mukhatvasya sadā sphūrtyā śrī-vrajeśvary-ādibhis tasya pariṇayodyamaḥ kvāpi na kṛta iti | sakhi he, keśi-mathanam udāram [gī.go. 11.11] ity anena keśi-vadhāt para-kālīna-śrī-kṛṣṇa-nava-yauvana-līlā-maya-śrī-gīta-govinde śrī-nanda-nandanasya tad-dugdha-mukhatvasya sphūrtir yathā, meghair meduram [gī.go. 1.1] ity ādi | bālyaṁ paugaṇḍaṁ kaiśoram iti traividhyaṁ nityam | etat tri-vidha-vayo-gata-līlāḥ śrī-bhāgavatādiṣu darśitāḥ | etad-upāsakāḥ krameṇa vatsala-preyo-madhura-rasa-bhaktānugatāḥ | teṣāṁ sādhana-pūrtāv etat tri-vidha-gata-śrī-bhāgavatādi-varṇita-līlā-prāptir eva phalaṁ nirṇītam | ekasya phalasyānyathātve sarvasya phalasyānyathātvaṁ syāt |

**bālya-paugaṇḍa-līlāga-dvaividhyābhāvataḥ sphuṭam |**

**kaiśora-līlā-dvaividhyābhāva eva satāṁ mataḥ ||9||**

**paugaṇḍādau sthiteḥ sīmā vatsale preyasi tv asau |**

**kaiśorādau yauvane tu nave jñeyaḥ samṛddhimān ||10||**

**niṣpāditaṁ tṛtīyena vailakṣaṇyena yadyapi |**

**prāyas tathāpi dāḍhyārtham ādyaṁ nirasanaṁ kṛtam ||11||**

**gūḍhasya vimatasyātigūḍhasyaya ca nirākṛtiḥ |**

**ādye nirasane jātā mata-nirdhāraṇānvitā ||12||**

viruddha-jana-samādhānārthaṁ samṛddhimat sambhogārthaṁ vety etad gopitam | atra tṛtīya-līlāvakara-nirasanam jātam |

iti nirasana-catuṣṭaye

gokulāprakaṭa-prakāśāprakaṭa-līlā-viśeṣa-nirasanaṁ prathamaṁ pūrṇam |

||3.1 ||

 --o)0(o--

(3.2)

### atha gūḍha-vimata-khaṇḍanodbalaka-rūpam

### śrī-nanda-nandanasya mathurādi-gamana-nirasanam |

**vande śrī-rādhikādīnāṁ bhāva-kāṣṭhām ahaṁ parām |**

**vinā viyogaṁ sambhogaṁ yā turyam udapādayat ||13||[[325]](#footnote-326)**

śrī-nanda-nandanasya śrī-rādhikādeś ca mathurā-dvārakādau gamanaṁ nāsti | yathā śrī-lalita-mādhave,

rādhikā— kahaṁ bia?[[326]](#footnote-327)

kṛṣṇaḥ (sthagitam ivāpasavyato vilokate | praviśya gārgyā sahāpaṭīkṣepeṇa ekānaṁśā— sakhi rādhe ! mātra saṁśayaṁ kṛthāḥ, yato bhavatyaḥ śrīmati gokule tatraiva vartante | kintu mayaiva kāla-kṣepaṇārtham anyathā prapañcitam | tad etan manasy anubhūyatām | kṛṣṇo’py eṣa tatra gata eva pratīyatām |

gārgī (svagatam)— phalidaṁ me tāda-muhādo sudeṇa |[[327]](#footnote-328)

rādhikā praṇidhāya vaivaśyaṁ nāṭayati |

gargī— sahi rāhe, samassasihi samassasihi |[[328]](#footnote-329)

rādhikā samāśvasya tiryak kṛṣṇam avalokate | [la.mā. 10.37] iti |

ata eva śrī-rasāmṛta-sindhau śrī-bhāgavatādi-gūḍhārthaḥ śrī-gosvāmi-pādair darśitaḥ | yathā,

prokteyaṁ virahāvasthā spaṣṭa-līlānusārataḥ |

kṛṣṇena viprayogaḥ syān na jātu vraja-vāsinām || [bha.ra.si. 3.3.128]

asyārthaḥ | spaṣṭa-līlā śrī-vasudeva-nandana-śrī-nanda-nandanayor ekatva-vyañjikā | aspaṣṭa-līlā gūḍha-līlā tayor bheda-vyañjikā | tathā hi yāmala-vacane,

kṛṣṇo’nyo yadu-sambhūto yas tu gopendra-nandanaḥ |

vṛndāvanaṁ parityajya sa kvacin naiva gacchati || [la.bhā. 1.5.461] iti |

śrī-bhāgavatāmṛte ca,

atha prakaṭa-rūpeṇa kṛṣṇo yadu-purīṁ vrajet |

vrajeśajatvam ācchādya svaṁ vyañjan vāsudevatām || [la.bhā. 1.5.463] iti |

prakaṭa-rūpeṇa jagati spaṣṭa-rūpeṇa vasudeva-nandana-rūpeṇety arthaḥ na tu gūḍha-rūpeṇa nanda-nandana-rūpeṇety arthaḥ | svaṁ vrajeśajatvam ācchādya bahiraṅga-janānāṁ netrāgocarī-kṛtya—

 atra prakaṭa-līlāyām eva syātāṁ gamāgamau |

 gokule mathurāyāṁ ca dvārakāyāṁ ca śārṅgiṇaḥ || [la.bhā. 1.5.439] iti ca |

asyārthaḥ—prakaṭa-līlāyāṁ spaṣṭa-līlāyāṁ na tu gūḍha-līlāyāṁ, trīn māsān iti nanda-nandanasya mathurā-gamana-sphūrter bāhulyāt | śrīmad-ujjvalanīlamaṇau ca,

 harer līlā-viśeṣasya prakaṭasyānusārataḥ |

 varṇitā virahāvasthā vrajavāmabhruvām asau ||

 vṛndāraṇye viharatā sadā rāsādivibhramaiḥ |

 hariṇā vraja-devīnāṁ viraho nāsti karhicit || [u.nī. 15.185-6] iti |

vyākhyā—prakaṭasya jagati spaṣṭasya vrajendra-nandana-vasudeva-nandanayor ekatva-vyañjakasya līlā-viśeṣasya na tu tayoḥ pṛthaktva-vyañjakasya līlā-viśeṣasya | rāsādi-vibhramaiḥ rāsādi-mahā-bhāva-vilāsaiḥ |

**śrīmad-bhāgavate spaṣṭa-līlā yadvat smṛtā hareḥ |**

**tathā śrī-rādhikādīnāṁ sā śrī-lalita-mādhave ||14||**

ata eva śrī-kīrtidā-prasūtāyā garbhasya yogamāyākṛṣṭatvena vindhya-dāra-prasūtāyā ekatva-vyañjikā līlā spaṣṭā, tayor bheda-vyañjikā gūḍhā | śrī-lalita-mādhava-gatā spaṣṭā dvidhā, śrī-vraja-gatā dvārakā-gatā ceti | tatra dvārakā-gatā kevala-kaiśora-sambandhitvenaika-vidhā | śrī-vraja-gatā tu bālya-paugaṇḍa-kaiśora-gatatvena tri-vidhā | eka-vidhasya kādācitkatvena tri-vidhasya kādācitkatvam, ata eva tri-vidhaṁ nityam | tatra dvārakā-gatāyāḥ spaṣṭāyā nimittāni prastāvanāṅka-mukhayor likhitāni na tu śrī-vraja-līlāyā, asyās teṣāṁ vidagdha-mādhave likhitatvāt | ata eva padyāvalyām,

 atha nitya-līlā,

 vṛndāvane mukundasya nitya-līlā virājate |

 spaṣṭam eṣā rahasyatvāj jānadbhir api nocyate || [pa. 312]

nitya-līlāvicchinna-līlā |

tābhir nitya-vihāram eva tanute vṛndāvane mādhavo

goṣṭhāmbhoja-mukhībhir ity atimanāk proce priyāyai haraḥ |

līlā-ratna-rahasyatā vraja-pater bhūyasy aho paśya yat

tattva-jño’pi purāntare’vagamanaṁ vyācaṣṭa vaiyāsakiḥ || [pa. 312]

ity anena mathurā-gamanasya tāttvikatvābhāvāt śrī-nanda-nandanasya mathurā-gamanaṁ śrī-rudreṇa nirākṛtam | ata eva mathurāyāṁ śrī-nanda-nandanasya gamanaṁ prathamaṁ nirākṛtya paścād atha spaṣṭa-līlānusāreṇa bhāvini harer mathurā-prasthāpane śrī-rādhā-sakhī-vākyam ity ādi darśitaṁ śrī-gosvāmi-pādaiḥ | ata eva śrī-rasāmṛta-sindhau taiḥ[[329]](#footnote-330) śrī-kṛṣṇe mathurāṁ gate’pi tasya nanda-nandana-rūpeṇa śrī-dāmādibhir vihāro darśitaḥ | yathā, protsāhayiṣyasitarāṁ kim ihāgraheṇa māṁ keśisūdana vidann api bhadrasenam [bha.ra.si. 4.3.15] iti | mānāya keśi-mathane sakhi nāsmi śaktaḥ [u.nī. 5.32] ity ādi ca | keśi-vadhādhaḥ spaṣṭa-līlāyāṁ tādṛśa-līlā-svācchāndyāyāntara-kālāsambhavāt |[[330]](#footnote-331)

nanu, yathā śrī-kṛṣṇasya nanda-nandanatvaṁ gūḍhaṁ tathā śrī-rādhikādīnāṁ svīyātvaṁ gūḍham | yathā tasya nanda-nandanānya-vasudeva-nandanatvaṁ spaṣṭaṁ tathā śrī-rādhikādīnāṁ svīyānya-parakīyātvaṁ spaṣṭam | yathopāsanāyāṁ gūḍhaṁ nanda-nandanatvaṁ prakāśyate, tathā gūḍhaṁ svīyātvaṁ spaṣṭa-parakyātva-nirasanena prakāśyate | ato nandātmajatvavat[[331]](#footnote-332) svīyātvam āyātam iti cet tatrāha śrī-nandātmajatvam anyatra[[332]](#footnote-333) gūḍham api śrī-vraje yathā spaṣṭaṁ, śrī-rādhikādīnāṁ tathā parakīyātvaṁ śrī-vraje spaṣṭam | śrī-vraje yad eva spaṣṭaṁ, tad eva gūḍham | spaṣṭāspaṣṭatvena dvaividhyaṁ nāsty eva | nandātmajatvena līlāyāḥ śrī-vraja-gatāyā dvairūpyaṁ na syāt | svīyātvena tad[[333]](#footnote-334)-dvairūpyaṁ syāt, samarthā-hāniś ca syāt | ataḥ parakīyātvaṁ nityatvenopāsanā-gatam eva |

kiṁ ca[[334]](#footnote-335), śrī-kṛṣṇe’krūreṇa mathurāṁ nīta ity ādi sphūrtiḥ śrī-rādhikādīnāṁ kvacit kvacid bhavati | tāṁ na vinā vipralambhena sambhogaḥ puṣṭim aśnute [u.nī. 14.2] ity ādinātirasa-puṣṭīkṛtām ālambya viraha-varṇanam | etad apekṣya taiḥ śrī-bhāgavatāmṛte viraha-vyavasthā darśitā |

vraje prakaṭa-līlāyāṁ trīn m āsān viraho’munā |

atrāpy ajani visphūrtiḥ prādurbhāvopamā hareḥ ||

tri-māsyāḥ paratas teṣāṁ[[335]](#footnote-336) sākṣāt kṛṣṇena saṅgatiḥ |

āvirbhāvāgatibhyāṁ sā dvi-prakārāsya sambhavet || [la.bhā. 1.5.467-8]

vraje vihara-māṇe’smin prādurbhūya harau tadā |

bhavet tasya pure yātrā svapnavad vraja-vāsinām || [la.bhā. 1.5.472] iti |

kādācitkaṁ tāṁ sphūrtim avekṣya śrī-rādhikādīnāṁ proṣita-bhartṛkātvaṁ, na tu tāṁ vinānyadā | proṣita-bhartṛkāyā lakṣaṇam,

dūra-deśaṁ gate kṛṣṇe bhavet proṣita-bhartṛkā |

priya-saṅkīrtanaṁ dainyam asyās tānava-jāgarau |

mālinyam anavasthānaṁ jāḍya-cintādayo matāḥ || [unī. 5.89]

tathā,

hṛṣṭāḥ svādhīna-patikā vāsa-sajjābhisārikāḥ |

maṇḍitāś ca parāḥ pañca khinnā maṇḍana-varjitāḥ || [unī. 5.95] iti |

yadoddhavo gokulam āyātas tadā tāsāṁ sā sphūrtir nāsti | ata eva proṣita-bhartṛkā-lakṣaṇaṁ tadā tāsu nāsti | yathā śrī-daśame,

 gāyantībhiś ca karmāṇi śubhāni bala-kṛṣṇayoḥ |

 khalaṅ-kṛtabhir gopībhir gopaiś ca suvirājitam || [10.46.11]

tathā,

 gopyaḥ samutthāya nirūpya dīpān

 vāstūn samabhyarcya dadhīny amanthan |

 tā dīpa-dīptair maṇibhir virejū

 rajjur vikarṣad-bhuja-kaṅkana-srajaḥ |

 calan-nitamba-stana-hāra-kuṇḍala-

 tviṣat-kapolāruṇa-kuṅkumānanāḥ ||

 udgāyatīnām aravinda-locanaṁ

 vrajāṅganānāṁ divam aspṛśad dhvaniḥ |

 dadhnaś ca nirmanthana-śabda-miśrito

 nirasyate yena diśām amaṅgalam || [10.46.44-6] iti |

prātas tu rathaṁ dṛṣṭvā sā sphūrtir jātā | yathā tatraiva,

 bhagavaty udite sūrye vrajadvāri vrajaukasaḥ |

 dṛṣṭvā rathaṁ śātakaumbhaṁ kasyāyam iti cābruvan ||

 akrūra āgataḥ [10.46.47-8] ity ādi |

vrajaukaso gopyaḥ iti svāmī | etayā sphūrtyā tāsāṁ proṣita-bhartṛkā-lakṣaṇaṁ sampāditam |

ata evoddhava āgatya vrajaṁ paramānanda-magnaṁ dṛṣṭavān | yathā tatraiva,

prāpto nanda-vrajaṁ śrī-mān nimolocati vibhāvasau |

channa-yānaḥ praviśatāṁ paśūnāṁ khura-reṇubhiḥ ||

vāsitārthe’bhiyudhyadbhir nāditaṁ śuṣmibhir vṛṣaiḥ |

dhāvantībhiś ca vāsārbhir udho-bhāraiḥ sva-vatsakān |

itas tato vilaṅghudbhir go-vatsair maṇḍitaṁ sitaiḥ |

go-doha-śabdābhiravaṁ veṇūnāṁ niḥsvanena ca ||

gāyantībhiś ca [10.46.8-11] ity ādi ca |

agny-arkātithi-go-vipra-pitṛ-devārcanānvitaiḥ |

dhūpadīpaiś ca mālyaiś ca gopāvāsair manoramam ||

sarvataḥ puṣpita-vanaṁ dvijāli-kula-nāditam |

haṁsa-kāraṇḍavākīrṇaiḥ padma-ṣaṇḍaiś ca maṇḍitam || [10.46.12-3] iti |

ata eva, bhavatīnāṁ viyogo me na hi sarvātmanā kvacit [bhā.pu. 10.47.29] iti |

asyārthaḥ | sarvātmanā sarva-prakāśena na kintu vasudeva-nandana-rūpena prakāśena | śrī-nanda-nandana-rūpeṇa tu pūrṇatama-prakāśena viyogo nāsty eva | yad vā, sarvātmanā sarva-prakāreṇa, na kintu vasudeva-nandana-nanda-nandanayor ekatva-vyañjaka-prakāreṇa, na tv anayoḥ pṛthaktva-vyañjaka-prakāreṇa | yad vā, sarveṣāṁ prakāśānām ātmātmanā mūla-bhūta-śrī-nanda-nandaneneti |

atra vyatireka-pradarśanam | śrī-yaśodāyāṁ[[336]](#footnote-337) śrī-devakyāṁ ca prakāśa-dvayena janma athāham aṁśa-bhāgena [bhā.pu. 10.2.9] ity ādau nirṇītam | śrī-kṛṣṇe mathurāṁ gate śrī-nanda-nandana-rūpeṇa prakaṭa-viharaṇābhāve tasya śrī-yaśodāyāṁ janmano’prayojakatvam | tasmiṁś ca sati śrī-bhagavatyā prārthitasya śrī-kṛṣṇena dattasya varasya vyabhicāraḥ | sa varo yathā vidagdha-mādhave,

paurṇamāsī (sānandāsram)— gokula-bāndhava bāḍham abandhya-janmāsmi kṛtā | tathāpi kiñcid abhyarthaye |

prathayan guṇa-vṛnda-mādhurīm

adhi vṛndāvana-kuñja-kandaram |

saha rādhikayā bhavān sadā

śubham abhyasyatu keli-vibhramam ||

kṛṣṇaḥ (smitvā)— bhagavati, tathāstu | [vi.mā. 7.61]

dāna-keli-kaumudyāṁ ca—

paurṇamāsī— sarvānanda-kadamba-mūrte yadyapi bāḍham etayā hṛdayaṅgamayā te līlayā kṛtārthāsmi, tathāpi kim apy abhyarthayitum icchāmi |

kṛṣṇaḥ (saharṣam)— bhagavati, śīghram ājñāpaya kiṁ te bhūyaḥ priyaṁ karavāṇīti |

paurṇamāsī— niravadya-keli-mādhurī-sudhā-sindau sādhayasi prasaṅge kṛtā hi prārthanā niścitam eva phala-garbhiṇī bhaved ity adhunā nivedayāmi |

 sahacarī-kula-saṅkulayā guṇair

 adhikayā saha rādhikayānayā |

 tvam iha narma-suhṛn-milataḥ sadā

 ghaṭaya mādhava ghaṭṭa-vilāsitām[[337]](#footnote-338) ||

kṛṣṇaḥ (sa-harṣābhyupagamam)— bhagavati, tathāstu | [dā.ke.kau. 100] iti |

aprakaṭa-rūpeṇa sadā-viharaṇād varasya siddhir iti cet tadā prārthanasya varasya ca piṣṭa-peṣaṇa-nyāyena vyarthatvaṁ syād iti |

kiṁ ca[[338]](#footnote-339), vasudeva-nandanasya mathurādau prakaṭa-līlopayogi-rūpāntareṇa gateṣu nandādiṣi nanda-nandanasyeva pitṛtvādi-buddhir nanda-nandanasya tatrāviṣṭatvāt[[339]](#footnote-340), teṣām api tayā sphūrtyā tasmin[[340]](#footnote-341) sva-putrādi-buddhiḥ | dantavakra-vadhānantaraṁ śrī-vasudeva-nandanasya śrī-vrajāgatasya śrī-nanda-nandane praveśe sati teṣāṁ[[341]](#footnote-342) sā kvacit kvacid udayaṁ prāptā sphūrtir nirastā samṛddhimān sambhogaś ca jātaḥ | yathā pādme[[342]](#footnote-343),

kālindyāḥ puline ramye puṇya-vṛkṣa-samanvite |

gopa-nārībhir aniśaṁ krīḍayāmāsa mādhavaḥ ||

ramya-keli-sukhenaiva gopa-veśa-dharaḥ prabhuḥ |

bahu-prema-rasenātra māsa-dvayam uvāsa ha ||

asyārthaḥ—gopa-nārībhir gopair vyūḍhā vayam ity abhimānavatībhir iti samarthā ratir darśitā | bahu-prema-raseneti ramya-keli-sukheneti cāniśam iti ca prema-bāhyulenopabhogātirekāt sambhogo darśitaḥ | gopa-veśa-dharaḥ prabhur iti pūrṇatamatvaṁ darśitam | māsa-dvayam iti tad-ante eka-rātrer mahā-kalpa-tatitva-prāptyā śrī-kṛṣṇa-līlā-tati-tat-kālayor antābhāve’pi śrī-vraja-līlāyām iyattām āpannāyāṁ sa-parikarasya svasya śrī-nanda-nandana-rūpasyāntima-līlā-valitasya[[343]](#footnote-344) prapañcāgocarī-karaṇād vraja-janālakṣyatayā vasudeva-nandana-rūpeṇa punar dvārakā-gamanāc ca |

**vinā rahasyapravyaktiṁ spaṣṭārthaḥ syān nirākṛtaḥ |**

**neti hetor mayā hy atra rahasyodghāṭanaṁ kṛtam ||15||**

**vinā dvairūpyam aphalaṁ dvaividhyam iti paṇḍitaiḥ |**

**dvaividhyam iti heyaṁ syād dhāmalīlāgataṁ sphuṭam ||16||**

iti nirasana-catuṣṭaye

nanda-nandanasya mathurādi-gamana-nirasanaṁ dvitīyaṁ pūrṇam

||3.2||

 --o)0(o--

(3.3)

### athāprakaṭa-līlā-gata-svakīyātva-vāda-rūpa-vimata-duḥśailārohaṇa-sopāna-pañcaka-nirasanam |

**sopānānāṁ daśatve’pi tat pañcakam idaṁ smṛtam |**

**sopānāni vimatāni spaṣṭasya vimatasya ṣaṭ ||17||**

(3.3.1)

### tatra yogamāyā-kāryasya naśvaratva-heyatva-nirasanam

**srīmad-bhāgavatān naumi siddhāntān param adbhutān |**

**yatra māyāvāda-mātraṁ sarvathaiva tiraskṛtam ||18||**

cic-chakter vṛtti-prabheda-rūpā yogamāyā | anyathā tasyā bhagavat-parikara-viṣayatvād bhagavat-parikareṣu jīva-sādṛśyena doṣāpātāt tasyā vaiśiṣṭyāprayojakatvāc ca | sā kutrāpi māyā-śabda-vācyā syāt | tathā hi,

māyā ca yogamāyā ca tathecchā-śaktir eva ca |

māyā-śabdena bhaṇyante śabda-tattvārtha-vedibhiḥ ||

ata eva, māyā-kalita-tādṛk-strī-śīlanena [u.nī. 3.32] ity atra, paurṇamāsī— putri māyā-vivarto’yam [la.mā. 1.25] ity atra ca, candāalī pahudīṇaṁ ubbāhobi māyāe nibbāhido[[344]](#footnote-345) [la.mā. 1.44] ity atra ca māyā-śabdena yogamāyā kathyate | atta eva ahnika-kaumudyām,

chāyā-kāya-kulaṁ vidhāya sudṛśāṁ bhartṝn gurūn apy atha

sva-svābhyāsa-gatā iva praviduṣaḥ sammohayantī mithaḥ |

sāhāyyaṁ kurutetarāṁ bhagavatī śrī-yoga-māyaiva sā

tāsāṁ tās tu na tad vidanti tad aho jānātu ko’nyo’ñjasā ||[[345]](#footnote-346)

śrī-yoga-māyety atra śrīti tathā bhagavatīti ca parama-samādara-viṣayatvam, cic-chakti-vṛtti-bheda-svarūpatvena yogamāyāyās tat-kāryasya heyatva-naśvaratvābhāvāt | bahiraṅgā māyā tu tad-ābhāsa-rūpā | ata evābhedāropaṇena yogamāyāyāṁ tasyā vṛtter āropaṇaṁ kvacid dṛśyate, yathā—yathā sammohitaṁ jagat [10.1.25] iti |

kiṁ ca, yogamāyāyā līlā-parikara-viṣayatve’pi nitya-vaibhavatve’pi māyāyā iva vṛtti-dvaya[[346]](#footnote-347)-lakṣitatvam | māyāyā vṛtti-dvayam, yathā—

ṛte’rthaṁ yat pratīyeta na pratīyeta cātmani |

tad viddhi hy ātmano māyāṁ yathābhāso yathā tamaḥ || [bhā.pu. 2.9.33] iti |

vṛtti-dvayasyāpi viṣaya-bāhulya-vaividhyābhyām avāntara-vṛttīnāṁ[[347]](#footnote-348) nityatve’pi kāsāñcid avāntara-vṛttīnāṁ sadā prayojakatvaṁ, kāsāñcin na |

**tiraskṛtaṁ[[348]](#footnote-349) tṛtīyena vailakṣaṇyena subhṛśam |**

**sopānam ādyaṁ tad api dṛḍhatvārthaṁ nirākṛtam ||19||**

**vilakṣaṇyaṁ yogamāyā-māyayoḥ paramaṁ sphuṭam |**

**sopānatvān na likhitaṁ vailakṣaṇya-catuṣṭaye ||20||**

**avijñāya na jānāti līlāmattvaṁ kvacij janaḥ |**

**māyāyā yogamāyāyāyḥ sālakṣaṇya-nirākṛtiḥ |**

**vailakṣaṇya-svarūpasya matasyātra pradarśanāt ||21||**

atra yogamāyā-kāryasya naśvaratvenopapatnī-bhāvābhimānātmatayā patnī-bhāvābhimānātmatayā samarthāyā yad dvairūpyaṁ tasya vimatasya khaṇḍanena dhāma-līlā-dvairūpya-rūpa-gamya-spaṣṭa-vimata-khaṇḍanaqm jātam |

iti nirasana-catuṣṭaye tṛtīya-nirasane prathama-sopāna-nirasanam |

||3.3.1||

 --o)0(o--

(3.3.2)

### atha vastra-haraṇa-līlāyāṁ śrī-rādhikādīnām anūḍhātva-vāda-nirasanam |

**śrīmat-kṛṣṇa-priyā-mukhyāṁ śrī-rādhām abhivādaye |**

**mahā-rāsa-nidānaṁ yat[[349]](#footnote-350)-kilakiñcita-mādhurī ||22||**

nanu śrī-lalita-mādhave citra-darśana-nāmni navame’ṅke—

navavṛndā— purastād idaṁ vāso-haraṇa-tīrtham |

kṛṣṇaḥ— priye viśākhāyāḥ pṛṣṭhato mūrdhni kṛtāñjalir avasthitā keyaṁ na paricīyate |

rādhā (sa-lajjam ātma-gatam)— maṁ lihidaṁ jāṇanto ccea parihasedi | (prakāśam) esā paumā |

kṛṣṇaḥ— padmākṣi padmāyāḥ savyataḥ |

rādhā (sāsūyam)— alaṁ attaṇo guṇaṁ vitthāria |

kṛṣṇaḥ— śirasi kuruta pāṇi-dvandvam ādatta mugdhāḥ

 sicayam iti mad-uktyā bhugna-dṛṣṭi-sthāyāḥ |

 sphurad-adharam udañcan manda-hāsyaṁ tavāsyaṁ

 sa-ruditam anubandha-bhrū-vibhedaṁ smarāmi || [la.mā. 9.35]

iti rādhikādīnāṁ kanyā-gaṇa-madhye sthityā kanyātvam ato gāndharva-vivāho’py anumīyate | paścāt kaṁsaja-bhaye saty anya-gopaiḥ saha kaṁsa-vañcanārtha-pratyāyito vivāhaḥ | tataḥ paroḍhātvam | ata eva gopaiḥ saha vivāhāt pūrva-samarthā-rati-sad-bhāvāt paroḍhātvābhimānaṁ vināpi sā[[350]](#footnote-351) patnī-bhāvābhimānātmatayāpi syād ity āyātam |

kiṁ ca, gāndharva-vivāha-maryādā-pūrvaka-saṅgamāt paścāt prakaṭa-vivāho’pi gamyaḥ syād iti cet tatrāha śrī-daśame ekaviṁśe’dhyāye paroḍhānāṁ śaradi pūrva-rāgam uktvā dvāviṁśe’pi hemante kanyānāṁ pūrva-rāga uktaḥ | yathā śrī-vaiṣṇava-toṣaṇyām,

evaṁ vyūḍhānāṁ pūrva-rāgaṁ śarat-prasaṅge varṇayitvā hemanta-prasaṅge kumārīṇāṁ pūrvānurāga-prakriyām āha iti | tathā yātābalā vrajaṁ siddhā mayemā raṁsyatha kṣapāḥ ity asya vyākhyāyāṁ siddhā yathā-saṅkalpam aṅgīkṛtā evety arthaḥ | evam aṅgīkāra-mayaṁ vivāham eva sampādya tat phalaṁ sampādayati mayeti | ata eva tā apy āgraheṇa paty-antaraṁ nāṅgīkṛtavaya eveti | tathāpi raho-vyūḍhatvenānya-vyūḍhāvad gūḍham evāramanta iti ca budhyate | etad anyā eva hi parakīyāyāmānā iti | etat-paryantaṁ toṣaṇī-vyākhyānam |

veṇu-gītāt pūrvaṁ śrī-rādhikādibhiḥ sārdhaṁ śrī-kṛṣṇasya sambhogaḥ śrī-gosvāmi-caraṇaiḥ śrīmad-ujjvala-nīlamaṇau darśitaḥ | tathā—

 atha mādanaḥ—

 sarva-bhāvodgamollāsī mādano’yaṁ parāt paraḥ |

 rājate hlādinī-sāro rādhāyām eva yaḥ sadā || [u.nī. 14.219]

 atrerṣyāyā ayogye’pi prabalerṣyā-vidhāyitā |

 sadā bhoge’pi tad-gandha-mātrādhāra-stavādayaḥ || [u.nī. 14.221]

śrī-daśame,

 pūrṇāḥ pulindya urugāyapadābjarāga-

 śrī-kuṅkumena dayitāstanamaṇḍitena | [bhā.pu. 10.21.17] ity ādi |

śrī-rādhāyāḥ pūrvam eva candrāvalyā saha saṅgatiḥ prasiddhaiva | mayeva raṁsyate kṣapāḥ iti pratijñātābhyaḥ kṣapābhyaḥ pūrvaṁ tābhiḥ saha sambhogaḥ śrī-rāsa-pañcādhyāyyāṁ spaṣṭa eva |

 yarhy ambujākṣa tava pāda-mūlaṁ ramāyā

 datta-kṣaṇaṁ kvacid araṇya-jana-priyasya |

 asprākṣma [bhā.pu. 10.29.36] ity ādi |

nanu, pūrva-rāge kiṁ mādano nodeti tatrāha, tatra mānasyāpy udayo na kim uta mādanasya | tathā hi,

 rāgo’nurāgatām ādau snehaḥ prāpyaiva satvaram |

 mānatvaṁ praṇayatvaṁ ca kvacit paścāt prapadyate ||

 ata evātra śāstreṣu śrūyate rādhikādiṣu |

 pūrva-rāga-prasaṅge’pi prakaṭaṁ rāga-lakṣaṇam || [u.nī. 14.227-8] iti |

śirasi kuruta pāṇidvandvam ādatta mugdhāḥ [la.mā. 9.35] ity atra śrī-rādhikāyāṁ kilakiñcitaṁ varṇitam | mānas tu tad-antarbhūta eva | yathā bhugna-dṛṣṭir iti, anubandha-bhrū-vibhedanam iti ca | kilakiñcitaṁ tu saṅkṣipta-sambhoge’pi nodeti kim uta pūrva-rāge | tathā hi tal-lakṣaṇam—

 yuvānau yatra saṅkṣiptān sādhvasavrīḍitādibhiḥ |

 upacārān niṣevete sa saṅkṣipta itīritaḥ || [u.nī. 15.192]

ata eva māno’pi na | nanv evaṁ cet, kathaṁ bālikānām iva tīre vastraṁ nikṣipya jalāvagāhanaṁ, kathaṁ vā vratacyutibhayaṁ ? kathaṁ vā tena vrata-cyuti-bhayena śirasy añjali-bandhaḥ ? tatrāha, pūrvaṁ sambhavati deśācārāt | yathā śrī-vaiṣṇava-toṣaṇyām, deśācārāt iti |

madhyamaṁ tu na bhavaty eva paroḍhātvād viśeṣataḥ śrī-rādhikādīnāṁ sūryopāsikātvāc ca | antimaṁ, sicayam ādatteti sicaya-grahaṇaṁ, na vrata-cyuti-bhayena | ata eva kautuka-darśanārthaṁ vratodyāpana-divase tāsām āgamanaṁ jātam | śrī-rādhikāyās tatrāgamanaṁ jñātvā śrī-kṛṣṇāgamanaṁ jātam | ata eva vastra-haraṇa-līlāyā mūla-kāraṇaṁ śrī-rādhikaiva |

nanu, śrī-gosvāmi-caraṇair uktaṁ śrī-stava-mālāyām, rāsa-līlādi-kāraṇam iti | śrī-daśame tu, mayemā raṁsyatha kṣapāḥ iti vrata-phalaṁ sampāditam | tatra śrī-svāmi-pādair vyākhyātam api imā āgāminī rātrīr mayā saha raṁsyatha iti | bhagavān api tā rātrīḥ ity atrāpi tair vyākhyātam, tā rātrīḥ iti yātābalā vrajaṁ siddhā mayemā raṁsyatha kṣapā iti pratiśrutā ity arthaḥ iti | ata eva śrī-rādhikāyāḥ kanyātvaṁ vinā kathaṁ rāsa-līlādi-kāraṇatvaṁ sidhyati ? tatrāha— śrī-lalita-mādhave vāso-haraṇa-līlāyāṁ śrī-kṛṣṇasya śrī-rādhikā-kilakiñcita-mādhuryaikākṛṣṭa-cittatvaṁ darśitam | atas tayā saha tasya rāsa-krīḍā-viśeṣecchā jātā | sā ca kāla-viśeṣaṁ vinā na sampadyata iti tadānuṣaṅgikatayā tad-vrata-phalaṁ sampadyatām iti ca tāḥ prati tathā pratijñā | ata evādi-kāraṇaṁ na tu kāraṇam iti | ata eva dṛṣṭvā kumudvantam akhaṇḍa-maṇḍalaṁ ramānanābham ity atra śrī-vaiṣṇava-toṣaṇyāṁ tathaiva vyākhyātam |

nanu, pūrvaṁ yadi śrī-kṛṣṇena sambhuktāḥ śrī-rādhikādyās tadā kathaṁ bhartuḥ śuśrūṣaṇaṁ strīṇāṁ paro dharmo hy amāyayā ity ādikam uktam ? tatrāha— vidagdha-śiromaṇitvāt tāsām utkaṇṭhā-vardhanārthaṁ tena tathoktam | tathā hi vācaiḥ peśair vimohayan iti | samarthāyā upapatnī-bhāvābhimānātmatayā patnī-bhāvābhimātmatayā yad dvairūpyaṁ tasya vimatasya khaṇḍanena dhāma-līlā-dvairūpya-gamya-spaṣṭa-vimata-khaṇḍanam atra jātam |

iti dvitīyasopāna-nirasanam

||3.3.2 ||

 --o)0(o--

(3.3.3)

**rādhā-mādhavayor naumi sambhogaṁ turyam adbhutam |**

**mohanasya parodrekād gacchan koṭiṁ parām api ||23||**

**virahasya sphūrtijatvād vraje yo vai na darśitaḥ |**

**nava-vṛndāvane yas tu kevalaṁ samudāhṛtaḥ ||24||**

### atha tṛtīya-sopāna-nirasanam |

nanu, śrīmad-ujjvala-nīlamaṇau,

adyā premāntimān tatrānurāgāntāṁ samañjasā |

ratir bhāvāntimāṁ sīmāṁ samarthaiva prapadyate || [u.nī. 14.232] iti niyamaḥ |

modanaḥ khalu prāyo mahā-bhāvasya parakāṣṭhā-rūpaḥ | śrī-lalita-mādhave nava-vṛndāvana-vihāre tasyodāharaṇaṁ dattam | yathā,

atanvan kala-kaṇṭha-nādam atula-stambha-śriyojjṛmbhito

bhūyiṣṭhocchalad-aṅkuraḥ phalitavan svedāmbu-muktā-phalaiḥ |

udyad-bāṣpa-maranda-bhāga-vicalo’py utkampavān vibhramaiḥ

rādhā-mādhavayor virājati cirād ullāsa-kalpa-drumaḥ || [la.mā. 8.9]

tatra śrī-kṛṣṇasyāpi pūrṇamatvaṁ darśitam | yathā, aparikalita-pūrvaṁ kaś camatkāra-kārī sphurati [la.mā. 8.32] ity ādi | ata eva dvārakāyāṁ paroḍhātvādi-nimittādarśanāt tadādi-nimittābhāvena patnī-bhāvābhimānāpātāt patnī-bhāvābhimānātmatayāpi samarthā syād ity āyātam, iti cet tatrāha— śrī-vraja-gatānāṁ samarthā-nimittānām upapatitvādīnāṁ sphūrter nava-vṛndāvane’pi sad-bhāvena tatra[[351]](#footnote-352) gatāyāḥ śrī-rādhāyā ātmanaḥ paroḍhātva-mananāt tatra[[352]](#footnote-353) ratiḥ samarthaivokta-lakṣaṇā nyāyyā, śrī-kṛṣṇasyāpi pūrṇamatvaṁ nyāyyam | dvārakāyāṁ nirṇītasya pūrṇatvasya patitvopapatitvābhyāṁ nāyaka-ṣaṇṇavati-bhedopapatteḥ pūrṇamatvaṁ samṛddhimataḥ prauḍhatvāt | pūrṇamatva-siddhir virodha-khaṇḍane prakāśyā | pariṇayodyame sati yogamāyāyā dvitīya-vṛtti-vaibhava-prakāśāt paroḍhātvābhimāna-saṅkocaḥ | ata eva samarthā-rateḥ saṅkocaḥ | yathā śrī-lalita-mādhave, śvaśrūs tu goṣṭheśvarī [la.mā. 10.34] iti | ata eva samañjasāyā mūlatvenārocakatayodvāhaḥ śrī-gosvāmi-caraṇair na varṇitaḥ | tathāpi rādhāyāḥ samarthāyām upādeyatva-mananaṁ na tu samañjasāyām | yathā,

cirād āśā-mātraṁ tvayi viracayantaḥ sthira-dhiyo

 vidadhyur me vāsaṁ madhurima-gabhīre madhu-pure |

dadhānaḥ kaiśore vayasi sakhitāṁ gokula-pate

 prapadyethās teṣāṁ paricayam avaśyaṁ nayanayoḥ || [la.mā. 10.35]

kiṁ ca,

yā te līlā-pada-parimalodgāri-vanyā-parītā

 dhanyā kṣauṇī vilasati vṛtā māthurī mādhurībhiḥ |

tatrāsmābhiś caṭula-paśupī-bhāva-mugdhāntarābhiḥ

 saṁvītas tvaṁ kalaya radanollāsi-veṇur vihāram || [la.mā. 10.36]

 śrī-kṛṣṇaḥ— tathāstu |

vyākhyā— caṭulā yāḥ paśupyaḥ paśupair vyūḍhās tāsāṁ bhāvaḥ samarthā-ratis tayā mugdhaṁ mohitam antaraṁ yāsāṁ tābhiḥ | tathāstu padya-dvaye yathā-prārthitaṁ tathāstv iti | ata eva spaṣṭa-līlānusāreṇa śrī-rādhikādibhiḥ saha vrajāgamanena samarthā-rati-viṣayatvenaiva śrī-kṛṣṇasya samṛddhimān sambhogo jātaḥ | anyathā varasyāsiddhatva-parama-doṣāpatteḥ |

**matāntaraṁ samutthāpya tenaiva tad-vikhaṇḍanam |**

**mataṁ nirasane[[353]](#footnote-354) jñeyaṁ dvitīya eva kevalam ||25||**

atrāpy upapatnī-bhāvābhimānātmatayā patnī-bhāvābhimānātmatayā samarthāyā yad dvairūpyaṁ tasya vimatasya khaṇḍanena dhāma-līlā-dvairūpya-rūpagamya-spaṣṭa-vimata-khaṇḍanaṁ jāta |

iti tṛtīyasopāna-nirasanaṁ pūrṇam

|| 3.3.3 ||

 --o)0(o--

(3.3.4)

**namaḥ śrī-vraja-devībhyo yāsāṁ bhāvāmṛtāmbudhiḥ |**

**taraṅgaiḥ kṛṣṇam āplāvya kṛṣṇa-patnīr aghurṇayat ||26||**

### atha caturthasopāna-nirasanam |

nava-vṛndāvana-stha-prakāśāntarādi-sadṛśena prakāśāntareṇa kurukṣetra-gatānāṁ śrī-rādhikādīnāṁ samartha-ratimattvena mahā-bhāvodayaḥ | yathā śrī-daśame—

 gopyaś ca kṛṣṇam upalabhya cirād abhīṣṭaṁ

 yat prekṣaṇe dṛśiṣu pakṣma-kṛtaṁ śapanti |

 dṛgbhir hṛdi kṛtam alaṁ parirabhya sarvās

 tad bhāvam āpur api nitya-yujāṁ durāpam || [10.82.39]

nanu,

 yaḥ kaumāra-haraḥ sa eva hi varas tā eva caitra-kṣapās

 te conmīlita-mālatī-surabhayaḥ prauḍhāḥ kadambānilāḥ |

 sā caivāsmi tathāpi tatra surata-vyāpāra-līlā-vidhau

 revā-rodhasi vetasī-taru-tale cetaḥ samutkaṇṭhate || [pa. 382]

ity asya śrī-mahāprabhuṇāsvādita-pūrvasya sāmānya-padyasya yo’rthasya sādṛśyānubhavāt kurukṣetra-gatāyāḥ śrī-rādhikāyāḥ paroḍhātvābhimānābhāvo’numeyaḥ syāt | tena tad-abhimānābhāvena patnī-bhāvābhimānāpātāt patnī-bhāvābhimānātmatayāpi samarthā syād ity anumeyaṁ syād iti cet tatrāha— asminn api padye nāyikāyāḥ paroḍhātvam eva | revā-rodhasi vetasī-taru-tala ity asya nimittaṁ paroḍhātvam |

tathā hi vyākhyā— yaḥ kaumāra-hara iti | kaumāraṁ prathamaṁ vayaḥ kaiśoram ity arthaḥ | yathā dāna-keli-kaumudyām, vṛndā— kapardam api kāṇaṁ tavātra ca durāpam yad ugratara-karmā kumāra lalitāsau | ity atra he kumāra he vrajakiśoreti | tathā stava-mālāyāṁ ca, jaya jaya vallava-rāja-kumāra iti | kaumāreṇa haraty ākarṣati pātivratyād iti kaumāra-haraḥ | kīdṛg varo devād vṛtaḥ | tathā hi, tapobhir iṣyate yas tu devebhyaḥ sa varo mataḥ iti nirukteḥ | śrī-sūryopāsanādibhir vāñchitatavād anya-vyūḍhatve’pi prāptāṅga-saṅgaḥ sa eva na tu manāk śithila-kaiśorādi-mādhurīkaḥ | yad vā, varo’ta eva śreṣṭha iti vidheyasya viśeṣaṇam |

athavedaṁ padyaṁ na sāmānyaṁ, kintu kurukṣetra-gatayoḥ śrī-rādhā-kṛṣṇayor milana-pratipādana-mayam | ata eva śrī-gosvāmi-pādaiḥ śrī-kṛṣṇa-līlā-varṇanātmikāyāṁ padyāvalyām utthāpya kṛṣṇā-rodhasi vetasī-taru-tale iti pāṭhaḥ prakaṭitaḥ | reveti kṛṣṇāyā[[354]](#footnote-355) ekaṁ nāmeti gamyate | ata eva nirukti-viśeṣo gamyaḥ | anyo’rthaḥ pūrvavad eva | ata evāsya padyasyārtha-rūpaṁ śrī-gosvāmi-caraṇa-kṛtaṁ padyam, yathā,

 priyaḥ so’yaṁ kṛṣṇaḥ sahacari kurukṣetra-militas

 tathāhaṁ sā rādhā tad idam ubhayoḥ saṅgama-sukham |

 tathāpy antaḥ-khelan-madhura-muralī-pañcama-juṣe

 mano me kālindī-pulina-vipināya spṛhayati || [pa. 383]

atra prakaṭa eva paroḍhātvābhimānaḥ | taṁ vinā mūla-nāma-grahaṇaṁ na syāt | so’yaṁ sāham ity anena samarthāyā rates tan nimitta-sad-bhāvo darśitaḥ | ata eva paroḍhātvābhimānādikaṁ sphuṭam āyātam | kintu vṛndāvana-muralī-pañcamāder abhāvād atra samarthāyā gauṇatvam | atrāpi samarthāyā upapatnī-bhāvābhimānātmatayā patnī-bhāvābhimānātmatayā yad dvairūpyaṁ tasya vimatasya khaṇḍanena dhāma-līlā-dvairūpya-rūpa-gamya-spaṣṭa-vimata-khaṇḍanaṁ jātam |

iti caturtha-sopāna-nirasanaṁ pūrṇam |

|| 3.3.4 ||

 --o)0(o--

(3.3.5)

**namo’stu spaṣṭa-līlāyai kṛṣṇo yad-anusārataḥ |**

**śrī-vrajaṁ punar āgatya vraja-lokān ānandayat ||27||**

### atha pañcama-sopāna-nirasanam |

śrī-lalita-mādhave,

śrī-kṛṣṇaḥ— priye bhūyaḥ kiṁ te priyaṁ karavāṇi ?

rādhikā (smitaṁ kṛtvā)— bahiraṅga-janālakṣyatayā śrī-gokulam api tadīya-sva-svarūpair[[355]](#footnote-356) alaṅkaravāmeti | [la.mā. 10.37]

rādhikā smitaṁ kṛtvā smitaṁ bhavad-icchayā | yoga-māyayā bahiraṅga-jana-pratāraṇāya vraja-līlā-dvārakā-līlayor ekatvaṁ pratyāyitam ity abhiprāyaṁ bahiraṅga-janālakṣayayeti | atra dvārakāyāṁ bhavatā saha mad-āveśa-sthānasya satyabhāmākhyasya tvadīya-rūpa-viśeṣasya pariṇayena bahiraṅga-jana-pratāraṇaṁ jātam | adhunā tair nanda-nandanopāsakair alakṣyatayety arthaḥ, nanda-nandanopāsakais taṭasthāyamānair lakṣyatayā | anyathā nanda-nandane vasudeva-nandanatvānubhavavat-tat-parikarāṇāṁ[[356]](#footnote-357) vraja-gatānāṁ svakīyātvādy-anubhavaḥ syāt | tad-anubhave tan-nimittāpekṣā | tat tu śrī-vrajendra-geha-sthity-ādi-rūpam | tasmin sati, caṭula-paśupī ity ādi-prārthanāyā asiddhiḥ | goloka[[357]](#footnote-358)-nāthopāsakānāṁ rasa-niryāsa-svāda-rūpāvatāra-prayojana-mananād virodhābhāvaḥ | śrī-gokulam api tadīya-sva-svarūpair alaṅkaravāmety atredaṁ[[358]](#footnote-359) gamyam | śrī-rādhikādīnāṁ paṭṭa-mahiṣī-rūpair āveśa-sthānais tat-tal-līlocita-vasudeva-nandana-rūpeṇa śrī-kṛṣṇena saha dvārakāyāṁ sthitiḥ | mahiṣīṣv āveśa-kāriṇībhiḥ samarthā-ratibhir vraja-devī-rūpaiḥ sadbhir vasudeva-nandana āveśa-kāriṇā yogamāyā-dvitīya-vṛtty-aprāpta-paricarya-pāda-padmena[[359]](#footnote-360) śrī-nanda-nandanena saha śrī-vrajeśvara-vrajeśvarī-paurṇamāsy-ādibhir varṇitatayā śrī-vrajāgamanaṁ, yogamāyā-vaibhavena vasudevādīnāṁ tad-anusandhānam | yadā śrī-vrajeśvara-vrajeśvarī-paurṇamāsy-ādyāḥ śrī-kṛṣṇa-rādhikādyāś ca vrajam āgatās tadā śrī-vraja-sthe sve sve’tirahasya-rūpe bahiraṅga-janālakṣye sthūla-prakāśe praviṣṭās tadā yoga-māyayā ca nija-vaibhava-viśeṣaḥ prakāśitaḥ | sarveṣāṁ[[360]](#footnote-361) dvārakā-gamanādikaṁ svapnavaj jātam | śrī-nandādīnāṁ vrajā-gamanaṁ sādhāraṇa-janān prati yoga-māyayā nācchāditam | śrī-kṛṣṇādīnāṁ tu tad-vrajāgamanaṁ tayā tān[[361]](#footnote-362) pratyācchāditam iti jñeyam | ata eva paroḍhātvādi-nimittodbhāvita-samarthā-rati-maya-samṛddhimat-sambhogodayena rādhāṁ prati tathāstu iti śrī-kṛṣṇa-punar-datta-varasya siddhir jātā | atrāpi samarthāyā dvārakāto rādhikādīnāṁ vrajāgamanena patnī-bhāvābhimānodayāt patnī-bhāvābhimānātmatayopapatnī-bhāvābhimānātmatayā yad dvairūpyaṁ tasya vimatasya khaṇḍanena dhāma-līlā-dvairūpya-rūpa-gamya-spaṣṭa-vimata-khaṇḍanaṁ jātam | yamalārjunayor yadvad dvayor daityendrayoḥ, yathā

**pūrva-bhāvo vilīno’pi punar udbuddhatāṁ gataḥ |**

**rukmiṇī-pramukhāsv evaṁ samarthā punar udgatā ||28||**

**tau tau yathā pūrva-bhāvaṁ prāpya svasthānam āgatau |**

**evaṁ samarthām āsādya bhaiṣmādyā[[362]](#footnote-363) vrajam āgatāḥ ||29||**

idaṁ śrī-lalita-mādhava-gataṁ pañcama-sopāna-nirasanam |

|| 3.3.5 ||

 --o)0(o--

śrī-bhāgavata-gataṁ tu tad dvitīya-nirasana-prānte darśitam[[363]](#footnote-364) | śrī-vrajendra-nandanasya yathā śrī-vasudeva-nandanaḥ prakāśas tathā śrī-rādhikādīnāṁ satyabhāmādyāḥ prakāśa-rūpāḥ | yathā spaṣṭa-līlānusāreṇa śrī-nanda-nandanasya mathurādi-gamanaṁ tathā spaṣṭa-līlānusāreṇa śrī-rādhikādīnāṁ dvārakādi-gamanam | yathā tasya punar dvārakātaḥ śrī-vrajāgamanaṁ tathā tāsām iti | śrī-kṛṣṇeva tāsāṁ mahimācintyatā-jñāpana-rūpaḥ śrī-lalita-mādhava-prayojana-viśeṣa iti |

kiṁ ca, śrī-vidagdh-mādhava-gatāyāḥ paurṇamāsy-ādyās tāsāṁ prakāśa-rūpā lalita-mādhava-gatā yogamāyā-dvitīya-vṛtti-sevitās tā jñeyāḥ | śrī-lalita-mādhave pariṇaya-parva-vedī-sannihita-satyabhāmā-rukmiṇy-ādyās tu samañjasāśrayā yogamāyā-dvitīya-vṛtti-sevita-rādhā-candrāvaly-ādy-āviṣṭa-svarūpāḥ | samarthā-nimitta-rūpāṇāṁ paroḍhātvādīnāṁ vāstavatve’py avāstavattva-mananāt tāsāṁ[[364]](#footnote-365) samañjasā-viṣayasya śrī-vasudeva-nandanasyāpi ye yathā māṁ prapadyante [gītā 4.11] iti pratijñā-tattāvasara yogamāyā-dvitīya-vṛtti-sākṣāt-sevita-pāda-padmatvaṁ[[365]](#footnote-366) śrī-nanda-nandanāviṣṭa-svarūpatvāt | śrī-vraje tu śrī-nanda-nandana-śrī-rādhā-candrāvaly-ādyā yogamāyā-dvitīya-vṛtty-aprāpya-sākṣāt-paricarya-pāda-padmāḥ |

iti sopāna-pañcaka-nirasanaṁ tṛtīyaṁ pūrṇam |

|| 3.3 ||

 --o)0(o--

(3.4)

**jayanti kṛṣṇa-janmādi-līlā eka-rasāḥ sadā |**

**prapañcāgocaratve yā uktā aprakaṭā iti ||30||**

### athāprakaṭa-līlā-gata-svakīyātva-vāda-nirasanam |

jāra-buddhyāpi saṅgatāḥ [bhā.pu. 10.29.11] iti jāra-buddhyā saheti vyākhyāṁ kurvadbhiḥ śrīmat-sanātana-gosvāmi-caraṇaiḥ śrī-vaiṣṇava-toṣaṇyām aprakaṭa-līlāyām aupapatyaṁ prakāśitam | tathā,

 gopīnāṁ tat-patīnāṁ ca sarveṣām eva ca dehinām |

 ye’ntaś carati so’dhyakṣaḥ krīḍeneneha deha-bhāk || [bhā.pu. 10.33.35] iti |

atra, yad vā gopy-ādīnāṁ tathā sarveṣām api vṛndāvana-vāsināṁ dehināṁ yo’ntar madhye carati, tādṛśa-krīḍābhir nityam eva krīḍati sa śrī-kṛṣṇo’dhyakṣaḥ pratyakṣaḥ prāpañcikānāṁ sann api carati tathaiva krīḍati | iti vyākhyāṁ kurvadbhiḥ punas tair eva tasyām eva tasyāṁ tad eva[[366]](#footnote-367) samarthitam | atra gopy-ādīnām ity ādi-śabdāt tat-patīnāṁ ceti |

kiṁ ca, yathopapatitvāvastho nāyako patitvāvastho na syād kintūpapatitva-tyāgenaiva | yathā parakīyātvāvasthā nāyikā svakīyātvāvasthā na syāt, kintu parakīyātva-tyāgenaiva | evaṁ samarthātvāvasthā ratiḥ patnī-bhāvābhimānātma-samañjasātvāvasthā na syāt kintu samarthātva-tyāgenaiva, samarthāyām upapater viṣayatvāt parakīyāyā āśrayatvāc ca | tat tad anyathātve tasyā anyathātvaṁ nyāyyam | samarthātva-tyāge sati kaustubha-maṇivad ananya-labhyatva-hāneś cintāmaṇivad abhitaḥ sudurlabhatvāpātaḥ | sambhogecchāyā ratyā saha tādātmyāpannatvasya rateḥ sāndratamatvasya sarva-vismāri-gandhatvasya svarūpa-jātatvasya ca hāne rater bhāvantara-sparśitvasya sāndhratvasyāntarāntaraiśvaryānusandhānasya ca saṁskārotpannatvena guṇādi-śravaṇāpekṣāyāś cāpātaś ca | uttaraḥ pūrvasya hetuḥ | tena,

ādyā premāntimāṁ tatrānurāgāntāṁ samañjasā |

ratir bhāvāntimāṁ sīmāṁ samartheti prapadyate || [u.nī. 14.232]

iyam eva ratiḥ prauḍhā mahā-bhāva-daśāṁ vrajet | [u.nī. 14.57]

iti nirdhāratī mahā-bhāvotpādana-yogyatā-hāner mahā-bhāvasya tad-vṛtti-guṇasya ca tirodhānād anurāga-paryantotpādana-yogyatāpātād anurāgāvirbhāvaḥ | tena, mahā-bhāva-svarūpeyam iti mahā-bhāvojjvala-cintāratnodbhāvita-vigraham iti śrī-rādhikāyā mahā-bhāva-svarūpatva-hāniḥ | evam anyāsām api yathocita-mahā-bhāva-svarūpatva-hāniś ca | ata eva śrī-vraja-sundarīṇāṁ mahiṣī-sādṛśyāpātena paramotkarṣa-hāniḥ | śrī-vraja-sundarīṇāṁ paramotkarṣe mahā-bhāva-vilāsa-svarūpa-rāsasya hetutvam | yathā nāyaṁ śriyo’ṅga ity ādi | tayā[[367]](#footnote-368) śrī-nanda-nandanasyāpi pūrṇatamatva-hāniḥ pūrṇatvāpātāt | ata eva vrajasyāpi dvārakā-sādṛśyāpātena paramotkarṣa-hāniś ceti tato rāgānugā-bhajanasyāsiddhir aprayojakatvaṁ ceti |

evaṁ mahā-bhāvāvakarādīnāṁ ṣoḍaśānām avakarāṇām āpātaḥ syāt paraspara-sāpekṣatvāt | tasmād aupapatyaṁ parakīyātvaṁ ca nityaṁ samarthā ratiś ca nityā |

**yo yasya viṣayo nityaṁ niyataḥ śāstra-lokayoḥ |**

**sā bhāvas tad-asattāyāṁ kathaṁ sattvam avāpnuyāt ||31||**

**ādhāro niyato yasya bhāvasya yaḥ sadā bhavet |**

**tasyādhārasya sattve sa bhāvaḥ sattvam avāpnuyāt ||32||**

**īśvaro naiva jīvaḥ syāt sattvaṁ naiva rajaḥ kvacit |**

**cic-chaktir naiva māyaivaṁ na samarthā samañjasā ||33||**

kiṁ ca,

ratiḥ sthitānukāryeṣu laukikatvādi-hetubhiḥ |

rasaḥ syān neti nāṭya-jñā yad āhur yuktam eva tat || [bha.ra.si. 2.5.107]

atrādi-śabdena pārimity ādi | ata eva samarthāyā aprakaṭa-līlāyāṁ samañjasātve pāramityāt samarthā-sthāyikasya śṛṅgārasya rasatvaṁ na syāt | ata eva samañjasā-sthāyikasyāprakaṭa-līlā-gata-śṛṅgārasyāpi rasatvaṁ na syāt | ata eva samarthāyā nityatvena[[368]](#footnote-369) tan-nimittānām aupapatyādīnāṁ sunirṇītatvam eva nityatvasya |

kiṁ ca,

yathottaram asau svāda-viśeṣollāsa-mayy api |

ratir vāsanayā svādvī bhāsate kāpi kasyacit || [bha.ra.si. 2.5.38] iti |

sarvāsvāda-valitatayāsamordhvatvena śṛṅgārasya rasa-rājatvam | anyeṣāṁ rasānāṁ tad-anugatatvam, yathā—

mukhya-raseṣu purā yaḥ saṅkṣepeṇodito rahasyatvāt |

pṛthag eva bhakti-rasa-rāṭ sa vistareṇocyate madhuraḥ || [u.nī. 1.2] iti |

yathā rājñāṁ mukhyatva-gauṇatvābhyāṁ tad-anugānāṁ mukhyatva-gauṇatve syātāṁ, tathā samarthādi-rati-bheda-sthāyi-bhedānāṁ śṛṅgāra-rasa-bhedānāṁ mukhyatva-gauṇatvābhyām anyeṣāṁ tad-anugānāṁ śrī-vrajādi-gatānāṁ prīty-ādi-rasa-bhedānāṁ mukhyatva-gauṇatve syātām, yathā—

atrāpi vallavādhīśa-nandanālambanā ratiḥ |

sāndrānanda-camatkāra-paramāvadhir iṣyate ||

yat sukhaugha-lavāgastyaḥ pibaty eva sva-tejasā |

rameśa-mādhurī-sākṣāt-kārānandābdhim apy alam || [bha.ra.si. 2.5.110-1] iti |

ata evāprakaṭa-līlāyāṁ samarthāyā anyathātve vrajeśvara-prabhṛti-bhāvānyathātvena teṣāṁ[[369]](#footnote-370) vasudevādi-sāmyāptir iti | śṛṅgārasya rasa-rājatve’pi śānta-vatsalayos tad-anugatatve’pi yat paraspara-vairitvaṁ tan madhurādi-ratīnāṁ vailakṣaṇya-mūlācintya-svarūpatvāt | tad yathā,

mahā-śakti-vilāsātmā bhāvo’cintya-svarūpa-bhāk |

raty-ākhya ity ayaṁ yukto na hi tarkeṇa bādhitum ||

acintyāḥ khalu ye bhāvā na tāṁs tarkeṇa youjayet | [bha.ra.si. 2.5.92-3] iti |

kiṁ ca,

vāmatā durlabhatvaṁ ca strīṇāṁ yā ca nivāraṇā |

tad eva pañcabāṇasya manye paramam āyudham || [u.nī. 3.20] iti |

asyārthaḥ—āyudhasya yat paramatvaṁ tasya kāraṇaṁ vāmatādi-trayam | vāmatādi-trayasya kāraṇaṁ parakīyātvam | parakīyātvābhāve tat-trayābhāvaḥ | tat-trayābhāva āyudhasya paramatvābhāvaḥ |

yatra niṣedhaviśeṣaḥ sudurlabhatvaṁ ca yan mṛgākṣīṇām |

tatraiva nāgarāṇāṁ nirbharam āsajjate hṛdayam || [u.nī. 3.21] iti |

asyārthaḥ—āsaṅgasya nirbharatve mṛgākṣīṇāṁ niṣedha-viśeṣa-sudurlabhatve kāraṇe | tayoḥ kāraṇaṁ parakīyātvam | parakīyātvābhāve tayor abhāvaḥ | tayor abhāva āsaṅgasya nirbharatvābhāvaḥ |

bahu vāryate yataḥ khalu yatra pracchanna-kāmukatvaṁ ca |

yā ca mitho durlabhatā sā paramā manmathasya ratiḥ || [u.nī. 1.20] iti |

asyārthaḥ—manmatha-rateḥ paramatvasya kāraṇāni bahu-vāraṇa-pracchanna-kāmukatva-mitho-durlabhatvāni | teṣāṁ kāraṇaṁ parakīyātvam | parakīyātvābhāve teṣām abhāvaḥ | teṣām abhāve manmatha-rateḥ paramatvābhāva iti | ata evāprakaṭa-līlāyāṁ parakīyātvābhāve tat-tad-utkarṣābhāvaḥ syāt, parakīyātvasya tat-tat-kāraṇatve parakīyāṇām asamañjasa-raty-āśrayatvāt |

kiṁ ca, sthāna-bhede nāyaka-bheda-nāyikā-bheda-niyamas tathā nāyikā-bhede rati-bheda-niyamas tat-tan-nityatvaṁ ca śrīmad-ujjvala-nīlamaṇau śrīmad-bhakti-rasāmṛta-sindhau[[370]](#footnote-371) ca prakaṭaṁ virājate | tatra rati-bhedasyāprakaṭa-līlā-gatatvena nityatā | yathā, virājantīm abhivyaktaṁ vraja-vāsi-janādiṣu [bha.ra.si. 1.2.270] ity atra virājantīm iti vartamāna-prayogaḥ | tathā, iyaṁ tu vraja-devīṣu suprasiddhā virājante [bha.ra.si. 1.2.284] ity atra virājata iti vartamāna-prayogaś ca |

tathā,

rāgātmikaika-niṣṭhā ye vraja-vāsi-janādayaḥ |

teṣāṁ bhāvāptaye lubdho bhaved atrādhikāravān || [bha.ra.si. 1.2.291]

ity atra rāgātmikāyāḥ prāpyatvaṁ ca rāgātmikāyās tad-bheda-kāmātmikāyāś ca nityatāṁ vakti | ata eva sādhūktaṁ śrī-durgama-saṅgamanyāṁ akhila-rasāmṛta-mūrtiḥ [bha.ra.si. i |1 |1] ity ādi padyasya vyākhyāyām, ata eva prākaṭya-samaya-mātra-dṛṣṭyā yā laukikasyāpratītis tasyā nirāsako’yaṁ vartamāna-prayogaś ca | atra pramāṇaṁ jayati jananivāso devakī-janma-vādaḥ [bhā.pu. 10.90.48] ity ādi | tatra svair dorbhir asyann adharmam ity atra vartamāna-prayogeṇa jāta-prākaṭyāsura-vadha-līlāyā nityatayā līlā-dvaividhyaṁ nirastam | tat-sāhacaryād[[371]](#footnote-372) anyāsāṁ jāta-prākaṭyānāṁ līlānāṁ nityatāyā udāharaṇād ajāta-prākaṭyā kāpy anyā līlā nāstīty āyātam ity ataḥpareṇānvayaḥ | dvaividhyaṁ nirastam |

evaṁ aho alaṁ ślāghyatamam [bhā.pu. 1.10.26] ity ādi | skānde ca tathā vatsair vatsatarībhiś ca ity ādi-padye ca jāta-prākaṭyānāṁ janmādi-līlānāṁ nityatodāharṇāl līlā-dvaividhyaṁ nirastam | etad atigūḍha-vimata-khaṇḍanaṁ jātaṁ spaṣṭa-vimata-khaṇḍanāntar-bhūtam ānuṣaṅgikam |

punar vyākhyām anusarāmi | atha tat-tad-utkarṣa-hetuṁ svarūpa-lakṣaṇam āha— akhila-rasā vakṣyamāṇāḥ śāntādyā dvādaśa yasmiṁs tādṛśam amṛtaṁ parānando mūrtir yasya saḥ [durga-saṅgaminī 1.1.1] iti |

ata eva vakṣyamāṇa-śṛṅgāra-rasasya mūrtitva-vartamānatvābhyāṁ nityatvena sthāyi-prabheda-rūpāyāḥ samarthāyā rates tad-viṣayālambana-rūpasyopapattes tad-āśrayālambana-rūpāṇāṁ parakīyāṇām aprakaṭa-līlā-gatatvam āyātam | tathā sāmānya-sthāyi-bhāvāṅkura-rūpa-bhāva-lakṣaṇa-vyākhyāyāṁ kṛṣṇasya svarūpa-śakti-rūpaḥ śuddha-sattva-viśeṣo yaḥ sa evātmā tan nitya-priya-janādhiṣṭhānakatayā nitya-siddhaṁ svarūpaṁ yasyeti ca | anena rati-prabheda-rūpāyāḥ samarthāyā adhiṣṭhāna-rūpāṇāṁ parakīyāṇāṁ nitya-priya-janatvena parakīyātvasya nityatayāprakaṭa-prakaṭa-līlā-gatatvam āyātam | patnī-bhāvābhimānasya tiraskāre saty eva samarthā-pada-vācyatvaṁ na tv atiraskāre | yathā śrī-locana-rocanyāṁ samañjasā-lakṣaṇa-vyākhyāyām—tad-abhimānasya tiraskāre sati samarthāyā iva sthity-abhāvaś ca vyaktaḥ[[372]](#footnote-373) iti |

asya sphuṭārthaḥ— tad abhimānasya tiraskāre sati samarthā bhavati | tad-atiraskāre[[373]](#footnote-374) samañjasaiva | ata eva samarthāyā iva sthity-abhāvaś ca vyakta iti | ata evāprakaṭa-līlāyāṁ patnī-bhāvābhimāna-tiraskāraḥ | anyathā samarthāyā abhāvaḥ |

ata eva śrī-locana-rocanyāṁ pūrvāpara-sambandhatvaṁ vinā yat kiñcil likhanaṁ vartate tat khalu para-mataṁ na tu sva-matam | yathā śrī-locana-rocanī-ṭīkā-kṛdbhir uktaṁ tasyām eva ṭīkāyām—

svecchayā likhitaṁ kiñcit kiñcid atra parecchayā |

yat pūrvāpara-asambandhaṁ tat pūrvam aparaṁ[[374]](#footnote-375) param || iti |

**ananya-pada-vācyatvam īṣat karma sakṛt kṛtam |**

**yathāpagamayed evaṁ kādācitkam api dhruvam |**

**samarthā-pada-vācyatvaṁ sāmañjasyam adho nayet ||34|| iti |**

**paroḍhatvaṁ vinā na syād dūtyaṁ vyaṅgyaṁ tathāṅgikam |**

**cākṣuṣaṁ ca tathā vṛndā-dhīrādi-racitaṁ hi tataḥ ||35||**

**tad-abhāve[[375]](#footnote-376) suvaidagdhya-hānir atra na saṁśayaḥ |**

**tathā vṛndādi-dūtīnāṁ piṣṭa-peṣa-vidhāyitā ||36||**

**paroḍhātvaṁ vinā karṣābhāvād vaṁśyāś ca sā[[376]](#footnote-377) matā |**

**paroḍhātvaṁ vinā vṛndāvanaṁ syād aprayojakam ||37||**

**kilakiñcita-bibboka[[377]](#footnote-378)-mukhālaṅkṛtayaś ca yāḥ |**

**paroḍhātvaṁ vinā na syuś camatkāra-vidhāyikāḥ ||38||**

**vinābhisārikātvādi-camatkāraṁ na tad-yutaḥ |**

**sambhogaḥ syāt paroḍhātvaṁ vināsau ca na sambhavet ||39||**

**tathā nāyikāyā dūtye vayasyāyā niyojanam |**

**kriyate yat paroḍhātvaṁ vinā tac ca na sambhavet ||40||**

paroḍhatvaṁ vinā yūthe nāyikā-prāyā dvisamā[[378]](#footnote-379) sakhī-prāyā nitya-sakhīti caturṇāṁ bhedānām abhāvaḥ | nitya-nāyikāyā api gauṇa-dūtyābhāvaḥ | sakhīnāṁ ca mithaḥ prema-guṇotkīrty-ādīnām aprayojakatvam | sva-pakṣaḥ suhṛt-pakṣas taṭasthaḥ pratipakṣaka[[379]](#footnote-380) iti caturṇāṁ bhedānāṁ ca camatkārāvahatvam | paroḍhānām asamañjasa-raty-āśrayatvāt | tad-abhāve teṣāṁ sattā-prayojakatva-camatkārābhāvo nyāyyaḥ | ata eva sādhūktaṁ muninā rasaḥ parakīyāyām iti |

ato’prakaṭa-līlāyāṁ parakīyātvābhāve tat-tad-abhāvād rasotkarṣa-hāniḥ syāt | tasmāt parakīyātvam aprakaṭa-līlā-gatatayā sadā paramotkarṣāvaham | bhakti-rasa-mātrasya samarthā-rati-sthāyikasya tat-prabhedasya | yathā śrī-rasāmṛta-sindhau;

atrāsyāḥ keśava-rater lakṣitāyā nigadyate |

sāmagrī-paripoṣeṇa paramā rasa-rūpatā ||

vibhāvair anubhāvaiś ca sāttvikair vyabhicāribhiḥ |

svādyatvaṁ hṛdi bhaktānām ānītā śravaṇādibhiḥ ||

eṣā kṛṣṇa-ratiḥ sthāyī bhāvo bhakti-raso bhavet |

prāktany-ādhunikī cāsti yasya sad-bhakti-vāsanā |

eṣa bhakti-rasāsvādas tasyaiva hṛdi jāyate |

bhakti-nirdhūta-doṣāṇāṁ prasannojjvala-cetasām ||

jīvanī-bhūta-govinda-pāda-bhakti-sukha-śriyām |

premāntaraṅgī-bhūtāni kṛtyāny evānutiṣṭhatām |

bhaktānāṁ hṛdi rājantī saṁskāra-yugalojjvalā |

ratir ānanda-rūpaiva nīyamānā tu rasyatām ||

kṛṣṇādibhir vibhāvādyair gatair anubhavādhvani |

prauḍhānanda-camatkāra-kāṣṭhām āpadyate parām || [bha.ra.si. 2.1.5-10] iti |

aprakaṭa-līlāyāṁ parakīyātva-hānau satyāṁ bhakti-rasa-mātrasya parama-puruṣārthatā-hānyā nityatā-hāniḥ syāt |

kiṁ ca[[380]](#footnote-381), gopālopāsakāḥ pūrvam [u.nī. 3.44] ity ādi padye labdha-bhāvā vraja-gopyo jātā iti | asyāyam arthaḥ | labdha-bhāvāḥ santo yadā labdha-bhāvās tadaivety arthaḥ[[381]](#footnote-382) | anena prakaṭa-līlāpekṣā nirastā | gopyo gopair vyūḍhātvena nanda-nandana-priyā aprakaṭa-līlāyām eva jātāḥ | anyathā rāma-saundarya-darśanodbuddha-ratitvaṁ caturviṁśa-caturyuge | kṛṣṇa-līlāyāḥ prākaṭyam aṣṭāviṁśa-caturyuge | kṛṣṇa-prakaṭa-līlāyāṁ teṣāṁ prāptiḥ kathaṁ nyāyyā ?

evaṁ samantāt sūkṣma-darśinyaḥ[[382]](#footnote-383) [u.nī. 3.47] ity ādi padyasyārthaḥ | gopīnāṁ vīkṣya saubhāgyaṁ sūkṣma-darśitvād aprakaṭa-līlāyāṁ gopīnāṁ paroḍhānāṁ rādhikādīnāṁ saubhāgyam asamordhva-priyātvam vīkṣya premāḍhyā vraje vallavyo jajñire | yadā premāḍhyās tadaiveti prakaṭa-līlāpekṣā nirastā | ata evāprakaṭa-līlāyām eva vallavyo vallava-vyūḍhatvena kṛṣṇa-priyā jātāḥ | ata eva kāle kāle[[383]](#footnote-384) vraje’bhavat [u.nī. 3.50] iti kāle kāle tad-yogānurāgasya prāpty-anantaraṁ, na tu prakaṭa-līlāpekṣā | anyathā śrī-kṛṣṇasya susevyatva-hāniḥ | ata eva navā iti prabhedo’yauthikīnām eva kṛto na tu yauthikīnām |

nanu, goloka-sthaiśvarya-mayatvāt tad-gata-parikarāṇāṁ tat-prāptau teṣām anuvṛtter anyathātvābhāvās aiśvarya-pradhāna-līlā-rasasyānyathātvaṁ na syāt | śrī-vrajasya tu mādhurya-mayatvāt tad-gata-parikarāṇāṁ kevala-mādhuryānusandhānāt tat-prāpaka-sādhana-parāṇāṁ kevala-mādhuryānusandhānāt tat-prāpaka-sādhana-parāṇāṁ tat-prāptau kathaṁ teṣāṁ teṣāṁ ca[[384]](#footnote-385) nara-līlā-rasaḥ syāt, tad-upamardyaiśvaryānusandhānāt ? tatrāha, janmādyāḥ sarvā nara-līlā anantāḥ śrī-kṛṣṇa-tat-parikara-dhāma-samayānām ananta-prakāśaiḥ saha sadā vartamānāḥ sva-sva-sādhanānurūpa-bhāvanānusāreṇa krameṇa tat-tad-yogyatā-prāptyā tat-tal-līlā-prāpteḥ sādhakānāṁ nara-līlā-rasaḥ syād eva | acintya-śakti-līlāveśa-yogamāyā-sevita-śrī-kṛṣṇa-tat-parikarāṇāṁ kalpau[[385]](#footnote-386) vyāpya rāsa-līlāyām iva tasyāṁ tasyām[[386]](#footnote-387) ekasyāṁ līlāyāṁ sthitatve’pi kalpayoḥ[[387]](#footnote-388) kṣaṇavad bhāsamānayoḥ kṣaṇatva-mananāt tat-tal-līlāḥ krameṇa prāptānāṁ samāna-kālīnatva-mananāc ca nara-līlā-rasa-bhaṅgo na syād eveti | anena sādhakānām avatāra-līlāyāṁ prāptir iti spaṣṭādi-vimata-traya-gata-siddhānto nirastaḥ |

kiṁ ca, caturtha-puruṣārthasya mokṣasyāpi nityatvaṁ, kim uta pañcama-puruṣārthasya bhakti-mātrasya | tatrāpi, nitya-siddhasya bhāvasya prākaṭyaṁ hṛdi sādhyatā [bha.ra.si. 1.2.2] iti nitya-siddhasya bhāvasya nityatve kā citratā ? tatrāpi rasa-rājasya sthāyi-rūpatvāt parama-śreṣṭhāyā madhurāyā rater nityatve kā citratā ? tatrāpi madhura-rati-sāra-rūpāyāḥ samarthāyā nityatve kā citratā ? sādhana-bhakter api pañcama-puruṣārthatā | yathā tṛtīya-skandhe, ahaituky avyavihitā yā bhaktiḥ puruṣottame [bhā.pu. 3.29.12], sālokyasārṣtisārūpyao [3.29.13] ity ādi lakṣitāyāḥ sāmānyāyā bhakteḥ prabheda-rūpatvāt tasyā ata evāprakaṭa-līlāyāṁ samarthāyā rateḥ anyathātve tasyā anityatayā sarveṣāṁ pūrvoktānām anityatva-doṣaḥ sutarām eva syāt |

nanu kathaṁ vraja-devīnām eva bhāvasya samartheti saṁjñā ? mahiṣīṇām api bhāvasya sā saṁjñā na sambhavet, yato bhakti-mātrasya samarthatvena caturvarga-tiraskāritayā pañcama-puruṣārthatā | tasya dharma-rūpa-prathama-puruṣārtha-tiraskāre ko vismayaḥ ? tathāpi mahiṣīṇāṁ bhakti-sāra-rūpasya bhāvasya tat-tiraskāre kā citratā ? ato mahiṣīṇāṁ vākyam—

na vayaṁ sādhvi sāmrājyaṁ svārājyaṁ bhojyam apy uta |

vairājyaṁ pārameṣṭyaṁ ca ānantyaṁ vā hareḥ padam |

kāmayāmaha etasya śrīmat-pāda-rajaḥ śriyaḥ || [bhā.pu. 10.83.41-2] iti |

anyathā pañcama-puruṣārthatā-mātra-hāniḥ | ato vraja-devīnāṁ bhāvasya hasti-sthānīyatayā dharma-durga-tiraskāreṇa samartheti saṁjñā, mahiṣīṇāṁ bhāvasya śaśaka-sthānīyatayā dharma-durga-tiraskārāsāmarthyena samañjaseti saṁjñā kathaṁ nyāyyā ? mahiṣīṇām api ced anyena sahodvāhaṁ yogamāyāghaṭayiṣyat, tadā tāsām api bhāvo dharma-durgam alaṅghayiṣyat | aiśvaryānusandhāna-mayasya mādhuryānusandhāna-mayasya ca bhāvasya caturvarga-tiraskārī svabhāva eva | na hi vastu-śaktir buddhim apekṣate[[388]](#footnote-389) iti nyāyāt |

tatrāha— śubhrāṁśu-dyuti-samparka-syandana-hetuka-candra-kāntābhidhānavad dustyaja-svajanārya-patha-tyājana-sāmarthya-hetuka-sāmarthyābhidhānaṁ candrakānta-vidrāvaṇa candrasyeva dustyaja-svajanārya-patha-tyājane samarthāyā eva sāmarthyam | dustyatvaṁ trivarga-gata-svajanārya-patha-vyāvṛtty-artham | pañcama-puruṣārtha-mātrasya tad-ādi-tyājana-sāmarthyāt | anayoḥ svajanārya-pathayor māyā-sambandha-rahita-śrī-vaikuṇṭha-sukhādhika-parama-dhāma-śrī-vraja-gatatvād aprākṛtatvaṁ mokṣa-laghutā-kṛtatvaṁ ca | ato’nayos tyājana-vaiśiṣṭya-kāritvena parama-sāmarthyasya sadā prakaṭanāt samartheti saṁjñā nyāyyeti |

nanu, śrī-kṛṣṇa-preyasīnāṁ madhurāyā rateḥ pañcama-puruṣārtha-sāra-rūpatvāt tāsu sambhogecchā kathaṁ sambhavati[[389]](#footnote-390) ? asyāḥ kādācitkodgamān mahiṣī-bhāvasya vraja-devī-bhāvato nyūnatvam | tatrāha— tāsāṁ[[390]](#footnote-391) pañcama-puruṣārtha-sāra-rūpā madhurā ratir dvidhā, kāmāyamānākāmāyamāne sadā samete iti | ataḥ kāmāyamānaiva sambhogecchātvena kathyate—samarthāyāṁ sā[[391]](#footnote-392) tādātmyam āpannā na samañjasāyām iti |

laghutvam atra [u.nī. 1.21 ity ādi-padyasyārthaḥ |

**laghutvam iti padyasya vyākhyā mūlanisūdanī |**

**tato vyākhyā niṣevyāsya mayā yā mūlasammatā ||41||**

atrotkarṣeṇa patiṁ tiraskṛtyāṅgini rasa upasthita upapatau laghutvaṁ vidharmālambanatvādi-rūpaṁ prākṛta-nāyake pañcama-puruṣārthāviṣaye | pañcama-puruṣārthasya caturvarga-tiraskāritva-svabhāvāt | ata eva yathā taror mūla- [bhā.pu. 4.31.14] ity ādinā na dharmaṁ nādharmaṁ [stavāvalī] niṣiddhā-dharmāpātāc ca | na kṛṣṇe pañcama-puruṣārtha-sāra-viṣaye | rasa-niryāsa-svādārthaṁ caturvarga-tiraskāra-pañcama-puruṣārtha-sārāsvāda-prāpaṇāya |

yad vā, prākṛta-nāyaka iti rāgasya parameyattāpanna-vṛtter abhāvān na kṛṣṇa iti tasyāḥ sad-bhāvāt |

yad vā, bhāva-suṣṭhu-niṣṭhāyā abhāva-sad-bhāvābhyāṁ tat tattvam iti | tasyāḥ sad-bhāvo’tra yad-vāñchayā śrīr lalanācarat tapaḥ [bhā.pu. 10.16.36] ity ādinā tapaś-caraṇenāpi lakṣmyā durlabha-tad-vihāratvam iti |

yad vā, śrī-vraja-devy-anugatiṁ vinā śrī-nanda-nandana-līlāyā lakṣmyā api durlabhatvād iti yad vāñchayā śrīr lalanācarat tapa iti | gopīnāṁ paśupāla-nandana-juṣaḥ [la.mā. 4.14] ity atra tathā |

yad vā, prākṛta-nāyaka iti bahirmukha-jana-samādhāna-kāri-yogamāyā-dvitīya-vṛtty-asevitatvād aupaptyasya parakīyā-bhartrādi-samādhāna-kāri yogamāyā-prathama-vṛtty-asevitaupapatyatvena tat-kṛta-dveṣa-lajjodgamādinā vairasyāpātāc ca | na kṛṣṇe ity ādi bahirmukha-jana-samādhāna-kāri-yogamāyā-dvitīya-vṛtti-līlā-śakti-sevitatvaupapatyatvena

tat-kṛta-dveṣa-lajjodgamādyabhāvāc ca |

yad vā, śaktimac chrī-kṛṣṇa-parama-sukha-hetutvenārundhatī-mukha-satī-vṛnda-vandyatvāt parakīyātvaṁ parama-satītvaṁ, tad-upayogitvād aupapatyasya rasa-niryāsa-svādārthaṁ tat-tad-āsvāda-prāpaṇārtham avatāriṇi prapañca-gocarīkṛtaupapatyādike |

yad vā, svādo’tra ṇy-arthaḥ | avatāriṇi avatārāvalī-bīje | avatāre’pi laghutvaṁ na sambhavet, kim utāvatāriṇi |

nanv avatārāvalī-bījatvaṁ kim artham ? tatrāha, rasa-niryāsa-svādārtham avatārāvalyā tad-vidhātṛka-viśva-sṛṣṭi-pālanādi-sampādanaṁ vinā tad-eka-prayojakasya svasya tad-asiddher iti |

parakīyātvasya parama-satītvam, yathā,

rāgollāsa-vilaṅghitārya-padavī-viśrāntayo’py uddhura-

śraddhā-rajyad-arundhatī-mukha-satī-vṛndena vandyehitāḥ |

āraṇyā api mādhurī-parimala-vyākṣipta-lakṣmī-śriyas

tās trailokya-vilakṣaṇā dadatu vaḥ kṛṣṇasya sakhyaḥ sukham || [u.nī. 3.18] iti |

asyārthaḥ—arundhatī-mukha-satī-vṛndasya satītvaṁ nimittaṁ, rāgollāsa-vilaṅghitārya-padavī-viśrāntitva-rūpehita-vandanaṁ naimittikam | anyathārundhatī-mukha-satī-vṛndeti prayogasyāprayojakatvam | api-śabdasya spaṣṭa-virodha-vācakatvena gūḍhārthe virodhābhāvāc ca | anena tad-īhitasya parama-satītva-rūpatvam āyātam | pañcama-puruṣārtha-sāra-rūpa-tad-īhitasyaiva śaktimac-chrī-kṛṣṇa-parama-sukha-hetutvenārundhatī-mukha-satī-vṛndasya prathama-puruṣārtha-mātra-dṛṣṭyāpi satītva-rūpa-prathama-puruṣārtha-sīmā-rūpatvena pratīyamānatvāt | ata eva rāgeṇollaṅghayan dharmam [u.nī. 3.17] ity atra dharmeṇāsvīkṛtāḥ ity atra ca dharma-padena samañjasā-svarūpa-prathama-puruṣārthāyamānābhimāna-nimitta-kriyākhyānam[[392]](#footnote-393) | ata eva samarthā-nimitta-kriyāyāḥ[[393]](#footnote-394) prathama-puruṣārtha-viruddhāyamānatve’pi prathama-puruṣārtha-sīmā-rūpāyamānatvaṁ tasya[[394]](#footnote-395) tat-sukha-hetutvam | yathā—

yatra niṣedha-viśeṣaḥ sudurlabhatvaṁ ca yan mṛgākṣīṇām |

tatraiva nāgarāṇāṁ nirbharam āsajjate hṛdayam || [u.nī. 3.21] ity ādi |

ata eva parama-śaktitvāc chrī-vyāsa-pādair uktaṁ gauṇyā vṛtty-āsvādyam kṛṣṇa-vadhvaḥ [bhā.pu. 10.33.7] iti | ata eva śrī-dāsa-gosvāmi-caraṇair uktaṁ gauṇyā vṛtty-āsvādyaṁ viharata iha yasmin dampatī tau pramattau [rādhā-kuṇḍāṣṭakam, 8] ity atra dampatī iti | ata eva śrī-kavirāja-gosvāmi-pādair apy uktaṁ gauṇyā vṛttyāsvādyam—pātivratyaṁ kva nu para-vadhūtvāpavādaḥ kva cāyam [go.lī. 11.121] ity ādinā | atha kenāpy uktaṁ gauṇyā vṛttyāsvādyam, tvāṁ pātu rādhādhavaḥ iti | gopī-bhartuḥ ity atra gopī gopasya patnī | puṁ-yogād ākhyāyāṁ ṅīṣ [pāṇ 4.1.48] iti sūtrāt | punas tasyā bhartur upapater ity arthaḥ | evaṁ aneka-janma-siddhānāṁ gopīnāṁ patir eva ity atra gopīnāṁ gopair vyūḍhānām ity arthaḥ |

kiṁ ca,

kiṁ pādānte luṭhasi vimanāḥ svāmino hi svatantrāḥ

kaścit kālaṁ kvacid abhiratas tatra kas te’parādhaḥ |

āgaskāriṇy aham iha yayā jīvitaṁ tvad-viyoge

bhartṛ-prāṇāḥ striya iti nanu tvaṁ mayaivānuneyaḥ || [pa. 381]

ity atra padyāvalī-gata-padye svāmina iti bhartṛ-prāṇā iti svāmi-bhartṛ-śabdau samānārthau | etayoḥ prayogaḥ paramaudāsya-vyañjakādara-mayatvena sotprāsa eva, gacchantu svāmi-pādā itivat |

kiṁ ca, śrī-gopāla-tāpanyām, sa vo hi svāmī bhaviṣyati[[395]](#footnote-396) ity atra svāmi-śabdo na pariṇetṛ-vācakaḥ kintu netṛ-vācakaḥ | svāmi-śabdasya netṛ-vācakatvaṁ, yathā amare—svāmī tv īśvarah patir īśitā adhibhūr nāyako netā prabhuḥ parivṛḍho’dhipaḥ iti |

kiṁ ca, vadhūr jāyā snuṣā strī ca ity atra vadhū-śabdaḥ strī-vācako’pi | ata eva kṛṣṇa-vadhvaḥ kṛṣṇasya striyaḥ kṛṣṇaika-bhogyā ity artho’pi saṅgacchata iti | yad vā, tad-īhitasya tad-vandyatvaṁ pañcama-puruṣārtha-sāratvādi-catuṣṭayasya[[396]](#footnote-397) sad-bhāvāt |

kiṁ ca,

**caturvargo rasaḥ syān na nodakaṁ syād yathā dadhi |**

**kṣīraṁ tat syād yathā hy evaṁ pumarthaḥ pañcamo rasaḥ ||42||**

**caturvarga-tiraskārair yatrotkarṣa-prakāśanam |**

**sa mukhyaḥ syād rasaḥ khyāto yathā śrī-rādhikādiṣu ||43||**

**neṣṭā yad aṅginīty-ādi padyayor bahv-asaṅgatam |**

**vyākhyānaṁ gṛhyate tasmād vyākhyā yā syāt susaṅgatā ||44||**

neṣtā yad aṅgini rase kavibhiḥ paroḍhā

tad gokulāmbuja-dṛśāṁ kulam antareṇa |

āśaṁsini rasa-vidher avatāritānāṁ

kaṁsāriṇā rasika-maṇḍala-śekhareṇa || [u.nī. 5.3]

asyārthaḥ—kavibhiḥ paroḍhā yad aṅgini rase neṣṭās tad gokulāmbuja-dṛśāṁ kulam antareṇa gokulāmbuja-dṛg-rūpa-paroḍhānāṁ tu kulaṁ nityāprākṛtāṅgi-rasa-niryāsāśrayālambana-rūpaṁ kavīnāṁ teṣāṁ mano-vacanāgamyam | tatra hetuḥ— rasa-vidheḥ svena nityam āsādyamānasya rasa-niryāsasyāśaṁsayā prapañca-gata-bhakta-kartṛkāsvādanecchayā |

yad vā, rasa-vidhir mad-vidhānāṁ bhāga-dheyena kadā prakaṭo bhaviṣyatīti śrī-vyāsādi-kṛta-prārthanayā |

yad vā, tad-ādi-kṛta-stutyā paramotkarṣa-prakaṭanena prapañca-gata-bhakta-jana-paramotkaṇṭhotpādanāt |

yad vā, rasa-vidher hetor āśaṁsayā prapañca-gatā mad-bhaktā imaṁ rasa-vidhim āsvādya tad-anusāreṇa māṁ bhajantaḥ santa etaj-jātīya-premāṇām āpadya paramānandam āpnuvanti itīcchayā[[397]](#footnote-398) |

yad vā, ādāv avatīrya paścād rasa-vidher icchayāvatāritānāṁ prapañca-gocarīkṛta-rasa-niryāsa-nimitta-nitya-paroḍhātvānām | atra hetu-garbha-viśeṣaṇaṁ ca rasika-maṇḍala-śekhareṇeti, rasa-niryāsa-svarūpa-nimitta-prakaṭanābhāve rasika-maṇdala-śekharatva-rūpa-naimittika[[398]](#footnote-399)-prakaṭanāsiddheḥ |

yad vā, utkarṣeṇa paroḍhā[[399]](#footnote-400) evāṅgini rasa[[400]](#footnote-401) upasthitā na svakīyās tathāpi kavibhiḥ paroḍhā[[401]](#footnote-402) neṣṭāḥ, pañcama-puruṣārtha-sārāśrayatva-sambhoga-tṛṣṇābhāvāt | ata eva vidharmādeḥ sad-bhāvāt paroḍhātvasya bahir-mukha-jana-samādhāna-kāri-yogamāyā-dvitīya-vṛtty-asevitatvāc ca | paty-ādi-samādhāna-kāri-yogamāyā-prathama-vṛtty-asevitatvāc ca[[402]](#footnote-403) | atrādharma-lajjodgama-dveṣa-hetutvāc ca | gokulāmbuja-dṛśāṁ kulam antareṇeti tat-tat[[403]](#footnote-404)-sad-bhāvād bahirmukha-jana-samādhāna-kāri-yogamāyā-dvitīya-vṛtti-sevita-paroḍhātvāc ca | paroḍhātvasyaiva parama-pātivratya-rūpatvāc ca | paty-ādi-samādhāna-kāri-yogamāyā-prathama-vṛtti-līlā-śakti-sevita-paroḍhātvāc ca | ataḥ paty-ādi-kṛta-dveṣa-tad-viṣaya-lajjodgamābhāvāc ca | ras-vidhe rasa-niryāsasyāśaṁsayecchayāvatāritānām anāditayā parama-preyasītvenātmanaḥ pṛthaktvena prakāśitānām iti | vāmatā durlabhatvaṁ ca ity ādi padye pratīyamāna-sāmānya-paroḍhā-sālakṣaṇya-gatotkarṣaṁ darśayitvā neṣṭā yad aṅginīty ādi padyenānena tad-vailakṣaṇyaṁ darśayitvā tat-sālakṣaṇyaṁ pratīyamānaṁ doṣāṁśaṁ nirākṛtya paramotkarṣaḥ pradarśita iti |

**pratīyamānaṁ doṣāṁśaṁ nirākṛtya jagadguruḥ |**

**dvairūpyabhramam ajñānāṁ līlāgatam apānudat ||45||**

ekādaśe—

mat-kāmā ramaṇaṁ jāram asvarūpa-vido’balāḥ |

brahma māṁ paramaṁ prāpuḥ saṅgāc chata-sahasraśaḥ || [bhā.pu. 11.12.13]

asyārthaḥ—tā abalā māṁ prāpuḥ | tāsāṁ parama-śakti-rūpāṇāṁ nitya-preyasīnāṁ saṅgād anyā api tadānīm eva gokula-bhājaḥ śata-sahasraśo māṁ prāpuḥ[[404]](#footnote-405) | dantavakraṁ nihatya vrajaṁ gatvā mayi nanda-nandana-rūpe pūrṇatama-prakāśe praviṣṭe sati tāsāṁ yā madhye madhye śrī-kṛṣṇo’smān hitvā mathurāṁ dvārakāṁ ca gata iti sphūrtir āsīt pūrvaṁ sā nivṛttety arthaḥ | mām iti svasya śrī-nanda-nandanena sahābheda-kathanam, prakāśas tu na bhedeṣu gaṇyate sa hi na pṛthak [la.bhā. 1.1.20] iti nyāyāt |

māṁ kīdṛśaṁ ? ramaṇaṁ kānta-rūpam | nanu, kānta-rūpas tāvat patīś copapatiś ceti dvi-vidho bhavati | tatrāha—punaḥ kīdṛśam ? jāram, upapatim iti vidheya-rūpasya mām ity asya viśeṣyasya viśeṣaṇam | mām iti vidheyānuvādayor dvayor apy anveti | rāgeṇollaṅghayan dharmaṁ ity ādi-lakṣitopapati-vācaka-jāra-padenaiva rati-janakatva-labdhāv api ramaṇam ity upādānaṁ rati-parākāṣṭhā-janakatvāpekṣayā | tatra hetuḥ mat-kāmā, mayi nanda-nandane mama pūrṇatama-prakāśe kāmaḥ pati-tat-sambandhi-mātrāṇāṁ sambandha-mātrasya duḥsahatve’pi sadā nanda-nandana-rūpa-mat-pūrṇatama-prakāśendriya-sukha-vāñchāyāḥ samarthā-rati-gatatvāt tathaivābhilāṣo yāsāṁ tāḥ | yad vā, kāmaḥ samarthā-para-paryāyā kāma-rūpā bhaktir yāsāṁ tāḥ | ye yathā māṁ prapadyante tāṁs tathaiva bhajāmy aham iti nyāyeneti |

ata eva kathambhūtās ? tā asvarūpa-vidaḥ | na vidyante svarūpa-vido yābhyas tāḥ | tādṛśa-premṇaiva yādṛśatvaṁ mama jñāyate tad eva mama parama-svarūpam iti bhāvaḥ | adi-purāṇe

na māṁ jānanti munayo yoginaś ca parantapa |

na ca rudrādayo devā yathā gopyo vidanti mām || [la.bhā. 2,37] ity ādeḥ |

etāḥ paraṁ tanu-bhṛto bhuvi gopa-vadhvaḥ [bhā.pu. 10.47.58] ity atra, vāñchanti yad bhavabhiyo munayo vayaṁ ca iti parama-svarūpa-vid-uddhavādayo’pi yaṁ prati lubdhās, tasya mahā-bhāvasya parama-svarūpāvadhi-sphorakatvāc ca |

ata evābalāḥ, tā nāvidan mayy anuṣaṅga-baddha-dhiyaḥ svam ātmānam adas tathedam [bhā.pu. 11.12.12] ity ādy-anusāreṇa tādṛśa-parama-mahā-prema-paramāveśān mamatāspadā-antāspadādy-anusandhānāsamarthā ity arthaḥ |

yad vā, na pāraye’haṁ niravadya-saṁyujām [bhā.pu. 10.32.22] ity ādy-anusāreṇa mamāpy anantāyuṣi tāsām ṛṇitvān na vidyate balaṁ yābhyas tāḥ parama-samarthā ity arthaḥ, parama-paramānanda-rūpa-prema-śiromaṇi-śrī-mahā-bhāva-mayatvāt tāsām |

tā brahma māṁ paramaṁ prāpur muktā iti vyākhyā garhaṇīyā, śuddha-bhajanānanda-mātrād api mukteḥ parama-tucchatvāt | tad yathā, yā nirvṛtis tanu-bhṛtām [bhā.pu. 4.9.10] ity ādi, tvat-kathāmṛta-pāthodhau [pa. 43] ity ādi ca | nārāyaṇa-parāḥ sarve [bhā.pu. 4.17.28] ity ādi ca, duravagamātma-tattva-nigamāya [bhā.pu. 10.87.21] ity ādi ca | etad aprākaraṇikatvād ānuṣaṅgikatvam | līlā yā prakaṭā saivāprakaṭā | prakaṭāyāṁ līlāyāṁ yā samarthā ratir aprakaṭāyāṁ tasyāṁ saiva samarthā ratiḥ | ata eva prakaṭāyāṁ yā rādhikādīnāṁ yāva-grāmādiṣu sthitir, aprakaṭāyāṁ tasyāṁ tāsāṁ teṣu saiva sthitiḥ | prakaṭāyāṁ līlayāṁ śrī-nandādīnāṁ sarveṣāṁ śrī-vrajavāsināṁ rādhikādy-abhimanyv-ādi-vyūḍhātvasya yaj jñānam aprakaṭāyāṁ tasyāṁ teṣāṁ tasya | tad eva līlādīnāṁ dvairūpyaṁ nāsty eveti parama-tattva-jijñāsum uddhavaṁ prati vijñāpanam asya padyasya parama-prayojanam iti |

kiṁ ca, jāratvena pratīyamānam api ramaṇaṁ patiṁ prāpur iti vyākhyā tv asaṅgatā | samarthā-rati-hānyā samañjasā-raty-āpātāt | ye yathā māṁ prapadyante tāṁs tathaiva bhajāmy aham ity ādi-nyāya-virodhāc ca | tās trailokya-vilakṣaṇāḥ ity ukta-trailokya-vailakṣaṇya-hāneś ca | trailokyam atra mahā-vaikuṇṭha-paryantam | atraiva paramotkarṣaḥ śṛṅgārasya pratiṣṭhitaḥ iti niyata-śṛṅgāra-paramotkarṣa-hāneś ca | etāḥ sarvātiśāyinyaḥ [u.nī. 3.39] ity ādi padya-niyata-nāyikāyāḥ paramotkarṣa-hāneś ca | jāratvaṁ khalūpādeyaṁ, mahā-bhāvāśraya-parameyattāpanna-rāga-mūla-samarthā-rati-viṣaya-rūpatvāt | bahirmukha-jana-samādhāna-kāri-yogamāyā-dvitīya-vṛtti-sevitatvāc ca | paty-ādi-samādhāna-kāri-yogamāyā-prathama-vṛtti-sevitatvāc ca | atra yogamāyā-dvitīya-vṛtter bahirmukha-jana-samādhāna-kāritvaṁ vakṣyamāṇa-siddhānta-kartur[[405]](#footnote-406) yogamāyā-dvitīya-vṛtti-sevitatvāt siddhānta-kartur bahirmukha-jana-samādhānecchāyāṁ jātāyāṁ yogamāyā-dvitīya-vṛtteḥ sevāvasaras tato ratyā saṅkucatyā yogamāyā-dvitīya-vṛttir anugṛhītā |

kiṁ vā, bahiraṅgatvena yogamāyā-dvitīya-vṛtti-mohitatvād vakṣyamāṇam etad-grantha-kartur avahitthā[[406]](#footnote-407)-vilasitam ity kecit | yathā jāratvaṁ tan-manana-mātraṁ na tu vāstavaṁ, tan-mananasyaiva parama-prayojakatvāt | tad vāstavatvasyāprayojakatvāc ca | tad-avāstavatvaṁ yogamāyā-vivartatvāt | ata eva yogamāyā-racita-tādṛk-strī-pāṇi-grahaṇena patiṁ-manyair gopaiḥ śrī-rādhikādīnāṁ prekṣaṇam api duṣkaram, yogamāyāvṛta-dṛṣṭitvāt | tata eva hetos tābhis teṣāṁ prekṣaṇam api durghaṭam | ata eva yogamāyā-racita-tādṛśeṣu[[407]](#footnote-408) tāsāṁ pati-buddhir na tu sākṣāt teṣu[[408]](#footnote-409) | śrī-kṛṣṇa-nitya-priyāṇāṁ tāsām anyatra tad-buddher apy ayogyatvāt | yogamāyā-kalpitasyāvāstavatvena tatra[[409]](#footnote-410) tad-buddher na doṣāspadatvaṁ kintu mahā-bhāva-nimittatvāt parama-guṇāspadatvam |

nanu, jāratvaṁ pratīyamānaṁ cet tadā vāstavaṁ patitvam āyāti | tatrāha, uktaḥ patiḥ sa kanyāyā yaḥ pāṇigrāhako bhavet [u.nī. 1.11] iti lakṣaṇa-prāptaṁ yat patitivaṁ jāratvsya pratīyamānatayā prāptaṁ vāstavaṁ na syāt[[410]](#footnote-411) | kintu śaktimattvamm eva vāstavam | vraja-līlayāṁ prakaṭāyām aprakaṭāyāṁ ca satyāṁ tasyāṁ goloka-līlāyāṁ ca kadāpi pāṇi-grahaṇābhāvāt | ata eva parakīyātvasya pratīyamānatayā yad vāstavam āyāti, tat khalu śaktitvaṁ na tu svakīyātvam | kara-graha-vidhiṁ prāptāḥ [u.nī. 3.4] iti svakīyā-lakṣaṇasya sārvadikatvābhāvāt | gāndharva-rītyā svīkārāt svīyātvam iha vastutaḥ [u.nī. 3.16] iti kātyāyanī-vrata-parāsu vāstava-svīyātva-svīkāreṇa parakīyāsu svīyātvasya vāstavatvāsvīkārāc ca | yathā nityaiśvarya-maya-līlāyāṁ śrī-nanda-yaśodā-baladeva-śrīdāmādīnāṁ paricārakatayā śrī-kṛṣṇa sevyatvaṁ, tathā śrī-rādhikādīnāṁ śaktitvena śrī-kṛṣṇasya śaktitvam | yathā nitya-nara-līlāyāṁ[[411]](#footnote-412) śrī-nanda-yaśodayoḥ pitṛ-mātṛtvābhyāṁ śrī-kṛṣṇasya tadātmajatvena tal-lālyatvaṁ, yathā śrī-baladevasyāgrajatayā śrī-kṛṣṇasyānujatvena tal-lālyatvaṁ, yathā śrī-dāmādīnāṁ sama-guṇatvādinā tulyatayā śrī-kṛṣṇasya tat-sakhitvaṁ, tathā śrī-rādhikādīnāṁ[[412]](#footnote-413) parakīyāyamānatvena śrī-kṛṣṇasya pratīyamāna-jāratvam | pratīyamāna-jāratvasyānyathā-kāreṇa sarveṣām anyathātvaṁ syāt | tena nara-līlāyā anyathātvaṁ syāt | tasmāt pratīyamāna-jāratvaṁ nityam iti |

ata eva anugrahāya bhaktānāṁ [bhā.pu. 10.33.36] ity ādi | vyākhyā— mānuṣa-deho naimittikaḥ, tādṛśī krīḍā nimittam | patad-anyathātve tad-anyathātvaṁ syāt | ata eva jāta-prākaṭya-līlāyā nityatvaṁ, nimitta-naimittikayor anāditvāt paraspara-sāpekṣatvāt |

**vināpi yogamāyāyāḥ kāryam antima-vṛttijam |**

**avahitthā-vilasitam etad eva bhavet kvacit ||46|| iti |**

yogamāyāyāḥ prathama-vṛtteḥ paty-ādi-samādhāna-kāritvam | yathā, māyā-kalita-tādṛk-strī-śīlanenānasūyubhiḥ [u.nī. 3.32] ity ādi | dvitīyā yogamāyāyā vṛttir lalita-mādhave—

**tayā[[413]](#footnote-414) niṣevito yas tu manyante rādhikādayaḥ |**

**vṛttyā prathamayā juṣṭās tasyās tena suniścitam ||47||[[414]](#footnote-415)**

kiṁ ca, lalita-mādhave, śrī-vraja-līlā-pura-līlayor ekatvaṁ yoga-māyayaiva pratyāyitaṁ vāstava-pṛthaktva-nirasanena | ata eva tayor ekatva-nimittāni yoga-māyayaiva kalpitāni na vāstavāni | ata eva naṭī-sūtradhārayor buddher anyathātvaṁ yogamāyayaiva kṛtam | anyathā mukharānukāriṇyā naṭyānukāryābhimanyu-vyūḍhāyā anukāryāyāḥ śrī-rādhāyā anukāryeṇa śrī-kṛṣṇena sahānukārya-pariṇayodyamasyānukaraṇaṁ na sambhavati | anukāryāyā mukharā yās tad-udyamābhāvāt | sa cānukārya-pariṇayābhāvāt | sūtra-dhārasya taṭyā vacanāsvādanena tat-sadṛśatvaṁ sutarām āyātam iti | ataḥ, śrī-nanda-nandano vrajād bahir mā kriyatām[[415]](#footnote-416) iti śrī-mahāprabhu-nideśena śrī-vidagdhamādhava-lalitamādhavayor eka-nāṭakatvenārabdhayor api pṛthaktayā nāṭaka-dvaya-karaṇasyānupapatteś ca |

gārgī— naṁ aurubbaṁ buttantaṁ aṇṇo kobi jaṇo jāṇai ?[[416]](#footnote-417)

paurṇamāsī— nahi nahi, kintu mad-upadeśa-vaśād eva kevalaṁ hari-rāma-jananyau[[417]](#footnote-418) jānītaḥ [la.mā. 1.48] iti |

asya prayojanaṁ dvārakāyāṁ śrī-rādhikādi-prakāśa-viśeṣa-rūpāṇāṁ satyabhāmādīnāṁ śrī-kṛṣṇena saha pariṇayasya tābhyām[[418]](#footnote-419) anurodhena jātatvaṁ na tv anyat[[419]](#footnote-420) | śrī-rādhikādiṣu śrī-vrajeśvaryādīnāṁ snehas tu svābhāvika eva na tu vraje śrī-vrajeśvarādyā yogamāyā-dvitīya-vṛtti-sevita-pādāḥ kvāpi, vraja-līlā-parikarāṇāṁ sadā dvairūpyābhāvāt[[420]](#footnote-421) |

kiṁ ca, śrī-kṛṣṇasya śrī-vrajotpannatvasya yathā sadānusandhānaṁ vraja-parikareṣu tathā śrī-rādhikādīnāṁ tasya tat teṣu[[421]](#footnote-422) | etad-anyathātvaṁ yat tad anukāri-gataṁ, na tv anukārya-gatam[[422]](#footnote-423) | śrī-vraje tasyāḥ svāśraye līna-vṛttitayā nilīya sthitatvāt | kintu vyākhyā-viśeṣeṇa kiñcit kiñcid anukārya-gatārtham aviruddham api bhavet | sa yathā,

gārgī— ajje, sudaṁ mae tādam uhādo jaṁ kaṇṇāṇaṁ bhāviṇā kanteṇa saṅgamo vippāaṁ ubabādedi |[[423]](#footnote-424)

paurṇamāsī— vatse, samyad idam uktam | tena mayāpi te kiśori-kāśiro-ratne niroddhum abhimanyu-govardhanayor jananyau jaṭila-bhāruṇḍe nirbandhena niyukte [la.mā. 1.47] iti |

atra vatse, samyag idam uktam, tena mayāpi te ity ādi paurṇamāsyā vākyam | śrī-kṛṣṇena saṅgamasya tayaiva pratipāditatvāt | ata eva tābhyāṁ[[424]](#footnote-425) tayo rādhā-candrāvalyor nirodhasya rasa-poṣaṇam eva prayojanam | ata eva samṛddhimati sambhoge tābhyāṁ kṛtaṁ nirodhanaṁ jātam |

gārgī— kahaṁ dube sāre tumaṁ ṇa saṁghaḍesi[[425]](#footnote-426) ity atra paurṇamāsī— sadā sañcaratāṁ duṣṭa-kaṁsa-carāṇāṁ vitarka-śaṅkayā [la.mā.1.48]

iti paurṇamāsyāḥ samādhānaṁ bāhyam | rasa-poṣecchayety āntaram ūhyam | anyathā kaṁsa-vadhānantaraṁ bhaginītayā milane sati[[426]](#footnote-427) vipakṣatā-hāne rasa-poṣo na syāt ? rasa-poṣe sati vipakṣatām amanyamānān prati apūrva-rasikāḥ kṣitau [u.nī. 9.41] ity apekṣasya vyarthatvaṁ syāt |

hanta rādhā-mādhavayoḥ pāṇi-bandhaṁ kaṁsa-bhūpater bhayād abhivyaktam udāhartum asamartho[[427]](#footnote-428) naṭatā kirāta-rājam ity apadeśena bodhayan dhanyaḥ ko’yaṁ cintā-viklavāṁ mām āśvāsayati | [la.mā. 1.21]

ity atra rādhā-mādhavayoḥ pāṇi-bandham ity anenabhimanyunā saha pariṇayasyāvāstavatva-mananaṁ yat tat tu yogamāyā-dvitīya-kāryam iva | ivetyanukaraṇād ata evānukāri-gatam | cintā-viklavāṁ mām iti bāhyam | anyathā,

kṛṣṇāpāṅga-taraṅgita-dyumaṇijā-sambheda-veṇīkṛte

rādhāyāḥ smita-candrikā-suradhunī-pure nipīyāmṛtam |

antas toṣa-tuṣāra-samplava-lava-vyālīḍhatāpoccayāḥ

krāntvā sapta jaganti samprati vayaṁ sarvordhvam adhyāsmahe || [la.mā. 1.14]

ity asyānupapatteḥ |

kiṁ ca, śrī-vraja-sthānām anukāryāṇāṁ na yogamāyā-dvitīya-vṛtti-sevitatvam, yathānukāryāyā mukharāyā yogamāyā-dvitīya-vṛtty-asevitatvam | tad yathā,

rādhikā— halā, lalide, pupphāharaṇakodūhalassa ṇiedādo tue āṇijjantī ahaṁ abi ṇāma ajjāe muharāe diṭṭhāmmi |[[428]](#footnote-429)

lalitā— na kealaṁ ajjāe muharāe jaḍilaebi |[[429]](#footnote-430)

mukharā (sa-bāṣpa-gadgadam)— hā bacche saccaṁ dāruṇīe mae jālidāsi |[[430]](#footnote-431)

madhumaṅgalaḥ (sa-roṣam)— rakkhasi buḍḍhie dāṇiṁ mā kkhu aliaṁ pemmaṁ pāḍehi jā kkhu gharobanta-bāḍiā-perante ccea maṁ diṭṭhia kukkurībba bukkasi |[[431]](#footnote-432)

mukharā— ajja mahumaṅgala kiṁ karissaṁ ? appāasida-rahassāe vañcitāmmi bhaabadīe |[[432]](#footnote-433) [la.mā. 4.25]

iti tathā,

yaśodā— candāalīṇa amāliā rāhāmāhavīa sabbāo maha āsāo guṇasorahapūreṇa pūrei |[[433]](#footnote-434) [la.mā. 1.111]

atrāśā iti | yathā putrāśā śrī-kṛṣṇena guṇa-saurabheṇa pūrṇī-kṛtā tathā kanyāśā ābhyāṁ pūrṇīkṛtā iti | yathā na sutāsi kīrtidāyāḥ [u.nī. 4.45] ity ādi | ata evātra vrajeśvarī tu na yogamāyā-dvitīya-vṛtti-sevita-pādā |

kiṁ ca, tad-vañcanārtham eva svayaṁ yoga-māyayā | kiṁ ca, tad-vañcanārtham eva svayaṁ yoga-māyayā pratyāyitaṁ tad-vidhānām udvāhādikam iti vidagdha-mādhava-gataṁ vākyaṁ kenāpi kalpitam ity avagamyate | yogamāyā-dvitīya-vṛtti-kāryasya lalita-mādhava eva varṇyatvāt | atrāpi kaṁsa-vañcanam ānuṣaṅgikam | kaṁsa-bhayasyāpi rasa-poṣa-nimittodvāhārthaṁ śrī-kṛṣṇecchā-valitatayā līlā-śaktyā viracitatvāt | anyathā kṛṣṇa-priyāṇāṁ kaṁsa-jñānāviṣayatvāc ca | rasa-poṣanaṁ tu prayojanam | anyathā kaṁsa-vadhānantaraṁ yogamāyā-vaibhava-saṅkoce gopa-kṛta-vivāhasyāvāstavatva-jñāne nimittābhāve naimittikasyāpy abhāva iti nyāyād upapatnī-bhāvābhimāna-hānyā rateḥ samarthātva-hāneḥ |

yogamāyā-pratyāyita-mūtra-purīṣotsargādi-rūpa-bībhatsa-pratyayo’pi nara-līlā-sādhakatvād aprakaṭa-līlā-gatatayā nityaḥ | kim uta mahā-bhāva-sādhakaupapatya-prataya iti |

**yogamāyā-dvitīyākhya-vṛtteḥ sopāna-bodhinī |**

**vṛttis tathāpi likhitā hy atreyaṁ sphuraṇān mayā ||48||**

kiṁ ca, samañjasā-viṣayasyāta eva pūrṇasya śrī-vasudeva-nandanasya samarthā-viṣayasyāta eva pūrṇatamasya śrī-nanda-nandanasya tathā samañjasāśrayāṇām ata eva pūrṇāṇāṁ satyabhāmādīnāṁ samarthāśrayāṇām ata eva pūrṇatamānāṁ rādhikādīnāṁ pṛthaktve’py ekatva-pradarśanena lalita-mādhave pṛthaktve’py ekatvāṁśāṁśitva-viruddha-śaktīnām udāharaṇaṁ jātam | tena vasudeva-nandano nanda-nandanān na bhinno, nanda-nandanas tu tasmād bhinna iti ca siddham | tena vasudeva-nandanasya prakāśatvaṁ nanda-nandanasya pūrṇatamatve siddhaṁ tattal-lakṣaṇārtha-siddheḥ | evaṁ rādhikādīnāṁ tat tat | kiṁ ca śrī-rāsa-līlāyā mahā-bhāva-vilāsa-rūpatvam | yathojjvalla-nīlamaṇau, kalpa-kṣaṇatvaṁ yathā,

śaraj-jyotsnī-rāse vidhi-rajani-rūpāpi nimiṣād

atikṣudrā tāsāṁ yad ajani na tad vismaya-padam |

sukhotsekārambhe nimiṣa-lava-kalpām iva daśāṁ

mahā-kalpākalpāpy ahaha labhate kāla-kalanā || [u.nī. 14.165]

tathā,

adya-śabdād iha proktā kṛṣṇāvirbhāva-kāritā |

sambhoga-bhede vispaṣṭaṁ sā purastāt pracakṣyate || [u.nī. 14.169]

sambhoga-bhede vispaṣṭa-kathanaṁ, yathā—

tāsām āvirabhūc chauriḥ smayamāna-mukhāmbujaḥ |

pītāmbara-dhara-sragvī sākṣān manmatha-manmathaḥ || [bhā.pu. 10.32.2]

śrī-dāna-līlāyā mahā-bhāva-vilāsa-rūpatvaṁ, yathā tatraiva—

 atrāyogye’pīrṣyā, yathā śrī-dānakelikaumudyām,

viśuddhyābhiḥ sārdhaṁ vraja-hariṇa-netrābhir aniśaṁ

tvam addhā vidveṣaṁ kim iti vanamāle racayasi |

tṛṇīkurvaty asmān vapur agharipor āśikham idaṁ

pariṣvajyāpādaṁ mahati hṛdaye yā viharasi || [dā.ke.kau. 92, u.nī. 14.222] iti |

taṭa-bhuvi kṛta-kāntiḥ[[434]](#footnote-435) [bha.ra.si. 1.2.243] ity ādi-padyasyārthaḥ | manasi kim api bhāvam ity atra kam apīti bhāva-viśeṣo darśitaḥ | sa ca samarthā-rati-rūpaḥ | nanu samarthāyā upapatnī-bhāvābhimānatvāt paroḍhāatvaṁ nimittam | asya[[435]](#footnote-436) tu puṁstvena kathaṁ strītvaṁ, tatrāpi paroḍhātvaṁ, śrī-kṛṣṇasya tatrāpy upapati-rūpasya tasya kathaṁ viṣayatvam adṛṣṭatvād aśrutatvāc ca | tatrāha,

alaukika-padārthānām acintyā śaktir īdṛśī |

bhāvaṁ tad-viṣayaṁ cāpi yā sahaiva prakāśayet || [bha.ra.si. 1.2.244]

bhāvaṁ samarthā-rati-rūpaṁ tad-viṣayam upapati-rūpaṁ śrī-kṛṣṇam |

evaṁ, nitya-siddhasya bhāvasya prākaṭyaṁ hṛdi sādhyatā [bha.ra.si. 1.2.2] iti | asyārthaḥ—nitya-siddhasya bhāvasya samarthādi-rateḥ samārthādi-nimittasya paroḍhātvāder ātmani sadā sphūrteḥ | ata eva paroḍhātvādi-nimittānāṁ sphūrti-mayatvāt sādhakeṣu snehādīnāṁ vairalyaṁ likhitam | yathā,

premṇa evaṁ vilāsatvād vairalyāt sādhakeṣv api |

atra snehādayo bhedā vivicya nahi śaṁsitāhh || [bha.ra.si. 1.4.19] iti |

**ādye nirasane jātā yadapy eṣā nirākṛtiḥ |**

**etan-nirasana-prauḍhe turyaṁ nirasanaṁ kṛtam ||49||**

**prakāśane tṛtīye’pi siddha-dārḍhyāya kevalam |**

**prathame’pi[[436]](#footnote-437) tṛtīyādyaṁ[[437]](#footnote-438) proktaṁ nirasana-dvayam ||50||**

atra samarthāyā upapatnī-bhāvābhimānātmatayā patnī-bhāvābhimānātmatayā yad dvairūpyaṁ tasya vimatasya khaṇḍanena dhāma-līlā-dvairūpya-rūpa-gamya-spaṣṭa-vimata-khaṇḍanaṁ jātam |

iti caturtha-nirasanam

|| 3.4.||

 --o)0(o--

**śrī-rūpa-kṛtya-granthālī vimatoṣara-bhūr iyam |**

**uptāni na virohanti tad-bījāni kathañcana ||51||**

**vimatasya nirāsena matasya sphuraṇaṁ svataḥ |**

**spaṣṭārthaṁ tathāpy atra matasyāpi pradarśanam ||52||**

**vimatotthāpanaṁ pūrvaṁ tato vimata-khaṇḍanam |**

**mata-prakaṭanaṁ cāntyam iti[[438]](#footnote-439) nyāyyaḥ kramaḥ kvacit ||53||**

**kvacid varṇana-saṅkṣepān na pūrvaṁ nāntimaṁ kvacit |kvacid antimam atrādau[[439]](#footnote-440) madhyamaṁ tu tataḥ param ||54||**

iti nirasana-catuṣṭayaṁ sampūrṇam

||3||

 --o)0(o--

(4)

# atha sādhana-catuṣṭayam

**jīyāc chrī-gaura-mārtaṇḍo yat-kāruṇya-dyuteś chaṭāḥ |**

**śrī-rāgādhva-vidhi-sparśāvakarasya pradarśikā ||1||**

**spaṣṭasya vimatasyaiva nirāsena kṛtā yadi |**

**śuddhatā rāga-mārgasya tathāpi punar ucyate ||2||**

**vihāyaika-vidhatvaṁ[[440]](#footnote-441) ca dvaividhye saṁsthitaṁ tadā |**

**tri-vidhaṁ tat kathaṁ na syāt pratyekaṁ sādhanaṁ sphuṭam ||3||**

**ataḥ sādhana-traividhyaṁ spaṣṭādi-vimata-traye |**

**pratyekaṁ tan nirāsāya nirbandhane mayādhunā |**

**yat kiñcil likhyate tat tu vicāryaṁ sūkṣma-dṛṣṭibhiḥ ||4||**

tad-bhāva-lipsunā kāryā vraja-lokānusārataḥ [bha.ra.si. 1.2.295] ity atra vraja-lokānusāraṁ vinā vraja-loka-bhāva-prāptir nāstīty arthaḥ | vyatireka-prāptam udāhartuṁ rāgānugā-prabheda-kāmānugā-vyatireka-prāptam[[441]](#footnote-442) artham udāharāmi | tena sādhana-cāturvidhyaṁ darśayāmi | yathā śrī-bhakti-rasāmṛta-sindhau,

riraṁsā suṣṭhu kurvan yo vidhi-mārgeṇa sevate |

kevalenaiva sa tadā mahiṣītvam iyāt pure || [bha.ra.si. 1.2.303] iti |

riraṁsā śrī-nanda-nandana-viṣaya-tat-sukhārtha-ramaṇecchāṁ suṣthu kurvann iti samarthānukaraṇenāntar-daśāyāṁ siddha-rūpeṇa rāgānugā-prabheda-rūpa-kāmānugāyāḥ sevā darśitā | rāgānugā-prabheda-kāmānugā-vihita-sādhaka-rūpa-sevā-vyatireka-pradarśaṇodāharaṇa-rūpatvād asyāḥ kārikāyāḥ[[442]](#footnote-443) | ato yo bāhya-daśāyāṁ sādhaka-rūpeṇa sevate kim utāntar-daśāyāṁ vaiparītyena siddha-rūpeṇa kevalena vidhi-mārgeṇa spaṣṭa-vimata-sevy akalpita-samañjasānusāri-mārgeṇāprakaṭa-gokule samañjasā-mārgānusāreṇa samañjasāśraya-nitya-rūpa-dhāma-dvaya-gata-nitya-parikara-viśeṣa-sevyamāna-tad-rūpa-mārgānusāri-mārgeṇa vā pure tat-tad-anusāraṁ vinā vaidha-bhajana-mārgādhikāri-sādhakocita-śāstra-śāsana-maya-mārgeṇa vā sevate, sa pure dvārakāyāṁ mahiṣītvam iyān na tu śrī-vraje vāñchitam api vraja-devītvam | yas tu spaṣṭa-vimata-sevī samañjasā-viṣayaṁ śrī-kṛṣṇaṁ prāpyatvena niścitya samarthā-viṣayasya tasya sādhaka-rūpa-siddha-rūpābhyāṁ kim uta kevalena sādhaka-rūpeṇa sevate tat-sādhanatayā karoti, tasyāntar vaidhī-bhaktir eva sa dvārakāṁ prāpnotīti kiṁ vaktavyam ? yasya spaṣṭa-vimatino’ntar bahir api samañjasānugā-sālakṣaṇyaṁ dvārakāṁ prāpnotīti kiṁ vaktavayaṁ spaṣṭa-vimatino gauṇa-samañjasānugā-sālakṣaṇyādhikyād goloka-prāptir api kevalenety anenaiva-kāreṇa ca miśreṇa cet tadā mathurāyāṁ mahiṣītvam iyād iti darśitam | miśratvaṁ samarthā-ceṣṭānukaraṇa-samparkāt | mathurā-maṇḍala-prabheda-sambandhato dvārakā-gata-parikarataḥ svalpaiśvaryānusandhānenaitad gata-parikara-premotkarṣāt | mathurāyāṁ mahiṣītva-sad-bhāvas tatra nirṇīta-pūrṇataratvasya patitvopatitvābhyāṁ nāyaka-ṣaṇṇavati-bhedopapatteḥ[[443]](#footnote-444) | ato’ntar-bahiḥ-siddha-sādhaka-rūpābhyāṁ rāgānugāyāḥ śrī-vraja-prāptir niścitā |

virājantīm abhivyaktaṁ vraja-vāsijanādiṣu |

rāgātmikām anusṛtā yā sā rāganugoditā || [bha.ra.si. 1.2.270]

iti lakṣitāyā rāgānugāyāḥ sādhaka-siddha-rūpābhyāṁ sevā-rūpatvena dvaividhyam | tad dvaividhyaṁ yathā,

sevā sādhaka-rūpeṇa siddha-rūpeṇa cātra hi |

tad-bhāva-lipsunā kāryā vraja-lokānusārataḥ || [bha.ra.si. 1.2.295] iti |

asyārthaḥ—sādhaka-rūpeṇa yathā-sthita-dehena vraja-lokānusārataḥ sevāyāṁ satyāṁ siddha-rūpeṇāntaś-cintita-svābhīṣṭa-sevopayogi-dehena vraja-lokānusārataḥ sevā yadi syāt | yadi siddha-rūpeṇa vraja-lokānusārataḥ sevāyāṁ ca satyāṁ sādhaka-rūpeṇa vraja-lokānusārataḥ sevā syāt tadā dvaividhyasyāprayojakatvam |

sādhaka-rūpeṇa vraja-lokānusārata iti sādhaka-rūpasya yathā-sthita-deha-rūpatve’pi svasya puṁstvādi-bhāvanā śrī-kṛṣṇāder aiśvarya-bhāvanā nirastā | tatas turya-vailakṣaṇya-gata-siddhāntāvirodhaḥ[[444]](#footnote-445) | yadi[[445]](#footnote-446) sādhaka-rūpeṇa vraja-lokānusārataḥ sevayaikayā śrī-vraja-loka-bhāva-prāptiḥ syād; yadi siddha-rūpeṇa vraja-lokānusārataḥ sevayaikayā śrī-vraja-loka-bhāva-prāptiḥ syāt, tadā sādhaka-rūpeṇa siddha-rūpeṇa ca vraja-lokānusārataḥ sevā kāryety upadeśasyāprayojakatvaṁ syāt |

**siddha-rūpa-svīkāraḥ[[446]](#footnote-447)** | anyathā rāgānugānupatteḥ | sādhaka-rūpa-svīkāraḥ | anyathā sarvathā vraja-lokānusārāsiddheḥ[[447]](#footnote-448) | sādhana-bāhulyāsiddheś ca | tasmād yadi siddha-rūpeṇa vraja-lokānusārataḥ sevāyāṁ satyām api sādhaka-rūpeṇa vidhi-mārgeṇa sevāyāḥ śrī-vraja-loka-prāptir nāsti tadā sādhaka-rūpeṇa vraja-lokānusārataḥ sevāyāṁ siddha-rūpeṇa vidhi-mārgeṇa sevāyāḥ śrī-vraja-prāptir nāstīti kiṁ vaktavyam iti | suṣṭhu kurvann ity asya vyatireka-prāptenāntar-vidhi-mārgeṇa pūrvoktena bahir vidhi-mārgeṇa kevalena ca nanda-nandana-sukhārthaṁ vraja-lokānusāraṁ vinā bhajatāṁ śrī-kṛṣṇasya paramaiśvaryānubhavināṁ gauṇa-samañjasānusāri-bhajanavatāṁ goloka-prāptir darśitā | dvārakādi-dvaya-samañjasānusāri-bhajanavatāṁ tad-dvaya-prāptir[[448]](#footnote-449) eva | kalpita-samañjasānusāri-sādhanavatāṁ dvārakā-prāptir na goloka-prāptiḥ | golokasya gauṇa-samañjasāśraya-parikara-dhāmatvād bhagavattā-viśeṣayor aiśvarya-mādhuryayoḥ samañjasā-samarthayoś ca krameṇa vaidhī-rāgānugayor mūlatvād iti |

vaidhī rāgānugā ceti sā dvidhā sādhanābhidhā [bha.ra.si. 1.2.5] iti sādhana-dvaividhye’pi vraje madhu-pure dvāravatyāṁ goloka eva ca [la.bhā. 1.5.39] iti prāpya-sthānānāṁ cāturvidhyād yathottara-nyūnatvāc ca sādhana-catuṣṭayaṁ nyāyyam | tatra[[449]](#footnote-450) samañjasāyās tāratamyena tri-vidhaṁ vaidhyaṁ golokādi-sthāna-traya-prāpakam | virājantīm abhivyaktam [bha.ra.si. 1.2.270] ity ādeḥ samarthāyā ekatvena rāgānugam ekaṁ vraja-prāpakam iti catur-vidham | tāratamyaṁ tu mādhurya-nyūnādhikya-kṛtam iti | atra tu nanda-nandana-viṣaya-ramaṇecchāṁ kurvatām api cāturvidhyāt sādhana-cāturvidhyaṁ darśitam |

nanu riraṁsāṁ suṣṭhu kurvann ity anena rāgānugā cet tadā tad-adhikāra-hetur lobho jāta eva, yatra rāgānavāptatvāt [bha.ra.si. 1.2.6] iti vacanāt | lobhasya lakṣaṇam—

tat-tad-bhāvādi-mādhurye śrute dhīr yad apekṣate |

nātra śāstraṁ na yuktiṁ ca tal lobhotpatti-lakṣaṇam || [bha.ra.si. 1.2.292]

ity aiśvaryānusandhāna-rahita-kevala-mādhuryānubhava-hetuka-lobhe śāstra-yukty-apekṣā nāsty eva | ato bahiḥ-sādhaka-rūpeṇa vidhi-mārgaḥ kathaṁ sambhavet ? vidhi-mārgaś cet kathaṁ lobhaḥ ? lobho na cet kathaṁ rāgānugā ? tatrāha—lubdhas tāval lobhya-śrī-vraja-loka-bhāva-rūpa-vastu-prāpty-artham upāyam anusandhadhāti | lobhyasya tasya durlabhatvād upāyasya jñānārthaṁ tat-prajñaṁ bhajate | sa aiśvaryānusandhāna-rahita-kevala-mādhuryānubhavī jāta-vraja-loka-bhāvo vā rāgānugā-sādhana-paro vā kṛṣṇa-tad-bhakta-kāruṇya-mātra-labdha-saṅgo vā rāgānugā-svarūpam upāyam upadiśati | sa ca tenopāyāntar-bahir-vraja-lokānusāra-rūpeṇa nijābhīṣṭa-vraja-loka-bhāvaṁ prāpnoti | sa copadeṣṭā kṛṣṇa-tad-bhakta-kāruṇya-lābha-mātra-labdha-saṅgaś cen na bhavati, tadā taṁ vihāya punas tu kadācit tad-aprajñaṁ mādhuryānusandhāna-rahitaṁ kevalaiśvaryānubhavinaṁ jāta-vaidha-bhāvaṁ vā vaidhī-mārga-paraṁ vā rāgānugā-miśra-paraṁ vopagacchati | tenopadiṣṭaṁ tenābhyasyamānaṁ vā vaidhī-mārgam anusarati | tasyāntatas tad-bhāvādi-mādhurya-śravaṇa-hetuka-lobhotpādita-prajña-saṅga-labdha-vraja-lokānusāreṇāntas[[450]](#footnote-451)-tad-anuvṛttyā tat-tal-līlāsvādanena rāgānugā nāsty eva | ato bahir vaidhī-mārgānusāreṇa sādhaka-janeṣv ajāta-bhāvatvena bahiḥ sādhanasyādhikyāt[[451]](#footnote-452) prābalyāc ca dvārakā-prāptis tasya śrī-gosvāmi-pādair niścitā | tasyā[[452]](#footnote-453) aiśvarya-pradhānatvena vaidhī-pradhāna-bhakti-sthānatvād vāñchāyāṁ satyām api sādhanasyānyathātvena vāñchitasyāprāpyatvam | yathā—

yad vāñchayā śrīr lalanācarat tapo

vihāya kāmān suciraṁ dhṛtavratā || [10.16.36] iti |

nanu,

kṛṣṇa-tad-bhakta-kāruṇya-lābha-mātraika-hetukā |

iyaṁ rāgānugā kaiścit puṣṭi-mārgatayocyate || [bha.ra.si. 1.2.309]

ity anena śrī-kṛṣṇa-tad-bhakta-kāruṇyotpādita-tat-tan-mādhuryānubhavaja-lobhe saty api kathaṁ pūrvoktaṁ tat tat[[453]](#footnote-454) sambhavet ? anyathā tat-tat-kāruṇyasyāprayojakatvam | yadi ca śrī-kṛṣṇa-tad-bhakta-kāruṇye tāratamyaṁ manyase tan na sambhavet | rāgānugāyā nanda-nandana-viṣayatvena nanda-nandana-tad-bhakta-kāruṇyaika-hetukatvāt | tatrāha, antar-bahiś ced vraja-lokānusāratas tadā kṛṣṇa-tad-bhakta-kāruṇya-mātra-lābho mantavyaḥ | anyathā na, phalābhāvāt[[454]](#footnote-455) | kṛṣṇa-preṣṭha-svalpāparādhena tādṛg-janopagamana-tad-upadiṣṭa-tad-abhyasta-māna-tādṛṅ-mārgānusaraṇādibhiḥ sādhanasya nyūna-jātīyatā kṛṣṇa-tad-bhakta-kāruṇya-mātra-labdhāntar-bahir-vraja-lokānusārato’pi sambhavet | tathā hi śrī-rasāmṛta-sindhau,

bhāvo’py abhāvam āyāti kṛṣṇa-preṣṭhāparādhataḥ |

ābhāsatāṁ ca śanakair nyūna-jātīyatām api || [bha.ra.si. 1.3.54]

iti śrī-kṛṣṇa-preṣthāparādhād rāgānugīyasya bhāvasyāpy abhāvaḥ | tat-sādhanasya nyūna-jātīyatve ko vismayaḥ ? sādhanaṁ tāvat phala-bījaṁ sādhana-vaiṣamyāt phala-vaidharmyaṁ bījānurūpa-phalādi-darśanāt | sādhanaṁ tāvan-mārgānurūpa-prāpya-pattanādi-prāptivat | sādhanānurūpa-śrī-kṛṣṇa-prāptiḥ samucitā |

nanu, bhāvavato janasya kathaṁ śrī-kṛṣṇa-preṣṭhāparādhaḥ sambhavet ? śrī-gosvāmi-pādais tu pravarta-jana-bhayotpādanāya darśitaḥ saḥ | tatrāha, śrī-rāma-priyasya śrī-dvividasya[[455]](#footnote-456) śrī-lakṣmaṇāparādhenāsura-bhāva-prāptir iti prasiddheti | kiṁ ca, vraja-lokānusārataḥ sādhaka-rūpeṇa siddha-rūpeṇa ca sevā pratyekaṁ tridhā— kāyikī, vācikī, mānasīti | kintu heyopādeya-jñānārthaṁ taṭasthatayā siddhānta-śāstrāsvādanaṁ tat-taj-jñāpanārthaṁ tat tayā[[456]](#footnote-457) tad[[457]](#footnote-458)-adhyāpanaṁ ca |

vaidhī bhaktiḥ pañcama-puruṣārtha-prabheda-rūpāpi rāgānugāśritair heyā | yathā, api tyaktvā lakṣmī-pati-ratim ito vyoma-nayanīm [stavāvalyāṁ manaḥ-śikṣā, 4] iti |

asyārthaḥ—lakṣmī-patir aiśvarya-pradhānaḥ śrī-kṛṣṇa-prakāśaḥ | tatra ratiṁ vaidhī-bhaktim | vyomaiśvarya-pradhānaṁ sthānam |

kiṁ ca,[[458]](#footnote-459) nityādi-karma-madirā vaidhī bhaktir go-mūtraṁ rāgānugā bhaktir dugdham | yathā gobhavatve gomūtra-dugdhayoḥ sālakṣaṇyaṁ tathā pañcama-puruṣārthatve vaidhī-rāgānugayoḥ samāna-lakṣaṇatvam | yathā madirā-bindunāpi spṛṣṭaṁ go-mūtraṁ dugdhaṁ ca madirā-tulyaṁ sad aspṛśyaṁ bhavati, tathā nityādi-karmaṇā spṛṣṭā vaidhī rāgānugā ca karma-sadṛśī satī yad upekṣaṇīyā svādhārā bhavati | yathā go-mūtra-sampṛktaṁ dugdhaṁ pānānarhatayā heyā tathā vaidhī-sampṛkta-rāgānugā śrī-nanda-nandana-prāpty-anarhatayā heyā | hālāntaṁ[[459]](#footnote-460) brahma-varcasam iti nyāyāt | yathā madirā-bindu-sampṛkta-dugdha-pānena brāhmaṇatvād bhraṁśas tathā svalpa-karma-samparkeṇānanya-vaiṣṇavatvād bhraṁśa iti |

**lobhād vaidhyā anuṣṭhānān na hi rāgānugā-phalam |**

**lobhād go-mūtra-pānena na syād dugdha-phalaṁ yathā ||5||**

yathā jñāna-siddhāvastha-vaidha-bhaktyādhikāra-hetu-śraddhayos tulyatvam | yathā raupya-ṣoḍaśa-mudrā-svarṇaka-mudrayos tulyatvam | tathā hi,

yathā vidhi-niṣedhau tu muktaṁ naivopasarpataḥ |

tathā na spṛśato rāmopāsakaṁ vidhi-pūrvakam || [bha.ra.si. 1.2.70] iti |

kintu jāti-bhedo’sty eva | evaṁ vaidha-bhakti-siddhāvasthā-rāgānugādhikāra-hetu-lobhayos tulyatvam |

vaidha-bhakty-adhikārī tu bhāvāvirbhāvanāvadhiḥ |

atra śāstraṁ tathā tarkam anukūlam apekṣate || [bha.ra.si. 1.2.293] iti vacanāt |

yathā vaidha-bhakti-siddhasya vaidha-bhakty-aṅgīkaraṇān na doṣo’nadhikārād evaṁ jāta-lobhasya vaidha-bhakty-aṅgīkaraṇān na doṣo’nadhikārāt | jāti-bhedo’sty eva[[460]](#footnote-461) |

nanu śrī-rādhikādibhir vratādikaṁ kṛtam | yathā,

gokule kṛṣṇa-candrasya sarvāpac-chānti-pūrvakam |

dhīra-lālitya-vṛddhy-arthaṁ kriyamāṇa-vratādikam ||

[stavāvalī, viśākhābhinandada-stotra, 22] ity ādi |

śrī-nandādibhiḥ śrī-nārāyaṇopāsanaṁ ca kṛtam | ato rāgānugāyāṁ tat-tat[[461]](#footnote-462)-karaṇam āyātam | tatrāha,

**yasya yat sādhanaṁ śāstre nirṇītaṁ śāstra-kartṛbhiḥ |**

**tad-arthaṁ prāpayet tat tam anabhīpsuṁ janaṁ balāt ||6||**

tathā hi śrī-daśame,

teṣāṁ tu devy-upasthānāt pratyādiṣṭāśiṣā saha |

prādurbabhūva siddhārthaḥ sa-dāro harṣayan hariḥ || [10.56.36]

asya vyākhyā śrī-vaiṣṇava-toṣaṇyām—tu śabdo viśeṣe devy-upasthānād anyeṣāṁ na prādurbhavati, devān deva-yajo yānti [gītā 7.23] ity ādes teṣāṁ punaḥ prādurbabhūva, teṣu tad-ārādhanasya laukika-līlā-maya-śrī-kṛṣṇa-premaika-vilāsa-rūpatvāt | devyā api tat-sambandhena[[462]](#footnote-463) yogyatā-labdher iti bhāvaḥ iti |

anena sādhakasya vraja-lokānusārataḥ sādhane siddha-rūpeṇāpi kim uta sādhaka-rūpeṇānyārādhanaṁ vaidhācaraṇaṁ ca niṣiddham, premṇo’bhāvenāsiddhatvāt |

**naivāsiddhaḥ kadāpy alpāṁ kuryāc chrīśādy-upāsanām |**

**śrī-nanda-nandana-prāptau tasyā[[463]](#footnote-464) naiva nimittatā ||7||**

taṭastha-rūpeṇāpi tan na kartavyam |

**nimittāvaśa eva syāt pravarto loka-saṅgrahe[[464]](#footnote-465) |**

**nimitte tad-vaśas tasmin sthitaḥ syād iṣṭa-sādhake ||8||**

**yatra rāgānugo’tra vraja-siddha-janāśrayaḥ |**

**na sādhakāśraya iti vaidhy-āpāto nirasyate ||9||**

**śrīmad-rūpa-padāmbhoja-reṇor yāce muhur muhuḥ |**

**vidhi-mārgasya gandho’pi na vai svapne’py upaitu mām ||10||**

nanu, sādhaka-rūpa-siddha-rūpayoḥ kiṁ vailakṣaṇyam? tatrāha—sādhaka-rūpeṇa,

śrī-rūpa-mañjari nijeśvarayoḥ padābja-

sevāmṛtair avirataṁ paripūritāsi |

tvat-pāda-paṅkaja-gatau mayi dīna-jantau

dṛṣṭiṁ kadā vikirasi sva-kṛpā-bhareṇa ||[[465]](#footnote-466)

ity ādinā śrī-rūpa-mañjary-anugati-prārthanā-kārpaṇya-pañjikotkalikā-vallari-vilāpa-kusumāñjaly-ādibhiḥ śrī-rūpa-mañjary-anugatyā śrī-rādhā-kṛṣṇa-sevāyāḥ prārthanā śrī-rādhā-kṛṣṇa-līlāsvādanāni ca | siddha-rūpeṇa śrī-rūpa-mañjaryā saha śrī-rādhā-kṛṣṇayoḥ smaraṇa-mayī seveti |

nanu,

nitya-guṇo vana-mālī yad api śikhā-maṇir aśeṣa-netṝṇām |

bhaktāpekṣikam asya tri-vidhatvaṁ varṇyate tad api ||

hariḥ pūrṇatamaḥ pūrṇataraḥ pūrṇa iti tridhā |

kṛṣṇasya pūrṇatamatā vyaktābhūd gokulāntare ||

pūrṇatā pūrṇataratā dvārakā-mathurādiṣu |

iti dhāma-traye kṛṣṇo viharaty eva sarvadā || [bha.ra.si. 2.1.220-2]

ity ādinā śrī-kṛṣṇa-tad-bhakta-dhāmnāṁ traividhyam āyāti | yatrāha, golokasya gokula-vaibhava-rūpatvāt tatra śrī-kṛṣṇasya pūrṇatamatvam eva | tad-gata-parikarāṇām api tad-anurūpatvam | ata eva gokula-golokayor aiśvarya-sālakṣaṇyatayā nitya-priyāṇām udāharaṇe, ānanda-cin-maya-rasa-pratibhāvitābhiḥ [bra.saṁ. 5.37] ity ādi padyaṁ dattam | ataś cāturvidhye traividhyam |

nanu, tarhi dvārakā-mathurābhyāṁ kathaṁ golokasya nyūnatvam? tatrāha, tasmāt[[466]](#footnote-467) tayor mādhuryeṇādhikyān mādhuryasyaiva premotpādakatvān mādhuryam evādhikya-hetuḥ | tathā hi bṛhad-bhāgavatāmhrte,

tathāpi tasmin[[467]](#footnote-468) parameśa-buddher

vaikuṇṭha-lokāgamana-smṛteś ca |

sañjāyamānādara-gauraveṇa

tat-premahānyā sva-mano na tṛpyet || [bṛ.bhā. 2.4.113]

tathā ca,

kim āsanaṁ te garuḍāsanāya

kiṁ bhūṣaṇaṁ kaustubha-bhūṣaṇāya |

lakṣmī-kalatrāya kim asti deyam

vāg-īśa[[468]](#footnote-469) kiṁ te vacanīyam asti || iti |

mādhuryaṁ tāvat svarṇa-mudrā-sadṛśam | aiśvaryaṁ rajata-mudrā-sadṛśam | caturṣu sthāneṣu śrī-nārāyaṇād rasotkarṣa-rūpāyāḥ svayam-bhagavattā ca tan-maya-pūrṇaiśvarya-pūrṇa-mādhurya-valitasya gokulasya mahattvam | yathā catur-vidheṣu puruṣeṣu pūrṇa-rajata-mudrā-pūrṇa-svarṇa-mudrā-yuktasya puruṣasya[[469]](#footnote-470) | tato[[470]](#footnote-471) mathurāyās tan-maya-pādonaiśvarya-dvipāda-mādhurya-valitāyā nyūnatvam | yathā rajata-pādonamudrā-svarṇārdha-mudrā-yuktasya puruṣasya pūrvataḥ puruṣāt tato’pi tan-maya-dvipādaiśvarya-pāda-mādhurya-yuktāyā dvārakāyā nyūnatvam | yathā rajatārdha-mudrā-svarṇa-pāda-mudrā-yuktasya puruṣasya svānantara-pūrva-puruṣāt[[471]](#footnote-472), tato’pi[[472]](#footnote-473) catuṣpādaiśvarya-valitasya tan-maya-pāda-mādhuryeṇāpi rahitasya golokasya nyūnatvam | yathā pūrṇa-rajata-mudrā-yuktasya svarṇa-pāda-mudrayāpi rahitasya puruṣasya svānantarya-pūrva-puruṣāt, rajata-pūrṇa-mudrāvattve yathā prathama-carama[[473]](#footnote-474)-puruṣayoḥ sāmyaṁ tathā catuṣpādaiśvarya-gokula-golokayoḥ sāmyam | ata evaiśvaryāpekṣayaitayoḥ sāmyenaikyam | tato goloke’pi śrī-kṛṣṇasya pūrṇatamatvam | goloke sarva-kāraṇa-kāraṇatvaṁ spaṣṭam | vraje tu nara-līlācchannatvād gūḍhatvam iti |

kiṁ ca, goloka-gata-lakṣmī-caya-gatāyāṁ samarthā-lakṣaṇa-vyatirekātiśaya-valitāyām api gauṇyāṁ samañjasāyāṁ samarthānugraho’sti | golokasya gokula-vaibhava-rūpatvāt | anyathā pūrṇatamaiśvaryāsambhavāt |

**turye[[474]](#footnote-475)’py aiśyaṁ pūrṇatamaṁ samarthā vraja eva hi |**

**ity asaṅgaty-alaṅkārodāhṛtiḥ kriyate budhaiḥ ||11||**

vaidhī-samparka-rahita-gūḍhātigūḍha-vimatānusāri-bhajanavatāṁ vimatatvena tyakta-sādhanādi-dvaividhyasya saṅgādi-prabhāveṇa tyakta-sādhanādi-dvaividhye sati vraja-prāptir iti | tatra sādhana-dvairūpyasya dvaividhya-khaṇḍanena spaṣṭādi-vimata-traya-khaṇḍanaṁ jātam |

**vimataṁ sādhana-gataṁ tri-vidhaṁ syān nirākṛtam |**

**spaṣṭādi hy atra pūrvādi-dvaya-turya-prabhedayoḥ[[475]](#footnote-476) ||12||**

**lobhasya durlabhatvena tad-arthaṁ yatnam ācaret |**

**lobhe sati bhaved rāgānugā-bhakty-adhikāravān ||13||**

**śrīman-mukundānuga-bhakta-saṅgaḥ**

**sudurlabhaḥ koṭi-mahāti-puṇyaiḥ |**

**jātaḥ sakṛd yasya hi so’pi kartā**

**rāgānugā-mārga-vivecanasya ||14||**

iti sādhana-catuṣṭayaṁ pūrṇam

||4||

 --o)0(o--

avakarās tāvad ekavimśatiḥ | tatra raty-avakaraś catur-vidhaḥ | dhāmāvakaras tri-vidhaḥ | līlāvakaraś catur-vidhaḥ | sādhanāvakaraś catur-vidhaḥ | alambanāvakaro dvi-vidhaḥ | tatrāśrayālambanāvakaro’pi dvi-vidhaḥ | kālāvakaro’pi dvi-vidhaḥ | yogamāyāvakara eka-vidha iti | nirastāvakara-tat-tad-utkarṣās tāvanta eva | spaṣṭa-vimatādāv[[476]](#footnote-477) avakara-nirasanotkarṣa-prakāśane aprayojake syātām |

mahā-bhāvāvakaraḥ svarūpāvakaro mahiṣī-rati-svarūpa-bhūtābhimāna-sālakṣaṇya-svarūpa-bhūtābhimāna-svarūpāvakaraḥ kātyāyanī-vrata-para-kanyakā-tati-rati-sālakṣaṇya-svarūpāvakara iti raty-avakarasya catur-vidhatvam |

prākṛta-sthāna-sālakṣaṇya-rūpāvakaraḥ svīyāvasthāna-goloka-sālakṣaṇya-rūpāvakaro’prakaṭa-gokula-sattā-rūpāvakara iti dhāmāvakarasya tri-vidhatvam |

matsyādi-līlā-sālakṣaṇya-rūpāvakaro’prakaṭa-gokule’prakaṭa-līlā-viśeṣa-sattā-rūpāvakaraḥ prakaṭa-gokule’pi jāta-prākaṭya-līlāto' prakaṭānya-līlā-viśeṣa-sattā-rūpāvakaro goloka-gata-līlā-sālakṣaṇyaikya-rūpāvakara iti līlāvakarasya catur-vidhatvam |

prākṛta-parakīyātva-prākṛtopapatitva-sālakṣaṇyenālambanāvakarasya dvi-vidhatvam |

parakīyātva-mūla-rāga-rahita-kubjā-parakīyātva-sālakṣaṇyena pūrva-sālakṣaṇyena[[477]](#footnote-478) cāśrayālambanāvakarasya dvi-vidhatvam ity ālambanāvakarasya tri-vidhatvam |

prākṛta-kāla-sālakṣaṇyaikādaśy-ādi-sālakṣaṇyena ca kālāvakarasya dvi-vidhatvam |

naśvara-kārya-māyaikyenaikena yogamāyāvakarasyaika-vidhatvam |

svakīyā-raty-antimāvasthā-sālakṣaṇyaṁ mahā-bhāvāvakaraḥ | svakīyā-rati-bīja-sālakṣaṇyaṁ svarūpāvakaraḥ | aprakaṭa-gokula-sattā-prakaṭa-līlā-viśeṣa-sattā prakaṭa-gokula-prakaṭa-līlā-nyūnatotpādikā[[478]](#footnote-479) | yathāprakaṭa-vaikuṇṭha-tad-gatāprakaṭa-līlā-viśeṣa-sattā prakaṭa-vaikuṇṭha-tad-gata-līlā-nyūnatotpādikā, aprakaṭa-vaikuṇṭha-nāthasyāvatāritvāt[[479]](#footnote-480), prakaṭa-vaikuṇṭha-nāthasyāvatāratvāt[[480]](#footnote-481), aprakaṭa-līlā-viśeṣasya sva-rahasyatā-sūcanena prakaṭa-līlā-nyūnatā-sūcakatvāc ca | ata eva sā sā tasya tasyā[[481]](#footnote-482) avakara-rūpā | matsyādi-līlā-sālakṣaṇya[[482]](#footnote-483)syāṁśatā-sādhakatvenāvakaratvam[[483]](#footnote-484) | ekādaśy-ādi-sālakṣaṇyasyādy-anta-karatvenāvakaratvam anyeṣām avakaratvaṁ spaṣṭam |

mata-pradarśanaṁ spaṣṭādi-vimata-nirasanam aprakaṭa-līlā-gata-svakīyātva-vāda-duḥśailārohaṇa-sopāna-nirasanam avakara-nirasanam utkarṣa-prakāśanam iti pañcārthā ekasminn ekasmin prakaraṇe’nusandheyāḥ | kintu prathama-vailakṣaṇyayor dvitīya-nirasane ca pratyekaṁ daśa-daśārthā[[484]](#footnote-485) anusandheyāḥ | pratyekam eṣu prakaraṇeṣu[[485]](#footnote-486) spaṣṭa-vimata-gūḍha-vimatayoḥ khaṇḍanāt | vimatānāṁ tri-vidhatve’pi līlāvakarāṇāṁ catur-vidhatvam | matsyādi-līlāsālakṣaṇyasya spaṣṭa-vimata-gūḍha-vimatāntar-bhūtatvena tad-apṛthaktvāt |

kiṁ ca, spaṣṭa-vimate’vakārāḥ ṣoḍaśa[[486]](#footnote-487) | ekasyāvakarsyāpāte ṣoḍaśāvakarāpātaḥ syāt | gūḍha-vimate tṛtīya-dhāmāvakara-dvitīya-līlāvakara-dvitīya-sādhanāvakarā[[487]](#footnote-488) ity avakara-trayam | ekasyāvakarasyāpāte’vakara-trayāpātaḥ syāt | evam atigūḍha-vimate’pi prati-vimatam ekasyāvakarasya nirāse sarvāvakara-nirāsaḥ syāt[[488]](#footnote-489) | avakarāṇāṁ parasparāpekṣatvāt | atigūḍha-vimate tṛtīya-līlāvakara-tṛtīya-sādhanāvakarāv ity avakara-dvayam |

kiṁ ca, dvitīya-vailakṣaṇye dvitīya-tṛtīya-caturtha-sopāneṣu caturtha-raty-avakara[[489]](#footnote-490)-nirasanaṁ prathama-raty-avakara-nirasanaṁ[[490]](#footnote-491) prathama-prakāśane dvitīya-raty-avakara-nirasanaṁ dvitīya-prakāśane’nyatra sarvatra spaṣṭa-vimata-khaṇḍane tṛtīya-raty-avakara-nirasanam anusandheyam | raty-avakara-nirasanenālambanāvakara-nirasanaṁ syād ālambanāvakara-nirasanena raty-avakara-nirasanaṁ syāt | prakṛta-kalyādi-sattā-rūpo’py ekaḥ kālāvakaraḥ | etau vimata-traya-gatau | etayoḥ khaṇḍanam adhunā kadambādiṣu nimbatvādi-pratītir jalādiṣu sthānādi-pratītir dvāpare kalitvādi-pratītir iti sthāna-kālāvakarāv anyathā-dṛṣṭi-jñeyau | ratna-vedy-ādy-adṛṣṭis tv adṛṣṭiṣu jñeyā | upāsanā-niṣṭheṣu kiñcid dṛṣṭitvam | premavatsu samyag-dṛṣṭitvam iti |

**śrī-rūpa-raghunāthāṅghri-kañja-sānnidhya-labdhaye |**

**vivṛtaṁ mayakā yatnāc catuṣṭaya-catuṣṭayam ||15||**

iti catuṣṭaya-catuṣṭayam pūrṇam

||4||

 --o)0(o--

(5)

**śrīmad-rūpa-kṛtān naumi divya-granthān varān sadā |**

**yeṣāṁ kṛpāmṛte cittaṁ virodhābdhau nimajjati ||1||**

# atha virodha-khaṇḍanam

nanu yogamāyā-dvitīya-vṛtter bahiraṅga-jana-samādhāna-kāritvaṁ tvayā darśitam | tat tu śrī-kṛṣṇasyaupapatyasya vāstavatve sati bhavet | tatra[[491]](#footnote-492) vāstavatve kiṁ pramāṇam? tatrāha, śrī-rādhikādiṣu śrī-kṛṣṇasyaupapatyaṁ vāstavaṁ na cet tadā kathaṁ siddhānta-kartṛtvena taṭasthāyamānena śrī-śukena vāstava-patitvaṁ hitvā para-dārābhimarṣaṇa-doṣāsparśe paramātmatvaṁ ca hetutayā darśitam? śrī-gosvāmi-pādair api,

vartitavyaṁ śam icchadbhir bhaktavan na tu kṛṣṇavat |

rāmādivad vartitavyaṁ na kvacid rāvaṇādivat || [u.nī. 3.24]

ity ādi siddhāntatayā darśayadbhir doṣa-khaṇḍane vāstava-svīyātvam adarśayadbhiḥ parakīyātvasya vāstavatvaṁ darśitam | aupapatyasya vāstavatvenaivoddhavasyaiśvarya-jñatvena siddhāntārha-vacanasya śrī-vraja-sundarīṣu parama-bhakty-udrekaḥ | yathā,

āsām aho caraṇa-reṇu-juṣām ahaṁ syāṁ

vṛndāvane kim api gulma-latauṣadhīnām |

yā dustyajaṁ svajanam ārya-pathaṁ ca hitvā

bhejur mukunda-padavīṁ śrutibhir vimṛgyām || [10.47.61] iti |

dustyajaṁ svajanam ārya-pathaṁ ceti paroḍhātvasya vāstavatvam | atra pūrvārdhe hetumad-artha-pratipādanaṁ parārdhe hetv-artha-pratipādanam | hetor abhāvād dhetumato’bhāva iti nyāyād aupapatyasya nityatvam | aupapatyasya hetutvaṁ, tad-abhāve rāgasya parameyattā-hānyā sāmutkarṣa-hāneḥ | ata eva kvemāḥ striyaḥ vyabhicāra-duṣṭāḥ [10.47.59] ity atra śrī-rādhikādīnāṁ vāstava-parakīyātvena vyabhicāra-doṣa-sparśa-sambhāvanāṁ darśayitvā doṣa-sparśābhāve paramotkarṣe ca paramātmani śrī-kṛṣṇe rūḍha-bhāva eva hetutayā darśitaḥ | rūḍha-bhāvasya catur-varga-tiraskāreṇa siddha-svarūpatayā yathā taror mūla-niṣecanena [4.31.14] ity ādinādharmāpātā-bhāvena ca parama-puruṣārtha-parama-viśuddhatayā pañcama-puruṣārthatvena khyātasya bhakti-yogasya parama-parākāṣṭhāvadhi-rūpatvāt | śrī-rādhikādīnāṁ prathama-puruṣārtha-viruddhāyamāna-ceṣṭitatve’pi sūkṣma-dṛṣṭyā prathama-puruṣārtha-sārāyamāṇa-ceṣṭitatvaṁ, tāsāṁ parama-śaktitvena parama-śaktimac-chrī-kṛṣṇasya tena ceṣṭitena parama-sukhotpādanāt | ata eva tāsāṁ pūrvato’pi kāraṇāt parama-sumaryādatvaṁ kim uta parataḥ | yathā sve sve’dhikāre yā niṣṭhā sa guṇaḥ [bhā.pu. 11.20.26] ity ādi | kiṁ ca, tat-tad-anusandhānābhāvād[[492]](#footnote-493) rāga-prāptatvena tat-pracchannatvaṁ tenāsamañjasatvaṁ vyaktam | ata eva etāḥ paraṁ tanu-bhṛto bhuvi gopa-vadhvo govinda eva nikhilātmani rūḍha-bhāvāḥ [10.47.58] ity atra gopa-vadhvo gopair vyūḍhā iti paroḍhātvasya vāstavatvaṁ darśitam, uddhavasya siddhāntārha-vacanatvāt | bhuvīty upalakṣaṇam ūrdhvādho-lokayoḥ | tena paṭṭa-mahiṣī-cayān mahā-vaikuṇṭhādi-gata-lakṣmī-cayāc cotkarṣo darśitaḥ | atra hetur govinda eva nikhilātmani rūḍha-bhāvāḥ iti | nikhilātmani sarvasva-rūpa-mūla-bhūte; rūḍha-bhāvo mahā-bhāva iti | rāgeṇaivārpitātmānaḥ [u.nī. 3.17] iti parakīyātva-mūlasya rāgasyāvāstavatvaṁ cet tadā parakīyātvasyāvāstavatvaṁ syāt | ataḥ parakīyātva-mūla-tādṛśa-rāgābhāvād eva prākṛta-kṣudra-nāyikānāṁ mukhya-rasānarhatvam | upapatitva-mūlaṁ tādṛśa-rāga eva | yathā rāgeṇollaṅghayan dharmaṁ [u.nī. 1.17] ity ādy upapatitva-mūla-tādṛśa-rāgābhāvād eva prākṛta-nāyake laghutvam, laghutvam atra yat proktam [u.nī. 1.21] iti |

ataḥ śrī-gosvāmi-pādaiḥ paroḍhāyā lakṣaṇa-viśeṣe’pi gopair vyūḍhāḥ [u.nī.] iti likhitam, vyūḍhāyamānā iti na likhitam | etad eva māyā-kalita-tādṛk-strī-śīlanena [u.nī. 3.32] ity ādi padye patibhiḥ saha saṅgamaṁ nirākurvadbhiḥ patitva-nirākaraṇābhāvāt patitvasya vāstavatvaṁ sthāpayadbhir asūyā-nimittatvena punas tad eva samarthayitvā kevalam asūyānutpattitvaṁ darśayadbhiḥ patitvāvāstavatva-hetum adarśayadbhis tair eva tad[[493]](#footnote-494) evātyarthaṁ samarthayitvātyarthaṁ samarthitam | ata eva viśeṣoktiḥ kāraṇeṣu[[494]](#footnote-495) satsu kāryāvaco matā[[495]](#footnote-496) iti lakṣita-viśeṣokty-alaṅkārodāharaṇa-rūpaṁ padyaṁ śrī-gosvāmi-caraṇaiḥ prakaṭitam | yathā rāgollāsa-vilaṅghitārya-padavī-viśrāntayo’pi [u.nī. 3.18] ity ādi | api-śabdo’tra virodha-dyotakaḥ | dvayor[[496]](#footnote-497) apy arthayoḥ svataḥ-sambhavitvāt | ekasya pratyāyitasya ekasya svataḥ-sambhavitve virodho nāsty eva | trailokya-vilakṣaṇā [u.nī. 3.18] ity anena parakīyātvādi-vailakṣaṇyam | ata eva śrī-kavirāja-gosvāmibhir viśeṣokty-alaṅkārodāharaṇa-rūpaṁ padyaṁ likhitam, yathā śrī-govinda-līlāmṛte,

tṛṇīkṛta-tyakta-kulīna-nārī-

 dharmāpi dūrojjhita-bhartṛkāpi |

satī ca yābhīpsita-sac-caritrā

 rādhā vidhātrārac citra-śīlā || [go.lī. 11.125]

atra paroḍhātvāvāstavatve viśeṣokty-asiddhiḥ syād iti | kāraṇa-kāryayor dvayor api svataḥ sambhavyartha-rūpatvāt | acintya-hetur iyam[[497]](#footnote-498) |

kiṁ ca, gandharva-rītyā svīkārāt svīyātvam iha vastutaḥ [u.nī. 3.16] iti kanyānāṁ vāstavasvīyātva-svīkāreṇa parakīyāṇāṁ vāstava-parakīyātvaṁ dṛḍhīkṛtam | aupapatyasyāvāstavatve kevala-śaktimattva-vāstavatvāt tad-anurūpasya śrī-nandādīnām anuvratatvasya vāstavatvenaupapatyānurūpasyāpi pitṛtvāder avāstavatvaṁ syāt | tena nara-līlāyā avāstavatvaṁ syāt | patiṁmanyo’bhimanyuka ity atra patiṁmanyaḥ puṁstvābhāvād eva na tu patitvāvāstavatvād iti[[498]](#footnote-499) | vaiṣṇava-toṣaṇy-ādau kvacit parakīyāyamāṇā ity ādikaṁ prākṛta-parakīyātvādi-vyāvṛtty-artham | bahirmukha-jana-samādhānārthaṁ yogamāyā-dvitīya-dvitīya-vṛtti-sevitasyaiva vā tat[[499]](#footnote-500) |

nanv aupapatyasya vāstavatve katham agamādy-ukta-śrī-rādhikādi-parama-śaktitvena śrī-kṛṣṇa-parama-śaktimattvam? tatrāha, yathā paśupāṅgajatvasya vāstavatve’pi śrī-kṛṣṇasyānāditvaṁ tathaupapatyasya vāstavatve’pi śrī-rādhikādīnāṁ parama-śaktitayā śrī-kṛṣṇasya parama-śaktimattvam | tathā hi,

nivṛttānupayogitvād durūhatvād ayaṁ rasaḥ |

rahasyatvāc ca saṅkṣipya vitatāṅgo’pi likhyate || [bha.ra.si. 3.5. 2]

asya vyākhyā— nivṛttānupayogitvāt, nivṛtteṣu prākṛta-śṛṅgāra-rasa-sāmya-dṛṣṭyā bhāgavatād apy asmād rasād virakteṣv anupayogitvāt [durga-saṅgaminī] | anena śrī-kṛṣṇasyaupapatye śrī-rādhikādīnāṁ ca parakīyātve prākṛtaupapatya-prākṛta-parakīyātva-sāmya-dṛṣṭyā doṣa-dṛṣṭiṁ kurvanto janā[[500]](#footnote-501) māyāvādina iva[[501]](#footnote-502) kāmānugā-bhakti-nirata-janais tyājyāḥ, anyathāparādhāpātād ity āyātam | durūhatvād aupapatya-śaktimattvayoḥ parakīyātva-śaktitvayor vāstavatvena tarkāgocaratvād rahasyatvāt | kāmānugā-bhakti-nirata-janaikānubhavanīyatvenāsarva-gamyatvāt | anādi-līlā-śaktyānādityā sva-vaibhavena sṛṣṭatvād anādi-līlā-nimittābhimanyv-āder nityatvaṁ śaktitvaṁ ca nyāyyam eveti na tu śaktimattvaṁ, tat tu śrī-kṛṣṇasyaiveti |

nanu śrī-kṛṣṇasya vraje patitvam upapatitvaṁ ca dvayoḥ, śrī-kṛṣṇasya pūrṇatamatvaṁ śrī-vraja-devī-mātrāṇāṁ samarthā-ratiś ca | yathā,

udāttādyaiś catur-bhedais tribhiḥ pūrṇatamādibhiḥ |

dvādaśātmā caturviṁśaty ātmā paty-ādi-yugmataḥ |

nāyakaḥ so’nukūlādyaiḥ syāt ṣaṇṇavatidhoditaḥ || [u.nī. 1.42-3]

atra caturviṁśaty ātmā paty-ādi[[502]](#footnote-503)-yugmataḥ iti pūrṇatamasya patiś copapatiś ca [u.nī. 1.10] iti dvau bhedāv āyātau |

kṛṣṇasya pūrṇatamatā vyaktābhūd gokulāntare |

pūrṇatā pūrṇataratā dvārakā-mathurādiṣu || [bha.ra.si. 2.1.223]

iti vacanād vraja eva pūrṇatamatvam | tathā,

sādhāraṇī nigaditā samañjasāsau samarthā ca |

kubjādiṣu mahiṣīṣu ca gokula-devīṣu ca kramataḥ || [u.nī. 14.43]

ity anena parakīyāṇāṁ vraja-devī-mātrāṇāṁ samarthā-ratir āyātā | etac ca pūrva-siddhāntena[[503]](#footnote-504) samarthitam | pūrva-siddhānto’nena samarthitaś ca | tathā yadi golokasya gokula-vaibhava-rūpatayā pṛthak-sthānatā tadā mathurā-dvārakayoḥ kathaṁ vaibhava-rūpatayā pṛthak-sthāna-dvayaṁ na syāt ? mathurāyāṁ pūrṇatarasya nirdhāritatvān mathurāyāṁ patiś copapatiś ceti prabhedāv āyātau | dvārakāyāṁ pūrṇatvasya nirdhāritatvāt tatrāpi tau bhedāv āyātau | mathurāyāṁ tayor bhedayoḥ sambhāvanā vartate, rukmiṇy-ādīnām āvaraṇa-rūpatvāt | kubjāyāḥ parakīyātvena sthāpitatvāc ca | dvārakāyām api tayoḥ sambhāvanā vartate śrī-lalita-mādhavānusāreṇa śrī-rukmiṇyā patnyā saha viharaṇāt, nava-vṛndāvane paroḍhātvābhimānavatyā śrī-rādhayā saha viharaṇāc ca |

vraje tu tau bhedau nirṇītāv eva | kātyāyanī-vrata-para-kanyānāṁ svakīyātve sthāpitatvād anyāsāṁ parakīyātvāc ca | kintu kubjāyāḥ sādhāraṇyā rater āśrayatvān na tatra kṛṣṇasyaupapatyaṁ sthāpitam api pūrṇataratvārtham | nava-vṛndāvane rādhāyāṁ samarthā-rati-vilāsa-mādanasya darśitatvān na tatra kṛṣṇasyaupapatyaṁ pūrṇatārhaṁ kintu pūrṇatamārham | tat tu tvayā darśitam eva | rater jāty-utkarṣād evotkarṣaḥ | na tu taṁ vinā kevala-sthānotkarṣād utkarṣaḥ | anyathā pūrṇataratva-prakāśa-sthāna-mathurāyāṁ kubjāyā rater mahiṣī-ratito nyūnatvaṁ na syād iti[[504]](#footnote-505) |

tatrāha, ratis tridhā samarthā-samañjasā-sādhāraṇyaḥ | kaustubhamaṇi-cintāmaṇimaṇi-sthānīyā iti jāti-kṛta-bhedāḥ | tatra kaustubha-maṇi-sthānīyatvena pūrṇatamā samarthā ratir dvidhā—pūrṇatamā pūrṇā ca | imau guṇa-kṛta-bhedau | evam anyatrāpi[[505]](#footnote-506) | vraje pūrṇatamā, dvārakāyāṁ pūrṇā | cintāmaṇi-sthānīyatvena pūrṇā samañjasā ratis tridhā—pūrṇā pūrṇatarā pūrṇatamā ca |

**samañjasāyāḥ sthānatvāt pūrṇatvaṁ niyataṁ hareḥ |**

**dvāravatyāṁ māthure tu pure tasyā samunnateḥ ||2||**

**niścitā pūrṇataratā niyatā śrī-vraje sadā |**

**sthānatvāc chrī-samarthāyāḥ śrī-pūrṇatamatā matā ||3||**

dvārakāyāṁ mahiṣīṣu pūrṇā | mathurāyām āvaraṇa-sthāsu mahiṣīṣu pūrṇatarā | vraje kātyāyanī-vrata-parāsu kanyāsu pūrṇatamā | maṇi-sthānīyā nātipūrṇā sādhāraṇī ratis tridhā—

śrī-vraje, vyoma-yāna-vanitāḥ saha siddhaiḥ [10.35.3] ity ādinā devāṅganāsu prasiddhā pūrṇatamā | mathurāyāṁ pūrṇatarā kubjāyāṁ prasiddhā | dvārakāyāṁ pūrṇā devāṅganāsu prasiddhā | ata eva rati-bhedānurūpa-nāyaka-bheda-yogyatvena nāyaka-prakaraṇe nāyaka-ṣaṇṇavati-bhedotpattiḥ |

**uttamasyāpakarṣaḥ syāt saṅgena nyūna-vastunaḥ |**

**nyūnasyāpi tathotkarṣa uttamena prasaṅgataḥ ||4||**

kiṁ ca, kubjādiṣu mahiṣīṣu gokula-devīṣu ca kramataḥ ity atra gokula-devīṣu durgā-vrata-para-kanyā-caya-parato’nyāsv ity arthaḥ | durgā-vrata-para-kanyānāṁ mahiṣī-sāhitya-likhitatvāt | anyathā samañjasā-sālakṣaṇānupapatteś ca | vraja-devīnāṁ samarthāśrayatvam | tāsu durgā-vrata-parāṇāṁ svīyātvena samañjasā-prāya-raty-āśrayatvam | pūrvaṁ[[506]](#footnote-507) sāmānya-rūpam antimaṁ[[507]](#footnote-508) viśeṣa-rūpam | ataḥ sāmānya-vidhito viśeṣa-vidhir balavān iti nyāyena pūrvaṁ bādhyam | ata eva mahiṣīṣu samañjasāyā nirṇaye’pi lalita-mādhave satyabhāmāyāḥ pūrvāvasthāyāṁ samarthā ratir darśitā[[508]](#footnote-509) |

kiṁ ca,

**adhikādhikayor yadvat pārthakyaṁ milanārhayoḥ |**

**pārthakyaṁ[[509]](#footnote-510) vastunor aikyaṁ svalpayos tadvad atra hi ||5||**

**mādhuryasya parādhikyād aiśvaryasya ca bhūmataḥ |**

**pārthakyaṁ vraja-goloka-gataṁ śāstrādi-sammatam ||6||** iti |

nanu,

kanyā mugdhaiva sā kintu svīyānyoḍhe ubhe budhaiḥ |

mugdhā-madhyādi-bhedena ṣaḍ-bhede parikīrtite ||

madhyā-prauḍhe dvi-ṣaḍ-bhede prokte dhīrādi-bhedataḥ |

kanyā svīyā paroḍheti mugdhā ceti tridhā matā |

iti tāḥ kīrtitāḥ pañcadaśa bhedā ihākhilāḥ || [u.nī. 5.67-9]

ity atra kanyānām eka-bheda-rūpatā-svīkārāt kathaṁ samañjasā-prāyā samarthā-prāyeti rater dvaividhyaṁ bhaṇyase | rater dvaividhye kanyānāṁ dvaividhyāt ṣoḍaśa bhedā bhavanti | kanyāḥ parakīyā eva | svīyātve kāsāñcit sthāpanaṁ yat tad īṣat-tāratamya-jñāpanārtham | iṣat-tāratamye bhedo na syāt, kintu bahu-tāratamye | ataḥ ṣoḍaśa bhedā na kṛtāḥ | ataḥ parakīyāṇāṁ yad utkarṣa-varṇanaṁ tat svīyātve sthāpitānāṁ kanyānām apy āyāti |

tatrāha, kanyānām anūḍhatvena parakīyātvād eka eva bhedaḥ | kāsāñcid gāndharva-rītyā pariṇayena kanyātva-hānyā svīyāntaḥ-pātāt | ato bahu-tāratamye pati-prakaraṇe tāḥ[[510]](#footnote-511) svīyātvena likhitāḥ, śrī-vraje nirṇīta-pūrṇatamatvasya patitvopapatitvābhyāṁ ṣaṇṇavati-prakāratvaṁ nāyakasya pradarśya punaḥ svīyā-prakaraṇe svīyātvena likhitāḥ | punaḥ parakīyā-prakaraṇe vivāhasyāvyaktatvena parakīyā-lakṣaṇaṁ viṣayī-kṛtya paścād gāndharva-vivāham anūdya mahā-bhāvāśraya-rāga-hānyā, rāgeṇaivārpitātmānaḥ iti parakīyā-lakṣaṇāsparśena parakīyātvaṁ nirākṛtya tāḥ svīyātvena nirdhāritāḥ | ataḥ samañjasā-prāyā samarthā-prāyeti rater dvaividhyaṁ yogyam | kintu samañjasā samañjasā-prāyeti rater dvaividhyād dvaividhya-yogatve’pi tat-tad-āśraya-rūpāṇāṁ mahiṣīṇāṁ durgā-vrata-parāṇāṁ kanyānāṁ ca svīyātvena tan-mātra-svīkārād avāntara-bhedāsvīkāraḥ | ataḥ pañcadaśa bhedā darśitāḥ | kintu keṣāñcid raty-avāntara-bhedānāṁ śrī-prabhupādair abhidhayānuktatve’pi vyañjanayā prakāśitatvān mayā te darśitāḥ |

nanu, bhāva-yogāt tu sairindhrī parakīyaiva sammatā [u.nī. 5.8] iti kubjāyāḥ parakīyātva-svīkāreṇa tādṛśa-rāgāśrayatvam āyāti | tena kātyāyanī-vrata-para-kanyābhyo’py utkarṣa-prāpteḥ kathaṁ sādhāraṇa-raty-āśrayatvena tābhyo[[511]](#footnote-512)’tinyūnatvaṁ[[512]](#footnote-513) darśitam |

tatrāha, sāmānyāyā rasābhāsa-prasaṅgāt tādṛg apy asau [u.nī. 5.8] ity anena prakaṭa-prārthanayā rasābhāsāśrayatvena bhāsamānatayā parakīyātva-mūla-tādṛśa-rāgābhāvena parakīyātvaṁ niṣiddhaṁ bhāva-yogāt tv ity anena |

sāmānya-vanitā veśyā sā dravyaṁ param icchati |

guṇa-hīne ca na dveṣo nānurāgo guṇiny api |

śṛṅgārābhāsa evātra na śṛṅgāraḥ kadācana || [u.nī. 5.9]

iti lakṣita-sāmānya-vanitātvam api niṣiddham | ata evāvyavasthāyāṁ śrī-kṛṣṇaika-bhuktāyāṁ kubjāyām ādareṇa na parakīyaiva sammatety asammatiṁ parityajya tasyāṁ[[513]](#footnote-514) paścāt parakīyātvāropaṇam iti |

nanu, śrī-mahāprabhor āvirbhāve nija-prayojana-traya-vāñchā mukhya-kāraṇatvena śrī-kavirāja-gosvāminā śrī-rādhāyāḥ praṇaya-mahimā [cai.ca. 1.1.6] ity ādi-padye darsitā | śrī-nanda-nandanasyāvirbhāve nija-prayojanatayā kiṁ mukhyaṁ kāraṇam |

tatrāha, śrī-nanda-nandanasya gaura-haritve yathā sva-prayojana-traya-vāñchā mukhya-kāraṇaṁ, tathā golokanāthasya nanda-nandanatve rasa-niryāsāsvāda-vāñchaiva mukhya-kāraṇam | yathā, na kṛṣṇe rasa-niryāsa-svādārtham avatāriṇi [u.nī. 5.3] iti | atra tantreṇa vyākhyā | śrī-mahāprabhor līlāyā yathā prākaṭyam aprākaṭyaṁ nanda-nandana-līlāyās tathā prākaṭyam aprākaṭyam | mahāprabhor līlāyāḥ prākaṭye nija-prayojanāpekṣā nāsti, tathā nanda-nandanasya līlāyāḥ prākaṭye nija-prayojanāpekṣā nāsti, kintu tatra tatra bhaktānugraha eva prayojanaṁ tat-tal-līlāsvādana-prāpaṇena teṣāṁ tat-paratā-prāpaṇāt |

nanu, mahāprabhor bhajanena nanda-nandana-prāptivan nanda-nandanasya bhajanena golokanātha-prāptir nyāyyā | tatrāha, mahāprabhor nanda-nandanatvena tad-bhajanena tat-prāptir nyāyyā | tasya tattvaṁ yathā, śacī-sūnuṁ nandīśvara-pati-sutatve iti | golokanāthasyeśvara-līlatvān nanda-nandanatvam | golokanāthasya nanda-nandanatvaṁ spaṣṭārthe na tu gūḍhārthe | gūḍhārthe tu golokanāthasya nanda-nandana-vaibhava-rūpatvam | ata eva bhakta-kartṛka-rasa-niryāsāsvāda-prāpaṇam eva nija-prayojanam | atas tad-bhajanena tat-prāptir na nyāyyā |

nanv, aprakaṭa-līlāyāṁ sa-saṅkṣipta-pūrva-rāgo nāstīti prakaṭa-līlā-viśeṣāpekṣā | prakaṭa-līlāyāṁ samṛddhimān sambhogo nāstīty aprakaṭa-līlā-viśeṣāpekṣā | tat-tal-līlāyāṁ tat-tad-āsvādanam eva nija-prayojanam | ata evojjvala-nīlamaṇau samṛddhimān sambhogo nava-vṛndāvane darśito na tu vraje | ataḥ samarthā-rati-sthāyikaḥ samṛddhimān sambhoga eva rasa-niryāsatvena kathyate | pūrva-rāgasya vipralambha-prabheda-rūpatvena na vinā vipralambhena sambhogaḥ puṣṭim aśnute [u.nī. 15.3] iti sambhoga-puṣṭi-sādhanatayā vivakṣitatvāt | saṅkṣipte sambhogasyopacārābāhulyāc ca |

kiṁ ca, bālya-paugaṇḍa-kaiśora-gatatvena mahāprabhor līlās tri-vidhāḥ | tatrā-prakaṭa-līlāyāṁ bālya-paugaṇḍa-līle na staḥ | ata eva tayor āsvādanaṁ mahāprabhoḥ prakaṭa-līlāyāṁ nija-prayojanam iti cet tatrāha, samṛddhimān sambhogaḥ prakaṭa-līlāyāṁ na jātaś cet tadā tad-artham aprakaṭa-līlā-viśeṣo’pekṣyaḥ syāt | sa tatra jāta eva | yathā, ramya-keli-sukhenātra māsa-dvayam uvāsa ha iti | eka-rātrer api brahma-rātri-tati-sadṛśatva-prāptyā saṅkhyā-viṣayatve’pi māsa-dvayam iti kālasyeyattā nara-līlāyā mahādbhutatva-vyañjikā | eka-rātrer brahma-rātri-tati-sadṛśatva-prāptir yathā,

brahma-rātri-tatir apy aghaśatro

sā kṣaṇārdhavad agāt tava saṅge |

hā kṣaṇārdham api vallavikānāṁ

brahma-rātri-tativad virahe’bhūt || [bha.ra.si. 2.1.212] ity ādi |

tathā, śaraj-jyotsnī-rāse [u.nī. 14.165] ity ādi | ata eva samṛddhimataḥ sambhogasya bahutara-kāla-vyāpitvaṁ na tu svalpa-kāla-vyāpitvam | ata eva prakaṭa-līlāyāṁ saṅkṣipta-pūrva-rāgau samṛddhimantau jātau | aprakaṭa-līlā-viśeṣa-svīkāreṇa līlā-dvaividhye kiṁ prayojanam | kiṁ ca, jāta-prākaṭyāḥ pūrva-rāgādi-gatā līlā adhunāprakaṭā vartante | tāsāṁ punaḥ prākaṭye kiṁ pūrva-rāgādi-rūpaṁ nijaṁ prayojanaṁ bhavitā | līlāyā aprakaṭāyāṁ samṛddhi-mata āsvādanam asty eva, tad-arthaṁ prakaṭa-līlā-viśeṣa ity asaṅgatir eva | tato bhojanārthaṁ snātuṁ gacchantaṁ puruṣam uddiśya bhoktuṁ gacchatīti vākyasyānarhatvavat samṛddhimat sambhogārtham avatāriṇīti vacanasyānarha-tvam | mahāprabhoḥ prakaṭa-līlāyāṁ bālyādi-gata-tri-vidha-līlā jātāḥ, aprakaṭa-līlā-viśeṣa-svīkāreṇa līlā-dvaividhye kiṁ prayojanam | ato līlā-dvaividhyam anarhaṁ pūrvokta-doṣāpātād ity atigūḍha-vimatānusāry-artha-khaṇḍanam | tena sutarām eva gūḍha-vimata-khaṇḍanaṁ jātaṁ spaṣṭa-vimata-khaṇḍanam | rasa-niryāso’prakaṭa-līlā-gataḥ, na vinā vipralambhena sambhogaḥ puṣṭim aśnute [u.nī. 15.3] iti nyāyena prakaṭa-līlāyāṁ viraha-prācuryād vipralamba-mayyā tayā niṣpāditaḥ svakīyāśraya-rati-sthāyikaḥ samṛddhimān sambhoga iti spaṣṭa-vimatānusāry arthaḥ spaṣṭa-vimata-khaṇḍanena nirastaḥ | tathā jāta-prākaṭya-līlāyāṁ durlabhatvādinā saṅkṣiptād utkarṣa eva rasa-niryāsaḥ | sa eva nija-prayojanam iti spaṣṭa-vimatānusāry artho’pi spaṣṭa-vimata-khaṇḍanena nirasta eva | pūrva-rāgaḥ[[514]](#footnote-515) sasaṅkṣipto rasa-niryāsa iti gūḍha-vimatānusāry artho gūḍha-vimata-khaṇḍanena nirastaḥ | parakīyāratisthāyikaśṛṅgāravatsalot-karṣarūpo rasa-niryāsa iti spaṣṭa-vimatānusāry arthaḥ spaṣṭa-vimata-khaṇḍanena nirasta eva |

atra vyākaraṇakoṣālaṅkārapurāṇatarkaśāstrāṁśā vicāryā | | tatra[[515]](#footnote-516) gopīti ṅīṣ-pratyayo vyākaraṇāṁśaḥ | upapatir iti jāras tūpapatiḥ samau iti koṣāṁsaḥ | rāgollāsa ity ādi padye viśeṣoktir alaṅkārāṁśaḥ | tā vāryamāṇāḥ patibhiḥ ity ādi purāṇāṁśaḥ | rater asamañjasatvasya hetu-vicāras tarkāṁśaḥ | prayojana-vicāraś ca | mahā-bhāva-vṛtti-vicāra etad-avāntara eva | tathā gūḍha-līlāyām ekatva-vyañjana-prayojana-vicāraś ca[[516]](#footnote-517) | spaṣṭa-līlāyāṁ pṛthaktva-vyañjana-vicāraś ca | tatra prayojana-vicāreṇa spaṣṭa-vimata-gūḍha-vimatātigūḍha-vimatānāṁ nirasanam |

atigūḍha-vimate kecit tan-mata-vādino līlāyā aparicchinnatvaṁ prayojanaṁ vadanti | tan-nirasanaṁ tu tarkāgocara-śruty-artha-sadṛśārtha-śrī-gosvāmi-caraṇokta-prāmāṇyena | vailakṣaṇya ekāṁśena sālakṣaṇye caikāṁśena | vailakṣaṇye ca prayojana-vicāraś ca tarkāṁśaḥ | tatra matsyādi-līlā-kṛṣṇa-līlayor līlātvenāṁśenaikena sālakṣaṇye matsyādi-līlāyā nityatvaṁ prayojanam | yogamāyā-māyayor māyātvenāṁśenaikena sālakṣaṇye yogamāyāyā māyāyā iva vṛtti-dvayāḍhyatvaṁ prayojanam | nanda-nandana-gauraharyor ekāṁśena vailakṣaṇye[[517]](#footnote-518) gauraharer vāñchita-trayāsvādakatvaṁ prayojanam | sājātyena samāna-dharmatva-vicāro’pi tarkāṁśaḥ[[518]](#footnote-519) | yathā nāma-dhāmnoḥ sājātyen[[519]](#footnote-520)ādhunā śrī-vrajasya sva-prakāśa-śaktyā prapañca-gocaratvasyānumānam |

kiṁ ca, śrī-lalita-mādhava-gatā līlā tridhā—spaṣṭā, rahasya-rūpā, atirahasya-rūpā | tatra spaṣṭā bahiraṅga-jana-vañcanārthā | ato bahiraṅga-jana-jñeyā | rahasya-rūpā śrī-nārada-gargādibhir jñeyā | atirahasya-rūpā tu śrīmatyaikanāṁśayaiva[[520]](#footnote-521) jñeyā | spaṣṭā śrī-kṛṣṇasya mathurādvārakādau śrī-rādhikādīnāṁ dvārakādau gamanādirūpā | atra[[521]](#footnote-522) kṛṣṇo vasudeva-devakībhyāṁ svātmajatayā jñātaḥ | sādhāraṇa-janaiś ca tat-sutatayā jñātaḥ | etal-līlā-parikara-rūpa-nanda-yaśodābhyām svātmajatayā jñātaḥ |

kiṁ ca, yasyā līlāyā yaḥ parikaraḥ sā līlā tena jñātaiva | rahasya-rūpā śrī-kṛṣṇasya śrī-rādhikādīnāṁ śrī-vraja eva sthiti-rūpā | yathā tatraiva,

gārgī (svagatam) : sudaṁ mae tāda-muhādo jaṁ candahāṇu-pahudīṇaṁ kaṇṇaā bhīssa-pahudīṇaṁ kaṇṇaā ekkatattā abi viggahādīhiṁ bhiṇṇā jjeba tti | tā bāḍham ekkaviggahadāsaṁvihāṇaṁ māyāe ccea pabañcidam | hodu, pacchādo jāṇissaṁ | kiṁ dāṇiṁ tassa rahassassa uṭṭaṅkaṇeṇa |[[522]](#footnote-523) [la.mā.1.55] iti |

tathā tatraiva,

nāradaḥ (kṣaṇaṁ praṇidhāya svagatam) : nanv etāḥ pura-vraja-ramaṇyaḥ samānatvād api vigrahādibhir bhinnā eva | yad adyāpi vraja eva sā vraja-ramaṇyaḥ prema-mūrcchitā vartante, kintu yoga-māyayaiva viprayoge’pi priya-saṅga-sukha-saṅgamanāya tatraivācchādya pura-ramaṇīṣu svābhedābhimānenāveśitā dīrgha-svapna iva yās tūddhavayāna-kurukṣetra-yātrayor vṛtta-vartsyamāna-caritrās tāḥ khalv aṣṭottaraika-śata-ṣoḍaśa-sahasratas tasmād anyā eva | tad alaṁ tad-rahasyodghāṭanena | [la.mā.5.17] iti |

atirahasya-rūpā tu śrī-kṛṣṇasya bahiraṅga-janālakṣyatayā śrī-nanda-nandana-rūpeṇa mathurādi-gamanaṁ vinā śrī-rādhikādibhiḥ sārdhaṁ prakaṭa-sthiti-rūpā | yathā tatraiva,

rādhikā— kathaṁ bia?

kṛṣṇaḥ (sthagitam ivāpasavyato’valokate | praviśya gārgyā sahāpaṭīkṣepeṇa ekānaṁśā— sakhi rādhe mātra saṁśayaṁ kṛthāḥ ity ādi |

spaṣṭa-līlāyāṁ vraje samṛddhimān sambhogaḥ śrī-rādhikādīnāṁ samarthā-rati-vāsitatatvenaiva jātatayā pañcama-sopāna-nirasana antaraṅgāyamāṇān bahiraṅgān prati tantreṇa darśitaḥ | na tv anantaraṅgāyamāṇān bahiraṅgān prati teṣāṁ samādhānasya jātatvāt | yathā tatraiva,

kṛṣṇaḥ : priya bhūyaḥ kiṁ te priyaṁ karavāṇi |

rādhikā (smitaṁ kṛtvā) : bahiraṅga-janālakṣyatayā śrī-gokulam api tadīya-sva-svarūpair alaṅkaravāmeti |

asyārthaḥ—gokulam apīty api-śabdāt prakāśa-bhedeneti[[523]](#footnote-524) | tathā tadīyeti vraja-sambandhibhiḥ samarthār ratimattādi-viśiṣṭaiḥ sva-svarūpair[[524]](#footnote-525) iti cāyātaṁ tantreṇeti |

rādhikā— kahaṁ bia?

kṛṣṇaḥ sthagitam iva |

ity ādinārthāntarākāṅkṣā-pūrtyā punas tat-kṛtārthāntarākṣepābhāvāt | punaḥ prārthanaṁ tu mahā-bhāvasyātṛpti-svabhāvāl lālasā-bhareṇa | rahasya-rūpāyāṁ dantavakraṁ nihatya śrī-vraje yadā śrī-kṛṣṇasyāgamanaṁ jātaṁ tadā vraja-sthānāṁ śrī-rādhikādīnāṁ mūrcchāpagatā, yoga-māyayā ca nija-vaibhavaṁ saṁvṛttaṁ, tadaiva tā vraja-vāsibhir dṛṣṭāḥ | pūrva-yamunā-praveśādikaṁ sarvaṁ svapnavaj jātaṁ teṣām | ata eva samarthā-rati-sthāyikatvena samṛddhimān sambhogo jātaḥ | atirahasya-rūpāyāṁ tu yathā śrī-bhāgavata-gata-gūḍha-līlāyāṁ pūrvaṁ darśitas tathaiva samṛddhimān sambhogaḥ samarthā-rati-sthāyikatvenaiva jātaḥ | kurukṣetra-gatānāṁ tat-prakāśa-viśeṣāṇāṁ vraja-sthānāṁ śrī-rādhikādīnām ekatva-vyañjikā sā spaṣṭa-līlā ca tad-gatā | evaṁ dantavakra-vadhānantaraṁ śrī-vrajāgamane vasudeva-nandana-nanda-nandanayor ekatva-vyañjikā spaṣṭā līlā ca tad-gatā |

**spaṣṭā tathā rahasyā yā līlā lalita-mādhave |**

**spaṣṭasya vimatasyātra khaṇḍanaṁ vijña-sammatam ||**

**līlā cātirahasyātigūḍhasya tasya sūdanī ||**

kiṁ ca rādhikādi-prakāśa-bheda-nirasta-virodhāc chrī-lalita-mādhava-gata-līlā śrī-bhāgavata-gata-līlā sama-kalpā[[525]](#footnote-526) |

iti virodhakhaṇḍanaṁ pūrṇam

||5||

 --o)0(o--

(6)

**śrīmad-rūpa-gaṇān vande daṇḍavad bhuvi sampatan |**

**samarthotkarṣa-pīyūṣaṁ svādyate yair ahar-niśam ||1||**

# atha samarthotkarṣa-pradarśanam

siddhāntatas tv abhedo’pi śrīśa-kṛṣṇa-svarūpayoḥ |

rasenotkṛṣyate kṛṣṇa-rūpa eṣa rasa-sthitiḥ || [bha.ra.si. 1.2.59]

asyārthaḥ—siddhāntato bhagavattā-turīyatvād avatārāvalī-bījatvād avatārāvalī-praveśa-sthānatvāc cābhede’pi śrī-svāmi-pādaiḥ kṛṣṇas tu bhagavān svayaṁ nārāyaṇa eva iti darśitāyām ekatāyām api rasena sarvotkṛṣṭa-prema-maya-rasenety arthaḥ | utkṛṣyata antarbhūta-ṇy-arthatvād utkṛṣṭatayā prakāśyata ity arthaḥ | yatas tasya rasasya eṣaiva sthitiḥ svabhāvaḥ, yat kṛṣṇa-rūpam evotkṛṣṭatayā darśayatīty arthaḥ |

maivaṁ[[526]](#footnote-527) vādīr mahāvādinn adhunā tvam apeśalaḥ[[527]](#footnote-528) |

gahanaiśvarya-vijñāna-rasāsvādayor asi || [la.bhā. 1.5.300]

iti gahanaiśvaryam api śrī-kṛṣṇasya nārāyaṇādhikye kāraṇam uktam | tat tu pāramaiśvarya-paricaryā-vijñānena, ceṭikayeva mahādevyāḥ prema-maya-rasa-sampatter anuvṛtteḥ pāramaiśvarya-paricaryamāṇa-parama-mādhuryāvirbhāvakatvāt tasyāḥ pāramaiśvarya-vijñāna-paricaryamāṇāyāḥ prema-maya-rasa-sampatter anadhikam | yathā mahā-devīnāṁ tāratamyena ceṭikānāṁ tāratamyaṁ tathā prema-maya-rasa-tāratamyena pāramaiśvarya-vijñāna-tāratamyam | amī kṛṣṇe kilādbhutāḥ [bha.ra.si. 2.1.40] iti yat tat tu[[528]](#footnote-529) prema-maya-rasotkarṣa-hetutvād anadhikam | adbhutā iti nara-līlatvād, ata eva kṛṣṇe narākṛti-parabrahma-rūpe, na tu golokanātha-rūpe |

lilā-premṇā priyādhikyaṁ mādhuryaṁ veṇu-rūpayoḥ |

ity asādhāraṇaṁ proktaṁ govindasya catuṣṭayam || [bha.ra.si. 2.1.43]

ity atra premṇā priyādhikyaṁ rūpasya mādhurīti rasenotkṛṣyate kṛṣṇa-rūpam ity asyānuvādaḥ | atulya-līlāyā atulya-prema-vilāsatvenātulya-premāntarbhūtatvāl līlā nādhikā | veṇor mādhurī tūtkṛṣṭa-rūpasya pūrṇatamatva-jñāpaka-paricchadāvaśeṣa-mādhurī-viśeṣa-rūpatvāt tad-antarbhūtatvena nādhikā |

caturdhā mādhurī tasya vraja eva virājate |

aiśvarya-krīḍayor veṇos tathā śrī-vigrahasya ca || [la.bhā. 1.5.526]

ity atraiśvarya-mādhury adbhuta-guṇa-viśeṣa-mādhurī-rūpatvān nādhikā | kintu caturdhāmādhurī-prakāṣaka-svabhāva-valita-śrī-vraja-rūpa-sthāna-vaiśiṣṭya-hetutvena parama-prema-maya-rasa-vaiśiṣṭyasya prāptyā samānārtham etat[[529]](#footnote-530) | anena tat-tad-vaiśiṣṭya-hetu-prema-maya-rasa-vaiśiṣṭyaṁ śrī-vrajād anyatra nāstīty āyātam | ata eva goloke caturdhā-mādhuryābhāvaḥ | caturdhā-mādhurī samāna-kāraṇakatvena paraspara-sāpekṣodayā | ata ekasyā udaye saty anyāsām udayaḥ | ata eva[[530]](#footnote-531) kurukṣetrādi[[531]](#footnote-532)-gatānāṁ śrī-vraja-parikarāṇāṁ rater jāti-bhedena vaiśiṣṭye saty api gauṇatvam | sa-hetuka-nitya-sthāna-vaiśiṣṭya-hetuka-sva-mukhyatā-prakāśaka-svabhāvatvāt tasyāḥ[[532]](#footnote-533) | ata eva rati-vaiśiṣṭyasya[[533]](#footnote-534) gauṇatvena śrī-kṛṣṇa-śrī-vraja-parikarayor āvirbhāva-vaiśiṣṭyasyāpi gauṇatvam[[534]](#footnote-535) | tena caturdhā-mādhurī-prakāśābhāvaś ca | kintu rati-jāti-bhedānurūpa utkarṣo’sty eva | vraje eva rateḥ sva-mukhyatā-prakāśaka-svabhāvo yathā, vṛndāvaneśvarī premṇā dvibhujaḥ kriyate hariḥ || [u.nī. 5.6] iti |

kiṁ ca, śrī-golokanātha-śrī-nārāyaṇayor nara-līlātvābhāvād īśvara-līlātvāc ca tad-dhetuka-prema-maya-rasasya nātitāratamyāc ca sāmānya-siddhānta-gataikatayā goloka-parama-vyomnoḥ śrī-kṛṣṇa-nārāyaṇa-vaikuṇṭhayor ekatvam | tatra tatra gatānāṁ tat-tat-preyasīnāṁ śrī-śabda-vācyānām ekatvaṁ ca | śrīśa-śabda-vācyayos tayor[[535]](#footnote-536) apy ekatvaṁ ca | ata eva kṛṣṇas tu bhagavān svayaṁ nārāyaṇa eva [bhāvārtha-dīpikā 1.3.28] iti svāmi-pādair yad vyākhyātaṁ tat tu golokanāthasya mūla-nārāyaṇatvād golokanātha-nārāyaṇayor ekatvābhiprāyeṇeti gamyate | ata eva siddhāntatas tv abhedo' pi śrīśa-kṛṣṇa-svarūpayoḥ [bha.ra.si. 1.2.59] ity atra śrīśo golokanātha eva, nārāyaṇasya tad-abheda-vivakṣātaḥ | kṛṣṇo narākṛti-para-brahma-rūpa iti gamyate | śrīmad-madhupurī-gata-śrī-kṛṣṇa-parikarāṇāṁ goloka-nāmni nija-dhāmni tale ca tasya devī-maheśa-hari-dhāmasu [bra.saṁ. 5.43] ity ādinā varṇita-parama-vyomopari-talatva-śrī-goloka-gata-ta-parikarebhyaḥ parama-prema-maya-rasotkarṣaḥ, kim uta parama-vyoma-gata-śrī-nārāyaṇa-parikarebhyaḥ | ata eva tad-dhetukas[[536]](#footnote-537) tat-tad-rūpa-sāmānya-vaikuṇṭha-rūpa-sthānāc chrī-madhupuryāḥ paramotkarṣaḥ | yathā pātāla-khaṇḍe, aho madhupurī dhanyā vaikuṇṭhāc ca garīyasī ity ādi | atra vaikuṇṭhād goloka-parama-vyoma-rūpa-sāmānya-vaikuṇṭhād yathā madhupurī-māthura-śabdābhyāṁ gokula-pura-rūpa-sāmānya-māthura-maṇḍalaṁ vācyaṁ tathā vaikuṇṭha-śabdena tat-tad-rūpa-sāmānya-vaikuṇṭho vācyaḥ | tad-dhetukas[[537]](#footnote-538) tat-tad-rūpa-sāmānya-vaikuṇṭha-gatāyā lakṣmī-jāteḥ śrī-vraja-gatānāṁ priyāṇāṁ paramotkarṣaḥ samagrasamarthā-lakṣaṇāspadatvāt | yathā śrī-daśame nāyaṁ śriyo’nga u nitānta-rateḥ [10.47.60] ity ādi | tat-tad-gatāyā lakṣmī-jāteḥ śrī-vrajendranandana-prāpty-arthaṁ tapaś-caraṇāt tad-dhetukaḥ śrī-vrajendranandanasya śrī-golokanātha-parama-vyomanātha-rūpābhyāṁ paramotkarṣaḥ | yathā tatraiva, yad-vāñchayā śrīr lalanācarat tapaḥ [10.16.36] ity ādi | ata eva śrī-vrajendranandana-mādhuryaika-kṛṣṭābhyaḥ śrī-vraja-sundarībhyas[[538]](#footnote-539) tayoḥ sādṛśam apy arocakam | yathā gopīnāṁ paśupendra-nandana-juṣaḥ [la.mā. 6.14] ity ādi | tathā ca,

tatrāpi vallabhādhīśa-nandanālambanā ratiḥ |

sāndrānanda-camatkāra-paramāvadhir iṣyate ||

yat sukhaugha-lavāgastyaḥ pibaty eva sva-tejasā |

rameśa-mādhurī-sākṣāt-kārānandābdhim apy alam || [bha.ra.si. 2.5.110-1] |

rameśo’tra rukmiṇī-nāthatvāvasthaḥ | sa eva golokanāthatvāvasthaḥ | sa eva nārāyaṇaś ca sutarām eveti |

iti samarthotkarṣa-pradarśanam |

||6||

 --o)0(o--

(7)

# granthopasaṁhāraḥ

**vande nanda-tanujasya līlā-dhāma-priyādikam |**

**prākṛte’prākṛte yasya sālakṣaṇyaṁ na vastuni ||1||**

**śrī-rūpa-kṛta-granthārtha-lavāsvādanam udgatam |**

**śrī-mukunda-padāmbhoja-parāgo’tra prayojakaḥ ||2||**

spaṣṭa-vimata-gūḍha-vimatānvaye’pi jāta-prākaṭya-līlānāṁ nityatvaṁ kim uta tad-atireke[[539]](#footnote-540), etad darśayituṁ kiñcil likhyate | kiṁ ca,

**śrīmad-bhāgavate vyaktaṁ śrī-kṛṣṇa-caritāmṛtam |**

**te māyā-mohita-prajñās tatra yeṣāṁ na nitya-dhīḥ ||3||**

**yā līlā ye parikarā yāni dhāmāni vigrahaḥ |**

**kṛṣṇasya yo vyāsa-pādair varṇitāni muhur muhuḥ ||4||**

**siddhaye nityatādīnāṁ[[540]](#footnote-541) teṣāṁ[[541]](#footnote-542) grantha-gaṇaḥ kṛtaḥ |**

**śrī-rūpa-caraṇābjaiḥ śrī-caitanya-prabhu-śāsanāt ||5||**

**yad yad ādy-antavad vastu tat tan māyā-kṛtaṁ bhavet |**

**ādy-anta-rahitāḥ kṛṣṇa-līlāḥ kālas tu tad-vaśaḥ ||6||**

**anantānāṁ prakāśānām ekatvena pṛthaktayā |**

**āsvādo nityatā-siddhir līlānāṁ hi kramād bhavet ||7||**

yathā bhāgavatāmṛte,

sadānantaiḥ prakāśaiḥ svair līlābhiś ca sa dīvyati |

tatraikena prakāśena kadācij jagadantare |

sahaiva sva-parīvārair janmādi kurute hariḥ || [la.bhā.1.5.436] iti |

**sadodbudhyaṁ svatantratvaṁ śaktīnāṁ vai hares tadā |**

**kālasya sthiratā caiva prakāśa-bhinnatā yadā ||8||**

**prakāśānām ekatāyām udbodhaḥ śakti-sampadām |**

**svakānte tat-pratīkṣā ca līlecchādhīnatā tathā ||9||**

**calatve’pi sthiratvaṁ yan mitatvam amitāv api[[542]](#footnote-543) |**

**kalpatve’pi navatvaṁ ca kālasyācintyam eva tat ||10||**

**aikarasye svarūpāṇāṁ līlānām api tad bhavet |**

**līlānāṁ tad-abhāvaś cet svarūpāṇāṁ sa[[543]](#footnote-544) kiṁ nahi ||11||**

**unmajjanti nimajjanti kṛṣṇa-mādhurya-santatau |**

**aiśvaryādyā guṇāḥ sarve taraṅgā iva vāridhau ||12||**

**sindhor eva taraṅgaḥ syāt taraṅgasya na vāridhiḥ |**

**mādhuryasya tathaiśvaryam aiśvaryasya na tad bhavet ||13||**

**mādhuryānubhavaś ceto drāvayet sneha-sampadā |**

**sneha eva bhaved dhetuḥ kṛṣṇa āveśa-santateḥ |**

**yayā dehādi-sarveṣāṁ vismṛtir jāyate parā ||14||**

**vinā rāgānugā-mārgaṁ mādhuryānubhavo na hi |**

**vinā rāgānugā-bhakta-saṅgaṁ rāgānugā katham ||15||**

**vinā rūpa-padāmbhojāśrayaṁ rāgānugā-pathe |**

**praveśaḥ kasya jātaḥ syāc chrī-caitanya-kṛpā-phalam ||16||**

**śrīmad-rūpa-padāmbhojāśrayaṇaṁ tu tadocyate |**

**yā hi tat-kṛta-granthārtha-śabda-viśvāsa-śālitā ||17||**

**munīnām api vākyeṣu doṣā bhrama-mukhā na hi |**

**nitya-siddhasya vākyeṣu te kathaṁ sambhavanty uta? ||18||**

**nitya-siddhatayā ye[[544]](#footnote-545) tu gīyante sarva-sattamaiḥ |**

**teṣu bādhaka-dhīr yasya so’parādhī bhaved dhruvam ||19||**

**śrī-rūpa-kṛta-granthārthān hitvānyārthān karoti yaḥ |**

**gāṅgam ambhaḥ parityajya sa kaupaṁ vāri sevate ||20||**

kiṁ ca,

**premṇo bhedā avasthāś ca netṛ-nāyikayos tathā |**

**rasaś ca rasa-bhedāś ca nityānandaika-rūpiṇaḥ ||21||**

**anubhāvāḥ sāttvikāś ca tathā sañcāriṇo’khilāḥ |**

**līlā-parikarāś caiva madhyādy-anta-vivarjitāḥ[[545]](#footnote-546) ||22||**

**dhātv-artha-nityatā-siddhir vinā kāraka-nityatām[[546]](#footnote-547) |**

**na syād eva tato nityā līlā-parikarā hareḥ ||23||**

**eka-kāraka-nityatve bhaved dhātv-artha-nityatā |**

**tasyāṁ[[547]](#footnote-548) satyāṁ bhaved anya-kārakasyāpi nityatā ||24||**

**prākṛtatvāprākṛtatve kaṁsādīnāṁ tato hareḥ |**

**prathamān mokṣa-dātṛtve[[548]](#footnote-549) dvitīyān nitya-līlatā[[549]](#footnote-550) ||25||**

**pratīyamāno doṣo’pi doṣatve vidanty etad vicakṣaṇāḥ |**

**rukṣatā snigdhatā caiva niṣedho vidhir eva ca |**

**yogyatābhāva-bhāvābhyāṁ vrajeyur viparītatām ||26||**

kiṁ ca,

**viṣayā yogamāyāyā līlā-parikarā matāḥ |**

**māyāyā akhilā jīvā māyā tu mohanāt smṛtā ||27||**

kiṁ ca,

**stana-pānaṁ riṅgaṇaṁ ca kṣudhayā rodanaṁ tathā |**

**mṛdo bhakṣaṇam ekānte tathā bhaya-palāyane ||28||**

**ambayābaddha-mūrtitvaṁ vatsa-gocāraṇaṁ tathā |**

**asatya-bhāṣaṇaṁ cauryaṁ para-dārābhimarṣaṇam ||29||**

**mādhuryaṁ vraja ity ādyam asādhāraṇam ucyate |**

**mādhuryasya puro jñānaṁ tat-paścāt tatra satya-dhīḥ ||30||**

**lobhas tato bhavet tatra[[550]](#footnote-551) sa[[551]](#footnote-552) rāgādhva-pravartakaḥ |**

**mādhurya-guṇavattve’pi tan-mayaṁ śarkarādikam ||31||**

**mādhurya-mayatā tadvat kṛṣṇādīnāṁ bhavet sadā |**

**sarveṣāṁ guṇi-dravyāṇāṁ mādhuryam uttamo guṇaḥ ||32||**

**tāratamyena tasyaiva dravyāṇāṁ tat prajāyate |**

**dhātv-arthādiṣu miṣṭatvaṁ mādhuryaṁ vijña-sattamam ||33||**

**vinānusandhim aiśvaryaṁ yat kṛṣṇasya prakāśate |**

**mādhuryāveśinas tat tu madhuraiśvaryam ucyate ||34||**

**viruddhānanta-śaktitvād viruddham ubhayaṁ nahi |**

**yugmaṁ tathāpi goṣṭhe’sminn aiśvaryaṁ madhuraṁ smṛtam ||35||**

**prakāśyaṁ madhuraiśvaryaṁ mādhuryaṁ goṣṭha-pādikān |**

**dhinoty aniṣṭa-vargebhyo rakṣan muhur idaṁ vraje ||36||**

**kṛṣṇa-bhakti-samudbodhe bhaktānāṁ prema-kāraṇam |**

**bhakta-prema-samudbodhe kāraṇaṁ kṛṣṇa-ceṣṭitam ||37||**

**adāyi mayakā śaptir ayaṁ grantho vilokyatām |**

**śrīmad-rūpa-padāmbhoja-sarvasvair eva nāparaiḥ ||38||** iti |

**śrīmad-rādhā-ramaṇa-caritānanda-pīyūṣa-dhārāṁ**

**vāraṁ vāraṁ rasika-sadasi prema-mattaḥ pravarṣan |**

**sveśā-kuṇḍe[[552]](#footnote-553) punar api kadā śrī-mukundākhya ārān**

**netrānandaṁ prabhur anupamaṁ hā madīyaṁ vidhātā ||39||**

śrī-rūpa-raghunāthayoś caraṇa-sarojeṣu mamāstu ratiḥ |

iti sāra-saṅgrahaḥ sampūrṇaḥ |

1. sopānam | pañca-sopānasya vivaraṇam āha yoga-māyeti | [↑](#footnote-ref-2)
2. antaḥ siddha-rūpe | ādyaṁ rāgānugam | amiśraṁ bahiḥ sādhaka-rūpe vaidhī-rāgānugayor milanaṁ yat tat tṛtīya-sādhanaṁ mathurā-prāpakam | [↑](#footnote-ref-3)
3. antaḥ siddha-rūpe | ādyaṁ rūpānugam | bahiḥ sādhaka-rūpe | vaidham amiśraṁ kevalaṁ vaidhaṁ dvārakā-prāpakam | na tu miśraṇam | [↑](#footnote-ref-4)
4. pūrva-vyākhyāyāṁ śrī-kṛṣṇasya sarva-kāraṇa-kāraṇatve’pi śrī-raghunāthasya kāraṇavattvam | para-vyākhyāyām acyutāgraja-raghunāthasya kāraṇavattve turīyatvam | īśasya yatribhir hīnaṁ turīyaṁ tat pracakṣate | caturthatvaṁ rāma-lakṣmaṇa-bharata-śatrughnatvam | [↑](#footnote-ref-5)
5. raghunāthasya pūrva-bhāvitvābhāve | yad vā, raghunāthasya turīyatvābhāve baladevasyāgrajatvābhāvaḥ syāt | [↑](#footnote-ref-6)
6. prapañca-gocarāgocare sadā-pūrṇatamiaśvarya-mādhurya-dhāma-līlā-parikara-samayā ananyāpekṣāsamordhvānirvacanīya-sarva-kāraṇa-kārānatvam adbhutam | tathā mahā-bhāvasya kāraṇatvam adbhutam | [↑](#footnote-ref-7)
7. kvacid bhedita-sambhoga-tṛṣṇā sāndrā samañjasā iti kādācitkaṁ sambhoga-tṛṣṇāyā avaśī-karaṇatva-svarūpaṁ samañjasā-vṛtti-rūpaṁ samarthāyāṁ nirastam | [↑](#footnote-ref-8)
8. śarkarāsamudbhava-sitopalāyāḥ | [↑](#footnote-ref-9)
9. parakīyābalārthinā parakīyā abalāḥ striyas tā evārthituṁ labdhuṁ śīlaṁ yasya tena rāgeṇa hetunā dharmam ullaṅghayann atikrāman | tadīyānāṁ parakīyāṇāṁ premṇo vasatir āśrayaḥ | [↑](#footnote-ref-10)
10. loka-yugmnānapekṣinārthād iha-loka-para-lokāpekṣā-rahitena dharmeṇāsvīkṛtāarthād guru-viprāgni-sākṣi-pūrvaka-vidhānena na svīkṛtāḥ | [↑](#footnote-ref-11)
11. ādyā śakti-mayī rādhā mukundārdhāṅga-saṅgatety āgame | atra śaktimān kṛṣṇaḥ | [↑](#footnote-ref-12)
12. mahābhāvasya [↑](#footnote-ref-13)
13. hetumatā mahā-bhāvena [↑](#footnote-ref-14)
14. nanv anubhajato’viduṣo janasyeśvaraḥ sākṣāt śreyas tanoti | paramātma-vidāṁ vraja-devīnāṁ kim iti vaktavyam iti kaimutyam | [↑](#footnote-ref-15)
15. lakṣmī-gaṇa-mahiṣī-gaṇād adhika-premavatīṣv ity arthaḥ | [↑](#footnote-ref-16)
16. yathā-sthāyika-parameyattāpanna-rāgasyādhāratvena mahā-bhāva-svarūpāt tena lakṣmī-cayād mahiṣī-cayād guṇa-rūpa-saubhāgyādibhiḥ paramotkarṣatvenoddhavādi-prārthyamāna-caraṇa-reṇutvaṁ yuktam | [↑](#footnote-ref-17)
17. ye yathā māṁ prapadyante ity ādinā | [↑](#footnote-ref-18)
18. vraja-samañjasā-samarthayoḥ | [↑](#footnote-ref-19)
19. nitya-priyā śrī-rādhikā | nitya-priyāyām adhiṣṭhānaṁ yasya saḥ | tasya bhāvas tasmāt | [↑](#footnote-ref-20)
20. anurāgasya | [↑](#footnote-ref-21)
21. manaḥ-sva-svarūpat:anayana-rūpā vṛttiḥ | [↑](#footnote-ref-22)
22. uktānāṁ bhāvānām āśrayālambanaṁ niścinoti | ādyā sādhāraṇī premaivāntimo yatra tathābhūtāṁ sīmāṁ prapadyate | tena kubjādīnāṁ rati-premāṇau dvāv eva sthāyinau | samañjasānurāgāntām iti | tena paṭṭa-mahiṣīṇāṁati-prema-sneha-māna-praṇaya-rāgānurāgaḥ sapta sthāyinaḥ | samarthā bhāvāntimām iti | tena vraja-devīnāṁ raty-ādi-bhāvāntā aṣṭa sthāyinaḥ | [↑](#footnote-ref-23)
23. kātyāyanī-vrata-parāṇāṁ guṇa-rūpa-śravaṇāpekṣā nāsti | kintu sātatya-jñānodbuddha-saṁskārottha-tat-sudṛḍhābhyāsaḥ Ī [↑](#footnote-ref-24)
24. ajanya ity upādānāntarīṇa-nimittābhāvaḥ | [↑](#footnote-ref-25)
25. anumāna-tarkaḥ | [↑](#footnote-ref-26)
26. svarūpa-lakṣaṇasyopapatnī-bhāvābhimānātmatvābhāvāt | [↑](#footnote-ref-27)
27. madhurākhyā | [↑](#footnote-ref-28)
28. yathāraṇyasthasya daṇḍasya ghaṭaṁ prati svarūpa-yogyatāyāṁ satyām api na tasya phalopadhāyakā tadvat | [↑](#footnote-ref-29)
29. bhā.pu. reads: pratyudgamāsana-varārhaṇa- [↑](#footnote-ref-30)
30. caraṇa-sevā [↑](#footnote-ref-31)
31. sva-sukha-tātparya-vṛttiḥ | [↑](#footnote-ref-32)
32. jitendriyatva-ceṣṭānumānena [↑](#footnote-ref-33)
33. kṛṣṇasya [↑](#footnote-ref-34)
34. sambhogecchā [↑](#footnote-ref-35)
35. sambhogecchāyā ity arthaḥ | [↑](#footnote-ref-36)
36. kṛṣṇasya [↑](#footnote-ref-37)
37. mahiṣīnām [↑](#footnote-ref-38)
38. kṛṣṇaḥ [↑](#footnote-ref-39)
39. prathamaṁ tāsv ātmārāmādi-guṇānaṁ sphūrtiḥ | paścāt śrī-kṛṣṇasyāpy ātmārāma-śiromaṇitva-guṇodayaḥ | [↑](#footnote-ref-40)
40. mahiṣṇṇāṁ [↑](#footnote-ref-41)
41. tāsāṁ sambandhe kṛṣṇasyeti yāvat | [↑](#footnote-ref-42)
42. śrīḥ śobhā | tāṁ lāti dadātīti śrīlā tām | [↑](#footnote-ref-43)
43. poṣayati [↑](#footnote-ref-44)
44. kārikāyām [↑](#footnote-ref-45)
45. samarthāyāḥ [↑](#footnote-ref-46)
46. kañcid viśeṣam upapatnī-bhāvābhimānam | [↑](#footnote-ref-47)
47. tasyāḥ samañjasāyā vailakṣaṇya-rūpāyāḥ samarthāyāḥ svarūpasya naimittika-rūpā yā, tasyā āvaśyakotpādakatvāc ca | [↑](#footnote-ref-48)
48. samarthāyā iti yāvat | [↑](#footnote-ref-49)
49. utpādana-yogyatvāt | [↑](#footnote-ref-50)
50. loka-dharma-maryādā-tyāga-rūpam iti trividham asamañjasam | [↑](#footnote-ref-51)
51. dharma ity arthaḥ | [↑](#footnote-ref-52)
52. eteṣām upapatitvādīnām [↑](#footnote-ref-53)
53. pūrvoktānāṁ viśeṣaṇārthānām upapatitvādīnām anyatra parakīyāsu kanyāsv evaṁ jñeyam | [↑](#footnote-ref-54)
54. samarthā-raty-abhāve [↑](#footnote-ref-55)
55. upapatnītvābhimānābhāve [↑](#footnote-ref-56)
56. samarthāyā anusaraṇsya | [↑](#footnote-ref-57)
57. bālikāvasthāyām | [↑](#footnote-ref-58)
58. na tu viśeṣa-paroḍhatayā | [↑](#footnote-ref-59)
59. bālyāvasthāyām | [↑](#footnote-ref-60)
60. syād ity anvayaḥ | [↑](#footnote-ref-61)
61. nanūpaptitvābhimānaṁ vinā samarthāyā sāmānyāvasthoktā cet tadā parakīyāṇāṁ kanyānāṁ prāyaḥ-samartheti saṁjñā kathaṁ jātā ? prāyaḥ-sāmānyeti kathaṁ noktety ata āha pareti samādhānam | [↑](#footnote-ref-62)
62. samarthā sarva-vismārīty ādau | [↑](#footnote-ref-63)
63. kārikārārthābhāve pūrvoktasya samañjasā-para-vṛtti-viśeṣasya tasya bhāvāntara-sparśitvasya tasya samañjasā-gata-pūrva-kārikā-vargasya samarthā-svarūpa-vṛtti-vyatireka-prāptasya samañjasā-lakṣaṇasya hetu-hetumattvaṁ bahiḥ kādācitka-ceṣṭābhedodaya-hetubhāvāntara-sparśitvasya hetuḥ patnī-bhāvābhimānatvam, rater bhāvāntara-sparśitvaṁ sāndratvam antarāntaraśvaryānusandhānaṁ guṇādi-śravaṇasyāpekṣyatvam | [↑](#footnote-ref-64)
64. vyatireka-pradarśanam. [↑](#footnote-ref-65)
65. prekṣyāśeṣe ity ādau samarthāyā udāharaṇe | [↑](#footnote-ref-66)
66. samarthayā | [↑](#footnote-ref-67)
67. dhṛtvā praticchanda-guṇaṁ sundara, mama mandire tvaṁ vasasi | tathā tathā ruṇatsi valitaṁ yathā yathā cakitā palāye || [↑](#footnote-ref-68)
68. samarthāyāṁ | [↑](#footnote-ref-69)
69. vrajasthāyā nāyikāyāḥ | [↑](#footnote-ref-70)
70. tulākoṭi-nāda-śravaṇe | [↑](#footnote-ref-71)
71. samarthā | [↑](#footnote-ref-72)
72. svarūpotthatve | [↑](#footnote-ref-73)
73. svarūpa-nisargayor varṇane | [↑](#footnote-ref-74)
74. svabhāva-bheda-svarūpa-lakṣaṇasya | [↑](#footnote-ref-75)
75. yathā ghaṭe mṛdo guṇa-vi`ceṣo’ntarīṇa-nimittam asti, tad vinā mṛn-mātreṇa ghaṭo na syāt tathā nisarge’ntarīṇopādāna-nimitta-rūpa-sudṛḍhābhyāso’sti, tad vinā guṇādi-śravaṇena nisargo na syāt | [↑](#footnote-ref-76)
76. antarīṇa-nimitta-bāhya-nimittayor nisarga-sudṛḍhābhyāsayoḥ | [↑](#footnote-ref-77)
77. saṁskārasya nimittatvam | [↑](#footnote-ref-78)
78. kṛṣṇa-sukhāyatvābhāvena | [↑](#footnote-ref-79)
79. samañjasopādānaḥ | [↑](#footnote-ref-80)
80. samañjasām | [↑](#footnote-ref-81)
81. sva-prākaṭyāt pūrvam | [↑](#footnote-ref-82)
82. mahābhāvaḥ | [↑](#footnote-ref-83)
83. samarthām | [↑](#footnote-ref-84)
84. sambhogecchāyās tādātmya-prāpaṇāt tasyāś ceṣṭā-bhedaḥ samarthāyāṁ na jāyate | [↑](#footnote-ref-85)
85. śila-kaṇā-tṛṇāṅkura-kaṇṭakādibhiḥ | [↑](#footnote-ref-86)
86. sambhogecchāyā līna-vṛttitayā sthitatvābhāve | [↑](#footnote-ref-87)
87. samañjasāyāḥ | [↑](#footnote-ref-88)
88. bālya-kālādy-avasthāyāḥ | [↑](#footnote-ref-89)
89. nāsau ramaṇa na hāma ramaṇītivat | [↑](#footnote-ref-90)
90. vivāha-kāle | [↑](#footnote-ref-91)
91. vyatireka-pradarśanam | [↑](#footnote-ref-92)
92. śrī-kṛṣṇa-nāma-rūpa-kula-śīlādika-śravaṇaṁ na jātam ai tu jātam | nanu tarhi samarthāyā nisargotpannatvam āyāti ? nahi nahi tatrāha | [↑](#footnote-ref-93)
93. bhavati | na tu guṇādi-smaraṇāt svarūpotpannatvam | [↑](#footnote-ref-94)
94. kṛṣṇāt [↑](#footnote-ref-95)
95. kṛṣṇasya [↑](#footnote-ref-96)
96. samahaṁ sotsekaṁ sānandaṁ sākṣād darśanāt | [↑](#footnote-ref-97)
97. māyādhīśa-māyā-vaśābhyāṁ | [↑](#footnote-ref-98)
98. sac-citoḥ | [↑](#footnote-ref-99)
99. māyāyāṁ | [↑](#footnote-ref-100)
100. sattva-rajasoḥ | [↑](#footnote-ref-101)
101. nanu, na bhavatu samañjasā-samarthayoḥ paraspara-guṇa-sañcāraḥ sālakṣaṇya-sañcāraḥ sālakṣaṇyaṁ ca, kintu nāyaka-nāyikayor guṇādhikyena vaidagdhya-vilāsitvāt pati-patnyām api samarthā sambhavet prītyādhikyād ity atra samādhānam āha—dāmpatya iti | [↑](#footnote-ref-102)
102. ajāgala-stanaṁ dugdha-śūnyaṁ tasmāt tasya bhajanaṁ rasa-hīnam ity arthaḥ | [↑](#footnote-ref-103)
103. aprayojakatvena | [↑](#footnote-ref-104)
104. ujjvalādīnāṁ prayojanaṁ samarthāyā mahima-jñāpanam | [↑](#footnote-ref-105)
105. janam | [↑](#footnote-ref-106)
106. rasa-viśeṣa-samarthāsvādanānubhavasya | [↑](#footnote-ref-107)
107. nanu, ālambanādi-vaiśiṣṭyena svarūpasya vijña-vijñeyatvam iti yat puroktaṁ tatra ke vijñāḥ ke vā svarūpaṁ jānantīty atrāha vijñāḥ khalv iti | [↑](#footnote-ref-108)
108. ajñāḥ | [↑](#footnote-ref-109)
109. vijñaiḥ | [↑](#footnote-ref-110)
110. mahāprabhoḥ prākaṭya-mukhya-prayojakatvena | [↑](#footnote-ref-111)
111. vastutaḥ stavāvalyām | [↑](#footnote-ref-112)
112. ālambanādi-jāti-bhedāt | [↑](#footnote-ref-113)
113. samartha-rati-rūpa-rasa-niryāsa-nimittatvena | [↑](#footnote-ref-114)
114. paramotkarṣasyābhāvaḥ | [↑](#footnote-ref-115)
115. rasa-niryāsa-nimittaka- [↑](#footnote-ref-116)
116. parakīyātvaupapatyayoḥ | [↑](#footnote-ref-117)
117. śṛṅgāra-rasaḥ | [↑](#footnote-ref-118)
118. caitanyaḥ | [↑](#footnote-ref-119)
119. gīta-govinda-vidyāpati-kṛta-gīta-nāṭakādīnām | [↑](#footnote-ref-120)
120. nanu bhavatu mahāprabhor āsvādanīyaṁ, kintu nijopāsyaṁ prakāśanasya sarvatrānupayuktatvād gopayen mātṛ-jāravad ity ādinā bahiraṅga-samādhānārthaṁ svīyātvaṁ kathanīyam, na tu mānāvṛtyāhety ata evaṁ na vaktavyam ity āha—dāmpatyam iti | [↑](#footnote-ref-121)
121. paṇḍitānām | [↑](#footnote-ref-122)
122. nanu karṇa-viddha-kadala-hasta-nyāyena prakārāntareṇa pravartya tasya bhāvi-hitārthaṁ vastu-dvārā bhaviṣyatīti viśvāsa-janakatvena vaktavyam evam ity atra doṣam āha | tad-arthe bahiraṅga-jana-samādhānārthe | [↑](#footnote-ref-123)
123. arasikatvam adhīratvam iti yāvat | [↑](#footnote-ref-124)
124. sakhi, paritrāyasva paritrāyasva | eṣā kāla-rātrir iva dāruṇā vṛddhā māṁ dṛṣṭavatī | [↑](#footnote-ref-125)
125. mama saṅgamāmṛta-rasaṁ na jighṛkṣati na ca jihāsati prakaṭam |

jaṭilā-vyāghrī-cakitā tṛṣitā rādhā-kuraṅgīyam || [vi.mā. 7.54] [↑](#footnote-ref-126)
126. bhadrānusandhānātiśayāt | [↑](#footnote-ref-127)
127. nityaupapatya-nitya-parakīyā-nitya-samarthānāṁ snigdhatvaṁ rasikādeś ca siddhyā | [↑](#footnote-ref-128)
128. patitva-svīyātva-samañjasātvānām asnigdhatvārasikādī.nāṁ ca hānir eva matā | [↑](#footnote-ref-129)
129. prakaṭe parakīyā, aprakaṭe svakīyeti | [↑](#footnote-ref-130)
130. prākaṭyenaupapatyam | [↑](#footnote-ref-131)
131. asāmañjasyam | [↑](#footnote-ref-132)
132. samarthāyāḥ | [↑](#footnote-ref-133)
133. pañcama-puruṣārthaḥ premā | tat-sāro mahā-bhāvas tat-svarūpatvāt | [↑](#footnote-ref-134)
134. śṛṅgārasya | [↑](#footnote-ref-135)
135. samarthā | [↑](#footnote-ref-136)
136. samarthāyāḥ | [↑](#footnote-ref-137)
137. samañjasāyām | [↑](#footnote-ref-138)
138. kāmānugāyāḥ | [↑](#footnote-ref-139)
139. prakāśana-catuṣṭayasyānte’nuvādam āha | spaṣṭa-vimataṁ dhāma-līlā-dvairūpyasya samarthāyā upapatnī-bhāvābhimānātmaka-patnībhāvābhimānātmakatvābhyām iti | bhuvi vṛndāvanaṁ nityaṁ vṛndāvanaṁ ceti vṛndāvanasya dvairūpyam | līlā parakīyā līlā svakīyā | dhāmno dvaividhyaṁ prapañca-gocarāgocaratvābhyām iti gūḍha-vimatam | līlāyā dvaividhyaṁ viśva-nimitta-līlāyā yogāyogābhyām ity atigūḍha-vimatam | [↑](#footnote-ref-140)
140. dhāma-līlā-gatam | dhāma-gataṁ dvaividhyaṁ gūḍha-vimatam | līlā-gataṁ dvaividhyam atigūḍha-vimatam iti | [↑](#footnote-ref-141)
141. samarthā-gatatvena samarthānugā-gatatvena | [↑](#footnote-ref-142)
142. vimatasya | [↑](#footnote-ref-143)
143. goula-vaibhavam ity āder vyākhyā śrī-mukunda-dāsa-gosvāminā kṛteti bhaṇyate | [↑](#footnote-ref-144)
144. gokulasya | [↑](#footnote-ref-145)
145. padye | [↑](#footnote-ref-146)
146. mādhuryasya | [↑](#footnote-ref-147)
147. goloke | [↑](#footnote-ref-148)
148. upanandādīnām | [↑](#footnote-ref-149)
149. adhyāye | [↑](#footnote-ref-150)
150. nanu gokulasya vaibhava-rūp goloka iti yad uktaṁ bhavatā tad ayuktam | mayā yad uktaṁ golokasya prakaṭa-prakāśa-rūpaṁ gokulaṁ, tad eva yuktam | yataḥ sitopalā-nirmita-vṛkṣasyeva svarṇa-nirmita—kuṇḍalasyeva ca | sitopalāyā anāditvaṁ svarṇasya nityatvaṁ, vṛkṣasyānityatā kuṇḍalasya vikāryatā-nityatā ca yathā, tathā gokulasyāprakāśatve’nityatā golokasyāprakāśatvena nityatā | ata eva yathā golokanāthasya nara-līlātvābhāvena vrajam āgatya nara-līlāṁ kṛtvā punas tatra sa yāti, tathā dhāmnaḥ prakaṭa-prakāśatvaṁ bhūtvā punar goloke gatvāntar-bhūto bhavati | vraje tu viṣṇu-kṛta-līlā-māhātmyam asti loka-pāvanāya tīrtha-rūpeṇeti cet tatra vādina uktyā vādinaṁ samādadhāti—sitopaleti | [↑](#footnote-ref-151)
151. vedānta-matam | [↑](#footnote-ref-152)
152. vrajasya svarūpa-lakṣaṇam etad iti yāvat | [↑](#footnote-ref-153)
153. vrajasya taṭastha-lakṣaṇam etat | [↑](#footnote-ref-154)
154. golokasya taṭastha-lakṣaṇam etad iti yāvat | [↑](#footnote-ref-155)
155. golokasya svarūpa-lakṣaṇam etat | [↑](#footnote-ref-156)
156. vyakta-rūpāḥ | [↑](#footnote-ref-157)
157. avyakta-rūpāḥ | [↑](#footnote-ref-158)
158. golokasyānuvāda-rūpatvaṁ vraje tu vidheya-rūpatvam | [↑](#footnote-ref-159)
159. cintāmaṇy-ādīnāṁ vidheya-rūpārthānām | [↑](#footnote-ref-160)
160. pūrvoktaṁ yad gokule’ntarbhūta-vaibhava-svarūpaṁ tad eva goloka iti cet, tadā sthāna-ṣaṭkatā bhavati | ekatra sthityā sthāna-catuṣkatāsiddhir ity arthaḥ | [↑](#footnote-ref-161)
161. brahmāṇḍād brahmamaya-dhāma | tad upari maheśa-dhāma | tad-upari hari-dhāma para-vyoma | tad-upari golokaḥ | [↑](#footnote-ref-162)
162. golokasya | [↑](#footnote-ref-163)
163. nanu, parama-vyomopari goloka-sthitir iti brahma-saṁhitā-vacanenodāhṛtā | tadā pādmokta-vacanena kathaṁ nandādīnāṁ vaikuṇṭha-gamanaṁ darśitam iti cet tatrāṁśābhiprāyeṇa prakaṭa-kāle ya āgatās te vāsudeva-prasādena kṛtārthībhūtā ye droṇādyā avātarann iti vakṣyamāṇa-pramāṇena jñeyāḥ | tad eva goloka-gatatvena svayaṁ pramāṇayati yathātheti | [↑](#footnote-ref-164)
164. vrajasthāḥ | [↑](#footnote-ref-165)
165. nanu, dhāma-līlā-parikarāṇāṁ sarveṣāṁ cet pṛthaktā-cintyatā nityatā ca tadācintya-śakti-sarva-sambhakatvena katham āgatyaikatva-prāptatvaṁ, pṛthak kathaṁ na vilasitatvam iti cet, tatra prakāśitva-jñāpanāyāntaraṅga-bahiraṅga-prāpty-upadeśāya cety āha vinaiketi | [↑](#footnote-ref-166)
166. spaṣṭāyā dvaividhye | [↑](#footnote-ref-167)
167. nanu vraja-gatā trividhāpi tan-madhye kaiśora-gatā tu goloke nityā | vraje tu tat-prakāśatvena tadā gamanāgamane na kaiśora-gatāyāḥ sthāyitā jātā | ata eva prakaṭa-samaye kadācit kiśoratā, na tu sadā kiśoratā vraja iti cet tatrāha—tatreti | [↑](#footnote-ref-168)
168. kārikāyām | [↑](#footnote-ref-169)
169. bālya-paugaṇḍayor dharmaḥ kaiśore vartata ity arthe dharmī | [↑](#footnote-ref-170)
170. nanu kiśorasya dharmitve’pīti yad uktaṁ bhavatā tan mamaiva mata-poṣakam | goloke’pi kiśorasya sadā nityatā | ato goloka-gata-kiśorasyeva dharmitvaṁ vraja-gata-bālyādīnām iti cet tatra na hi nahīty āha—kintv iti | [↑](#footnote-ref-171)
171. kadācid api nety arthaḥ | [↑](#footnote-ref-172)
172. manuṣyatvasya sphūrty-abhāve | [↑](#footnote-ref-173)
173. kṛṣṇasya | [↑](#footnote-ref-174)
174. nanda-nandana-līlā-karaṇe’pi | [↑](#footnote-ref-175)
175. aiśvarya-sāmyena | [↑](#footnote-ref-176)
176. vraja-golokayoḥ | [↑](#footnote-ref-177)
177. pūrvaṁ yad uktaṁ golokanāthasya manuṣyatvābhāvād dharmi-kiśoratva-sambhāvanā nāsti tad eva draḍhayati kiṁ ceti | [↑](#footnote-ref-178)
178. rāsādi-līlānām | [↑](#footnote-ref-179)
179. yuktam | [↑](#footnote-ref-180)
180. prathama-vailakṣaṇyasya nikaṭe | [↑](#footnote-ref-181)
181. nanu dhāmno vailakṣaṇyenaiva tat-sambandhena tat-tat-parikarāṇāṁ preyasīnāṁ sājātyenaikasmin dhāmni vartamānā paroḍhā vā kanyā vā sarvāsāṁ rati-sājātyam eva nety āha yadīti | [↑](#footnote-ref-182)
182. mukhya-parakīyā gauṇa-parakīyety evaṁ dvaividhyena | [↑](#footnote-ref-183)
183. nanu, bhavatu svīyāyāṁ samarthā kintu śakti-śaktimator aikyād goloka-gatāṇāṁ priyāṇāṁ sarvata utkarṣa iti cet tatra nety āha kiṁ ceti | [↑](#footnote-ref-184)
184. nanūtkarṣa-hetu-svarūpa-jñānaṁ kiṁ tāvad ity atra pūrvokta-rati-svarūpa-bheda eva pātrādi-samasta-bheda-kāraṇam | tad eva bījāṅkura-nyāyenotkarṣa-hetutvena nirūpayati pātreti | [↑](#footnote-ref-185)
185. gauṇa-samarthāsu [↑](#footnote-ref-186)
186. goloka-lakṣmī-cayānām [↑](#footnote-ref-187)
187. kātyāyanī-vrata-parāṇāṁ [↑](#footnote-ref-188)
188. parakīyāṇāṁ kanyānām [↑](#footnote-ref-189)
189. avāntara-rati-bhedam āha | nanu, samarthā-lakṣaṇa-prāpta-svarūpa-kāryatve śruti-muni-candrakānti-devī-prabhṛtīnām āgantukīti svarūpa-lakṣaṇam āyātam | tan-madhye kācit kurukṣetra-gatā kācin nabho-gateti tātparyāj jñeyam ity āha kiṁ ceti | [↑](#footnote-ref-190)
190. ādhunikatvena [↑](#footnote-ref-191)
191. śruti-muni-prāptaḥ [↑](#footnote-ref-192)
192. kurukṣetra-gatāsu nava-vṛndāvana-gatāsu [↑](#footnote-ref-193)
193. rādhikādiṣu paroḍhāsu [↑](#footnote-ref-194)
194. samarthāyāḥ [↑](#footnote-ref-195)
195. nara-līlāyā abhāvāt [↑](#footnote-ref-196)
196. mahiṣṇāṁ sarvathā vaijātyam [↑](#footnote-ref-197)
197. goloka-lakṣmīṇāṁ sarvathā vaijātyātiśayaḥ [↑](#footnote-ref-198)
198. nanu prāpta-siddhitve’pi tāratamyam apekṣitaṁ yat tad eva naśvarānaśvara-bhāvena svarūpa-śakti-jīva-śaktimattvaṁ gamyam ity atra nety āha kiṁ ceti | [↑](#footnote-ref-199)
199. svarūpa-śaktitvāpātaḥ [↑](#footnote-ref-200)
200. kurukṣetre [↑](#footnote-ref-201)
201. asāmarthyam [↑](#footnote-ref-202)
202. bījatvam | [↑](#footnote-ref-203)
203. vṛkṣatvam | [↑](#footnote-ref-204)
204. samarthā | [↑](#footnote-ref-205)
205. utkarṣaḥ | [↑](#footnote-ref-206)
206. svakīyānāṁ kanyānām | [↑](#footnote-ref-207)
207. sambhogecchāyā viśeṣe | [↑](#footnote-ref-208)
208. śrīmad-ujjvala-nīlamaṇau gāndharva-rītyā svīkārāt svīyātvam iha vastutaḥ [3.22] ity ādinā nirṇītasya vacanasya [↑](#footnote-ref-209)
209. nanu vastra-haraṇa-līlāyāṁ rādhādīnāṁ sāhityāt kathaṁ dhanyādīnāṁ svīyātvaṁ rādhādīnāṁ paroḍhātvam | kathaṁ vā bhitti-citre viśvakarmaṇā rādhā-lalitā likhitā | śrī-lalita-mādhave śrī-kṛṣṇaḥ śrī-satyabhāmāṁ prati parihāsaṁ kṛtavān katham ity atrāha abhimāneti | [↑](#footnote-ref-210)
210. pracchanna-kāmatā | [↑](#footnote-ref-211)
211. paty-ādīnām | [↑](#footnote-ref-212)
212. svakīyā-parakīyā-kanyānām anya-gopaiḥ saha vivāhasyābhāve’bhimāna-sālakṣaṇyā-dvayaṁ śrī-kṛṣṇasya priyā iti | [↑](#footnote-ref-213)
213. āsāṁ gāndharva-vivāhitānāṁ kanyānāṁ | [↑](#footnote-ref-214)
214. kanyānāṁ mūla-mādhava-māhātmyoktaḥ | [↑](#footnote-ref-215)
215. ācchādikā | [↑](#footnote-ref-216)
216. mūla-mādhava-māhātmyokta-kanyā-pariṇayotsavaḥ | [↑](#footnote-ref-217)
217. dvārakāyāṁ [↑](#footnote-ref-218)
218. nanu bhavatu, siddhānāṁ sarvāsāṁ kṛṣṇa-priyāṇāṁ samarthā-samañjasā-gauṇa-mukhya-prāyātmikānāṁ madhye’nukaraṇaṁ tv idānīntana-sādhaka-kartavyatve kasyāḥ siddhaṁ bhaviṣyatīty apekṣāyāṁ nitya-siddhānām eva na tu sādhana-siddhānām ity āha kiṁ ceti | [↑](#footnote-ref-219)
219. jahur guṇa-mayaṁ deham [bhā.pu. 10.29.11] ity atra gopīnām [↑](#footnote-ref-220)
220. nanu vraje’pi samarthā-samañjasayoḥ sad-bhāvo’sti | tarhi samarthā-samañjasayor ekatarānusāreṇa sādhanena śrī-vraja-prāptiḥ syād iti cet tatrāha samañjasānugeti | [↑](#footnote-ref-221)
221. samañjasā-mayī [↑](#footnote-ref-222)
222. phalāntaraṁ prāptāḥ smaraṇa-māhātmyāt | agni-putrā mahātmānas tapasā strītvam āpire | bhartāraṁ ca jagad-yoniṁ vāsudevam ajaṁ vibhum ity ādinā sthānāntara-prāpter darśitatvāt | [↑](#footnote-ref-223)
223. kanyātvena maugdhyān nava-vayaḥ kāmatvāt | [↑](#footnote-ref-224)
224. muni-kanyādīnām | [↑](#footnote-ref-225)
225. durgā-vrata-parāṇāṁ kanyānām | [↑](#footnote-ref-226)
226. prāṇi-bhedānāṁ jāṭharāgner iva jāti-bhedāt prakarṣa upalabhyate | na hi laṅghanādināpi hastinām iva śaśakānāṁ tad-agnir vikāśam prāpnoti | [↑](#footnote-ref-227)
227. gauṇyādi-rūpā ratayaḥ | [↑](#footnote-ref-228)
228. dvāra-bandha-kula-maryādādi | [↑](#footnote-ref-229)
229. samarthā-samarthā-prāyā-samañjasā-prāyāṇām | [↑](#footnote-ref-230)
230. rādhikādiṣu samarthāyām | [↑](#footnote-ref-231)
231. parakīyā-kanyāsu prāya-samarthāyām | [↑](#footnote-ref-232)
232. kātyāyanī-vrata-parāsu prāya-samañjasāyām | [↑](#footnote-ref-233)
233. paricaryādara-viśeṣa-guṇaḥ | [↑](#footnote-ref-234)
234. mama putra iti | [↑](#footnote-ref-235)
235. patnītva-sambandha-mātreṇa | [↑](#footnote-ref-236)
236. yadā samarthādhāre samañjasādhāre samarthā-sambandhas tadā samañjasā virasā na jāyate, kintu guṇādhikā bhavati | [↑](#footnote-ref-237)
237. atra kātyāyanī-vrata-para-kanyānāṁ samartha-rati-mattvena patnī-bhāvopapatnī-bhāvābhimānatayā samarthāyā yad dvairūpyaṁ tasya khaṇḍanam | [↑](#footnote-ref-238)
238. samarthādhārasya pṛthaktayā samañjasā-sambandhaḥ vairasyāya na kalpata ity arthaḥ | [↑](#footnote-ref-239)
239. prāya-samañjasāyām | [↑](#footnote-ref-240)
240. virodha-tiraskārādi | [↑](#footnote-ref-241)
241. na tu samañjasā-gata-sāmañjasyam | [↑](#footnote-ref-242)
242. loka-dharmātikramaḥ | [↑](#footnote-ref-243)
243. na cihnitam | [↑](#footnote-ref-244)
244. sattva-guṇādīnām | [↑](#footnote-ref-245)
245. līlā-śaktir janmādi-līlāṁ bālyaṁ ca prakaṭayya bālye rateḥ sāmānya-rūpaṁ bālyānte vaiśiṣṭyaṁ ca prakaṭayya pūrva-rāgaṁ prakaṭayati | [↑](#footnote-ref-246)
246. parakīyopapaty-ādīni | [↑](#footnote-ref-247)
247. samarthā | [↑](#footnote-ref-248)
248. mahad-ādi-devendriyādi-bhedāḥ | [↑](#footnote-ref-249)
249. bhagavad-avatārāḥ | [↑](#footnote-ref-250)
250. asmad-ādi-nānā-rūpa-jīve | [↑](#footnote-ref-251)
251. brahmādi | [↑](#footnote-ref-252)
252. virāṭ-puruṣam | [↑](#footnote-ref-253)
253. śrī-ke para-vyoma-nāthe kāraṇārṇava-śāyini | [↑](#footnote-ref-254)
254. vyaṣṭi-jīvādayaḥ | [↑](#footnote-ref-255)
255. narākaratvasya bhūrūpatvasya ca | [↑](#footnote-ref-256)
256. śrī-kṛṣṇasya māthurasya ca | [↑](#footnote-ref-257)
257. prapañca-narasya prapañca-bhuvaḥ | [↑](#footnote-ref-258)
258. kṛṣṇasya manuṣyāntarvartitvaṁ māthurasya bhūlokāntarvartitvam | [↑](#footnote-ref-259)
259. līlāvasara-kālaḥ | [↑](#footnote-ref-260)
260. ayaṁ śloko’jñātākaraḥ | uddhṛtas tu bhāvārtha-dīpikāyām (11.15.16); bhagavat-sandarbhe (3) paramātma-sandarbhe (20), caitanya-caritāmṛte ca (1.2.53). [↑](#footnote-ref-261)
261. kaṁsādi | [↑](#footnote-ref-262)
262. kaṁsādīnām | [↑](#footnote-ref-263)
263. dānādi-līlānām | [↑](#footnote-ref-264)
264. kāraṇa-līlā-gateṣu | [↑](#footnote-ref-265)
265. nanu, śrī-kṛṣṇa-nārāyaṇayos turīyatva-sāmyaṁ yadi syāt tadā śrī-nārāyaṇasya dvādaśa-rasādhāratve rasika-maṇḍala-śekharatvam āyātam iti cet tatrāha— [↑](#footnote-ref-266)
266. nārāyaṇe | [↑](#footnote-ref-267)
267. mallādibhir abhivyaktā rasāḥ krameṇa ślokena nibadhyante | raudro’dbhutaś ca śṛṅgāro hāsyaṁ vīro dayā tathā | bhayānakaś ca bībhatsaḥ śāntaḥ sa-prema-bhaktikaḥ || (iti śrīdhara-svāmināṁ ṭīkāyām uddhṛta-ślokaḥ) | [↑](#footnote-ref-268)
268. nārāyaṇe’prakāśaḥ | [↑](#footnote-ref-269)
269. dvādaśa-rasodaya-hetukaḥ | [↑](#footnote-ref-270)
270. anyatra nārāyaṇe | [↑](#footnote-ref-271)
271. avatāri-gatam avatāra-gatam, prakaṭa-prakāśa-gatam aprakaṭa-prakāśa-gataṁ ca dvaividhyam | [↑](#footnote-ref-272)
272. samarthā | [↑](#footnote-ref-273)
273. rāsa-dānādi-līlā | [↑](#footnote-ref-274)
274. kṛṣṇasya | [↑](#footnote-ref-275)
275. mahā-puruṣasya | [↑](#footnote-ref-276)
276. ādi-śabdāt parikaraḥ | [↑](#footnote-ref-277)
277. līlāśukasya | [↑](#footnote-ref-278)
278. vraja-lokānusāreṇa taṭastha-rūpeṇa ca | [↑](#footnote-ref-279)
279. rāgānugāyāḥ | [↑](#footnote-ref-280)
280. uttame | [↑](#footnote-ref-281)
281. apakṛṣṭa-yogasya | [↑](#footnote-ref-282)
282. vrajasya | [↑](#footnote-ref-283)
283. samarthāyāḥ | [↑](#footnote-ref-284)
284. kṛṣṇa-līlāyāḥ | [↑](#footnote-ref-285)
285. sādhanasya | [↑](#footnote-ref-286)
286. prakāśana-catuṣṭaye | [↑](#footnote-ref-287)
287. nirasana-catuṣṭaye | [↑](#footnote-ref-288)
288. prakāśana-catuṣka-vailakṣaṇya-catuṣkābhyām | [↑](#footnote-ref-289)
289. prakāśana-vailakṣaṇya-catuṣka-dvayoḥ | [↑](#footnote-ref-290)
290. mata-nirdhāraṇārtha-vimata-nirākṛti-rūpam | [↑](#footnote-ref-291)
291. nirasana-catuṣṭaya-traye | [↑](#footnote-ref-292)
292. gūḍhātigūḍham | [↑](#footnote-ref-293)
293. prakāśana-vailakṣaṇya-catuṣṭaya-yuge | [↑](#footnote-ref-294)
294. nirastasya vimata-dvayasyādyam | [↑](#footnote-ref-295)
295. prathama-prakāśana-catuṣṭaye | [↑](#footnote-ref-296)
296. vailakṣaṇya-catuṣṭaye | [↑](#footnote-ref-297)
297. sādhana-catuṣṭaye | [↑](#footnote-ref-298)
298. gūḍha-vimataṁ spaṣṭa-gūḍhātigūḍhaṁ sādhya-gata-sādhana-gata-dvaividhyam iti ṣaṭkaṁ matsyādi-līlā-sālakṣaṇyam ekam iti saptamam | [↑](#footnote-ref-299)
299. nirasana-catuṣṭaye | [↑](#footnote-ref-300)
300. siddhāntam āha | [↑](#footnote-ref-301)
301. adhaḥ-kṛtam akṣajaṁ jñānaṁ yena saḥ | tasya bhāvas tataḥ | parpañcendriya-jñānnāgocaratvād yathā śrīmad-vaiṣṇava-toṣaṇyām adhokṣaja indirya-jñānātīta-svarūpo’bhidhāna-ṭīkāyāṁ cādhokṣāṇāṁ jitendriyāṇāṁ jāyate pratyakṣībhavatīti bharata-mallikaḥ | [↑](#footnote-ref-302)
302. parivārādīnām | [↑](#footnote-ref-303)
303. aprakaṭa-prakāśe | [↑](#footnote-ref-304)
304. adhokṣajatva-svayam-prakāśa-śaktayoḥ | [↑](#footnote-ref-305)
305. yataḥ svayam-prakāśa-śaktyā svecchā-prakāśayā prapañca-netre’bhivyakto bhavet | [↑](#footnote-ref-306)
306. nandādayaḥ | [↑](#footnote-ref-307)
307. mṛn-maya-vṛndāvana-gata-līlām | [↑](#footnote-ref-308)
308. abhāvaḥ | [↑](#footnote-ref-309)
309. tṛṇa-sambandhi janma | [↑](#footnote-ref-310)
310. aprakaṭa-gokule’pi vṛndāvane | [↑](#footnote-ref-311)
311. prakaṭa-gokule’pi vṛndāvane | [↑](#footnote-ref-312)
312. vraje yad eva spaṣṭaṁ tad eva gūḍhaṁ spaṣṭāspaṣṭatvena dvaividhyaṁ nāsty eva | [↑](#footnote-ref-313)
313. kalā-kauśala-yuktā gopyaḥ | [↑](#footnote-ref-314)
314. naśvaratvānaśvaratvam | [↑](#footnote-ref-315)
315. naśvara-kāryānaśvara-kāryatvam | [↑](#footnote-ref-316)
316. pratibimba-bimbatvam | [↑](#footnote-ref-317)
317. jaḍa-caitanyatvam | [↑](#footnote-ref-318)
318. naśvara-yogāyogatvam | [↑](#footnote-ref-319)
319. apakṛṣṭotkṛṣṭatvam | [↑](#footnote-ref-320)
320. ādi-śabdāl līlā-parikarādīnām | [↑](#footnote-ref-321)
321. nanu, yathā bālya-paugaṇḍa-kaiśora-gatatvena mahāprabhor līlās trividhāḥ | tatrāprakaṭa-līlāyāṁ bālya-paugaṇḍa-līlayor ata eva tayor āsvādanaṁ mahāprabhoḥ prakaṭa-līlāyāṁ nija-prayojanam iti cet tatrāha—mahāprabhoḥ prakaṭa-līlāyāṁ bālyādi-gata-trividha-līlā jātāḥ | aprakaṭa-līlā-viśeṣa-svīkāreṇa līlā-dvaividhye kiṁ prayojanam ato līlā-dvaividhyam anarhaṁ pūrvokta-doṣāpātād ity atigūḍha-vimatānusāri-khaṇḍanam | tena sutarām eva gūḍha-vimata-khaṇḍanaṁ jātam | kim uta spaṣṭa-vimata-khaṇḍanam iti virodha-khaṇḍane tathā kṛṣṇa-līlāyām apy ūhyam | [↑](#footnote-ref-322)
322. ārya ! dugdha-mukhasya vatsasya kaḥ khalv idānīm udvāhe’vasaraḥ ? [↑](#footnote-ref-323)
323. vayasya, satyaṁ satyaṁ dugdha-mukho’si yat yasmād dugdha-lubdhāni gopa-kiśorī-sahasrāṇi tava mukhaṁ pibanti ||59|| [↑](#footnote-ref-324)
324. śīta-kāle bhaved uṣṇaṁ grīṣma-kāle ca śītalam | padma-gandhi mukhaṁ yasyāḥ sā śyāmā parikīrtitā || [↑](#footnote-ref-325)
325. nanu, śrī-kṛṣṇasya bālya-paugaṇḍa-kaiśora-dhāma-līlā-parikarāṇāṁ nityatā vraje | nityaṁ vraje sthitiś coktā | hariṇā vraja-devīnāṁ viraho nāsti karhicid iti vakṣyamāṇāt | tadā saṅkṣipta-saṅkīrṇa-saṅkalpa-samṛddhimatāṁ saṁsiddhiḥ kathaṁ bhavet ? pūrva-rāgas tathā mānaḥ prema-vaicittye ity api pravāsaś ceti caturṇāṁ vipralambhānāṁ krameṇa yojanā | ata eva virahaṁ vinā caturtha-sambhogaḥ kathaṁ sambhavet | athavā turya-sambhogābhāve’pi samyak-pravāsa-rasāsvādo na hīti cet tatrāha vanda iti | [↑](#footnote-ref-326)
326. katham iva ? [↑](#footnote-ref-327)
327. phalitaṁ me tāta-mukhāt śruteṇa | [↑](#footnote-ref-328)
328. sakhi rādhe, samāśvasihi samāśvasihi | [↑](#footnote-ref-329)
329. gosvāmi-pādaiḥ | [↑](#footnote-ref-330)
330. keśi-vadhasya para-divase mathurā-gamana-hetoḥ | [↑](#footnote-ref-331)
331. nandātmajatvaṁ yathā gūḍhaṁ tathā rādhāyāḥ svīyātvaṁ gūḍham | [↑](#footnote-ref-332)
332. mathurādau | [↑](#footnote-ref-333)
333. līlāyāḥ | [↑](#footnote-ref-334)
334. nanu, yadi vraje kṛṣṇo gūḍha-rūpeṇa sadā tiṣṭhati tadā śrī-rādhikādīnāṁ virahaḥ kathaṁ syāt tatrāha kiṁ ceti | [↑](#footnote-ref-335)
335. vaja-vāsinām [↑](#footnote-ref-336)
336. śrī-varāha-purāṇe—nanda-patnyāṁ yaśodāyāṁ mithunaṁ samajāyata | govindākhyaḥ pumān kanyā cāmbikā mathurāṁ gatā || [↑](#footnote-ref-337)
337. dāna-līlām | [↑](#footnote-ref-338)
338. nanu paurṇamāsī-prārthanā-nitya-vilāsa-datta-vareṇa nanda-nandanasya vraje sadā sthitir iti niścitaṁ cet tadā mathurāgate kṛṣṇe nandādīnāṁ kathaṁ putrādi-buddhir nandādiṣu vā tasya kathaṁ pitṛtvādi-buddhis tatrāha kiṁ ceti | [↑](#footnote-ref-339)
339. vāsudeve | [↑](#footnote-ref-340)
340. mathurā-gate kṛṣṇe | [↑](#footnote-ref-341)
341. nandādīnām | [↑](#footnote-ref-342)
342. atra māsa-dvayam ity anenaikādaśa-samās tatra vraje’vātsīd ity atra nirṇītaḥ prakaṭānusāra eva | ekādaśa-samāvāsānantaraṁ dantavakra-vadhānte punar vrajāgamanaṁ śrī-kṛṣṇasya sūcitam | ata evaikātma-vyañjaka-rūpeṇa mathurāṁ na gatvā punar āgamane pramāṇaṁ susaṅgatam eva tad—yathā pādme | [↑](#footnote-ref-343)
343. ekādaśa-samās tatra vraje’vātsīd ity ādi valitasya | [↑](#footnote-ref-344)
344. candrāvalī-prabhṛtīnām udvāho’pi māyayā nirvāhitaḥ | [↑](#footnote-ref-345)
345. etat padyaṁ āhnika-kaumudyā vartamāna-saṁskāre na labhyate | asyānurūpam anya-padyaṁ tu prāpyate, yathā—rādhādīnāṁ kuvalaya-dṛśāṁ nitya-kṛṣṇa-priyāṇāṁ gope’nyasmin vitatha-mamatā-mātra-bhartṛ-bhramāṇām | chāyā-kāyākalana-kalayā bāndhavān mohayitvā kṛṣṇāsaṅgaṁ niśi ghaṭayate yogamāyā muditvā || (6.12) [↑](#footnote-ref-346)
346. prakāśikā vṛttir ācchādikā vṛttiś ceti vṛtti-dvayam | [↑](#footnote-ref-347)
347. bāhulya-vaividhye dvitīya-vṛtteḥ sarvāsām avāntara-vṛttīnām | [↑](#footnote-ref-348)
348. ācchādikā-vṛtteḥ sālakṣaṇyam | [↑](#footnote-ref-349)
349. yasyā rādhāyāḥ | [↑](#footnote-ref-350)
350. samarthā | [↑](#footnote-ref-351)
351. nava-vṛndāvane | [↑](#footnote-ref-352)
352. nava-vṛndāvane | [↑](#footnote-ref-353)
353. mathurā-gamana-nirasane | [↑](#footnote-ref-354)
354. yamunāyāḥ | [↑](#footnote-ref-355)
355. vraj-sambandhibhiḥ samartha-ratimattādi-viśiṣṭa-svarūpair iti | [↑](#footnote-ref-356)
356. nanda-nandana-vasudeva-nandana-parikarāṇām | [↑](#footnote-ref-357)
357. nanu bhavatu caṭula-paśupīty ādi-prārthanāyā asiddhir iti | tena kiṁ goloka-śata-priyāṇāṁ śaktitvāc chaktimataḥ śrī-kṛṣṇasya parameśvaratvāt sadā svīyātva-mananam eva tad-upāsakānāmṁ yuktatvād iti cet tatra golokanāthopāsakānām api parakaṭa-līlānusāreṇa rasa-niryāsāsvādakatvena caṭula-paśupīty ādikaṁ prayojanam | assmākaṁ tu sutarāṁ prakaṭāprakaṭe caṭula-paśupītyadi-prayojanaṁ nanda-nandanasya narākṛti-mādhuryāsvādanaṁ cety āha golokety ādi | [↑](#footnote-ref-358)
358. vakṣyamāṇam | [↑](#footnote-ref-359)
359. prathama-vṛtti-sevita-pāda-padmena | [↑](#footnote-ref-360)
360. nandādīnām | [↑](#footnote-ref-361)
361. bahiraṅga-janān | [↑](#footnote-ref-362)
362. rukmiṇy-ādyāḥ | [↑](#footnote-ref-363)
363. kālindyāḥ puline ramye ity ādinā, māsa-dvayam uvāsa ha ity atra tad-ante eka-rātre mahā-kalpatva-prāptir ity ādinā vraja-janālakṣyatayā vasudeva-nandana-rūpeṇa punar dvārakā-gamanaṁ yad rahasyaṁ tad eva spaṣṭaṁ bhaṇyate | [↑](#footnote-ref-364)
364. rukmiṇy-ādīnām | [↑](#footnote-ref-365)
365. śrī-vasudeva-nandanatvam | [↑](#footnote-ref-366)
366. toṣaṇyām aprakaṭa-prakaṭa-līlāyām aupapatyam eva | [↑](#footnote-ref-367)
367. pūrvoktayā hānyā | [↑](#footnote-ref-368)
368. prakaṭāprakaṭe | [↑](#footnote-ref-369)
369. vrajeśvara-prabhṛtīnām īśvaratvena | [↑](#footnote-ref-370)
370. vaiśiṣṭyaṁ pātra-vaiśiṣṭyād ratir eṣopagacchati |

yathārkaḥ pratibimbātmā sphaṭikādiṣu vastuṣu || (2.5.7) [↑](#footnote-ref-371)
371. rāsa-dānādi-līlānām | [↑](#footnote-ref-372)
372. Source not as yet traced. [↑](#footnote-ref-373)
373. yathopapatny-abhāve samarthāyāḥ sthity-abhāvas tathā paty-abhimānābhāve samañjasāyā sthity-abhāvo vyaktaḥ | [↑](#footnote-ref-374)
374. svīyātva-sthāpanam | [↑](#footnote-ref-375)
375. dūtyābhāve | [↑](#footnote-ref-376)
376. piṣṭa-peṣa-vidhāyitā | [↑](#footnote-ref-377)
377. iṣṭe’pi garma-mānābhyāṁ bibbokaḥ syād anādaraḥ | [↑](#footnote-ref-378)
378. sama-sakhī | [↑](#footnote-ref-379)
379. bhāvasya sarvathaivātra sājātye syāt sva-pakṣatā | mano-gatasya vaijātye suhṛt-pakṣatvam īritam || sājātyasya tathālpatve sati jñeyā taṭasthatā | sarvathā khalu vaijātye niścitā pratipakṣatā || [↑](#footnote-ref-380)
380. nanu, prakaṭāprakaṭayoḥ sadā sarvā līlā nityā cet tadā gopālopāsakānām kathaṁ prakaṭa-līlāyāṁ prāptiḥ śrūyate ? kathaṁ punar gopa-kanyātvena janmeti ? ata eva teṣāṁ bhāvasya kathaṁ nityatā-jāta-kaumārāvasthāyāṁ rateḥ saṅkocāpatteḥ | ata eva prakaṭāprakaṭayor bhedena yal līlā-dvaividhyaṁ mayoktaṁ tad yuktam evety atra nahi nahīty āha tat-pramāṇa-vyākhyānena | [↑](#footnote-ref-381)
381. tasminn eva vraja-prāptiḥ syād ity arthaḥ | [↑](#footnote-ref-382)
382. samantāt sūkṣma-darśinyo mahopaniṣado'khilāḥ |

gopīnāṁ vīkṣya saubhāgyam asamordhvaṁ suvismitāḥ ||47||

tapāṁsi śraddhayā kṛtvā premāḍhyā jajñire vraje |

vallavya iti paurāṇī tathaupaniṣadī prathā ||48|| [↑](#footnote-ref-383)
383. sva-sva-premotpatti-samayocita-kāle | [↑](#footnote-ref-384)
384. nitya-dhāma-gata-parikarāṇāṁ tat-prāpaka-sādhana-parāṇāṁ ca | [↑](#footnote-ref-385)
385. udayāsta-kalpau | [↑](#footnote-ref-386)
386. janmādi-līlāyāṁ nara-līlāyāṁ | [↑](#footnote-ref-387)
387. khaṇḍa-pralaya-mahā-pralayayoḥ | [↑](#footnote-ref-388)
388. viṣāmṛtavat | [↑](#footnote-ref-389)
389. kāmasya trivarga-gatatvena śrī-kṛṣṇa-preyasīṣu tad-abhāvāt sambhogecchā na sambhavati | [↑](#footnote-ref-390)
390. kṛṣṇa-preyasīnāṁ | [↑](#footnote-ref-391)
391. sambhogecchā | [↑](#footnote-ref-392)
392. patnī-bhāvābhimāna-nimitta-pāṇi-grahaṇādi-kathanam | [↑](#footnote-ref-393)
393. loka-dharma-tyāga-rūpāyāḥ | [↑](#footnote-ref-394)
394. kṛṣṇasya | [↑](#footnote-ref-395)
395. sarvatra ākare bhavatīti dṛśyate | [↑](#footnote-ref-396)
396. ādi-śabdād rāgasya parameyattāpannā vṛttir bhāva-suṣṭhu-niṣṭhā bahirmukha-jana-samādhāna-kāri-yogamāyā-prathama-vṛtti-dvitīya-vṛtti-sevitatvam iti | [↑](#footnote-ref-397)
397. avatāritānām | [↑](#footnote-ref-398)
398. upapatitva- | [↑](#footnote-ref-399)
399. atra prākṛta-paroḍhā | [↑](#footnote-ref-400)
400. śṛṅgāra-rase | [↑](#footnote-ref-401)
401. prākṛta-paroḍhā | [↑](#footnote-ref-402)
402. neṣṭāḥ | [↑](#footnote-ref-403)
403. pañcama-puruṣārtha-sārāśrayatvādeḥ | [↑](#footnote-ref-404)
404. nanu dvārakā-nāthena katham uktam abalā gopyo māṁ jāraṁ prāpur ity anena dvārakā-nātho vrajaṁ gatvā punar dvārakām āgataḥ | [↑](#footnote-ref-405)
405. sanātana-gosvāminaḥ | [↑](#footnote-ref-406)
406. svarūpa-gopanam | [↑](#footnote-ref-407)
407. patiṁmanyeṣu gopeṣu | [↑](#footnote-ref-408)
408. vāstava-gopeṣu | [↑](#footnote-ref-409)
409. patiṁ-manya-gopeṣu | [↑](#footnote-ref-410)
410. śrī-kṛṣṇe pāṇi-grahaṇa-rūpa-patitvaṁ vāstavaṁ na syāt | [↑](#footnote-ref-411)
411. vṛndāvane | [↑](#footnote-ref-412)
412. aprākṛte tu paroḍha-ramaṇī-ratir eva sarvottamā bhūyasī śrūyate, na tasyāḥ paroḍhāyā anaucitya-pravartitvam | vraja-vadhūnāṁ kṛṣṇaikatāna-mānasatvena sva-pati-niṣṭhatvābhāvāt teṣāṁ ca māyā-kalita-tādṛk-chāyānuśīlanena tad-asaṅgamād ity alaṅkāra-kaustubhaḥ | [↑](#footnote-ref-413)
413. dvitīya-vṛttyā | [↑](#footnote-ref-414)
414. lalita-mādhave yogamāyayā dvitīyā vṛttiḥ | tayā dvitīya-vṛttyā niṣevito janaḥ | tena janena tasyā yogamāyāyā prathamayā vṛttyā juṣṭā rādhikādayo dvitīyayā vṛttyā juṣṭāḥ suniścitaṁ manyanta ity arthaḥ | [↑](#footnote-ref-415)
415. caitanya-caritāmṛte 3.1.60 padyaṁ draṣṭavyam, yathā—kṛṣṇake bāhira nāhi karaaha vraja haite | iti | [↑](#footnote-ref-416)
416. etan apūrvaṁ vṛttāntam anyaḥ ko’pi jano jānāti ? [↑](#footnote-ref-417)
417. yaśodā-rohiṇyau | [↑](#footnote-ref-418)
418. hari-rāma-jananībhyām | [↑](#footnote-ref-419)
419. na tu vraje pariṇayodyama-prayojanam | [↑](#footnote-ref-420)
420. patitva-jāratva-dvairūpyābhāvāt | [↑](#footnote-ref-421)
421. vrajotpannatvasya sadānusandhānaṁ vraja-parikareṣv iti | [↑](#footnote-ref-422)
422. yathārtha-gatam | [↑](#footnote-ref-423)
423. ārye ! śrutaṁ mayā tāta-mukhād yat kanyānāṁ bhāvinā kāntena saṅgamo viprayogam utpādayati | [↑](#footnote-ref-424)
424. jaṭilā-bhāruṇḍābhyām | [↑](#footnote-ref-425)
425. kathaṁ dve sodare tvaṁ na saṅghaṭayasi ? [↑](#footnote-ref-426)
426. rādhā-candrāvaly-ādīnāṁ jaṭilā-bhāruṇḍādīnāṁ paraspara-milane sati | [↑](#footnote-ref-427)
427. sūtradhāraḥ | [↑](#footnote-ref-428)
428. sakhi lalite, puṣpāharaṇa-kautūhalāya niktanāt tvayā nīyamānāham api nāma āryayā mukharayā dṛṣṭāsmi | [↑](#footnote-ref-429)
429. na kevalaṁ āryayā mukharayā jaṭilayāpi | [↑](#footnote-ref-430)
430. hā vatse satyaṁ mayā dāruṇayā jvālitāsi | [↑](#footnote-ref-431)
431. rākṣasi vṛddhe idāniṁ mā khaku alikaṁ prema prakaṭaya yathā khalu gṛhopānta-vāṭikā-paryanta eva māṁ dṛṣṭvā kukkurīva śabdāyase | [↑](#footnote-ref-432)
432. ārya madhumaṅgala, kiṁ kariṣye? aprakāśita-rahasyayā vañcitāsmi bhagavatyā | [↑](#footnote-ref-433)
433. candrāvalī nava-mālikā rādhā mādhavī ca sarvathā mama āśā-guṇa-saurabha-pūreṇa pūrayati | [↑](#footnote-ref-434)
434. taṭa-bhuvi kṛta-kāntiḥ śyāmalā yās taṭinyāḥ

sphuṭita-nava-kadambālambi-kūjad-dvirephā |

niravadhi-madhurimṇā maṇḍiteyaṁ kathaṁ me

manasi kam api bhāvaṁ kānana-śrīs tanoti || [↑](#footnote-ref-435)
435. sādhakasya | [↑](#footnote-ref-436)
436. mahā-bhāva-svarūpa-prakāśane | [↑](#footnote-ref-437)
437. tṛtīya-caturtham | [↑](#footnote-ref-438)
438. mat-pradarśana-mātram | [↑](#footnote-ref-439)
439. vimata-khaṇḍanādau darśitam | [↑](#footnote-ref-440)
440. rāga-sādhanam | [↑](#footnote-ref-441)
441. rāgānugāyāḥ bhinna-prāptatvam [↑](#footnote-ref-442)
442. riraṁsām ity asyāḥ [↑](#footnote-ref-443)
443. pūrṇatarasya kṛṣṇasya kubjāyām upapatitvaṁ | bhāva-yogāt tu sairindhrī parakīyaiva sammatety ukteḥ | rukmiṇyāṁ patitvaṁ rukmiṇyā sahito vibhuri iti gopāla-tāpany-uktiḥ | [↑](#footnote-ref-444)
444. sādhaka-tāṭasthya-gata-vailakṣaṇyāvirodhaḥ | [↑](#footnote-ref-445)
445. nanu, sādhaka-rūpeṇaiva rāgātmikānusārataḥ svābhīṣṭa-siddhir bhaviṣyati, kiṁ vā siddha-rūpeṇaikayā sevayā mānasī vraja-lokānusāreṇa punaḥ kāya-vacanena svābhīṣṭa-siddhir bhaviṣyaty eva | kiṁ tatra deha-traya-vicāreṇa yathā-sthita-dehāt sādhaka-rūpa-pṛthaṅ-mananena vā kiṁ prayojanam ity atrāha yadīti | [↑](#footnote-ref-446)
446. sādhakasya siddha-rūpa ity eka-saṁjñā-svīkāraḥ | [↑](#footnote-ref-447)
447. nitya-siddhānāṁ gosvāmi-pādānām api sādhakāyamānatva-svīkārād vilāpotkalikādi-kṛtopadeśānusāreṇa bāhulya-darśanāt tad-asiddheś ca doṣaḥ syād ity ataḥ | [↑](#footnote-ref-448)
448. dvārakā-mathurā-prāptiḥ | [↑](#footnote-ref-449)
449. sādhana-catuṣṭaye | [↑](#footnote-ref-450)
450. mano-vṛttau | [↑](#footnote-ref-451)
451. yathā-sthita-deha-kṛta-sādhanasyādhikya-mananāt | [↑](#footnote-ref-452)
452. dvārakāyāḥ | [↑](#footnote-ref-453)
453. manasi tat-tad-bhāvādi-yukte’pi bahir vaidhatvena dvārakā-prāptiḥ kiñcin miśraṇena mathurā-prāptir iti | [↑](#footnote-ref-454)
454. rāgānugāyā abhāvāt | [↑](#footnote-ref-455)
455. vānarasya | [↑](#footnote-ref-456)
456. taṭasthatayā | [↑](#footnote-ref-457)
457. śāntasya | [↑](#footnote-ref-458)
458. nanu cet taṭasthatayaiśvaryānusandhāne kṛte rāgānugāyāṁ vaidhī-miśrā na bhavati | tadā taṭasthatayā nitya-naimittikādy-ācaraṇe’pi vaiṣṇavānāṁ śuddha-bhaktānāṁ karma-miśrā na bhavatīty atra vyavasthām āha kiṁ ceti | [↑](#footnote-ref-459)
459. hālā hali-priyā madyam ity amaraḥ | [↑](#footnote-ref-460)
460. vaidha-bhakti-siddhasya lobhasya tulyatve’pi | [↑](#footnote-ref-461)
461. deva-pūjā-karma-nārāyaṇādy-upāsanā-karaṇam | [↑](#footnote-ref-462)
462. kṛṣṇa-parikara-sambandhena | [↑](#footnote-ref-463)
463. upāsanāyāḥ | [↑](#footnote-ref-464)
464. arthāl lokānāṁ dharma-sthāpanāya | [↑](#footnote-ref-465)
465. ajñātākarataḥ | [↑](#footnote-ref-466)
466. golokāt | [↑](#footnote-ref-467)
467. nanda-nandane | [↑](#footnote-ref-468)
468. govinda | [↑](#footnote-ref-469)
469. mahattvam | [↑](#footnote-ref-470)
470. gokulāt | [↑](#footnote-ref-471)
471. pūrṇa-mudrā-dvaya-yukta-puruṣān nyūnatvam | [↑](#footnote-ref-472)
472. mathurāto’pi | [↑](#footnote-ref-473)
473. caturtha- | [↑](#footnote-ref-474)
474. goloke | [↑](#footnote-ref-475)
475. pūrvādi-dvayasya prakāśana-catuṣṭayasya vailakṣaṇya-catuṣṭayasya ca turya-prabhedau kāmānugā-svarūpa-prakāśana-sādhaka-rūpa-taṭastha-rūpa-vailakṣaṇya-gatau, tayoḥ | [↑](#footnote-ref-476)
476. ādi-śabdād gūḍhāti-gūḍha-vimatam | [↑](#footnote-ref-477)
477. prākṛta-parakīyā-sālakṣaṇyena | [↑](#footnote-ref-478)
478. sādhāraṇa-lokādṛśyatvād yugāvasaara-dvāpara-līlāvasara-dvāparābhyām | [↑](#footnote-ref-479)
479. kāraṇatvāt | [↑](#footnote-ref-480)
480. mukhya-vādānuvādāhāryatvāt | [↑](#footnote-ref-481)
481. aprakaṭa-gokula-sattā aprakaṭa-līlā-sattā prakaṭa-gokulasya prakaṭa-līlāyāḥ | [↑](#footnote-ref-482)
482. matsyādi-līlayā saha nanda-nandana-līlāyā ekatā syād iti kasyacid bhaṇitatvam | [↑](#footnote-ref-483)
483. aṁśinaḥ | [↑](#footnote-ref-484)
484. mata-pradarśanaṁ vimata-nirasanaṁ sopāna-nirasanam avakara-nirasanam utkarṣa-pradarśanam | samarthāyā dvairūpya-khaṇḍanam | tena dhāmnā dvairūpya-khaṇḍanam | tena līlāyā dvairūpya-khaṇḍanam | tenālambanādair dvairūpya-khaṇḍanam | tena sādhana-gataṁ tu tat | [↑](#footnote-ref-485)
485. trayeṣu | [↑](#footnote-ref-486)
486. spaṣṭa-vimate raty-avakaraś caturvidhaḥ | prākṛta-sthāna-sālakṣaṇya-goloka-sālakṣaṇye iti dharmāvakara-dvividhatvam | matyādi-līlā-sālakṣaṇya-prathamāvakara-goloka-gata-līlā-sālakṣaṇya-caturthāvakara iti līlāvakarasya dvividhatvam | dvividha-līlāvakarānusāreṇa sādhanāvakarasya dvividhatvam | āśrayālambana-dvividhatvam | viṣayālambana eka-vidhatvam ity ālambanāvakara-trividhatvam | kālāvakarasya dvividhatvam | yogamāyāvakarasyaikavidhatvam ity avakarāḥ ṣoḍaśa | [↑](#footnote-ref-487)
487. aprakaṭa-gokule’prakaṭa-līlā-viśeṣe dvitīya-līlāvakaras tad-anusāre dvitīya-sādhanāvakaraḥ syāt | [↑](#footnote-ref-488)
488. gūḍha-vimata aprakaṭa-gokula-sattā-rūpa iti tṛtīya-dhāmāvakaraḥ | aprakaṭa-gokula aprakaṭa-līlā-viśeṣa-sattā-rūpo dvitīya-līlāvakaraḥ | tad-anusāre dvitīyasādhanāvakaraḥ syād ity avakarasya trividhatvam | atigūḍha-vimate prakaṭa-gokule’pi jāta-prākaṭya-līlāto’nya-līlā-viśeṣa-sattā-rūpāvakara-tṛtīya-līlāvakaras tad-anusāre tṛtīya-sādhanāvakara ity avakara ekaviṁśatitvam | [↑](#footnote-ref-489)
489. kātyāyanī-vrata-para-kanyakā-tati-rati-sālakṣaṇya-rūpāvakaraś caturtha-raty-avakaraḥ | [↑](#footnote-ref-490)
490. mahā-bhāvāvakara-nirasanam | [↑](#footnote-ref-491)
491. upapatau | [↑](#footnote-ref-492)
492. kṛṣṇaḥ śaktimān, vayaṁ śaktaya ity ādy-anusandhānābhāvāt | [↑](#footnote-ref-493)
493. patitvasya vāstavatvam | [↑](#footnote-ref-494)
494. parakīyātveṣu | [↑](#footnote-ref-495)
495. parakīyātve’pi parama-satītvam ity avaco mata-viśeṣoktiḥ syāt | viśeṣoktiḥ kāraṇeṣu satsu kāryasya nodayaḥ [a.kau. 8 23] [↑](#footnote-ref-496)
496. nindā-rūpa-vandana-rūpayoḥ | [↑](#footnote-ref-497)
497. viśeṣoktiḥ | [↑](#footnote-ref-498)
498. nanv evaṁ cet tadā gosvāmi-pādaiḥ patir abhimanyur iti kathaṁ na likhitaṁ kathaṁ vā patiṁmanya iti likhitaṁ tatra kāraṇam āha | [↑](#footnote-ref-499)
499. varṇanam | [↑](#footnote-ref-500)
500. svīyātva-pakṣāśrita-janā iti yāvat | [↑](#footnote-ref-501)
501. yathā bhāgavatottamair māyāvādino janās tyājyāḥ | [↑](#footnote-ref-502)
502. ādi-śabda upapatir iti | [↑](#footnote-ref-503)
503. udāttādyair iti | [↑](#footnote-ref-504)
504. nanu śrī-kṛṣṇasya vraja ity ādi-rater mahiṣī-ratito nyūnatvaṁ na syād ity antaṁ vādi-vākyam | [↑](#footnote-ref-505)
505. kurukṣetre’pi | [↑](#footnote-ref-506)
506. vraja-devī-mātreṇa samarthāśrayatvam | [↑](#footnote-ref-507)
507. dhanyādi-kanyānāṁ samañjasā-prāya-raty-āśrayatvam | [↑](#footnote-ref-508)
508. iti dvārakāyāṁ prakāśa-dvaya-sambhāvanā nirastā | [↑](#footnote-ref-509)
509. vraja-mathurā-dvārakāsu | [↑](#footnote-ref-510)
510. dhanyādi-kanyāḥ | [↑](#footnote-ref-511)
511. kanyābhyaḥ | [↑](#footnote-ref-512)
512. kubjāyāḥ | [↑](#footnote-ref-513)
513. kubjāyām | [↑](#footnote-ref-514)
514. prakaṭa-līlāyām asti n tu gūḍha-līlāyām | [↑](#footnote-ref-515)
515. spaṣṭa-vimatādi-traya-khaṇḍane | [↑](#footnote-ref-516)
516. tarkāṁśaḥ | [↑](#footnote-ref-517)
517. sarvāṁśena sālakṣaṇye | [↑](#footnote-ref-518)
518. anumānāṁśaḥ | [↑](#footnote-ref-519)
519. prapañca-gocaratvāṁśaḥ | [↑](#footnote-ref-520)
520. yogamāyayā | [↑](#footnote-ref-521)
521. spaṣṭāyām | [↑](#footnote-ref-522)
522. ārye ! śrutaṁ mayā tāta-mukhād yat candrabhānu-prabhṛtīnāṁ kanyayā bhīṣma-prabhṛtīnāṁ kanyayā eka-tattvā api vigrahādibhir bhinnā eveti | tat bāḍhaṁ eka-vigrahatā-saṁvidhānaṁ māyayaiva prapañcitam | bhavatu, paścād jñāsyāmi, kim idānīṁ tasya rahasyasya uṭṭaṅkanena | [↑](#footnote-ref-523)
523. pūrṇa-prakāśena dvārakāyāṁ tiṣṭhati | pūrṇatama-prakāśena bahiraṅga-janālakṣyatayā gokulaṁ prāptaḥ | [↑](#footnote-ref-524)
524. pūrṇatamā samarthā svarūpair nandanandanena saha gokulaṁ gatā prāptā | tasmād dvārakāyāṁ pūrṇā samarthā tiṣṭhati | [↑](#footnote-ref-525)
525. lalita-mādhave prakāśāntareṇa dvārakā-gatatvena na tu mūla-prakāśa-rūpeṇa gatā | ataḥ śrī-bhāgavata-gatā līlā sama-kalpā | [↑](#footnote-ref-526)
526. iti punar gosvāmi-pādokti-samādhānaṁ maivaṁ vādīr iti | tenaiva grantha-kartā samyag-aiśvarya-mādhuryābhyāṁ kṛṣṇotkarṣam eva pratipādayati | śrī-bhāgavatāmṛte śrī-rūpa-gosvāmi-vākyaṁ tattva-vādinaṁ prati maivam iti | ato bruve’nayoḥ prāyo vailakṣaṇyaṁ dvayor na hi | dīpottha-dīpa-tulyatvāt syād vilāsa-vilāsinoḥ || [1.5.299] iti tattva-vādi-vākyam | [↑](#footnote-ref-527)
527. apriyaḥ | [↑](#footnote-ref-528)
528. adbhutam aiśvaryam | [↑](#footnote-ref-529)
529. vraja-rūpa-sthāna-vaiśiṣṭyam | [↑](#footnote-ref-530)
530. parama-prema-maya-rasa-vaiśiṣṭyasyānyatrāviṣṭasya bhāvatvāt | [↑](#footnote-ref-531)
531. ādi-śabde dvārakā | [↑](#footnote-ref-532)
532. samarthāyā rateḥ | [↑](#footnote-ref-533)
533. samarthasya | [↑](#footnote-ref-534)
534. kurukṣetrādau | [↑](#footnote-ref-535)
535. goloka-nātha-para-vyoma-nāthayoḥ | [↑](#footnote-ref-536)
536. parama-prema-hetukaḥ | [↑](#footnote-ref-537)
537. madhupurī-paramotkarṣa-hetukaḥ | [↑](#footnote-ref-538)
538. golokanātha-vaikuṇṭha-nāthayoḥ | [↑](#footnote-ref-539)
539. anvayābhāve | [↑](#footnote-ref-540)
540. ādi-;cabdena mitatvāmitatve | [↑](#footnote-ref-541)
541. līlā-parikara-dhāma-vigrahāṇām | [↑](#footnote-ref-542)
542. sīmā-rahitam api sīmā-kṛtatvam | [↑](#footnote-ref-543)
543. eka-rasābhāvaḥ | [↑](#footnote-ref-544)
544. gosvāmy-ādayaḥ | [↑](#footnote-ref-545)
545. utpatti-sthiti-nāśa-rahitāḥ | [↑](#footnote-ref-546)
546. yathā baṭur grāmaṁ gacchatīti baṭor abhāve gamanasyābhāvas tadvat | [↑](#footnote-ref-547)
547. dhātv-artha-nityatāyām | [↑](#footnote-ref-548)
548. prākṛtatvāt | [↑](#footnote-ref-549)
549. aprākṛtatvāt | [↑](#footnote-ref-550)
550. mādhurye | [↑](#footnote-ref-551)
551. lobhaḥ | [↑](#footnote-ref-552)
552. rādhā-kuṇḍe | [↑](#footnote-ref-553)